
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ДЭД ДЭВТЭР

	
НЭГДҮГЭЭР БҮЛЭГ : ХЭМЖЭЭГҮЙ ЭРХТ ЭЗЭН ХААН

	 

	— 1 —

	Нэгдүгээр Николай эзэн хаан хоёр метр илүү чилгэр нуруутай, гар, цац урт, цээж ханхар, лужир байрын том эрүүтэй нэг цэнхэр, нэг балын, нэг тугалган өнгөтэй болж харагдах бүлтгэр том нүдтэй, цэрэгжил сайтай хүн агаад цэргийн жагсаал, алт хатгамалласан хурц өнгийн мундир, нунтагласан тоосгоор өнгөлөн гялалзуулсан ишинд намирах цагаан залаа, тулалдааны талбарт хийх нарийн төвөгтэй сургууль, жүжиг шиг бэлтгэсэн үзлэг, ёслолын жагсаал, ямар ч зорилгогүй мөртөө цэргүүдэд туйлаас ядаргаатай олон хоногийн хээрийн сургууль хийж, яралзтал жагсан эрэлхэг сүрлэг харагдах явган цэрэг, сургууль сайнтай морин цэрэг, итгэл дүүрэн харагдах хүнд хөнгөн, явган, мориор чирэх их буунуудыг үзэн сэтгэл сэргэх их хорхойг эцгээсээ уламжилж авчээ.

	Эзэн хаан жишээ нь яруу найрагч байсан болж гэм цэргийн жагсаал, үзлэг, парадыг л дан ганц магтан дуулах байсан сан билээ. Гэвч яруу найргийг огт нь үл ойлгон түүнийг зоригоор сэтгэхтэй хутгадаг болохоор яруу найрагч байх үндэсгүй билээ. Ширээ залгамжлах хан хүүгийн багш яруу найрагч Жуковскийг францын биш, зөв үзэлт германы шүлэгчдийг орчуулдаг болохоор л ордондоо хүлцэн байлгадаг байжээ.

	Төрөл төрлийн цэргийн генералын нэг нь нөгөөгөөсөө илүү уран хачин хийцтэй олон хувцас дотроос хасаг хувцас түүнд илүү их таалагдах тул 1845 онд Ромд очихдоо Ватиканд IX богд лам Пиютэй уулзахдаа хасаг цэргийн хувцастай байжээ. 

	Дайны бурхны эцсийн амилсан дүрийг титэмт гэлэнг үзэг гэж тэр богдын ордонд сууж ирсэн мэт байжээ.

	Пруссийн хаанаас нь эхлэн том бага эрхтэн дархтны дунд байхад нь хажуугаас харсан хүнд бол оросын хааны ивээл дор Герман нэгдсэн юм байна гэж бодохоор Германы титэмт эрхмүүд түүнийг хүндэтгэн биширдэг билээ.

	Австрийн зөнөглөсөн эзэн хаан Франц таалал төгсөж байхдаа өөрийн нь дараа ширээ залгах ухаан муут хүүгээ харж хандаж явахыг түүнээс царайчлан гуйхад Николай тусална гэж уужим сэтгэлээр амлажээ.

	Харийн өндөр сурвалжтан нарт оросын дээд одонг өгөөмрөөр балгалзан цацалж, өөрийнхөө цэрэгт албан хаадаг германчуудыг илтээр өршөөн таалах тул албанаасаа халагдсан авьяаслаг генерал Ермолов тоглоом шоглоомын хоорондуур «намайг герман хүн болгон өргөмжлөөсэй билээ» гэж хэлсэн юм гэдэг.

	Николайн хаан ширээнд сууж байх бүх хугацаанд түүний гадаад бодлогыг Карл Вильгельмович шүүн явуулж байлаа. 1843 он хүртэл санхүүг хоёрдугаар Екатеринийг таалал төгсөх жил Германаас ирсэн Егор-Францевич Канкрин шүүн эрхэлж, цагдаагийн газрын дарга нь Бенкендорф гүн, эзэн хааны ордны сайдаар Адлерберг гүн, зам харилцааны яамны сайд нь Клейнмихель гүн байв...

	1815 онд ах Александрын нь Парист үндэслэн байгуулсан «Ариун холбооны» гишүүн Австри, Прусс хоёрыг Николай хаан ширээнд сууж байсан сүүлчийнхээ жилийг хүртэл Францын дэлгэрүүлдэг хувьсгалт хорт үзлээс Оросыг хамгаалж байгаа найдвартай хаалт гэж үзэж байв.

	Парист долоодугаар сарын хувьсгал гарч X Карлыг хаан ширээнээс түлхэн унагагдсаны дараахан Дибич-Забалканск гүнг Берлин рүү Пруссийн хаанд, Орлов гүнг Вена хотод Меттерних рүү, түлхэгдэн унагагдсан Бурбоныхныг эргүүлэн хаан ширээнд суулгахын тулд цэргийн хүчээр цөмрөн орох тухай асуудлуудыг хэлэлцүүлэхээр Николай элч зарж байжээ.

	Гэтэл «Ариун холбооны» гишүүд арван таван жил улирсны эцэст «холбооны» үзэл санаанд сэтгэл нь ихэд хөрж, Францын дотоод хэрэгт оролцохоос булзаарах болжээ. Тэр зуур Польшид бэлтгэгдэж байсан бослого дүрэлзэн гарч ирээд, түүнийг дарахаар томилогдсон Дибич алагдаж, мөн хэдэн орны хаан ширээг түүний дотор эмээ эх хоёрдугаар Екатерина нь суулгахаар бэлтгэн хүмүүжүүлсэн Константинополийн хаан ширээг хүртэл үр бүтэлгүй булаалдаад үзсэн Николайн өөрийн нь дүү Константин алагдав.

	Ялангуяа Дибичийн шийдмэг биш, магадгүй тэгэхээс тэгж урагшгүйтүүлсэн ажиллагааны дараа Польшийн бослого Николайг ихэд айлгасан тул түүний төлөвлөгөөгөөр Варшавыг эзлэн авсан Паскевич гүн эх орныг аврагч хэмээн тооцогдож түүнд хааны зиндаагаар хүндэтгэл үзүүлэхийг тушаажээ.

	1815 оны Напольончлалтыг туйлд нь хүргэсэн Венын гэрээ гол нь Европын засгийн газруудыг Францын хөрөнгөтний хувьсгалын задлан бусниулагч хөнөөлөөс хамгаалах зорилттой байсан юм. Тэрхүү гэрээний сургамж нь Николайд ахаас нь уламжлан үлдэж 1825 оны арван хоёрдугаар сарын 14-ний өглөө хэдий муухан жагссан боловч зэвсэгтэй цэрэг дарга нар Сенатын талбайд гарч ирэхэд хувьсгалын биелсэн үзэл суртлыг тэр нүдээрээ үзжээ.

	Тэр үйл явдал Николайн дотоод зан төрхийг бүрмөсөн тогтоон суулгаж, түс тас зантай болгон өгөв. Аль ч оронд ямар ч хэлбэрээр болов илрэн гарсан хувьсгалтай тэмцэх нь түүний шаналгасан эрмэлзэл болжээ.

	Венын гэрээний зүйл ангийг чөлөөт үзэл санааг үзэн ядагч хэмжээгүй эрхт, хоёр метр өндөр баатар эр хамгаалан зогсож байгаа хэр нь Орос орон, бүх Европ хувьсгалжсаар байв.

	Тэр ч байтугай Туркийн харьяат христос шашинтныг султаны эрх мэдлийн эсрэг тэдгээр христос шашинтныг самуурах хүртэл ивээн тэтгэж байгаад, нэгэнт самуун дэгдсэн хойно Николай самуурагчдын эсрэг Султанд өөрт нь туслахад бэлхэн байдаг байв.

	Султанаас турк рүү дүрвэн очиж, улс төрийн шалтгаанаар тэнд засгийнхаа газраас хоргодон суугаа ажил хаясан польшчууд төдийгүй унгар, кроатуудыг эргүүлж өгөхийг Султанаас хүсжээ. Түүний хүчлэн зүтгэсний дагуу Туркийг өөрийн генерал Омер ноён, Измаил ноён, Селим ноён нарыг цэргийн дээд тушаалаас хуучин хувьсгалч үзэлтэн байсан гэдэг үндсэн дээр огцруулахыг Австри тулган шаардаж байв. Гэтэл тэр хүмүүс Туркийн цэргийг баруун орнуудын загвараар өөрчлөн байгуулсны дээр кроат гаралтай, замын инженерийн боловсролтой Омер ноён сүүлдээ Дунай, Евпатори, Кавказад Туркийн их цэргийн ерөнхий жанжин болсон билээ. 

	Баруун зүгт хувьсгалт хөдөлгөөн энд тэндгүй дүрэлзэн гарч байсан 30-аас 37 оны үед бол Николайд маш түгшүүртэй үе байлаа.

	«Европыг хамарсан томууны салхинаас» Оросыг соргогоор хамгаалахын хамт ах, эцэг хоёроосоо ч биш, ихээхэн ухаалаг, холын хараат эмэг эхээсээ авсан өөр нэг захиасыг Николай үл мартана. Тэр нь «Гэгээн Софи1» дахь загалмайг аварч тэнгисийн хоолойнуудыг Оросын гарт атгаж байх явдал байв.

	Потемкин анх Севастополийг үндэслэхдээ баруун захад нь аварга том багана босгож, самбар дээр славян үсгээр «Константинополь орох зам» гэж гоёмсгоор тод бичүүлэн хаджээ. Үүнд гайхах зүйл огт үгүй; Потемкин хэтийн өргөн төлөвлөгөөтэй хүн байсны дээр насны сүүлчийг Турктэй дайтсаар өнгөрүүлсэн билээ.

	Турктэй өдүүлсэн дайн, мөн туркчүүдийн тусламжийг хүлээдэг Кавказын уулынхантай явуулсан дайн нь Николайд бас л өмч болон шилжиж ирсэн зүйл агаад энэ хоёр дайныг өөртөө ашигтайгаар дуусгах гэж хамаг байдгаараа тэмцэж байлаа.

	Хаан ширээнд сууж зүгшрэв үү, үгүй юу Николай их цэргээ Туркийн эсрэг Эрзерум, гол нь Константинополийн чиглэлээр хөдөлгөв.

	Эрзерум нь Паскевичид бууж өгөөд Константинопольд Дибич хүрч эс чадсанд Адрианопольд найрамдлын гэрээ байгуулах болжээ. 

	Тэр үеэр Николай Петербургт сууж байсангүй, Дибичийн их цэрэгтэй биеэр явж дайн гэгч юу болохыг өөрийн нүдээр үзэв. Эх нь саа өвчин тусаж хариугүй байгааг дуулсан хойноо л сая эзлэн авсан Варнагаас Одесса орохоор морджээ.

	Адрионополийн гэрээгээр Туркийн ноёрхолд байсан Грек биеэ дааж, Серби, Молдав, Валахи автономит улсууд болон, Дунай, Ахалцых мөрний адгууд Орост шилжсэн нь том ач холбогдолтой болов.

	Египетийн ноён захирагч Мегмет-Али эсэргүүцэн босож Султан хүнд байдалд орсныг Николай чадмаг ашигласан юм. Тэгээд 1838 онд Ункиар-Скелесси хотноо Султаны зуны харшид Турктэй найрамдлын гэрээ байгуулахад Египетийн эсрэг тусламж үзүүлсний хариуд Турк өрнөдийн гүрнүүдийн цэргийн хөлөг онгоцнуудыг Дарданеллийн хоолойгоор нэвтрүүлэхгүй хаах үүрэг хүлээсэн билээ.

	Давуу бүх байдлаа хадгалж Оросын Хар тэнгисээс гарах замыг хаан Балканд хүрэх Оросын замыг хаацайлахыг эрмэлзсэн Англи, Францын сэтгэлд энэ гэрээ нийцсэнгүй. Тэмцлийн бүх арга чаргаа хэрэглэн долоон жилийн дараа энэ гэрээний хугацаа дуусахад дээрх гүрнүүдийн зүтгэн хориглосны дагуу Турк уул гэрээг дахин сунгасангүй.

	Бүр тэгэхэд, Дорнодын дайн үүсэхээс гучин жилийн урьд дайтахад тун хариугүй дөхөн, Константинопольд сууж байсан Францын элчин сайд генерал Гильмино Крымд холбоотны цэрэг буулгахаар завдахдаа чухамдаа Евпаторийг энэ зорилгодоо тохиромжтой газар гэж үзэж байсан билээ.

	Гэвч дайн эхэлсэнгүй, юу гэвэл «халуун дотно» байсан Англи, Франц хоёр Египетээс болон муудалцсан нь Английн санахад Франц Египет рүү хэтэрхий дотно харцаар ширтээд байжээ.

	Гэвч тэнгисийн хүчирхэг гүрнүүдийн зөрөлдөөн удаан үргэлжилсэнгүй, Английн улс төрийн бодлогыг залуурдагч овжин ноён Пальмерстон Францтай хуучин харилцаагаа сэргээсэн төдийгүй, Турктэй тэнгисийн хоолойнуудын тухай шинэ гэрээнд Францаар гарын үсэг зуруулжээ. Шинэ гэрээгээр Туркийг найрамдлын байдалтай байсан цагт цэргийн хөлөг онгоцнууд хоолойгоор нэвтрэхийг хориглосон байлаа.

	Английн явууллагын гайгаар Туркт өөрийн нь нөлөө тун их ганхсаныг Николай үзээд, Лондонд очиж Английн засгийн газартай Туркийн асуудлыг газар дээр нь ярилцаж тохирохоор шийдсэн нь 44 онд бүлгээ.

	Оросын хүчирхэг эзэн хааныг морилон ирсэнд Виндзорт цэргийн ёслолын жагсаал болж, Николайн моринд эрэмгий сайн, эр цэргийн хүний хүдэр сайхан биетэй, цэрэг командлах цуурай сайхан дуутайгаа үзүүлэх завшаан гарснаар барахгүй, цэрэг дайны ямар нэг бэрхшээлд учирвал өөрийнх нь их цэрэгт найдаж бүрэн болно гэдгээ хатан хаан Викториад дуулгах аятайхан завшаан гарчээ.

	Түүний Англид очсоныг тэмдэглэхийн тулд хааны хажуу тийш харсан дүрстэй медаль Англид цохиулжээ. Викториа Бельгийн хаан Леопольдод бичсэн захидалдаа: «Энэ айлчлал бол бидний хувьд их том явдал, биднийг их хүндэтгэж элэгсэг байгаагийн тэмдэг юм. Энэ айлчлалд Английн ард түмэн их баяртай байна» гэжээ. Хатан хаан өөрөө, Английн улс төрийн бодлогын жолоог атгагч Пальмерстон, Абердин, Робет Пиль болон бусад хүмүүс Николайн эелдэг, тус тас шулуун зан, тэр ч байтугай сүрлэг сайхан бие төрхөд сэтгэл татагдан биширсэн байдал үзүүлжээ.

	Гэвч Туркийн тухай асуудал хааны айлчлан очсоноор шийдэгдсэнгүй, Англитай, Николай «халуун дотно» харилцаа тогтоож чадаагүй билээ.

	 Николай удаан хугацааны турш хаанчлан суухдаа хэмжээгүй эзэрхэх хаан байх төдийгүй, эзэн хааны төрх намбатай харагдахыг их мэрийдэг байв.

	Николай зураачдын өмнө дуртай сууж хөргөө зуруулна. Тэдний нэг Крыгер гэгч хааныг хэт омголон морин дээр дэндүү хээнцэр сайхан хөндөлдөн суугааг зурж амжжээ. 

	Николай өглөө эрт босоод, улс орныхоо хувь заяаны төлөө тасралтгүй санаа тавьдаг үлгэр дуурайл болсон эзэн хаан байхыг хүсэж өдөртөө үл амарна. Иймд хар өглөөнөөс ажлынхаа өрөөнд төрийн ээлжит хэргийг явуулж, сайд нарыг хүлээн авна. Олон тооны бичиг зарлигт мутарлаж; үд хүртэл гэр орондоо сууна.

	Үдийн зоогийн дараа Николай явган зугаалах дуртай, тэгэхдээ зорилго үгүй дэмий биш ээ. Нэг үе хаан өвлийн ордноос, нөхөрт гарсан их охин Лейхтенберг гүн ахайтны суудаг Марийнскийн ордон руу явдаг зантай байсан.

	
Ингэж явахын бас нэг зорилго нь замд дайралдах дарга, цэргийн бага дунд сургуулийн сурагчид, хиа нар дүрэм ёсоор зөв хувцасласан эсэх, хэр аятайхан ёслон өнгөрч байгаа, ер нь жагсаалын гадаа хэр цэрэгжилтэй байгааг ажих явдал байв.

	Нэг өдөр тийнхүү зугаалж явтал цэргийн инженерийн сургуулийн нэг сурагч дайралджээ. 

	— Ийм орой хаанаас яваа бил ээ? гэж хаан түүнээс асуусанд:

	— Их эзэн хаантаан, засварын депогоос явж байна гэж сурагч чангаар айлтгав.

	— Тэнэг! «Депо» гэдэг үг чинь оросын тийн ялгалд ямар захирагддаг юм уу? гэж хааныг зандрахад

	— Их эзэн хаантан, таны өмнө захирагдан бөхийхгүй юм гэж хаа байх бил ээ! гэж сурагч улам чанга бишрэн өгүүлсэн нь хаанд таалагдаж, сурагчийг өршөөнгүйгээр цааш явуулжээ. Хаан угаас хүмүүс өмнө нь бөхөлзөж, сайдуудыгаа хүртэл өөрөөсөө айж байхад дуртай бүлгээ. 

	Зөнөж, бараг сохроод халагдсан Канкрин гүнгийн оронд хэргэм цолоор ахмадын хувьд оросын санхүүг орлон эрхэлж байсан нууц зөвлөгч Вронченко гэгч ямар ч авьяас чадалгүй, гудамжны завхай зайдан, ичгүүр сонжуураа алдсан хүн Николай хааны ширүүн дүрээс гар хөлөө чичиртэл нэг удаа ихэд айсны хүчинд хожим нь гүн цол хүртэж өндөр албан тушаал эзэлж билээ.

	Өглөө эрт ердийн журмаар сайдууд хаанд бараалхаж байв. Айлтгалыг цол хэргэмийн эрэмбээр хийдэг байсан тул сайдуудын дунд хамгийн бага цол хэргэмтэй Вронченко уг нь гурван цагийн дараа ирэхэд огт айх юмгүй байжээ. Гэвч энэ ажилд шинэхэн ороод байсан болохоор бусдаас түрүүлэн ирсэн Тэнгисийн яамны захирагчийн хувьд тэнд байж байсан Меншиков ердийнхөө зангаар санхүүгийн шинэ сайд, янз нь Невийн гудамжинд шөнийн гөрөөнд явж байгаад шууд айлтгал хийхээр иржээ дээ гэж түүнийг даажигнажээ.

	Энэ шоо үг сайд нарын инээдийг хүргэж, тийнхүү инээлдэх чимээ хааны сонорт хүрсэнд ажлын өрөөний үүдэн дээр түүний хүдэр чилгэр бие үзэгдэж, «Энд юун шуугиан болоод байна?» гэж асуув. Хаан аймаар ширүүн дүртэй байсанд Вронченко хирдхийн сүрдэн, айлтгалд бэлтгэн авч ирсэн бичиг цаастай цүнхээ унагаавал тэр бичиг цаас нь талаар нэг бутарчээ. Айн чичирч, нүд нь бүлтийгээд, айж ангайсан мөртөө дуу үл гарах санхүүгийн шинэ сайдыг хараад ордны шадар сайд нар инээдээ барьж бүр ч чадсангүй.

	Гэтэл хаан тэдэнд дурамжханаар «Энд инээдтэй юм огт алга!» гэж хэлээд шадар зарцаар бичиг цааснуудыг цуглуулуулж, Вронченког айлтгал хийлгэхээр хамгийн түрүүнд өрөөндөө оруулав.

	Эзэрхэн захирах хааны өмнө албат харьяатны бишрэн сүрдэх байдал үзүүлснийхээ хариуд Вронченко зөвхөн ийм нэг өршөөл үзээд зогссонгүй их шагналыг олгодог анхны шинэ жилээр тэр Невийн Александрын одон, тууз хоёр хүртэж, түүнээс хойш түдэлгүй гүнгийн хэргэм шагнагдав.

	Вронченкогийн урьд байсан Канкрин санхүүгийн ухаанд суут хүнд тооцогдож, түүнийг байхад рубль гаднын зах зээл дээр баталгаанаасаа илүү үнэтэйд тооцогдон, цаасан тэмдэгт нь дотоодод нэмэлт үнэтэйгээр гүйдэг байв. Тэрхүү баахан хачивтар зантай, салхинд цохиулахаас үргэлж айж явдаг өвгөний бас нэг сонин зүйл нь гэвэл түүнд шагнасан генерал - туслагчийн дүрэмт хувцасны нарийн горимд бүх Оросын хэмжээгээр ганцаараа үл захирагдан өвөлд нь Александрын үеийн үстэй дотортой түрийтэй гутал, үстэй дотортой дулаан шинель өмсөн захаа босгон ноосон ороолтоор боож, гэрэл үзэж чаддаггүй нүднийхээ дээгүүр ямагт ногоон торгон халхавч барьж явна. Канкрины хэрэглэдэг цорын ганц дүрэмт хувцас гэвэл цагаан тахианы өдөн залаат гурвалжин бүрх малгай бүлгээ.

	Хатуу чанд хаан уулзахдаа түүнийг хэд хэдэн удаа зэмлэсэн боловч Канкрин гутрангуйгаар: «Их эзэнтэн, та намайг өвчин олж үхэг гэж хүсэж байгаа юм уу? Тэгвэл Оросын санхүүг хэн эмх журамтай барьж байх бил ээ?» гэж өчдөг байв.

	Худалдаа муу бол санхүүгийн ухаанд хэчнээн гарамгай хүн байлаа гээд улсын мөнгөн санхүүг журамлан барьж чадахгүй харин арван есдүгээр зууны эхний хорин таван жилийг бодвол европт улаан буудайны үнэ ихэд буурсан боловч Николайн үед газрын эздийн буудайг гадаадад ихэд гаргадаг байв.

	Наполеоны аян дайны дараа баруун Европт маш урт хугацаагаар бараг дөчин жил олон улсын чанартай дайн дажингүй, амар жимэр байлаа. Газар сайгүй хүн ам өсөж, аж үйлдвэр нь газар тариаланг доройтуулан хөгжсөн юм. Оросын улаан буудай маш их хэрэгцээтэй болж, тэр үедээ Америкийн нэгдсэн улс, Энэтхэг болон Английн ямар ч колони энэ талаар Оростой өрсөлдөж хүч хүрэхээргүй байв.

	Канкрин харин талх тарианы худалдааг хөгжүүлэхээр юу ч хийгээгүй нь мэдээж, бас Орост төмөр замын ажил үүсгэн явуулах талаар юм хийгээгүй нь харамсалтай, тэр ч байтугай төмөр зам тавихыг зад эсэргүүцдэг байжээ.

	Хөгшчүүл угаас гар татуутай болдог нь жам тул төмөр зам байгуулахад асар их хөрөнгө мөнгө орох нь хөгшин сайдыг бүр ч айлгажээ.

	— Тэр төмөр замыг чинь жилийн хагаст нь цас дараад хаячихаас хойш түүний хэрэг юу байна? Дэмий л мөнгө үрнэ гэсэн үг, хонгор минь! гэдэг байв.

	Үхэн үхтлээ тэр оросоор чадан ядан их мурий хазгай ярьдаг байсан атал урьд Германд судалж байсан ойн аж ахуйн талыг голдож эрдэм шинжилгээний хэд хэдэн ном герман хэлээр бичжээ.

	Асар их хөрөнгө мөнгө орох төмөр зам түүнийг өөд татсан Оросын санхүүг нураах болно гэж Канкрин айсан учир цасны аюулаас гадна төмөр зам Оросын жинхэнэ үндэсний амьжирлагын нэг морин тэргийг шахан гаргана, эцэст нь уурын тэрэгний түлш болж сүйтгэх Оросын ойг хамгаалах хэрэгтэй гэж тэр Николайд хэлдэг байв. Хаанд өргөсөн айлтгалдаа өвгөн төмөр замыг «Тухайн зууны гол өвчин» гэж нэрлээд, Орост зам төмөр, чулуун нүүрс зөөж оруулна гэдэг бол тус орноос асар их мөнгө хөрөнгө гаргана гэсэн үг болохыг дурджээ. Тэгээд Николайг бүрмөсөн үнэмшүүлэхийн тулд зальтай өвгөн төмөр замын улс төрийн илэрхий хор холбогдлыг зааж «Төмөр зам хүмүүсийг ямар ч зорилго хэрэгцээгүйгээр аялах жуулчлах зам руу түлхдэг, тийм янзаар манай үеийн сэтгэл санааны тогтвор алдагдана» гээд, Орос орныг төмөр замын бүхэл бүтэн тороор бүрхэнэ гэдэг аливаа бодит боломжоосоо хэтэрсэн санаа байтугай, Петербургээс Казань хүртэл төмөр зам тавина гэдэг бол чухамдаа хэдэн зуунаар урьдсан зүйл мөн» гэж айлтгалаа төгсгөжээ. 

	Ийнхүү хааны хамгийн авьяаслаг, эрдэм номтой сайдын нэг нь энэ «тухайн зууны өвчнөөр» Орос орон өвчлөх тэгэхдээ бүр сайн өвчлөх хэрэгтэйг эрхбиш ойлгож байсан Николай өөрөөс нь ч илүү их хуучныг баримтлах үзэлтэй байжээ.

	Николайн үед баригдсан хоёр нийслэлийн хоорондох ганц замыг Канкриныг халагдсанаас хойш эхэлж сан хоморгод маш их халтайгаар, тун удаан - намайн жил баригджээ. Энэ хугацаанд мөнхүү хөрөнгөөр Одесса, Севастополь, Кавказ хүртэл төмөр зам тавьчихаж болох байсан, тэгсэн болж гэм өрнөдийнхөн Оросын өмнөд нутгаар Дорнодтой тэмцэж зүрхлэх байсан уу, үгүй юу, хэн мэдэх билээ.

	Гэвч улсын юм бүхэн дээр юмны хууль болон тогтсон ёсыг хамгаалахыг шаарддаг байсан тэр хүн өөрийнхөө дэргэд төрийн талаар өргөн хүрээтэй сэтгэх хүмүүсийг сайд болгон цуглуулж хэрхэн чадах бил ээ?.. Канкрин хурааж цуглуулсан улсын мөнгөн хөрөнгөн дээрээ өндгөө дарсан тахиа шиг суудаг байсан бол бусад сайд нар нь өөр өөрсдийнхөө албан газрыг элдэв шинэ бүх юмнаас тас хаацайлан хамгаалдаг байлаа. Тэдний бүтээн байгуулах чанартай бус ч гэсэн ажил төрөлд нь хаан байн байн оролцох тул юухан дээр ч болов тэд биеэ даасан санаачилга гаргаж үл чадна.

	Цэргийн яамыг Николай өөрөө бүрэн захирч хөдөлгөн, сайд Чернышев зөвхөн хааны шууд зарлигийг биелүүлсний хувьд бүх дээд одон тэмдэг «Гэгээн ноён» гэдэг хэргэм хүртэл шагнуулан сууна.

	Цэргийнхээ хөл гарын сургууль жишиггүй сайнд бахдан гайхах Николай энэ зуур өрнөдийн орнуудын цэрэг шинэ зэр зэвсэгтэй, тулалдаанд тархан эгнэх журамтай болж байгаа зэрэг олон юмыг харахгүй ч биш харахыг хүсэхгүй байлаа.

	Бүр 1834 онд Робертийн хийсэн бууг туршин үзэж цахиур буунаас хавьгүй түргэн цэнэглэдгийг нь үзээд Оросын явган цэргийг шинэчлэн зэвсэглэх тухай хянуур үг цухуйж ирэв. Гэтэл Муравьев генерал их ван Михаил Павловичид тусгай өргөх бичиг явуулж, «Энэ бууг хэрэглэх нь бүр хортой болно, юу гэвэл манай явган цэрэг одоо ч гэсэн хий дэмий их буудах болжээ. Цэргийн доторх энэ заншлыг болиулах хэрэгтэйгээс биш, үүнд, дөхөм болох буу олгож гааруулах ёсон үгүй. Ийм буутай болбол цэргүүд хүчлэн тулалдахаа болихын дээр сум хэзээ ч хүрэлцэхгүй...» гэж илтгэжээ.

	Тэгээд Оросын цэрэг тийм буутай болбол муудаж мэднэ гэж айгаад, Робертийн бууг авч хэрэглээгүй билээ.

	Михиал Павловичийн дуртай үг нь «дайн цэргийн хүнийг эвддэг» гэнэ. Дайн цэргийг эвддэг, сайн буу цэргийг муутгана гэж үзвэл Николайн үеийн цэрэг гэж чухамдаа юу байв аа?

	Цэрэгт бууг жагсаал сургууль хийхэд хэрэглэх, тун аргагүйд хүрвэл жадлахад ашиглахын тулд л олгодог юм гэдэг бодол тэдгээр золгүй цэргийн дарга нарын тархинд бат нот шингэсэн байлаа. Сургууль дээр буу авах буулгахад жигд, тас нясхийсэн тодхон дуутай байх учиртай тул эрэг шургийг зориуд султгаж, дарь чихлүүрийн түүгээр нь цоолон засварласны эцэст тэдгээр буу ерөөс буудаж зүрхэлсэн хүнд өөрт нь аюултай юү гэхээс, амьтай амьгүй ямар ч байнд огт аюулгүй болгодог байв.

	Бай буудахыг тэр үед цэргийн жинхэнэ сургуулийн цагийг үрсэн огт дэмий зүйл гэж үзнэ. Галт хэрэгслийг бэлтгэхдээ Европын бүхэл том дайнд хүртэл Орос цэрэгт зуун дөчин сум элбэг хүрэлцэнэ гэж багцаалдаг байв.

	Ховилт буу Николайн үед огт шинэ зүйл биш, бүр хоёрдугаар Екатеринагийн үед буудлагын батальонуудад тийм буу байсан юм. Гэвч юм бүхнээс, буу зэвсгээс хүртэл «Потемкины үзэл санааг» үлдэн хөөж байсан Павелийн үед тэдгээрийг хэрэглэхээ болин бууны дотор цэвэр эсэхийг дарга нарын харж шалгахад ховил саад болоод байна гэдэг шалтгаар ховилтой буу хэрэглэхээ больжээ. Тэр үед бууны дотрыг нунтагласан тоосгоор цэвэрлэдэг байсан нь Николайн үед бүр ч шамдан зүлгэдэг болсноос гол төмөр цаас мэт нимгэрдэг болжээ. Иймэрхүү буутайгаар л Крымд Европын сайн тэн хагасын урдаас тулалдахаар хөдөлж бил ээ! 

	Англи, Франц болон Европын бусад гүрний цэрэг Гардунг, Литтихийн зохиосон хурдан буугаар шинэчлэн зэвсэглэснийг Николай мэдэж байсан уу? Мэдэж байсан. Энэ тухай тэнд суугаа элчин төлөөлөгч нар нь түүнд мэдээлдэг байлаа. Тэгээд зөвхөн 1853 онд Дорнодын дайн үүсэх жил Николай дөчин хоёр мянган хүнтэй явган корпус бүрд мянга найман зуу хурдан буу олгохыг тушаасан юм.

	Цэргийн хувцсыг эвтэй тохиромжтой байхаас ондоо элдвийн зорилгоор хийнэ.

	Хав загас юм уу тугалын ширээр хагас метр өргөн, дөрвөлжин хэлбэртэй хийсэн үүргэвч элгэн дээр зөрдөг оосортой үүргэвч бүх юмыг нь хийсний дараа пүү орчим хүнд болно.

	Ер нь цэргийн аяны үед авч яваа хэрэгслийн хүнд хоёр пүү хагас шахам байх агаад бороо орж шинель нороход гурван пүүд хүрэх нь Англи, Францын цэргийнхээс хоёр дахин хүнд байв.

	Цэргүүдийн цээж давчуу мундир, үүргэвчийн оосорт айхавтар талхигдаж аяллын үед цээж тавчдан цусаар нулимах нь олонтоо тохиолдоно.

	Жагсаалын явган цэрэг жилдээ хоёр рубль хэдэн мөнгөний цалинтай. Гэхдээ харин Оросын иргэний албаны бүх газрын дээд зиндааны түшмэдэд хүртэл үгүй нэгэн эрхийг тэд эдэлнэ.

	Энэ нь сахал ургуулах эрх байлаа. Достоевский шиг инженерийн албаны офицерууд хүртэл жинхэнэ жагсаалынх биш гэгдэх тул Николайн үед сахал ургуулж удтал зүрхлэхгүй байжээ. Цэргийн газрын түшмэд гэж үзэгдэх хөгжмийн удирдагчдыг хүртэл сахал самбаа болсон цэргүүд удирдан дохино. Аж ахуйн албаны бүх зиндааны дарга, цэргийн эмч нар мөн сахал ургуулахгүй. Энэ журам хууль мэт чанд сахигддаг байлаа.

	Жагсаал ангийн цэрэг хүнийг халагдсан хойно нь ч, энгийн нялцгай жаалуудаас ялгахын тулд сахалтай байхыг зөвшөөрөх боловч харин жагсаал ангийн албанаас жагсаал бус албанд шилжмэгц сахлаа хусах хэрэгтэй болно. Гэтэл харчуул, худалдаачин, хуврагуудаас өөр хэн боловч эрүүндээ сахал ургуулах эрх огт үгүй байлаа. Төрөлхөөс сахал хууз ургадаггүй бүсгүйчүүдийг үүний хувьд харин амар заяа үзүүлэн зөнд нь орхисон авч бүрх малгайг зөвхөн тайж гаралтан, түшмэлийн гэргий нар өмсөх эрхтэй, худалдаачин буюу хотын борчуулын гэргий нар бүрх малгай өмссөн байвал цагдаагийн газарт хүргэгдэж зэмлэл хүлээнэ.

	Улс орныг Николай зөвхөн цэргүүдийн улаан цээжээр л хамгаалах юм шиг санана. Николай өөрөө ширээ залгамжлах хан хүү байх цагтаа саперын ажлыг сонирхож байсан, ордны нэг танхим нь «инженерийн» гэдэг нэртэй боловч Севастополиос бусад Оросын бүх цайз даанч арчаагүй байдалтай байлаа.

	Гельсингфорсын зүгээс тэнгисийг хамгаалах зорилт бүхий Свеаборгийн цайзыг цайз гэж тооцох боловч Николайн үед цайзын захирагч сургуулийн зорилгоор нэг зэрэг буудлага хийхийг хэзээ ч үл зөвшөөрнө. Юу гэвэл агаарын доргионоос цайзын хана гарцаагүй нурж унахаар цайз тэгтлээ доройтсон байлаа.

	Тэгээд дуу чимээгүй дүнсийх цайз руу Английн адмирал Непирийн хөлөг онгоцны цуваа хэтэрхий ойртсонд нэгэнт сургуулийн биш зорилгоор их буунууд ганцхан удаа зэрэг галласанд хана бут үсрэн нурж унаж билээ.

	Николайн хуучныг баримтлах үзэл хэмээс хэт үхширмэл олон янз тул түүний өргөн их гүрний ганц ч жижиг хотод болов дотоод байдал, гадаад хэлбэрийнх нь зураг төслийг хаанд өөрт нь заавал толилуулан, тэр нь ямар нэг шалтгаанаар батлагдаагүй бол нэг ч томхон барилга барих эрхгүй байлаа. Сүм, хуаран, тайж нарын хурах ордон, язгууртны охидын сургуулийн, юуны ч байшин барьдаг байлаа гэсэн цөмийг заавал хаанаар өөрөөр нь батлуулна.

	Өвлийн ордыг шатахад түргэнээр дахин барьж түүнд таалагдсан Клейнмихелийг Николай хамгийн чадварлаг уран барималчин гэж тооцно.

	Нэрд гарсан уран барималч Монферраны бариулж байсан Нева мөрөн дээрх Исаакиевийн сүм, Нева мөрөн дээгүүр тавих байнгын гүүр, Петербургээс Москва орох төмөр замын буудлын гурван огт өөр, том барилгыг Клейнхимелид даалган хариуцуулжээ.

	Гэхдээ энэ гурван барилга хэмээс хэт удаан баригдаж байсан тул Меншиковт ёжлох бас нэг шалтаг өгчээ.

	— Барьж гүйцсэн сүмийг бид үзэхгүй, харин манай хүүхдүүд үзэж магадгүй, бариад дуусчихсан гүүрийг бид үзэх байх, харин нураад уначих болохоор манай хүүхдүүд лав үзэхгүй, баригдаж дууссан төмөр замыг бол бид ч, бидний хүүхэд ч харахгүй дээ! гэжээ. 

	Тэгээд төмөр зам хэдий хожуу боловч баригдаж дуусахад Меншиков:

	— Клейнмихельд намайг тулалдаанд дуудах бүх үндэс байна. Гэхдээ би буу, сэлмийн алинаар ч тулалдахыг зөвшөөрөхгүй. Зүгээр л хоёул Петербургээс галт тэргэнд сууж Москва орох аюултай замд гарч, гарцаагүй болох сүйрэлд хэн нь түрүүн өртөхийг үзье гэдэг байжээ.

	Гэвч тэр хоёр Николаевын төмөр зам дээр сүйрэлд орсонгүй, Севастополийн ялагдлын гол том шалтгааны нэг болсон Оросын өмнөд нутгийн зам харгуйгүйгээс болон нуржээ. Николайн үеийн тэр хоёр зүтгэлтэн Севастополийн ялагдлын дараа хоёул огцорсон билээ.

	Николайн үед «хахуул» гэдэг ойлголт «түшмэл» гэдэгтэй салшгүй холбоотой байсан тул Шүүх яамны сайд Панин гүн хүртэл охинд нь хууль зүйд бүрэн нийцсэн нэг бичгийг засаж өгсөн өөрийнхөө харьяа газрын түшмэлд зуун рублийн хахуул өгч байсан удаатай. «Сан» буюу сангийн мөнгө хэмээх ойлголт «хулгайлах» гэдэгтэй бөөр бөөрөөрөө нийлнэ. Санг хулгайлан цөлмөх нь даанч хэтэрч, жишээ нь «тахир дутуучуудад зориулсан хөрөнгө хагас сая рублиэс нэг жилийн дотор ердөө юу ч үлдээгүй байхад тэр мөнгөнөөс тахир дутуучууд сохор улаан мөнгө ч авч чадаагүй байжээ.

	Түшмэдийг сан хөмрөг хулгайлсны учир шүүхээр хэргийг нь таслан Сибирьд цөлдөг байсан боловч Оросын зэлүүд бөглүү нутагт бичиг үсэгтэй хүн цөөн тул орон нутгийн эрхтнүүд тэднийг тайлан тооцоо хийлгэхээр дахин ажилд авна.

	Хил сэм гатлагч хоёр панзчин баривчлагдах үедээ зэвсэг барьж эсэргүүцсэн тул цаазаар авах ял оноох зөвшөөрөл өгөөч гэж 1927 онд Новороссийскийн захирагч генерал Воронцовыг орлож байсан Пален гүнг гуйхад Николай ялын тэр төлөвлөгөөг өөрчилж дээр нь бичихдээ: «Буруутан этгээдүүдийг мянган цэргийн хоорондуур арван хоёр удаа гарга. Бурхны авралаар манайд цаазаар авах ял оноодоггүй, миний үед тийм юм бий болохгүй» гэж цохжээ.

	Ингэхдээ Николай өөрийн дүүжилсэн таван декабристын тухай мартчихсан юм шиг байв. Гэхдээ энэхүү арван хоёр мянган удаа саваадах гэдэг нь хэд хэд дахин цаазлах ялтай тэнцэх зүйл тул тийм шийтгэлийг даван гараад амьд үлдэх хүн байхгүй, байх ч учиргүй билээ.

	Пестель, Рылеев, Каховский, Бестужев-Рымин, Муравьев-Апостол тавыг дүүжилсний дараа яг цаазаар хороогдсон хүн Николайн үед бараг байгаагүй юм гэхэд түүний хаанчлалын үед саваадуулж ташуурдуулж үхсэн бүхнийг тоолбол тоймгүй тоо гарах биз ээ.

	Цээрлэлийн нойтон саваа яг л хуруу хэртэй бүдүүн, нэг алд урт, ялд унасан хүний гарыг ард нь хулж, нурууг нь нүцгэлээд өөд өөдөөс нь харуулан хоёр эгнүүлсэн цэргүүдийн дундуур туухад цэргүүд байдаг чадлаараа нуруун дундуур нь буулгана. Саваа хугарвал тэр дор нь сольж шинийг олгоно. Цэргүүд үнэн голоосоо саваадаж буй эсэхийг дарга нарын соргог хараа нүд алдахгүй ажиглана. Жанчуулж байгаа хүнийг ухаан алдан ойчиход сэргээгээд, цээрлэл дахин үргэлжилнэ... Харин гол нь тасарсан хойно сая жанчихаа болино. Тэгэхлээр хэдхэн мянга саваадахыг даагаагүй тэр хүнээс өөр хэн түүний үхэлд буруутай байх бил ээ?

	Үүний нэг адил ташуурдан цээрлүүлэх нь хүний гол тасаршгүй бөх гэж үзсэний адил зүйл байлаа.

	Ташуураар цэргүүд биш энэ хэрэгт гойд мэргэжсэн тусгай хүмүүс ороолгоно. Тэд «ёдор» босгосон талбай дээр эрт цагаас тариачдад өмсүүлдэг болсон улаан цамц, өргөн шалхгар өмдтэй гарч очин хэрэгтний гарыг цухуйлган хүлж зогсоох нүхтэй «ёдор» гэж нэршсэн зузаан самбартай барьж багласны эцэст хорь, гучин алхам хэртэй холдоно. Тэгээд урт түүхий суран ташуураа залхуурсан мэт чирсээр ёсорхуугаар дахин ойртоно. Тэгээд нэг ороолгохдоо нурууны арьсыг ясанд тултал яз цохино. Ташуурынхаа сурыг зүүн гараар шувтарч цусыг нь арилгаад дахин хорь, гучин алхам холдсоноо мөн л алгуур ёсорхуугаар ойртож ирээд ороолгоно. Хааяа их ядарсан байртай архи том аягаар бүл цул залгилна. Ийнхүү шийтгэхэд лам, эмч хоёр байлцах заншилтай. Хамаг бие нь улаан нялга болон зэрэмдэглүүлсэн хүн ороолгоход ёолохоо зогсвол эмч түүнд эм үнэртүүлж сэхээн үхээгүй байвал дахин жанчиж гарна.

	Тайж, түшмэл, лам нарыг хаан ширээний тулгуур гэж үзэх тул тэднийг эрүүдэж шийтгэхгүй. Николай сэхээтнийг юу боловч үнэ цэнтэй материал гэж тооцох учир боловсролтой хүнийг эрүүддэггүй байлаа. Жишээ нь эмч нар байна. Орос - Туркийн дайны үед зургаан зуун өвчтөн, шархтанд нэг эмч оногдож, эмч нэмж олох газар огт үгүй байсныг Николай ухаардаг байв.

	Энэ утгаар бол Николай бас хойчийг бодохтой хүн байв. Орост хүмүүст дээд боловсрол олгоход тус дөхөм үзүүлэх нь зайлшгүй чухал гэдгийг Николай өдөр ирэх тутам улам ухаарч байв.

	Гэвч Өрнө зүгт цуурайтах хувьсгалт аянгын чимээ Орост тодхон сонстож эхлэхэд өөрийнх нь мэдэж байгаагаар санаа сэтгэлээр аюултай зүг рүү гуйвамтгай сэхээтнүүд хэт олшроогүй байгаа гэж Николай эмээжээ.

	Москвагийн генерал захирагч, ван Голицын хаантай ярилцахдаа Орост өмгөөлөгч нар бий болгоход илүүдэхгүй сэн, Оросын шүүхэд өмгөөлөгч нарын оролцоогүйгээр иргэний хэргийг шүүх боломж огт алга гэж болгоомжгүй дурсаж орхижээ.

	Николай тугалган өнгөт бүлтгэр нүдээр түүнийг хилэгнэн ширтэж;

	— Иймэрхүү юмыг хэлэхээсээ өмнө бодож тунгааж бай! Чи тэр хувьсгалт францад олон жил сурсан, энэ чамайг эвдсэн байна... гэж хашхираад Робеспьер, Мирабо, Марат нар гэж хэн байсныг сацагтун! Цөм өмгөөлөгчид шүү дээ! Одоо бусад оронд бусдаас илүү хэн хувьсгалт үзлээр халдварлаад байна? Тэр өмгөөлөгчид чинь л шүү дээ! Гэтэл чи энэ зулбадаснуудыг Орост үржүүлэхийг над зөвлөж байна уу? Чиний амнаас ийм үг гарна гэж бодсонгүй! гэж загнажээ.

	Хүмүүсийг яг нэг загварын хувцас хунартайгаар барахгүй ижил нүүр царайтай байлгах дуртай Николай, гудамжинд гаж буруу, дөрвөлжин судалтай оготор нөмрөг, бүрх малгай өмссөн бүлэг залуустай дайралдаад тэд их сургуулийн оюутнууд болохыг мэдэв.

	Москвагийн их сургуулийг чөлөөтэй сэтгэгч үзэл санаатай гэж Николай ерөөс үздэггүй байлаа. Москвад ирэхдээ тэрхүү эрдэм номын ундарга болсон сэжиг бүхий газрын босгоор огтхон ч алхдаггүй байв. Гэтэл оюутнуудын тэр нөмрөг, бүрх малгайг үзээд мужийн сургуулийн хэргийг даасан Голохвостовыг дуудан ирүүлж, оюутнуудыг дүрэмт хувцсыг нь өмсүүлэхгүй зоргоор тавьж байна гэж аашиллаа.

	Голохвостов учир шалтаг тоочих гэж оролдон:

	— Оюутан бүрийг харж хандаж яаж амжих вэ дээ, их эзэнтэн минь! Тэд тэгэхийн эцэсгүй олон гэвэл;

	— Олон гэнэ ээ? Чухамдаа хэчнээн юм бэ? гэж Николай ширүүн асуув.

	— Мянга илүү... Тийм болохоор их сургуулийн гадна оюутнуудыг харж хандах их сургуулийн захиргаанд нэн бэрх гэлээ.

	— Тэгвэл харж хандахад тохиромжтой болгохын тулд ердөө л гурван зуун хүн үлдээгтүн, дуулав уу? Бусдыг нь хасахгүй юу! гэснээ дайн тулааны цагт эмч нар нэн чухал хэрэгцээтэй гэдгийг санаад, — Эмнэлгийн ангийнхнаас бусдыг нь шүү! гэв.

	Түүний үед их сургууль өчүүхэн боловч биеэ даасан шинжтэй байсан нь захирал, тэнхимийн эрхлэгч нарыг сонгодог байлаа. Гэтэл 1848 оноос хойш тэрхүү шинж төдий зүйлийг ч үгүй хийж, жишээ нь түүх, хэл бичгийн ухааны тэнхимийн сонгогдсон эрхлэгч чөлөөт сэтгэх үзэлтэй Грановскийн оронд зан суртахуунаар өөртөө найдвартай гэсэн Шевыревийг томилжээ.

	Голицын хууль өмгөөлөгчдийн газар байгуулъя гэсний оронд Николай цагдаагийн газар байгуулан, өөрийнхөө шадар дотнын Бенкендорфийг цагдаагийн газрын даргаар томилсонд «цэнхэр хүрэмтэн» бий болж, тэдгээр «бүхнийг үзэгч нүдэн», «бүхнийг сонсогч чихэн» Орос орноор газар сайгүй шургалан тэнүүчилж, аливаа чөлөөтэй сэтгэх хандлагыг илэрсэн тухай бүрд үүсвэр дээр нь царцаан дардаг болов.

	Тусгай заавраар «их эзэнтний нэр заасан зарлигаар» «цагдаагийн газрын жижиг тушаалтай дарга нар хүртэл мужийн захирагч нарыг цагдан харж, захиргааны дээрх захиргаа болон бүхэл Орос орныг баглан хүлжээ.

	Цэргийн дарга, түшмэл, хуврагуудыг алив нэг хэрэг алдсан тухайд эгнэсэн цэргүүдийн хоорондуур саваадуулан тууж өнгөрөөхгүй, талбай дээр ташуурдаж жанчихгүй боловч тэднийг сургаж хүмүүжүүлэх бүх ажил ташуурдлагын хүчээр хийгддэг байв. Элдвийг мөрөөсөх хүүхэд ахуй цагаас нь аван алив эрх зоргоороо сэтгэхээс ангижруулан сургаж, Николайн дэглэмд зохицсон цэргийн дарга, түшмэл, лам болгох нь чухал байлаа. Тийм дээрээс цэргийн сургууль, энгийн сургууль, сүм хийдэд багачуулыг, цэргийн хороонд цэргүүдийг, хөлөг онгоц дээр усан цэргүүдийг, хамжлагын тариачдыг морины саравчинд балбадаг шиг хайр найргүй ташуурддаг байж билээ.

	Тэр бол ташуур, саваа, шорон гяндан, цөллөг ноёрхсон үе байлаа.

	Дээр цагт, Николай арван дөрвөн настай байхдаа багш нарынхаа нэгний өгсөн сэдвээр гүн ухаантан Марк Аврелинх2 хааны хатуужлын тухай бичжээ. Эрийн цээнд хүрсэн хойноо ямар ч сэдвээр ямарваа нэг зохион бичлэг хийхгүй болсон авч олон сайхан ордныхоо нэгэнд аяны ор, өвс чихсэн нарийн дэвсгэр дээр хэвтэхдээ өөрийгөө Марк Аврелийн адил хаан ширээнд байхдаа хувийн жаргалыг умартаж, үүргээ цуцалтгүй биелүүлж яваа хатуужилт хүн гэж үнэн голоосоо бодсон цаг цөөнгүй байсан байж мэднэ.

	Николай тамхи татдаггүй, шадар хүмүүсээ дэргэдээ тамхи татахыг үздэггүй, ямар ч хөлчүүрүүлэх ундаа бараг уудаггүй; Германыг мах цуснаасаа бишрэх боловч жинхэнэ орос хүн болж үзэгдэхийн үүднээс Францын сайхан хоолнуудаас ногоотой шөл, хар будааг илүүтэйд үзнэ. Орой нь түүнд төмс үйрүүлсэн шөлнөөс өөр юм өгдөггүй байв.

	Хаан ширээг залгамжлах хан хүү, хожмын хоёрдугаар Александрын эхний нь хүүхэд, Николайн есхөн настай бяцхан ач хүү цэргийн албыг үнэхээр хааж хатуужин, заримдаа ордны хашаан дахь шовгорын дэргэд манаанд зогсоно. Петербургт бороо үл тасрах тул бороо орж эхлэхэд бяцхан Николай хүү (сүүлд залуугаараа нас барсан) шовгор дотор байх торгон цэргийн шинелийг авч нөмрөөд харуулын захирал орны манааны халаа авалцтал тогтсон хоёр цагийг юу ч болов тэсэн зогсож өнгөрүүлдэг байв. Газар нэлбийн чирэгдэх том шинель дотроос хамраа зоригтойгоор цухуйлгаад зогсох хүүгээ Николай ордны цонхоор айсан нүдээр ширтэн:

	«Даарч орхилоо! Яриагүй өвчин олно доо!» гээд цөхрөн гараа базална. 

	Дэлхий дахинд хувьсгалт үзэл тараагч гэж Францыг үзэн ядавч Николай франц театрт очих дуртай, өөрөө санаа сэтгэл гарал үүслээрээ хүртэл герман, герман эхнэртэй, Герман улсыг холбоотноо гэж түшиглэдэг мөртөө Германы театрыг үзэж чаддаггүй, Петербургийн Франц Герман хоёр театр аль алин нь сангийн хөрөнгөөр ажиллах боловч германд ер ордоггүй байв.

	Хааяа Францынхаас тун цөөнөөр орос театрт очно. Түшмэдийнхээ эх адаггүй хээл хахууль авдаг явдалтай тэмцэх зорилгоор «Байцаагч түшмэлийг» гаргахыг Николай өөрөө зөвшөөрчээ. Жүжиг тэгээд түүний сайдууд, Петербургийн дээд язгууртнуудын аль алинд нь таалагдаагүй, хөгшин Канкрин эхний нь тоглолт дээр, «Ямар муухай мангуу хуурмаглал вэ?» гэж үглэж байсан хэр нь жүжгийг хориглохыг Николай зөвшөөрсөнгүй.

	Гогольтой нэг тогооноос хоол идэж явсан Нестор Кукольник «Дээдийн аврал эх орныг минь авралаа» гэдэг хэт эх оронч жүжиг бичсэнд Николай очир алмаас бөгж хайрлаад тэр жүжгийг үнэн зөвөөр ширүүн шүүмжилсэн Полевойн «Москвагийн цахилгаан мэдээ» сэтгүүлийг хаажээ.

	Дээд эзний захиалгаар Айвазовский «Синопийн тулалдаан» гэдэг зураг, Боголюбов «Адмирал Корнилов «Владимир» хөлгөөр Туркийн «Парваз-Бахру» галт онгоцтой тулалдсан нь» гэдэг зураг бүтээж Паскевичийн гавьяаг мөнхжүүлэхийн тулд Кавказад тулалдаж байгаа түүний их цэрэг рүү зураач Машковыг явуулсан нь «Эрзерум цайз буусан нь» гэдэг бүтээл туурвижээ... Николай дүрслэх урлагийг тэтгэн сайшаадаг байв.

	 Дуурийн Их театрт тэр очих дуртай, Кавосын «Иван Сусанин» гэдэг эх оронч дуурийг Николай ямагт таалан анхаардаг байв.

	Ордны яруу найрагч Жуковскийн үгэнд ордны дуу хөгжмийн удирдагч, хөгжмийн зохиолч Львов ая хийн Николайд зориулан «Бурхан минь, хааныг өршөө!» гэсэн магтуу зохиожээ. Гурван өдрийн туршид Николай магтууг сургуулилж байгаа газарт байн байн очиж, үндсэн аяыг нь лимбэ хөгжмөөр үлээж, царгиа чанга хоолойгоор үгтэй нь дуулж үзэж байв. Ордныхоо хөгжимд тоглохыг, мөн торгон цэргийн хороодын нэгдсэн найрал хөгжимд тоглохыг хэд хэдэн удаа сонсож үзээд, эцэстээ түүнийг Оросын үндэсний сүлд дуулал болгон зарлав.

	Түүний ах нэгдүгээр Александрыг Пушкин, «Эзэрхий хэрмэл» гэж хэлсэн нь Николайд мөн адил таарах үг байлаа.

	Эртний хүмүүс үзэхдээ төвөөс аль ч зах хязгаарыг нь хүртэл мориор дөрвөн өдөр давхиад хүрэх нутгийг л сайн захирч байж болно гэдэг байв.

	Петрийн үеэс аван Орос улсын хил хязгаар эртний хүмүүсийн маруухан төсөөллөөс хол хэтрэн гарсан боловч Николай Орос орноор уйгагүй хэрэн хэсүүчилдэг байлаа.

	Декабристуудын үеэс аван олон мянган хүнийг уул уурхайн ажилд цөлөх болсон Сибирьд л Николай очоогүй, Оросын Европын хэсгийн бол хамгийн алсын өнцөг буланд хүртэл очиж үзлэг, хээрийн сургууль хийн Севастопольд бол бүр нэг биш удаа очиж байжээ.

	Тэр ч байтугай Николай Эриван хүрч Эриванийг байлдан авсны төлөө Паскевичид Эриванийн гүн цол хүртээн энэхүү, «Цайзын» намхан шавар ханыг үзээд гайхаж тэрхүү алдарт даргаасаа «Энд чинь эзэлж аваад байх юу байгаа юм бэ?» гэж асуусан гэдэг.

	Геленжинкт Кавказын цэргийн үзлэгт очих үеэр нь ширүүн салхи саравчтай малгайг нь хийсгэн авч оджээ. Гүржийн цэргийн замд сүйх нь онхолдож аз болоход гангын ирмэг дээр тээглэн тогтож Николай яльгүй шалбарсхийн эсэн энх сүйхнээсээ салжээ. Тэгсэн атал Белинский, Лерментов хоёрын төрсөн нутаг болсон хошууны бяцхан Чембар хэмээх хот руу ойртож явахад хөтөч нь осолдон сүйхний хаалгаар унагаснаас болж Николайн аюулхай мөгөөрс, зүүн гар хоёр хугарч Чембар хүртэл арван долоон мод газар явган явж, нутгийн домч бариач нараар эмнүүлэн ясаа эдгэртэл бүтэн зургаан долоо хоног тэнд хэвтжээ.

	Биеэ гайгүй болж ирэхэд Чембар хошууны түшмэдтэй уулзахыг хүссэнд Пензенийн захирагч Панчулизев тэднийг эзэн хааны сууж байсан тайж нарын хурах байшинд цуглуулжээ.

	Тэд авдартаа өнө удаан дарагдаж, цагаан эрвээхэйнээс хамгаалж мохоор тамхины үнэр шингээсэн ямбаны шинэ хувцсаа өмссөн нь бүдүүрч шалхайн гэрийн халааданд дассан улсад тун бариу зовлонтой байх агаад алт хатгамалтай гурвалжин бүрх малгай тавьж сэлэм зүүн хэргэм зэргийн эрэмбээр эгнэн, гараа цэх унжуулж мод шиг хөшин эв хавгүй зогсоцгоожээ... 

	Мужийн захирагч хааны унтлагын өрөөний үүдийг хичээнгүйлэн нээж өгөхөд хүдэр том биет хааныг тэд сүрдэн чичирч, бараг сүнс халин ширтэж байсанд Николай бүх эгнээг хянуур эргэцүүлэн хараад захирагч руу өршөөнгүйгээр мишээн францаар:

	— Үгүй ингэхдээ, эднийг чинь бүгдийг үзсэнээр барахгүй, бүр сайн мэдэх юм байна шүү дээ гэв.

	Хүнийг таних, нэр ус тогтоохдоо хаан этгээд болохыг захирагч эс андах боловч Чембарт түүний урьд ирж байгаагүйг мөн андахгүй тул гайхаж;

	— Их эзэнтэн, та эдний барааг хэдийд харсан юм бол оо? гэж асуувал;

	— Эднийг би Петербургт, театрт, «Байцаагч түшмэл» гэдэг нэг маш инээдэмтэй жүжигт үзсэн юм байна гэж хаан мөн л өршөөнгүй мишээсээр өгүүллээ.

	1842 оны гуравдугаар сарын 30-нд Николай Төрийн зөвлөлийн гишүүдийг тариачны асуудлаар онцгой хуралдаанд цуглуулав.

	Танхимд хаан морьт торгон цэргийн гялалзсан мундиртэй, хан хүүг дагуулан орж ирээд, их ван Михаил Павловичид бие хүн явууллаа.

	Өтөлж зөнөн, орноос босож чадахаа больсон гурав дөрвөн өвгөчүүлээс бусад бүх төрийн зөвлөлийн гишүүд цөм хуран чуулсан байв.

	Энэ хуралдаан дээр Николай хамжлагат ёсны тухай том илтгэл хийж, хамжлагат ёсыг «Хэн бүхний үзтэл илт их гай түйтгэр мөн боловч одоогоор түүнийг хөндөнө гэдэг улам илүү хөнөөлтэй хэрэг болно» гэж хэлжээ. Хаан хэлэхдээ «Хамжлагат тариачдад хэзээ ч эрх чөлөө олгож чадахгүй, юу гэвэл ингэж эрх чөлөө олгох нийгмийн амгалан тайван байдал, улсын эрх ашигт харшилна. Харчуулын самуун юунд хүргэж болохыг Пугачевын бослого харуулсан. Хожим хойно гарсан иймэрхүү маягийн оролдлогуудыг өнөө хүртэл урагштай даран номхотгосоор ирсэн, цаашид ч энэ засгийн газрын байнга, онцлон санаа тавьж, бурхны авралаар дийлж номхотгож байх зүйл байх болно.

	Гэхдээ хүмүүсийн санаа бодол урьдынхтай адилгүй болсон, хөндлөнгөөс харсан хэнд боловч өнөөгийн байдал үүрд хэвээрээ үргэлжилж чадахгүй нь илт байгааг бид өөрсдөөсөө нуух хэрэггүй юм» гэж айлтгажээ.

	Тариачдад боловсрол олгосон, олгож ч байгаа, тэгснээрээ тариачдын ерөнхий ойлголтын хүрээг өргөтгөж байгаа зүүний үзэлт газрын эздэд санаа бодол ийнхүү өөрчлөгдөж байгаагийн гэм бурууг Николай тохож байв

	Николай хамжлагат ёсыг устгах гэж шууд хэлээгүй боловч «Юмсын өөр ёс горимд алгуур шилжин орох арга замд бэлтгэж, ийнхүү өөрчлөгдөхөөс айж сүрдэхгүйгээр түүний хойчийн үр дагавар, ашиг тусыг шүүн хэлэлцэх хэрэгтэй байна. Тариачдыг чөлөөлөх биш гэвч шилжилтийн байдалд орох замыг тавьж, газрыг удамшин эзэмших явдлыг хөдөлшгүйгээр хамгаалахтай үүнийг холбож өгөх хэрэгтэй юм...» гэж хэлжээ.

	Энд их чухаг учрал болсон үүнд: «Хамжлагат ёстой үхэн хатан зууралдагч хөгшин тайж нар сүрт эзнийхээ үгийг сонсоход, эзэн хаан огтхон ч түгдэрч зогсох юмгүй, шууд ярих нь уул асуудлыг сайтар бодож боловсруулсан, хэлэх үгээ урьдаас бэлтгэснийх байлаа.

	Жагсаал, үзлэг, тулалдаан командалж заншсан цангинаа дуу нь Төрийн зөвлөлийн энэ цэмцгэр түшмэд нас өтөлж, чих хатуурагсдын сонорт хүртэл төвөггүй дуулдаж байв.

	Хааны энэхүү шинэчлэн өөрчлөх эрмэлзэл угтаа хэр хол явах, «Шилжилтийн байдалд орох зам» гэгч нь юу болохыг гадарлах санаатай тэд сандарч хэлмэгдэж бие биеэ хааяа хулгайгаар харна.

	Гэвч хааны цааш цаашдын яриа сэтгэл ямар байж болох зэгсэн найдлага төрүүлэв. «Энэ хэргийг гэнэт, газар сайгүй хөндөж болно гэж бодож болохгүй. Энэ бол манай бодлоготой ч нийцэхгүй...» гэж Николай хэллээ.

	Хурал дээр байсан гучин дөрвөн үхширмэл хамжлагатанд хамгийн их сэтгэл тайтгаруулсан үг цаашаагаа гарчээ. Энэ их хүнд ёс төртэй, төрийн дээд байгууллагын дээд хэргэмтийн хуралдаан дээр хүртэл хэмжээгүй эрхт эзэн хаан айлгаж сүрдүүлэлгүй өнгөрч чадсангүй.

	Өөрийнх нь тушаалаар тусгай хороо тариачны асуудлаар удтал ул буурьтай судалгаа хийсэн, түүний ажлын үр дүнг төрийн зөвлөл тусгайлан хянаж үзээгүй байсан цагт хаан өөрөө баталж гарын үсэг зурж зүрхлэхгүй гэдгээ Николай дурдаад «Ард олны цуу үг болон тархсан, мэдээжээр ихэд дэврүүлсэн цуурхлыг миний итгэл хүндийг хүлээсэн хүмүүс зохисгүйгээр тараасан гэж би үзэж байна» гэж зөвлөлийн гишүүдийг ам султайд ихэд дургүйцэж байгаагаа мэдэгджээ. 

	Үүнд олонд мэдэгдэж тархахаас ихэд сэргийлж байгаа нь энд барин тавин харагдав. Хааны тийм үгээр төгсгөсөн хагас цагийн ярианы дараа бишрэнгүйгээр нам гүм болж, зөвлөлийн бүх гишүүд хөдөлгөөнгүй, хааныг нүд салгалгүй ширтэн албат харьяатны гүн хүндэтгэл үзүүлж дуугүй сууцгаав.

	Ийнхүү нам суухад хааны чилээрхэж, хорооноос боловсруулсан тариачны тухай зарлигийн төслийг уншин сонсгоно гэж тушаалаа.

	Хааны зөвшөөрснөөр зөвлөлийн гишүүд санал бодлоо гарган хэлж эхлэхэд тэдний дундаас хамгийн чөлөөтэй сэтгэгч үзэл бодол бүхий нь болох Голицын ван тариачдын зовлонг нимгэлэх хэргийг сая уншсан зарлигийн төсөлд өгүүлснээр газрын эздийн сайн санаанд найдах юм болж гэм ямар ч дээрдэлт гарахгүй, харин хэмжээгүй эрхт эзний шууд зарлигаар газрын эздийн эрхийг хязгаарлавал зохино гэж хэлсэнд Николай түүний хэлсэн үгийг яаран тасалж:

	— Би бүхнийг захирагч, хэмжээгүй эрхт хаан мөн нь мөн боловч тийм арга хэмжээ авч хэзээ ч зүрхлэхгүй гэжээ.

	Энэ зөвлөгөөн юу ч бололгүй тарав. Тэр ч байтугай эцгийн нь зарлигаар анх тогтоогдоод Александр ах нь хүчингүй болгосон гурав хоног эзний ажил хийдэг болгох тухай зарлигийг Николай сэргээж зүрхэлсэнгүй. Уг нь хамжлагат ёсыг халах тухай декабристуудын төлөвлөгөөний төсөлтэй Николайгаас илүү нягт хянуур танилцаж, энэ талаар мөрдөн байцаалт дээр тэдний хэлсэн ааглуу халуун үгийг Николайгаас өөр сайн сонссон хүн үгүй билээ.

	Хамжлагын асуудлыг авч үзэх комисс дараа нь хэд хэд байгуулагдаж байсан боловч ямар ч үр дүнд хүрэлгүй тэгээд Өрнөд Европын 1848 оны хувьсгал Николайн үед энэ асуудлыг тавигдахыг нь бүрмөсөн болиулжээ.

	Төрийн зөвлөлийн гуравдугаар сарын 30-ны өдрийн хуралдаанд Меншиков ван бие чилээрхсэнээр шалтгаацан очсонгүй. Чухамдаа гэвэл зөвлөлд байдаг олон тооны дайснуудынх нь нэг түүнийг залуу цагтаа зүүний үзэл гарган дүрсгүйтэж, Воронцов гүн, Потоцкий ван, Вяземский, Васильчиков хоёр гүн, Николай, Александр гэдэг ах дүү хоёр, Тургеневийн хамт тариачдыг чөлөөлөх тухай эзэн хаан Александрт мэдэгдэл өргөж явсныг нь олны өмнө дурсах вий гэж эмээжээ.

	Тийм зоримог алхам хийсний учир Меншиков бусад нөхдийнхөө адил хэлмэгдэж албанаасаа огцрон, хөдөө тосгон руугаа очих ёстой болж байв. Гэвч одоо түүний үзэл эрс өөр болсон тул зөвлөлд өөрийн биеэр үзэгдэн хэн нэгний дотор чөлөөт хуучин үзлээ санагдуулахаас болгоомжилжээ.

	Меншиков тариачдыг чөлөөлөх тухай санаагаа хүртэл «Яриагүй эртэдсэн зүйл» гэж үнэлсэн тусгай айлтгал бичээд, сайд нарын жирийн бараалхалтын үеэр Николайд барьжээ.

	Төрийн зөвлөлийн онцгой хуралдаан болохоос бүр дөрвөн жилийн өмнө Николай улсын эд хогшил хариуцах шинэ яам байгуулсан нь хамжлагын бус улсын тариачдын, тухайлбал газрын эздийн өмч биш, тариачдын асуудлыг эрхлэх ёстой байлаа. Тэгээд генерал Киселевийг тэр яамны сайдаар томилжээ.

	Шинэ Яам Николайн бодлоор улсын тариачдын ёс суртахуун, ахуй байдлыг өөд татаж тэдэнд сургууль, эмнэлэг байгуулж өгөх учиртай байв.

	Гэтэл шинэ яаманд албанд орсон түшмэд чинээлэг амьдрах эх сурвалж олж авсан бол тариачдад тэднийг тэжээх шинэ дарамт бий болж, эмнэлгийн тухайд гэвэл Николайн хаанчлал дуусах үед хүртэл сая тариачинд ганц эмнэлэг ноогдож, бүх яамны хэмжээгээр мэргэжилтэй эх баригч дөчөөс илүүгүй байжээ.

	Киселев улсын тариачдын аж байдлыг сайжруулах талаар идэвхтэй анхаарал тавьж, хөдөө аж ахуйг хөтлөх боловсронгуй арга барил тэдний дунд нэвтрүүлж эхлэхэд тэр нь 43 онд Перм мужийн Шадрин хошуунд хэд хэдэн волост хамарсан зэгсэн том «төмс ногооны» самуун гэгч дэгдэхэд хүргэв. Улсын тариачдыг энд сангаас газрын эздэд худалдсан гэдэг худал цуунаас тэр самуун үндэслэн гарчээ.

	Аракчеевын бий болгож, тэтгэсэн цэргийн сууринуудыг ах Александраасаа Николай өвлөн авчээ. Тэдгээр тариачин цэргийн амьдрал хэмээс хөөрхий бурангуй зүдүү байв. Заримдаа тэд босож, Новогород мужид хумх өвчний самууны үеийнх шиг дарга нараа алж хядах боловч тэднийг хайр найргүй харгислан дарна.

	Хэдий тийм боловч улсын, хамжлагын, цэргийн суурины тэдгээр тариачид цэрэгт татагдаж, нийтийн дайчилгаанд орж малгай дээрээ зэс хэрээс тэмдэг зүүж гоёод, Севастопольд Англи, Францын дайралтаас Оросын дайчин нэр төрийг улаан цээжээрээ хамгаалж байлаа.

	Николайг мэндлэхэд түүний эмэг эх хоёрдугаар Екатерина хэзээний захидал бичгээр харилцдаг байсан зохиолч Гриммд3 бичихдээ:

	 

	«Хатан хаан өнөөдөр хачин том хүү төрүүлснийг Николай гэж нэрлэв. Баргил дуугаар гайхалтай чанга хашхирах юм. Бараг хоёр тохой урт, гар нь минийхээс арай л жижиг. Ийм лут эрийг амьдралдаа би анх удаа үзэж байна. Энэ хэвээрээ л цаашаа өсөх юм болж гэм ах нар нь энэ аваргын дэргэд тарваган хүмүүс шиг харагдах биз ээ!»

	 

	гэжээ.

	Яруу найрагч Державин ирээдүйн түүний их хүн болохыг зөгнөн даруй:

	 

	Санаа бодлоор Екатеринатай тэнцэж, 

	Сайхан алдраар ертөнцөд цуурайтна

	 

	гэж бэлгэдэв.

	1826 онд Михайловскоос гарч явахыг нь Николай зөвшөөрсөнд Пушкин Петрийн элэнц хуланцыг дурссан нэрт шүлгээ бичжээ. 

	 

	Ураг удмын төсөө хадгалсанд бахархах, 

	Үйл бүхнээр өвөг дээдэстэйгээ адил яв

	 

	гэжээ.

	Гэвч хоёрдугаар Петртэй адил болоход аварга том бие, цангинасан хоолой төдий хүрэлцээтэй биш байв. Николайн маш ажилч зан, «хорон» л биш бол тэр цагийн хүмүүс нийтээр хүлээдэг байсан гойд сайн ойтой нь ч тус болсонгүй.

	Ард түмнийхээ оюун санааны хөгжлийг Петр дэвшил гэж үздэг, Николай хувьсгал гэж айдаг байв. Петр хуушуур худалдагчийг сайд, энгийн дархныг төмөр болдын хаан болгон өөд татдаг байсан бол Николай төрийн ухаалаг, чадварлаг зүтгэлтэн хүмүүсийг дүүжлүүрчин хүнд ажилд зүтгүүлэгч, авьяаслаг яруу найрагчдыг цэрэг болгон хувиргадаг байлаа.

	Чөлөөт сэтгэхүйтэй хийсэн түүний он удаан жилийн махрангуй тэмцэл нь Оросын эзэнт улсын түүхэнд ижилгүй юм. Хаан ширээ эзэлсэн анхныхаа өдрөөс аван "Хэвлэлийг чандах дүрэм" гарган тэмцэж эхэлсэн билээ.

	Тэр дүрэм 230 зүйл ангитай. Гэгээрэл, гадаад, дотоод хэрэг эрхэлсэн гурван яамнаас бүрэлдсэн хэвлэл чандах дээд хороо байгуулжээ.

	Тэрхүү дүрмийн бүх зүйл ангийг дагаж мөрдвөл Оросын утга зохиол дөнгөн данган амьтай голтой дүүжигнэх учиртай байв.

	Тэгтэл 30-аад оны Европын хувьсгалын дараа хяналт чандлагын гогцоо улам ч чавчран чангарчээ.

	Захирах бүх талын ажлыг өөрөө гардан явуулахыг Николай эрмэлздэг болохоор утга зохиолын салбарт ч гэсэн бүгдийг өөрөө хийх гэж зүтгэнэ.

	Тэр ганц Пушкинийг чандаад зогсохгүй, тэр цагийн эрхэнд хомс ядуу байсан бүх ном зохиол, ялангуяа сэтгүүлүүдийг цөмийг хатуу чандах цаг гаргадаг байв. Шинэ сонин юм уу, сэтгүүл хэвлэн гаргах зөвшөөрлийг хаан өөрөө шууд өгөх агаад ихэвчлэн товч тодорхойгоор том гэгч нь «Хэрэггүй» гэж цохдог байв.

	Киреевийн «Европ хүн» гэдэг сэтгүүлийн эхний дугаарт «19-р зуун» гэдэг Киреевийн өөрийнх нь өгүүлэл нийтлэгдсэний улмаас хаагджээ. Дельвигийн «Утга зохиолын сонин», Д. Надеждиний «Дуран авай» сэтгүүл хаагдаж, хааны тушаалаар ухаан солиорсонд тооцогдсон Чаадаевын «Гүн ухааны захидлууд» нийтэлсний учир Надеждин өөрөө Усть-Сысольскт цөлөгдөв... 

	Хаанд үл таалагдсан аль нэг өгүүлэл орчуулчихсан чандлагын газрын ажилтан нарыг удаан хугацаагаар сахилгын шоронд суулгана. Хөлсний тэрэгний үнэ өндөр байгаа тухай хүртэл сонинд бичиж болохгүй, юу гэвэл тэр үнийг тогтоодог цагдаагийн газрыг шүүмжилсэн хэрэг болно гэдэг байжээ. Хэвлэл чандах хүмүүсийн тоо Николайн хаанчлалын үед гарсан бүх номоос олон байв.

	Хоёр нийслэлийн хооронд төмөр зам баригдаж эхлэн, энэ тухай анхны хянуур болгоомжтой өгүүллүүд сонинд гарч ирмэгц энэ тухай бүх зүйлийг хянагдаж гарсны нь цараа өөрөөр нь батлуулж байх, өөрийн нь зөвшөөрөлгүйгээр юу ч үл хэвлэх зөвшөөрөл олгохыг Клейнмихель Николайгаас гуйжээ.

	Цэрэг, энгийн газрын албан хаагчид өөрийнхөө даргын зөвшөөрөлгүйгээр юу ч хэвлэлд өгөх эрхгүй. Алив юм олонд задрахыг хувьсгалын эх сурвалж хэмээн анадаг байв.

	Сая рубль идэж ашигласан байж болно. Мужийн захирагчид, худалдаачин, албан татвар хураагчдыг шууд дээрэмдэж болно. Гоц гантай 1840 онд хэд хэдэн мужид гарсан шиг олон түмэн хүн өлбөрч үхэж болно, харин тэр тухай сонинд нэг ч үг дуугарч болохгүй байлаа.

	Хэвлэл чандагчдын нэг нь Ободовскийн бичсэн газарзүйн сурах бичигт «Оросын умард нутагт нохой хөллөж явах газар бий» гэсэн мөрийг хориглож, номын зах дээр: «Орос оронд морь хүрэлцэхгүй байгаа юм шиг гээч! Энэ тухай гадаадын хүн юу гэж бодох юм бил ээ?» гэж цохжээ.

	Оросын утга зохиол бут ниргэгдэж, Грибоедов, Пушкин, Полежаев, Марлинский... нар амь үрэгдэв. Лермонтовыг дуэль хийн алагдахад Николай, «Нохойд нохойн үхэл таарна!» гэжээ. Цагдаа нар албаны гуравласан морьтой тэргээр Салтыков-Шедриныг Ветка руу хүргэж, тэнд долоон жил хагас суулгав. Гоголь үгүй болов. Түүний нас барсан тухай бичсэн өгүүллийнхээ улмаас Тургенев баригдаж, сарын дараа эдлэндээ очиж хаашаа ч гарах эрхгүй суух боллоо. Достоевский ялын хүнд ажилд тамлан зовж, Герцен Огарев хоёр гадагш дүрвэн гарчээ. Оренбург хязгаарын Орск цайзад Шевченко арван жил нухлагдлаа. Амьдарч байсан үеийнхээ тухай тэр уран, хошноор хэлэхдээ:

	 

	Хэн бүхэн Молдав, Фин ялгаагүй 

	Хэл бүхэн дээр дуугүй сууна. 

	Энэ нь ганц болж дээ!

	 

	гэжээ.

	Николай гучин жил хаан суухдаа Орос орныг жаран жилээр хөшин чагталжээ.

	
ХОЁРДУГААР БҮЛЭГ : ХЭМЖЭЭГҮЙ ЭРХТ ӨӨР НЭГЭН ХААН

	1829 онд, Николайн Турктэй өдүүлсэн дайн үргэлжилж байхад нэгдүгээр Наполеоны ач, Наполеоны ах Голландын хаан байсан Людвик Наполеоны бутач охин Гортензия Богарнэ хоёроос төрсөн хорин настай хан хүү Луи-Наполеон, Дибичийн командалсан Оросын цэрэг сайн дураар албан хаахыг хүсжээ.

	Залуу хан хүүгийн энэ хүслийн тухай Николайд айлтгахад эрс татгалзаж, зэвүүцсэндээ бүр газар дэвссэн нь угаас Наполеоныхны хэнийх нь тухай дурсахыг дуулж чаддаггүйнх ажээ.

	Луи-Наполеон эхийнхээ дэргэд өсөж, тэрхүү халуун цочмог эрлийз бүсгүй гаднаас нь харахад уужуу тайвуу мөртөө эх захгүй ихийг мөрөөдөх, орчны хүмүүстэй эелдэг дөлгөөн харилцах атал хар амиа үхэн хатан хичээх, үйл ажил болгож тэр болгон чадахгүй зоримог их санаа агуулах занг нь нэвт шувт өвлөж авчээ.

	Гортензия Богарнэ Сен-Жермений язгууртны дээд сургуульд боловсрол олсон, тэнд заадаг гол хичээл Zart de plaire хүний сэтгэл татах урлаг тул түүнд гойд мэргэжсэнийгээ хүүдээ мөн уламжилж өгчээ.

	Бүсгүй бас уран зурагт авьяастай, нэрт зураач Изабэгийн удирдлагын дор зургийн сургууль хийдэг байв. Луи-Наполеоны эцэг бас урлаг, уран зохиол сонирхож, шүлэг бичиж, Бонапартуудын удмын зарим түүхээр ном бичиж, бас бус юм оролддог хүн байв. Эд бүгд мөн францын ирээдүйн эзэн хаанд өвлөгдөн шингэжээ.

	Луи-Наполеоныг Гортензийн нөхөр Людвик хүүгээ гэж үл тооцон, төрөх, угаахад нь хүртэл очсонгүй. Пиренейн ууланд Котеррэгийн рашаанд ганцаар очиж байхдаа Гортензийн танилцсан, хожим цагдаагийн яамны сайд Деказыг Луи-Наполеоны жинхэнэ эцэг гэж түүнд нэрлэжээ.

	Хожим Гортензия нөхрөөсөө салаад, Флахо гүнгээс нэг хүү төрүүлсэн нь Морни гүн хэмээн нэрд гарч өөрийн ах Луи-Наполеоныг францын хаан ширээнд гарахад нь идэвхийлэн тусалжээ.

	Наполеоныг дийлсэн ахыгаа дагаж 1814 онд Парис ороход Николай арван найм, естэй байв. Тэгэхэд уяхан сэтгэлт Александрын толгойг эргүүлэх гэж оролдон амжилт олж байсан Гортензия, түүний зургаан настай хүү Шарль-луи Наполеоныг Николай үзжээ. Тэр ч байтугай ахынхаа хамт тэдний Сен-Ле эдлэнд зочилж, Гортензийн өнгө үзэмж, ятга даран өөрийнхөө зохиосон ая, үгээр дуулах уран чадварт нь бишрэн автсан Александр хаан бүсгүйд Сен-Легийн гүнгийн хэргэм шагнахаар ам өгч, хаан ширээнээсээ огцрогдсон Эльба арал дээр цөлөгдсөн Наполеоны оронд өөрийнхөө хаан ширээнд суулгасан арван наймдугаар Людвик Бурбоноор түүнийгээ хялбархан зөвшөөрүүлжээ. Сен-Легийн гүнгийн хэргэм шагнасан зарлиг Англи орох замдаа Гортензияд Александр өөрийн биеэр гардуулж өгөөд, гүн хатагтайн мөнгөн сангийн тухай онцгой анхаарч байх, энэ талаар түүнд бэрхшээл учирвал өөртөө шууд дуулгаж байхыг Орос элчин сайдын нарийн бичгийн даргад даалгажээ.

	Наполеон өөрөөсөө дөнгөж арван дөрөв дүү хүүхнийг охиноо болгож аван, түүнд их халамж үзүүлсэн нь залуу Николайд эс таалагдав.

	Наполеоны анхны эхнэр болох эх Жозефина Богарнэ гэнэт нас барж, ойр дотно хүмүүсийнхээ асрамжаас ийнхүү гарсан Гортензия Сен-Жермений язгууртны дээд сургуулийн гол хичээлээс олж авсан эрдмээ хэд хэдэн эзэн хаан, тэдний улс төрийн нэрт зүтгэлтнүүдэд нэгэн зэрэг хэрэглэн, ихэд өргөнөөр ашиглах боллоо.

	Арван наймдугаар Людвик өөрөө хүртэл түүнд сэтгэл татагдсан учир нөхрөөс нь салган авч суухыг зөвлөх хүн ч гарах болов.

	Гэвч Гортензия хувийнхаа ажил төрлийг янзлах гэж хөөцөлдсөөр байгаад Парист үлдсэн Бонапартын талын хамгийн өндөр хэргэмтэй ганц хүн гэдгээ ор тас мартана. Энэ тухай нөхөр нь захидалдаа олон дахин сануулах агаад «Наполеоны охиныг» дайснуудад тал өгч буйд нь ичээх гэж ирэх цөөн тооны Бонапартууд ч мөн ингэж хэлдэг байв. Эцэстээ бүсгүйн санаанд огт оромгүй юм болж, Эльба арлаас зугтаасан Наполеон Парист хүрч ирсэнд Гортензия юу ч болоогүй мэтээр түүн дээр давхиж хүрэв. Тэгээд одоо дахиад л Наполеоны охин болжээ.

	Гэтэл эцэг түүнийг ширүүнээр угтжээ. Өөрийгөө дийлж доройтуулсан хүмүүсээс хэргэм зэрэг, газар эдлэн царайчлан олж гутамшигтай юм хийлээ, ерөөс миний дайсантай ярих хэлэлцэх юм чамд юу байх билээ... гэж Наполеон хилэгнэн зэмлэв.

	Гортензия мэлмэрэн уйлж, юу ч эс дуугарна. Өөрийгөө зөвтгөж хэлэх үг түүнд юу байх бил ээ? Урлагийн хэд хэдэн төрөлд сайн тэр бүсгүйн мэдэх чадах ганц эрдэм нь хүний сэтгэл татах ухаан агаад үүний хамгийн ашигтай эрдэм болохыг амьдралын нь туршлага алхам бүрд нотолж байжээ. Эцэстээ тэр зүрх сэтгэлээсээ өрөвдөж хайрладаг хоёр хүүхдийнхээ ирээдүйг л бодсон юм даа гэж хэлжээ.

	Тэгтэл ордны цонхон дор үй олон хүн цугларч, Наполеоныг Эльба арлаас эргэж ирсэн тухай цуунд хараахан итгэж ядан түүнд баяр хүргэж улам бүр чанга хашхиралдлаа. Наполеон асгартал уйлж байсан Гортензияг угз татан босгож, нулимсаа даруй зогсоон эелдэг сайхнаар инээмсэглэ гэж тушаагаад, түүнтэй хамт цонх руу очлоо. Ард олон түүнийг Мария-Луиза гэж бодон, эзэн хаанаа гэр бүлтэйгээ амар тайван байгааг үзэж, бүх юм ёсоор болсонд бөөн баяр хөөр болон хашхиралдав. Наполеон Гортензиятэй эвлэрлээ. Наполеоны гэргий Мария-Лиуза францаас зугтаж гарсан болохоор Тюильри хэмээх хааны ордонд зочид хүлээж авах эзэгтэй хэрэгтэй байлаа. Наполеоны шинэ хаанчлалын зуу хоногийн туршид Ваттерлоогийн тулалдаанаар түүний хаанчлал эцэс болон болтол Гортензия тэрхүү эзэгтэй нь болж байв.

	Наполеон дахиад өндийлгүйгээр дахин илтэд унасан нь Гортензияг Парисаас гарч явахад хүргэв. Юу гэвэл холбоотнууд түүнийг одоо Бонапартын талыг хатуу баримтлагч гэж үзэх болж бүсгүй ч үнэхээр ч хожим нь тийм үзэлтэй болж хувирсан юм. Гортензия удтал тэнүүчилж яваад очиж баттай суурьшсан Швейцарын Тургау дахь Арененберг цайзад Наполеоныг шүтэх үзэл ноёлов.

	Тэрхүү даруухан цайзад Николайн ирээдүйн дайсны нэн ч ээдрээтэй зан төрх бүрэлдэн тогтжээ.

	Хүний түг түмэн араншин төрх дотор хар багаасаа хурц саварт базагдаж, орчин тойрноо сэжиглэн, хялайн ширтэж, ойр дотнынхоо хүмүүст байтугай өөрөө өөртөө үл итгэн, үг болгоноо хянан цэгнэж, алхах гишгэх бүрээ хянан чандаж байдаг хуйвалдагчийн хачин төрх гэж байдаг бол хан хүү Марль-Луи Наполеон залуу зандан цагтаа чухамдаа л тийм хүн байв.

	Их хүүгээ Людовик Бонапарт шүүхээр заалдан Гортензиягаас булааж Флоренц руу авч одсон болохоор эхийн бүх хайр халамж ганцхан Луи дээр төвлөрчээ.

	Эхийнхээ гэрт бүр Парист сууж байх цагаасаа бяцхан Лүй цаг үеийнхээ дандаа хамгийн нэр цуутай хүмүүстэй уулзаж учирч байлаа.

	Францын сэхээтнүүдийн сор бологсдыг шилтгээндээ хуран цуглуулдаг Рекамье4 хатагтай, зохиолч бүсгүй Сталь5 нарын адил Гортензия мөн Парисыг шуугиулж байсан хүмүүсийг гэртээ цуглуулахыг мэрийдэг байжээ. Тэдний дунд Наполеоны генерал, хурандаа нар төдийгүй заримдаа зохиолч, зураач, хөгжмийн зохиолчид болон эрдэм номд шунасан хэр нь жинхэнэ франц хүний зангаар гэрийн эзэгтэйтэй сонин сайхан яриа дэлгэж чаддаг эрдэмтэд хүртэл байдаг байв.

	Гортензийг Парисаас явахаас аргагүй болж «Ариун холбооны»-дипломат нууц тагнуулуудын хяналтад орон, нэг хотоос нөгөөд сэлгэн хэсүүчлэх болсноос хойш ямагт хөгжмийн аянд уянгын дуу аялах, усан будгаар уран зургийн багш Изабэгийнхээ барилаар судалбар юм уу, өөрийнхөө зургийг зурж суудаг цаг бүрмөсөн өнгөрсөн биш гэхэд мөддөө эргэж ирэхгүй нь гэдгийг ойлгожээ.

	Хувь тохиолын тохуурхлаар Гортензияг Парисаас нэн даруй гарч яв гэсэн арван наймдугаар Людовик хааны эрс тушаалыг түүнд Луйгийн эцэг нь гэж улс амьтан ярилцдаг нөгөө Деказ авч ирж гардуулжээ.

	Зарим хотод хоёр цаг болоогүй байхад нь хотоос гарч явах тушаал ирдэг байсанд бүсгүй арга баран цөхөрч гүйцээд:

	— Нуурын усанд орж үхэхээс өөр зам над алга бол оо шив дээ гэж нэг биш удаа хэлдэг байв.

	Гортензияг Бонапартын талыг хатуу баримтлагч гэж үзээд салж өгөхгүй байсан тул үнэхээр тийм үзэлтэй болж, хуучин яруу найрагчид, зураачдын ордонд дан Бонапартын талынхан түүнийг хүрээлэх болжээ.

	Тэгж байтал 1821 онд Наполеон хоригдож байсан газартаа үхжээ. Түүний үхэхийн хамт Бонапартын үзэл санаа мөн устаж үгүй болох учиртай мэт санагдах сан билээ. Гэтэл тэгсэнгүй, тэр үзэл санаа Мария-Луйзагаас төрсөн Наполеоны хүүд тавих горьдлогоор тэтгэгдэн тэжээгдэж байв.

	Түүнийг төрөхөд тэр цагийн яруу найрагчид түүнд зориулан олон мянган шүлэг бичиж байжээ.

	Өлгийд байхдаа Ромын хаан гэж өргөмжлөгдсөн тэр хүү одоо их л даруугаар Рейхштадын ван гэгдэж эхийнхээ хамт Австрийн эзэн хаан францын ордонд сууна.

	Гортензия түүнийг францын эзэн хааны суудлыг булаалдах эрхтэй нэгдүгээр хүн гэж хүлээн, хоёр дахь маргаангүй булалдах хүнийг хүүгээ гэж үнэмшүүлнэ.

	Үнэмшүүлэх гэдэг хүчтэй зүйл, төрөлхийн хариугүй хулчгар хүнийг баатар болгож, Альдонсыг Дульцина болгон хувиргаж чадна. Харин хан хүү Луи-Наполеон бол төрөлхийн их авьяас чадвартай хүн байв. Хан хүү мөн бишдээ эргэлзэх юм түүнд байсангүй, хан хүү яриагүй мөн нь мөн байлаа. Наполеон мөн бишдээ эргэлзэх хэрэг байсангүй. Энэ бол түүний нэр ус байлаа. Наполеон хүч чадал, ов мэхээр францын хаан ширээнд суух л үлдээд байв. Үүнийг Наполеон амьдралынхаа зорилго болгон тавьжээ.

	Юу ч зориглож, юуг ч хийж чадна тэр учраас хүссэндээ хүрч Европыг байлдан дагуулагч болно гэж өөрийгөө боддог байсан авга ахынхаа гайхамшигт хувь заяаны дагуу Луи-Наполеон ард түмний түүхийг төсөөлөн бодно.

	Наполеоны амьдралын сүүлчийн зургаан жил хэдий гунигтай байсан ч гэсэн суга үсрэн, аз хийморьтой өөдөлсөн нь Луй-Наполеоныг ёстой л харалган болгов. Түүхэнд урьд нь, хойшид ч үүнээс өөр юуг ч тэр олж харахгүй байлаа. Түүх, дээр дороо орох мөргөлдөөн, шуугиан, эрс ширүүн эргэлтүүдээрээ л түүний сэтгэлийг татна. Авга ахынхаа адил тэр их буунд мэргэжиж, авга ахынхаа адилаар өөрийнхөө аз хийморьд итгэж байлаа.

	Эцэг нь түүний насан дээр уянгын шүлэг бичиж, үлгэр дуурайл нь болсон авга ах нэгдүгээр Наполеон нь хүртэл «Эссекс гүн» гэдэг жүжиг зохиож байсан бол Луй ахынхаа хамт Италид очиж бослого хөдөлгөөн дараад буцаж ирсэн дараагаа «Улс төрийн мөрөөсөл» гэдэг ном бичиж, Тунэд их бууны сургууль үргэлжлэн хийв.

	Ах нь багадаа өвдөөгүй нэг өвчнөөр нас барсанд Гортензийн бүүр түүр боловч хамаг горьдлого ганцхан Луйд төвлөрөв.

	Долоодугаар сарын хувьсгал бурбонуудыг Парисаас хөөн гаргаж, хаан ширээ Орлеанд нүүн ирж, Луй-Филипп түүнийг эзэллээ. Гортензия өөртөө болон хүүдээ Английн паспорт авч Парист зориглон очоод, шинэ хаантай уулзвал хаан түүнийг эелдгээр хүлээн авч хүүтэйгээ хамт ирснээ юу боловч нууж байхыг гуйжээ. 

	Гэтэл Гортензияд үүнийгээ нууж суух хүсэл байсангүй. Мөнгөнийхөө хэргийг илээр зохицуулж, насанд хүрсэн хүүдээ зөвхөн багадаа үзсэн, «Зүй ёсоор» өөрийн нь эзэмшиж байх учиртай, одоо Орлеануудын эзэмшин буй гайхам бүх их баялгийг үзүүлэн тасралтгүй ятгаж үнэмшүүлсээр байв. Тэгтэл Гортензияг францаас гарч явахыг шаардав.

	Энэ зуур Польшид хувьсгал үүсэж, Гортензиягийн ааглуу халуун зүрх сэтгэл нь одоогоор хүү нь эзлэн сууж болох Польшийн хаан ширээний төлөө санаашрал болов. Гэтэл Польшийн хувьсгал Паскевичийн цэрэгт дарагдаж Варшав эзлэгдэв.

	«Улс төрийн мөрөөсөлт» эх, хүү хоёр түр сэтгэл амсхийж болохтой байтал гэнэт Венад Наполеоны хүү Рейхштадтийн гүн нас барж, францын хаан ширээг булаалдах эрхтэй цорын ганц хүн өөрийнх нь хүү үлдсэн нь Гортензияд тодорхой боллоо.

	Хаан ширээ рүү зоримог алхмаар ойртох хэрэгтэй байсанд Луигийн амар заяа үл үзэгч санаа бодол цэргийн эргэлт хийх төлөвлөгөөг өдөр шөнөгүй эргэцүүлэн бодох болов.

	Төрийн бүх эргэлтийн түүхийг нэгд нэгэнгүй сайтар судалж Парисыг авбал бүх францыг эзэллээ гэсэн үг гэдгийг гоц сайн ойлгож байв. Гэтэл Парист сэм орох боломж үгүй мэт сүүлчийн удаа очиход нь цагдаагийн газар түүнийг сайн нүдэлж авсан билээ. Эльзагийн Страсбург гэдэг том хотыг сонгож, цэргийн бослого гаргах төлөвлөгөө боловсрууллаа. Хүүгээ ийм санаа сэдсэнд Гортензия эхлээд эмээн хирдхийсэн боловч тэр чухамдаа хүүгийнхээ азтай одонд төрсөнд Луигийн нэг адил итгэдэг байв. Тэгээд ч цаг явж, өөрөө хөгширч байгаа болохоор эцэстээ хүүгийнхээ төлөвлөгөөг зөвшөөрчээ. Луи хорин найм хүрээд байв.

	Луигийн найдаж болох ганц хүн бол их бууны ангийн хурандаа Водре байсан нь Парист хувьсгал гарч Луи-Филипп хаан ширээнээс хальсан, шинэ эзэн хаан их Наполеоны ач хүүг тэд мөдхөн Страсбург их бууны ангийн хуаранд үзэх болно гэж тэр л харьяа хүмүүстээ үнэмшүүлж чадах байлаа.

	Үнэхээр ч хаан хүү Луи-Наполеон авга ахынхаа түүхт хувцас бор хүрэм, гурвалжин малгайтай, нэгдүгээр Наполеоны царайг нэлээд дуурайлгаж царай зүсээ будаад тэрхүү Корсикийн алдарт эрийн хөрөг дээр ямагт байдаг хэдэн одонг бүр ижилсэхийн үүднээс зүүгээд хүрч очжээ.

	Хан хүү Луи хуаранд ганцаар биш «Штаб» гэж хэдэн хүн дагалдуулан орсонд Водре түүнийг зохих бүр ёслолоор хүлээн авч, даруй өөрийн захиргааны хэдэн хүнийг дивизийн дарга, цагдаагийн газрын тэргүүн хоёрыг бариулахаар явууллаа. Луй зэргэлдээх 46 дугаар хороонд бас ёслол төгөлдрөөр морилон очтол тэнд хамаг санаа нь нурж унав. Парист хувьсгал гарсан гэдэг тухай юу ч дуулаагүй энгийн цэргүүдэд хүртэл францын шинэ эзэн хаан хүрч ирээд байна гэдэгт үнэмшүүлэхэд бэрх байв. Тэгж үнэмшүүлж ядаж байтал хороон дарга нь гүйж ирэн Луи-Наполеоныг «Штабых» нь хамт баривчилж, Водретэй цуг бүгдийг Парис рүү хүргэ гэж тушаав.

	Хаан ширээнд суухын оронд Луи шоронд орж, шүүгдэх цагаа хүлээх боллоо. Энэ явдал түүний эхийг үнхэлцгийг нь хагартал айлгасанд хамаг бүх саадыг даван өөрөө Парист давхиж ирээд хүүгээ өршөөн хэлтрүүлэхийг хаанаас гуйжээ. Гэтэл Бонапартуудын энэ бүх явуулга хаанд тэртэй тэргүй аюултай гэхээсээ инээдэмтэй зүйл санагдсанд Бонапартын үзлийн тухай дэл сул шуугиан дэгдээхгүйн тулд Луиг ерөөс шүүхгүй, францаас аль болох алсад илгээхээр шийдлээ.

	Тэгээд Америкийн нэгдсэн улсыг сонгож аваад хаан өөрийнхөө ширээ булаалдагчийг шоронгоос гаргасан төдийгүй, Америкт хөлжин суурьш гэж түмэн франк олгон цэргийн нэгэн хөлгөөр тийш хүргүүлэв. Хурандаа Водре, бүтэл олоогүй «эргэлтэд» оролцсон бусад хүнд ч цээрлэл үзүүлсэнгүй.

	Гэвч хүү нь тийнхүү урагшгүйтэн, түүнтэй хүчээр салах болсон нь Гортензияд хүндээр нөлөөлж, өвчлөөд сэхэж чадалгүй байсаар 1837 оны намар нас барав. Гэвч түүний нас эцэслэхээс сарын өмнө Арененбергийн цайзад Америкаас оргосон Луи түүн дээр хүрч иржээ.

	Эхийгээ оршуулаад хаан ширээнийхээ төлөө санаашралтай ганцаар үлдэв. Гэвч Францын засгийн газар түүнийг ирсэнд сэтгэл түгшин, Луиг Швейцараас хөөн гаргах шаардлагыг хүчээр дэмжүүлэх гэж бүтэн корпус цэрэг Швейцарын хил рүү татжээ.

	Ийм эрс хатуу шаардлага тавьсан нь сэтгэлд нийцсэнгүйд швейцарчууд францтай байлдахаар бэлтгэв.

	Түүнийг зэвсэгт хүчнээр хамгаалахад бэлхэн байгаа нь Луигийн сэтгэлд нийцэхийн ихээр нийцсэн боловч Швейцарыг илтэд бут цохигдохоос аврахын тулд Швейцараас сэм гарч Англи руу явав.

	Эхээсээ уламжлан авсан, хүнд таалагдахын их урлагийг хан хүү Луи Лондоны дээдсийн хүрээ, улс төрийн том зүтгэлтнүүдийн дунд хэрэглэхийг чухамхүү ганц харуулж өгөв.

	Англичуудын амралт гэдэг зөвхөн нэг ажлыг нөгөөгөөр солихыг хэлдгийг тэр үзээд хожим хойно хэрэг болж мэдэх хүмүүстэй шалмагаар танилцаж, олны дунд нэр гарах, өөрийнхөө тухай ярьдаг болгохын төлөө элдвээр хичээж байлаа.

	Лондонд Николайн элч зарж явуулсан, цэргийн мэдлэг сайтай инженер, ухаалаг дэслэгч генерал Шильдерийг хүрч ирэхэд хан хүү Луи түүнтэй дорхноо танилцаж амжаад, оросын хааны тухайд хамаг зусар зуйрган үгээ урсгажээ. Гэхдээ эд бүгдийг Шильдер Петербургт очсон хойноо Николайд айлтган Наполеоны ач хан хүү Луи өөдгүй дорой Людовик-Филиппийг Францын хаан ширээнээс түлхэн унагаахад Оросын хүчирхэг их хааны ганцхан үг л хүрэлцээтэй байхуйцаар бодож тэр бүхнээ хэлжээ.

	Шильдер тэгээд үнэхээр энэ тухай Николайд айлтгасан боловч хожим өөрөө хэлж байснаар уг нь дурсаагүй байсан бол дээр байжээ. Энэ үг хааныг ихэд ундууцуулсан гэнэ.

	Тэгтэл 1840 онд Францын засгийн газар Елена гэгээний арал дээрээс Наполеоны шарилыг Францад авч ирэхээр шийдсэн билээ.

	Наполеоны домгийг амь сүнсээ болгож, хар багаасаа Наполеоныг шүтэж явсан хүнд энэ шийдвэр их жанжны сүнс «Хөдөл» гэж тушаасантай адил санагджээ.

	Лондоноос тэр Бонапартын талын «Ze Capital6», «Zee Commerec7» гэдэг хоёр сониныг хөрөнгө мөнгөөр тэтгэж, тэдгээр сонин Францад Бонапартын үзэл санааг дэмжихийг бүхий л талаар эрмэлзэж байв. Луи «Наполеоны үзэл санаа» гэдэг нэгдүгээр Наполеоныг «эрх чөлөө дэлгэрэх цагийг ойртуулагч, хувьсгалын гэрээсийг биелүүлэгч» хүн байсан, ардчилал тогтоох нэгэн үзүүрт чин санаа барьж явсан, энх амгалан байдал тогтоох ганц зорилгын үүднээс дайн байлдаан хийж байсан гэж нотлохыг хичээсэн ном бичиж хэвлүүлжээ.

	Үнэмшье гэж мэрийж байгаа хүнийг үнэмшүүлэх тун амархан. Хан хүү Луигийн талын цөөн хүмүүс Ла-Маншийн хоолойн цаад талд олны бодол санаа бүхлээрээ түүний талд байна гэж дуулгахын хамт Луи Страсбургт биш, Булонд хүрч очлоо.

	Тэгтэл чааваас, Булонийн самуун бас л Страсбургийнх шиг бүтэлгүйтлээ! Хан хүү Луи, түүний талын алагдсан хоёр хүнээс бусад нь баригдаж, хаан ширээ булаалдагч энэ удаа шүүхийн өмнө өчиг мэдүүлэх хэрэг болов.

	Шүүх хурал дээр Луи ихэмсэг дүртэй байж, шүүгч нарыг үл тоомсорлоно. Хорссон шүүгчид түүнд Гам цайзад насаар нь хорих ял оноожээ.

	Францын хаан ширээг эрэлхийлэгчийн зам үүгээр шувтарч, цайзад сууж үхэх цагаа хүлээх ёстой болсон мэт байв.

	Гэвч хан хүү Луи харин шоронгийн тасалгаагаа улс төр, цэргийн асуудлаар юм бичих өрөө болгож хувиргажээ.

	Шоронд сууж байх завсраа үй олон ном уншиж, Английн тухай ном, «Ард олны үгээгүй ядуу байдлыг эцэс болгох тухай» мэргэжлийн хүмүүст ихээхэн сонирхолтой ном «Өнгөрсөн ба ирээдүй үеийн их буу» гэх зэрэг ном бичжээ. Панамын хүзүүвчээр суваг ухаж, Атлантын далайг Номхон дөлгөөн далайтай холбож болох боломжийн тухай, энэ асуудлыг шийдвэрлэх бодит аргыг их урьдаас харсан үнэтэй өгүүлэл, элсэн чихрийн үйлдвэрийн тухай болон улс төрийн хэд хэдэн асуудлаар өгүүлэл бичсэний хажуугаар хувь заяаг нь олон хүн өрөвдөн үзэх болсныг ашиглан өөрийн талынхантайгаа захидал бичгээр өргөн харилцаж байв. 

	Хан хүү Луиг Гам цайзад насан туршдаа хоригдохоор орж байхад Наполеоны шарилыг авахаар очсон хөлөг онгоц Елена гэгээний арлын зогсоолд зангаа хаяжээ. Тэгээд Наполеоны шарилыг авч ирэхэд Лермонтовын хэлснээр, Франц түүнийг алга нижигнүүлж, хөхин баясаж хашхиралдан угтжээ. Бүх нийтийн энэ баяр хөөрөөс болж засгийн газар шоронгийнх нь үүдийг онгойлгох болов уу гэж хүртэл хан хүү Луи горилж билээ.

	Тэр горьдлого хөсөрдсөн боловч суут их жанжин, Францын эзэн хааны төрсөн ач хүүг өрөвдөх сэтгэл баяр ёслолын энэ өдрүүдэд үлэмж өслөө. Хан хүү Луи шоронд зургаан жил суусан боловч Бонапартын талынхан түүний өрөөнд ажилчин хүний хувцас оруулж өгсөнд, шоронгийн өрөөнөөс банз мөрөн дээрээ тавин гарч хашаа дотор шоронгийн харгалзагч нараас, хаалган дээр манаачаас түүгээр нүүрээ буруулан халхалж явсаар сулран гарч амжсан билээ. 

	Хоёр өдрийн дараа тэр дахин Ла-Маншийн нөгөө эрэгт гарч, хоёр жилийн хойно бүх ард түмний сонгуулиар долоон сая гаруй сонгогчдын таван сая хагасын саналыг авч Бүгд Найрамдах Франц Улсын ерөнхийлөгч болж билээ.

	Луи-Филипп хааныг Лүи өөрөө биш, 48 оны хоёрдугаар сарын хувьсгалын хүчит долгион авч хаясан нь мэдээж. Бүхний мэдэж байгаа 48 оны хувьсгал дөнгөж хоёр өдөр, хоёрдугаар сарын 23—24-нд үргэлжилж Бүгд Найрамдах Улсын намаас эзэнт төрийг эсэргүүцсэн бослого болж, ажилчны дүүргүүдэд гудамжны хаалт босгон эхэлсэн билээ.

	Луи-Филипп айж мэгдээд хаан ширээг өөрийн ач хүү Парисын гүнд найр тавин өгсөн боловч хоёрдугаар сарын 24-ний өглөө ширээнд суусан тэрээр оройдоо нэгэнт хаанд тооцогдохоо болив. Юу гэвэл намуудын адил тоотой гишүүдээс бүрэлдсэн засгийн газраас «Бүгд Найрамдах Улс Францын засгийн газрын нэгэн адил сонгуулиар байгуулагдана» гэсэн хууль нийтлэв. 30 оны долоодугаар сарынхтай нэгэн адилаар Парисын хувьсгал бүх Францын нутагт хаана ч гэсэн эсэргүүцэлтэй тулгарсангүй.

	Людовик-Наполеонд үнэнч зүтгэх тангараг өргөхөөс татгалзсан тэр цагийн улс төрийн зүтгэлтэн Жюль Симон энэ эргэлтийн тухай ярихдаа: «Чөлөөтэй сэтгэгчид өөрсдөө айдаг байсан бүгд найрамдах улсын төлөө суртал ухуулга явуулж, харин санал хураах сүүлчийн минутад бүгд найрамдах улсын талынхан өөрсдийнхөө хэлмэгдэн сүрддэг социализмын төлөө суртал нэвтрүүлэг явуулсан юм» гэжээ.

	Засгийн дээд эрх «парламентын», «ардчилсан» гэж хоёр хуваагдсан бүгд найрамдахчуудын хоёр намын гишүүд орсон тэр түр засгийн газарт бөөгнөрлөө. Энэ хоёр намын алин нь ч бүгд найрамдах улс гэгчийг өөр өөрсдийнхөөрөө ойлгож, нэг дэх «Үндэсний» гэгдэгч нам нь бүх нийтийн сонгуулийн эрх, гурван өнгөт тугаас цааш хэтрэхгүй, хоёр дахь «Шинэтгэл» хэмээх нам нь нийгмийн хувьсгал хийж, ажилчдын аж байдлыг нэн даруй сайжруулан, улаан туг хэрэглэхийг шаардана.

	Түр засгийн газарт хоёр намын хоорондын тэмцэл анхны өдрөөс эхэлжээ. Нийгмийн хувьсгалын тал баригч намынхан засгийн газарт зонхилжээ. Хувьсгалаар зэвсэглэсэн ажилчид буу зэвсгээ хураалгахгүй байв. Бүх иргэд үндэсний торгон цэрэгт орох эрхтэй тухай хууль засгийн газар нийтэлсэнд ажилчид цэрэгт элсэн гуравдугаар сарын дундуур Парист үндэсний торгон цэргийнхэн хоёр зуун мянгад хүрч байлаа. Ажилчны клубүүд бий болж тэдгээрт коммунистууд нийгмийн хувьсгал явуулахын төлөө ухуулга хийнэ.

	Социалистуудын «Хөдөлмөрлөх эрх» гэдэг томьёоллыг амьдралд хэрэгжүүлэхийн тулд засгийн газрын гишүүн, социалист Луи Блан: «Бүгд Найрамдах Франц Улсын засгийн газар ажилчин хүний хөдөлмөрлөх замаар амь зуух явдлыг баталгаатай болгож, иргэн бүрийг ажил хөдөлмөрөөр хангах үүрэг хүлээнэ» гэсэн хууль гаргав. Үүний дараа «Үндэсний уран дархны газрууд» байгуулах хууль гарав.

	Гэвч түүнийг биелүүлж хүч хүрсэнгүй, харин ажилгүйчүүлийн тоо өдрөөс өдөрт олширно. Тавдугаар сар гэхэд тэдний тоо Парист зуун мянгад хүрчээ. Эхлээд тэдэнд Марсын талд өдөрт хоёр франкийн хөлстэй газар шорооны ажил өгч байснаа сүүлдээ ор ажилгүй орхижээ.

	Бүх нийтийн санал хураалтаар хууль тогтоох хурлыг есөн зуун төлөөлөгчдийн бүрэлдэхүүнтэй сонгосны дийлэнх нь түр засгийн газрын хөрөнгөтний талынхны улс төрийн бодлогыг дэмжжээ. Тухайлбал Ардчилсан Бүгд Найрамдах Улс байгуулах, нийгмийн эргэлт хийхээс татгалзах гэжээ. Социалистууд нийгмийн хувьсгал явуулах, засгийн газрыг хүчээр тогтоох гэж оролдов. Польшийн эрх ашгийг хамгаалсан бичиг өргөсний дараа тэд хурлыг татан буулгаж, түр засгийн газар дахин тунхагласныг зарлаад, түүний бүрэлдэхүүнд ганцхан социалист намын удирдагчид Бланки, Барбес, Луи Блан, Кабэ, Прудон, Ледрю-Роллен болон бусад хүмүүсийг орууллаа. Гэтэл үндэсний торгон цэрэг тэднийг хурлаас шахан гаргажээ

	Тэгтэл ажилчдын бослого дэгдэж, иргэний дайн эхлэв. Энэ бол зургаадугаар сард болсон хэрэг. Хурал ажилчдын бослогыг дарахыг генерал Кавеньякт даалгаж, түүнийг маш харгис хэрцгийгээр дарав. Гудамжны тулалдаанд цус учиргүй их асгарчээ. Баривчлагдсан хүмүүсийг буудан алж, социалист нам гэж байхаа больжээ.

	Ингэмэгц хууль тогтоох хурал ихэнх гишүүдийн улс төрийн үзэл санаанд нийцүүлэн «1948 онд үндсэн хуулийг» боловсруулан гаргасан нь хүний эрхийг тунхаглаж, нийгмийн шинэтгэлийг амлажээ.

	Өрх гэр, өмчит хөрөнгө, нийгмийн хэв журмыг Бүгд Найрамдах Улсын үндэс мөн гэж зөвшөөрөн хүлээв. Эцэст нь Францын ард түмний сонгох засгийн хоёр байгууллага бий болгосны нэг нь бүх нийтийн санал хураалтын журмаар сонгосон долоон зуун тавин төлөөлөгчөөс бүрдэх хууль тогтоох засаг байлаа. Нөгөө нь сайд нарыг сонгон томилох эрх бүхий бүгд найрамдах улсын ерөнхийлөгчид бүгд найрамдах улсын эрхийг олгодог гүйцэтгэх засаг байлаа. Ерөнхийлөгчийг Америкийн нэгдсэн улсынхтай адил дөрвөн жилийн хугацаатай сонгохоор энэ үндсэн хуульд заав.

	Ийнхүү Францын эрх мэдэл ерөнхийлөгчөөр сонгогдсон хүний гарт шилжих учиртай болжээ.

	Хоёрдугаар сарын өдрүүдээс авхуулан засгийн эрхийн төлөө хоёр нам тэмцэлдэж, тэд өөрсдийн хүнийг ерөнхийлөгчид нэр дэвшүүлж байв. Нэг нь ажилчдын бослогыг ааглан дарсан генерал Кавеньякийг, нөгөө нь Ледрю-Роллены нэрийг дэвшүүлжээ. Бонапарт намыг гишүүн цөөнтэй болохоор эс хайхарсан атал тэр нам богинохон хугацаанд асар их эрчимтэй ажил өрнүүлжээ.

	«Парисыг дийлсэн хүн Францыг ялна» гэсэн улстөрийн хуучин лоозонгоо хан хүү Луи-Наполеон мартахыг хичээж, чухамдаа бол түүнээ тонгоруулан «Францыг дийлсэн хүн Парисыг ялна» гэж үзэв. Тэрээр Парисын ажилчдыг бус, улс төрийн программыг сайтар ялган ойлгохгүй авч Наполеон гэж хэн байсныг сайн мэдэх хөдөөгийн тариачид Францын хөдөө нутгийг татаж авах санаа агууллаа.

	Үүнд тэр өөрийн биеэр ямар нэг юм хийж байв уу?

	Тун бага, нэгэн санаатнуудаа л алсаас удирдаж байв. Тэдний дотроос хамгийн шалмаг нь түүний эцэг өөртэй дүү Морни гүн байлаа. Хувьсгал гарч, Людовик Филиппийг авч хаясан тухай мэдээ хүрмэгц тэр Англиас Парист ирсэн боловч түр засгийн газар түүнийг Францын нутгаас гарахыг шаарджээ. Гам цайзад зургаан жил хоригдсоноо санаж Луи удаан гуйлгасангүй яаран гарч одоод, бүх нийтийн санал хураалтаар Үндэсний Хурал болон хэд хэдэн мужид сонгогдсоныхоо дараа сая буцаж иржээ.

	Түр засгийн газар үүнд сэтгэл ихэд түгшиж, 1816 оны хуулиар Бонапартын бүх ураг садныг Францын нутгаас хөөн гаргана гэсэн заалтыг эш татан түүнийг баривчлах тушаал гаргах гэв. Гэтэл ганц хүний эсрэг чиглэсэн хууль гаргах нь Их хуралд нийцгүй гэж дийлэнх олон үзжээ. Тэгмэгц сонгуулийн бүрэн эрхээсээ татгалзаж, дахин зугтаахад бэлтгэж байсан Луи-Наполеон үйл явдлын цаашдын даамжралыг хүлээн дуу шуугүй үлдэв.

	Асар олон хүний санал авч ерөнхийлөгчөөр сонгогдоод Луи-Наполеон толгойгоо өндийлгөв. Кавеньякт нэг сая дөрвөн зуун мянган хүн, Ледрю-Ролленд гурван зуун далан мянган хүн санал өгчээ.

	Насан туршийнх нь хүслэн сая нэг биелэгдэж хэдийгээр эзэн хаан биш боловч нэгэнт Францын эзэн болсноо мэдрэв. Тэгэхэд Луи дөчин нас хүрсэн байлаа.

	Луи-Наполеоны ажил төрөл иймээр эргэсэнд эзэн хаан Николайгаас илүү их гайхсан хүн үгүй. Түүний санасанд тэр хан хүү хаан ширээ хууль бусаар булаан авагчийнхаа дагуур ач нь Италийн 30 оны хувьсгалын ааглуу боловч бүтэлгүй нэг зүтгэлтэн төдий л байжээ.

	Гэтэл Францад байгаа өөрийнхөө элчнээс мэдээ авах бүр, ясныхаа заналт дайсан болох хувьсгалын тухай гадаадын сонинуудыг анхааран унших тусам Николай улам их, тэгэхдээ огт өөр талаар гайхна. Засгийн эрхийг авахдаа «Ардчилсан Бүгд Найрамдах Улсад үнэнч байж, үндсэн хуулийг хамгаалах» тангараг өргөсөн боловч Францын хувьсгалчдыг хайр найргүй залхаан цээрлүүлж байгааг нь мэдээд ерөнхийлөгч Луи-Наполеоны тухай Николай одоо чин сэтгэлээсээ, их хөхиүнээр «Сайн эр!» гэх болжээ.

	Хууль тогтоох хурал урьдын адил хуралдсан хэвээр боловч эзэнт төрийн намын төлөөлөгчдөөс ерөнхийлөгчийн сонгож авсан сайд нар хөдөө дэх цагдаагийн газрын дарга нарт «Эрх чөлөөний мод» гэгчийн үндсийг огтолж, улс төрийн элдэв хурал цуглааныг хориглох тушаал явуулж, Францын их цэрэг хурлын шийдвэрийг хөсөрдүүлэн Ромыг дайрах тушаал авчээ.

	Луи-Наполеоны ерөнхийлөгч байсан жилүүд бүгд найрамдах улсын талынхантай тасралтгүй тэмцэж, Францыг хоёрдугаар эзэнт улс болгон зарлах бэлтгэлээр өнгөрөв.

	49 оны тавдугаар сард хууль тогтоох хурлын долоон зуун тавин гишүүний таван зууд эзэнт төрийн намынхан сонгогдлоо. Энэ дийлэнх олон ерөнхийлөгч, сайд нартай санал бүрэн нэгтэйгээр бүгд найрамдах улсын намыг хавчин дарж, сонин, сургууль, бүх нийтээр санал хураах эрх, улс төрийн байгууллага болж нэгдэх эрх зэргийг булаан гарыг нь мухарлаж байлаа.

	Бүгд найрамдах улсын намын томоохон удирдагч Ледрю-Роллен Лондон руу дүрвэж гарахаас өөр замгүй болов.

	Орлеаны талын сайдуудыг ерөнхийлөгч яв яваандаа Бонапартын талынхнаар солилоо.

	Франц даяар католик шашны бага, дунд сургууль бий болж, охидын сургуулийг санваартан бүсгүйчүүл эрхлэх болов.

	Ерөнхийлөгч тариачдад түшиглэх бодлогоо хэвээр баримталж, өөрөө хөдөө нутгаар байн байн явж, Наполеоны үзэл санааг номлосон уран хурц үгс хэлнэ. Түүний төлөөний хүмүүс олны дотроос «Наполеон мандтугай!» гэж хашхирна. Тэгээд яв явсаар онгод орон булуу нь халцгааж: «Эзэн хаан мандтугай!» гэж орилж эхэлнэ. 

	Олон түмний ийнхүү хөөрч хөгжихөд аягүйцсэн царай Луи-Наполеон огтхон ч эс гаргана. Тийнхүү хашхирахыг үл хориглоно. 50 оны аравдугаар сард Саторид их цэргийн үзлэг хийхэд морин цэрэг «Наполеон мандтугай!» гэж хашхиралдан, харин явган цэрэг командалж байсан генералынхаа тушаалаар дуугүй байсан цэргийн яамны сайд тэр генералыг огцруулжээ.

	Эзэнт төрийг сэргээхийн төлөө хамгийн шийдмэг арга хэрэглэхэд бэлэн өөрийн талын хүмүүсээр Луи-Наполеон өөрийгөө улам нягт хүрээлүүлсний дотор тэргүүн байранд түүний дүү Морни гүн байсан нь пүүсийн дамчин хийж, худалдаа, аж үйлдвэрийн олон нийгэмлэг зохион байгуулж худалдаа үйлдвэрийн хүмүүсийн дунд эргэлдэн, хүрвэл зохих зорилтдоо хүрч болох арга замыг тодорхой харж чаддаг зэгсэн авьяас чадвар бүхий хүн билээ.

	Гэхдээ Морни зөвхөн худалдаа үйлдвэрийн хүн байв. Цэргийнхний дунд Наполеоны үзэл санааг хатуу баримталдаг хамгийн чадмаг нь, ямар ч аюулын өмнө ухрахыг үл мэдэх хурандаа Флери байв. Тэр Африкаас Сент-Арног олж, генералыг Парист урьж ирүүлээд, цэргийн яамны сайдаар томилов. Цэргийн яамны сайд болохын хамт Сент-Арно хууль тогтоох хуралд зэвсэгт хүчин шаардах эрх олгосон 48 оны хуулийг цэргийн хуарангуудаас авч хаях тушаал даруй буулгалаа.

	Цагдаагийн газрын даргаар хан хүү Луигийн талын дуулгавар сайтай Мопыг томилж Парисын цэргийн хуарангийн дарга генерал Маньян, үндэсний торгон цэргийн дарга генерал Авостин зэрэг Парис хотын зэвсэгт хүчний цэргийн дарга нар хуйвалдаанд оролцлоо. Страсбург, Булонид хийсэн бүтэлгүй самууны гашуун туршлагыг Луи-Наполеон сайтар тооцож, одоо осол эндэл гаргахгүй байх бүх бэлтгэл гүйцээв.

	Бүгд найрамдах улсын талынхан ч мөн дөрвөн жилээр сонгогдсон хугацааныхаа эцэст бүрэн эрхээ шилжүүлэх дургүй байгаа ерөнхийлөгчтэй тэмцэх нууц нийгэмлэгүүд байгуулсан боловч тэд нэгдсэн удирдлагагүйгээр барахгүй, өөр хоорондоо дайсагналцаж байв.

	Тэдний дундаас Бланкчүүдийн нам, Луи-Бланы социалист нам, Карл Марксын коммунистуудын холбоо тодорч байв.

	Засгийн газрын нууц тагнуулууд энэ байгууллагуудын засаг захиргаа руу дайрахын тулд зэвсгийн агуулахтай байсан гэж ял тулган ерөнхийлөгч өөрөө сонгуульд бэлтгэх хурал нээхдээ «Ухвар мөчид хүмүүсийг уруу татах хуйвалдаан Франц, Европт сэм байгуулагдаж» байгаа тухай ярьдаг болов.

	Парисын бүх зэвсэгт хүчин өөрийнх нь гарт бүрэн орсонд Луи-Наполеон бат итгэсний эцэст ерөнхийлөгчийнхөө хугацаа дуусахыг хүлээхгүйгээр шийдэн эргэлт хийв. 1851 оны арван хоёрдугаар сарын 2-ны өдөр Хууль тогтоох хурлыг тараасан хууль гаргаж, Францын бүх ард түмнийг сонгуулийн эрхийн дагуу саналаа өгөхийг уриалав. Засгийн гүйцэтгэх эрх барих байгууллага хууль тогтоох байгууллагын эсрэг босжээ.

	Амжилтаа баттай болгохын тулд намуудын голлох удирдагчдыг шөнөдөө баривчлах тушаал Луи-Наполеон өгөв.

	Гэвч хууль тогтоох хурлын хоёр зуу гаруй гишүүн цугларах арга олж, ерөнхийлөгчийг огцруулсан тогтоол гаргасан нь үндсэн хуульд аргагүй нийцжээ. Цэргүүд хурлын депутатуудыг баривчлан авч шоронд тууж аваачив.

	Цэргүүд дараа өдөр нь олноороо гудамж, цэцэрлэгт талбайгаар явж зэвсэггүй цугларсан олон руу, тэр ч байтугай гудамжинд болж байгаа буудалцааныг харахаар дээд давхраас тагтан дээрээ гарч ирсэн хүмүүс рүү хүртэл буудав.

	Парисын ажилчны дүүрэг Сент-Антуан, Сен-Мартенд гудамжны хаалт даруй боссон боловч Парис хотын бүхэл бүтэн хуарантай тэмцэхэд даанч хүч тэнцвэргүй байжээ.

	Арван хоёрдугаар сарын 2—4 хүртэлх энэ хоёр өдөр бүгд найрамдах улсын талынхнаас ерөнхийлөгчтэй хийсэн тэмцэлд оролцогч, хууль тогтоох хурлын депутат Виктор Хюго францаас оргон гарч хилийн цаана, «Нэгэн гэмт хэргийн түүх» гэдэг номдоо Парисыг «Жижигхэн Наполеон» хэрхэн бут ниргэснийг нэгд нэгэнгүй тоочин бичжээ. Энэхүү алдарт хошин зохиолдоо ерөнхийлөгчийг Хюго тэгж, «Жижиг Наполеон» гэж нэрлэжээ.

	Тюильрийгээс8 1870 онд олдсон бичиг баримтаар арван хоёрдугаар сарын 2-ны өдрийн эргэлттэй холбогдож баривчлагдсан хорин зургаан мянга илүү хүнээс арван таван мянган хүн цөлөгдөх болж, есөн мянга таван зуу нь Алжир, хоёр зуун тавь орчим нь Кайен руу хүргэгджээ.

	Луи-Наполеон ингэж хаан ширээнд орох шийдмэг алхам хийлээ. Санал хураалтыг арван хоёрдугаар сарын 20-нд хийхээр товлож, долоон сая хагас хүн, «Людовик Луи-Наполеон Бонапартыг засгийн эрхэнд хэвээрээ үлдээн, арван хоёрдугаар сарын 2-ны өдөр гаргасан мэдэгдлийнхээ үндсэн дээр үндсэн хууль боловсруулах эрхийг түүнд олгоё» гэдэгт саналаа өгөв.

	Үүн дээр «гэхдээ үгнээс илүү сум, жадаар улам ч үнэмшилтэй баталж харуулсан» гэж нэмэн бичиж болох сон билээ.

	Арван хоёрдугаар сарын 2-ны өдрийг хан хүү Луи сонгож авсны учир бол энэ өдөр нэгдүгээр Наполеон хаан ширээнд заларч, мөн өдөр Аустерлицкийн алдарт тулалдаан болж Наполеон Орос-Австрийн нэгдсэн хүчийг бут цохиж, Александр, Франц энэ хоёр эзэн хааныг зугтаалгасан билээ.

	Шинэ үндсэн хууль боловсруулах бүрэн эрх олох нь чухал байлаа. Харин боловсруулах нь гэвэл хялбар төвөггүй зүйл бүлгээ. Тэр үндсэн хуулиар одоо дөрөв биш, арван жилээр сонгогддог ерөнхийлөгч Францын хэмжээгүй эрхт эзэн болжээ.

	Ерөнхийлөгч зөвхөн бүх нийтийн сонгуулиар хүсэл зоригоо илэрхийлсэн ард түмнээс өөр хэний ч өмнө хариуцлага хүлээхгүй гэсэн нь чухамдаа гэвэл хариуцлага хүлээхгүй гэсэн үг байлаа. Ерөнхийлөгч бусад улс гүрэнтэй биеэ дааж гэрээ хэлэлцээ хийж, дайн, хориглолтын байдал зарлаж, бүх тушаалын хүнийг томилон, хууль гаргана.

	Цэргийн болон иргэний бүх хэргэм тушаалтан түүнд эзэн хааны нь хувьд үнэнч зүтгэх тангараг өргөнө.

	Үүнээс цааш эдэлж болох эрх гэж байсангүй. Гагцхүү чимэг муутайхан «ерөнхийлөгч» гэдэг үгийн оронд сүртэй сайхан эзэн хаан гэдэг үг тавьж «арван жил» гэсэн хугацааны оронд удам угсаа залгамжлах эрх ашгийн үүднээс хугацаагүй болговол гүйцэх байв.

	Арван хоёрдугаар сарын эргэлтийн ийм үр дүн зөвхөн хувьсгалчдын хүрээ төдийгүй, ерөөс Европын улс төрийн нийт зүтгэлтнүүд, ялангуяа хаадын сэтгэлийг түгшүүлсэн нь мэдээж байлгүй яах вэ. Нэгдүгээр Николай хэн бүхнээс илүү хилэгнэн дургүйцэв.

	Луи-Наполеон хувьсгалыг дарж байхдаа тэвчин хүлээж болохуйц, тэр ч байтугай Николайн сэтгэлд нийцэж байжээ. Бенкендорф, Клейнмихель хоёр ч гэсэн ч тийм нөхцөлд илүү шалмаг, ухаалаг хөдөлж чадахгүй гэж бодоход бэлхэн байв.

	Гэтэл эзэн хаан буюу тэр байтугай ван болохыг эрмэлзэнэ гэдэг бол Николайн ойлголтоор юуны өмнө угсаа залгамжлах учиртай эзэнт төрийн ёсыг гутааж доромжилсон хэрэг байв.

	— Тэр Людовик-Наполеон дуртай юм бол их Муфтий9 ч юм уу, хэн дуртайгаа болж л байг. Харин эзэн хаан гэдэг өргөмжлөлийн хувьд гэвэл тэр арай тийм болгоомжгүй юм руу санаархахгүй болов гэж би бодож байна гэж Николай зэвүүрхэн хэлжээ.

	Луи-Наполеон хүнд таалагдах уламжлан авсан авьяасынхаа дагуу эргэлт гарснаас хойш сарын дараа даргадаа гарцаагүй таалагдахаар бодож бичсэн илтгэх хуудастай төс бүхий захидал Николайд ирүүлэв.

	«Намуудын үйл ажил цаашид бүх Европт халдварлаж болзошгүй эмх замбараагүй байдалд францыг оруулах аюултай... байсан болохоор өөрийнхөө хийсэн энэ зүйлийг хийхээс аргагүй болсныг» тэр захианд аль болохоор дөвийлгөн бичжээ.

	«Бүх Европыг» гэдэг мөн Орос орныг гэсэн үг; цуст эргэлт хийхдээ хан хүү Луи бас Николайн сайн сайхан, энх амгаланг бодолцсон, Францын ерөнхийлөгчид Оросын эзэн хаантай бүрэн нийцэх ашиг сонирхол бий, тэр ч учраас өөрөө «Орос маягаар» хөдөлсөн юм гэдгээ хоёрдмол санаагүйгээр бичжээ.

	«Манай засгийн газар гадааддаа энх амгалан байдал сахих их эзэнтэн таны танхимтай улам дотно харилцаа тогтоохын төлөө их анхаарал тавих болно» гэж Луи захидлаа дуусгав.

	Николай мэдээж, тэр дорхноо хариу бичиж, Европын ёс дэглэмийг сахих эрх ашгийн үүднээс ерөнхийлөгчийн шийдмэг хөдөлсөнд сэтгэл ханамжтай байгаагаа илэрхийлээд Франц орон «итгэл» үзүүлж дахин арван жилийн хугацаагаар өөрийг нь сонгосонд баяр хүргэж, «Европын энх амгалан ёс дэглэм, улс гүрнийх нь нутаг дэвсгэрийн бүрэн бүтэн байдлыг хүч хамтран сахиж хамгаалах, нэгэнтээ байгуулагдсан гэрээ хэлэлцээрийг хүндэтгэхэд хэзээд бэлэн байх болно» гэдгээ илэрхийлжээ.

	Гэрээ хэлэлцээр янз бүр байдаг нь мэдээж. Түүний дотор Францын эзэн хааны ширээнд Бонапартын овог удмынхан суухыг үүрд хориглосон 1815 оны Вений гэрээ ч бас орох бүлгээ.

	Гэтэл францын эзэн хааны ширээг ерөнхийлөгч, хаан, эзэн хаан хэн ч гэж нэрлэгдлээ гэсэн чухамдаа л Бонапартынхан эзлэн сууж, Венын гэрээ зөрчигдсөнийг Николай ойлгохгүй байж эс чадах боловч үүнийг илээр хүлээн зөвшөөрөхийг хэрхэвч хүсэхгүй байв. Бусдын эвгүй явдлыг ажих нь эвгүй гэдэг үзлээр хүмүүжсэн хүн байв.

	Европын өнцөг булан бүрээс, Оросын элчин сайдын яам байдаг нийслэл хот бүхнээс захирагч ноён Нессельродийн сургуультай дипломатууд Николайд түгшүүртэй мэдээ ирүүлсээр байв.

	Англид суугаа Оросын элчин Брунов бэйл айлтгалдаа: арван хоёрдугаар сарын эргэлтэд Лондоныхон цөм сэтгэл их түгшиж, «Наполеоны үзэл санаагаар» цэнэглэгдсэн бөмбөг адил Францын хэмжээгүй эрхт эзэн шинэ дайн эхэлж болзошгүй байна. Францын гурван зуун мянган хүнтэй их цэрэг дайнч авга ахын ач хүүгийн алдар сүрийг бадруулахын тулд зэвсгээ нэгэнт хангинуулж эхэлсэн мэтээр ярин, Лондоныхон дайнаас айж байна гэлээ.

	Энэ айлтгал дээр «Хэрэв Францчууд дайн эхэлбэл түүний эхний цохилт Герман дээр биш, Англи дээр бууна гэдэгт би итгэж байна. Юу гэвэл энэ нь боломжтойгоосоо илүү магадгүй зүйл» гэж Николай тэмдэглэжээ.

	«Зүрхэн дотно холбоог» бушуухан задраасай гэж Николай нэн их хүсэх тул хүслэнгээ зайлшгүй зүйлд тооцсоноос гадна нөгөө Бруновын итгүүлж байгаагаар Англи байнгын цэрэггүй учир хуурай замын дайн хийх ямар ч чадваргүй, тэгэхлээр их цэрэггүй хөрштэйгөө эс дайтвал хэнтэйгээ дайтах бил ээ? Николай өөрөө чухамдаа тэгж Персүүд, Кавказын уулынхан болон 28 онд Турктэй дайтаж амташжээ.

	Нэгдүгээр Наполеоныг унаснаас хойших дөчин жилийн туршид дипломатууд «жижигхэн Наполеоны» учруулсан төвөгт байдлаас яаж ийж гарахыг хичээж тэгтэл хүч тавин ажилласан удаа огт үгүй байх аа.

	Францад хоёрдугаар эзэн хаант улсыг жижигхэн Наполеон тунхаглахаар завдаж байгаа нь хэн бүхэнд илт байв. Үүний дараа Парист бослого дэгдэх бус, Европт дайн гарцаагүй гарна гэдэгт өөрсдийн шинж болсон ов залиар Францын ерөнхийлөгчийн далд зан төрхийг олж таньсан дипломатууд огтхон ч үл эргэлзэнэ.

	Францын их цэргийг баруун хойшоо одно гэж Николай хөнгөн хуудуу зөгнөн бодож суусан бол Лондоны улс төрийн бодлоготнууд аянга цахилгаан хуралдсан хар үүлийг Францын цэргийн хуарангаас зүүн өмнө зүг рүү чиглүүлэх хамаг учир шалтгийг урьдаас бэлтгэж эхлэв.

	Дипломатууд айж байгаа хүнтэйгээ маргадаггүй, харин ч өмнө нь бөхөлзөн эелдэг ялдам байдаг зантай. Иймд Людовик Наполеон өөрийгөө эзэн хаан гэж өргөмжилбөл Англи нэн тэргүүн тэр цолыг нь хүлээн зөвшөөрнө гэдгийг Бруннов Николайд урьдаас сануулжээ. Австрийн Гадаад Яамны сайд Шварценберг ван Оросын хааныг мөн «Францад ёс дэглэмийг хамгаалагч цорын ганц шилдэг хүн бол Людовик-Наполеон мөн» гэдгээр шалтаглан эзэн хаант улсыг нь хүлээн зөвшөөр гэж зөвлөлөө.

	Прусс харин «Оростой бүрнээ тохиролцон ажиллахад» бэлэн гэдгээ Николайд мэдэгдэв. Николай өөрөө тэс хөндлөн зүтгэж, хан хүү Луиг эзэн хааны цолын тухай хөнөөлт бодлоо орхихыг Парист суугаа өөрийн элчин Киселевт даалгаад, өөрөө бас ордондоо байгаа Францын элчин сайд Кастельбатакт ятгадаг байв.

	Дипломатуудын хэлэлцээ явагдсаар энэ асуудлаар эрээчсэн бичиг цаас нь уул овоо шиг болжээ.

	52 оны тавдугаар сард Николай Берлин ороход «Францад төрийн эрх барих хэлбэрийг өөрчлөх боломжийн тухай» мөн асуудлаар хэлэлцээ хийлгэхийн тулд ерөнхийлөгч түүн рүү Пушкинийг алсан, Бурбонуудад урьд үнэнч байснаа мартаад Бонапартад хүчин зүтгэж буй Дантес - Геккерен бэйлийг илгээжээ. Николай түүнийг хуучин өөрийн торгон цэргийн дарга байсан ёсоор хүлээж авав.

	Ерөнхийлөгч зорьсондоо хүрэхийн тулд Оросын хааны дэмжлэгт горилж байгаагаа Геккерен бэйлээр уламжлаад энх тайванч бодлогодоо бүх гүрнийг итгүүлэхийн тулд цэрэг зэвсгээ хомстгоход ч бэлхэн байна гэж хэлүүлжээ.

	Николай үүнд хан хүүгийн байдал эзэн хааны хэргэмгүйгээр ч тэртэй тэргүй сайн байна гэж би бодож байна гэж маргаад, хан хүү Луи үнэхээр цэрэг зэвсгээ хомстгож Венын гэрээний засгийн эрхийг өв залгамжлан эдлэхгүй байхтай холбогдсон зүйл ангийг дагаж мөрдөх юм бол энэ асуудлаар санасан бодсоноо бүгдийг хэлүүз гэжээ. 

	Луи-Наполеон засгийн эрхийг төрөл садныхаа хэн нэгэнд шилжүүлэх санаа огтгүй, цөмийг нь тоомсорлодоггүй, одоогоор гэрлээгүй учир түүнд үр хүүхэд гэж үгүй гэдгийг Николайд Дантес үнэмшүүлэх гэж яаравчлав.

	Тэр зуур Николай, «Холбоог» бэхжүүлэхийн тулд пруссийн вантай төдийгүй, нас залуу, цус шингэн Франц-Иосифтай уулзалдаж, засгийн эрхийг Бонапартуудын хэн нэгэнд шилжүүлэн өгөх эрх Людовик-Наполеонд олгохоос эрс татгалзах хэрэгтэй гэдэг дээр гурван хаан санал бүрэн нийлж байв.

	Англичууд тэгэхэд, дэндүү хөнгөн хуудуу загнаж, энэ асуудлыг онц чухалд үзсэнгүй, зөнөсөн Фельдмаршал Веллингтоноос саналыг нь асуухад:

	— Франц, хаан ширээ залгамжлах хоёр ч дээ! Өнгөрсөн зууны туршид энэ хоёр ойлголт тэнд холбоотой байсан гэж үү? Нэгдүгээр Наполеон цөлөгдсөн, аравдугаар Карл хөөгдсөн, Людовик-Филипп хөөгдсөн... Энэ шинэ Бонапартыг хөөхгүй гэж цөм юунд бодоод байгаа хэрэг вэ? Хаан ширээ залгамжлан өвлөх ямар ч боломжгүй атал энэ тухай юунд ингэж сүйд майд яриа болоод байгаа хэрэг бил ээ? гэж дургүйцэн үглэжээ.

	Нээрэн ч өвгөний үг үнэн болж таарсан билээ. Луи Наполеоныг урьдын адил ерөнхийлөгч хэвээр үлдээд, францыг эзэн хаант улс гэж тунхагласны хэрэггүй гэдэгт итгүүлэх гэж Николай хичээсэн хэвээр, «Түүхийн баримтыг үгээр арчин устгаж болохгүй» гэж хан хүүд бичсэн санааныхаа бүрэн эрхшээлд байсаар байлаа. Николайн ямар ч зөвлөгөөг үл хайхран хан хүү Луи 52 оны адгаар өөртөө эзэн хаан цол өргөмжлөхөөр эргэлт буцалтгүй бат шийдсэн нь тодорхой болмогц Орос, Австри, Англи, Германы элчин сайд нар чухам хэрхэх, шинээр өргөмжлөгдсөн эзэн хаанд бичсэн хувийн захидалдаа дээрх орнуудын хаад нэг нэгэндээ бичдэг шиг «Ах дүүгийн барилдлагатай» гэх үү, аль зүгээр «Эрхэм хүндэт нөхөр» гэх үү, Луи-Наполеоныг гуравдугаар Наполеон гэж нэршүүлж болох эсэх зэрэг асуудлыг шийдэхээр дипломатуудын үзэг урьдынхаас дахин хувь илүү түргэнээр хяхтнаж гарав.

	Наполеон Бонапартыг хууль бусаар хаан ширээ булааж авсан этгээд, Венын гэрээгээр үр үндэс нь цаашид ширээ залгамжлах эрхээ бүрмөсөн хаагдсан ердийн нэг этгээд гэдэг үзлээ хатуу баримталдаг Николайн сэтгэлийг тэр гуравдугаар Наполеон гэдэг нь тун ч эгдүүцүүлнэ. Хэрэв Францын хаан ширээнд гуравдугаар Наполеон сууж байна гэж хүлээн зөвшөөрөх юм бол Венын гэрээг урж хаян Бонапартуудын хаанчлалыг Бурбоныхтай адил зэрэгтэйд тооцох хэрэгтэй байв. Түүнээс гадна Вена хотод аль эрт үхсэн Райхштадтийн залуу гүн хоёрдугаар Наполеон гэх юм болж гэм тэр гүн хэдийд, хаана хаан ширээ эзэлж байсан хэрэг вэ?

	«Гурав» гэдэг тоо Николайг галзууруулах дөхнө. «Гэгээн холбооны» гүрнүүдийн элчин сайд нарын хувьд гэвэл тэд ерөнхийлөгчийн урилгаар Тюильрид очиж болох хэрэг, харин эзэн хаант улс болсныг зарлахын хамт элчин сайд нарын онц эрх дууссанд тооцвол зохино гэж Николай шийджээ.

	«Холбооны» гүрнүүдийн хаад гуравдугаар эзэн хаан Наполеонд бичихдээ «Ах дүүгийн барилдлагат» гэхгүй зөвхөн «Францын их эзэн хаанд» гэх ёстой.

	Энэ бүх нарийн учир төвөгтэй бичиг захиа солилцож байх зуур олон тооны төлөөнийхөө хүмүүсийн тусламжтайгаар ард олны саналын дийлэнхийг авах бэлтгэлээ Людовик-Наполеон ягштал хийж гүйцээд насан залуу үеийнхээ мөрөөсөл, эхийнхээ мөрөөсөл, Арененбергийн нам гүм цайз, Тургау мужид горилон санааширч байсан мөрөөслөө биелүүлэх ажилд оров.

	«Людовик-Наполеон ба түүний үр удамд эзэн хааны зэрэг хэргэмийг нь сэргээн эдлүүлэх» тухай Сенатын саналаар ард нийтийн санал хураалт явуулах болов. Арван нэгдүгээр сарын 21-нд санал асуулт болж арван хоёрдугаар сарын 1-нд санал хураалтын дүнг зарлахад найман сая орчим хүн зөвшөөрсөн санал өгч хоёр зуун тавин мянган хүн татгалзаж, хоёр сая гаруй хүн санал өгөхөөс түдгэлзжээ.

	Арван хоёрдугаар сарын нэгний шөнө санал тоолж дуусахын хамт Сенатын гишүүд болон бусад өндөр хэргэмтнүүд урдаа бамбар асаасан сүйхээр «Ард түмний зориг хүслээр» эзэн хаан болсон ерөнхийлөгчийн ордон руу хөдөллөө. Шинэ эзэн хаан ёс төрсөг үг хэлэв. Тэр ч байтугай «Засаг ямар нэгэн цагт хэв хэмжээнээсээ хэтэрвэл түүнийг зохих хүрээнд нь оруулахын тулд зөвлөгөө өгөн тусалж чадах чөлөөт иргэдтэй» хамтран ажиллахыг хүртэл уриалав.

	Тийнхүү нэгдүгээр Наполеоны хаан ширээнд заларсан, Аустерлицийн дэргэд гурван хааны тулалдаан болсон, өөрийнхөө цуст эргэлт хийсэн ойн тэмдэглэлт 4 өдөр 1852 оны арван хоёрдугаар сарын 2-нд хан хүү Луи-Наполеон маань эзэн хаан гуравдугаар Наполеон боллоо.

	Одоо өөртэй нь цуг баярлан бахдаж чадахгүй болсон ч гэсэн эхийгээ тэр мартсангүй, Релийд эмэг эх Жозефинатай нь хамт үүрд нойрсож байгаа эхийнхээ шарил дээр «Хатан хаан Гортензияд, хүү гуравдугаар Наполеоноос» гэсэн бичигтэй урьдаас бэлтгэсэн лут сүрлэг хөшөө босгуулав.

	Түүнийг ямар ч үг дуугүйгээр шууд хүлээн зөвшөөрсөн анхны гүрэн урьдаас тааж байсанчлан Англи байв. Энэ тухай авсан мэдээ дээрээ Николай «Энэ чинь хүүхдүүд айхаараа «Өвөг аав аа, айж байна!.. гэдэгтэй адил юм. Английн сайд нар ингэж гэнэхнээр айж сүрддэг нь сонин юм. Харамсалтай хэрэг!» гэж бичжээ.

	Энэ нь Орост үнэхээр ч гунигтай явдал болжээ. «Зүрхэн дотно холбоо» задарсангүйгээр барахгүй, харин ч Английн сайд нарын айн болгоомжилсны ачаар улам ч бэхжив. Гэхдээ энэ чухам хэдий хэр гунигтай зүйл болохыг цэгнэж үзсэнгүй, хэтэрхий биеэ өргөмжилсөн Николай цэгнэн үзэж чадах ч үгүй байсан биз ээ.

	Хувь заяаны хачин эргэлтээр Италид хувьсгалч байснаа Францын хувьсгалчдыг яргалаач болж хувираад, Гам цайзын хоригдлоос өөр шиг нь хэмжээгүй эрхт эзэн хаан болчихсон дөчин дөрвөн настай тэр ид шидтэй хүний дүр төрх Николайн өмнө улам бүр тодрон тодсож ирэв. Тэгэх тэгэхдээ түүнийг ийм болоход тэр өөрөө, бүхэл Европ зэвсэгт хүчнээрээ саад тотгор үзүүлэхийн тулд юу ч хийгээгүй байв. 

	Бүдүүн Людовик-Филипп хоёрдугаар сарын хувьсгал дөнгөж дүрсхийхийн хамт Францын хамгийн том банкны эзэд Казимир Перье, Лаффит нарын өргөн гаргаж өгсөн хаан ширээг хулчийн орхисон билээ. Гэтэл хаан ширээ рүү өдий удаан, шургуугаар тэмүүлсэн, эцэстээ түүнийг банкны эздийн ачаар биш «Үндэсний зориг хүслээр» олж авсан Луи-Наполеон бол хатуу ширүүн тэмцэлгүйгээр ширээгээ тавьж өгөхгүй нь илт байв.

	Луи-Наполеоныг Николай зургаан настай байхад нь 1814 онд л үзсэн, эдүгээ бүүр түүрхэн санаж байв. Гэтэл эдүгээ «сонгогдсоных» нь дараа шинэ эзэн хааны цэрэг мундир, цацагт алтан эполеттай, ганц одон зүүн энгэртээ зүүж, мөрөвчтэй зуруулсан хөргийг нь нягтлан ширтэх болжээ. Түүний халзайж яваа толигор өргөн магнай, өөрөөсөө бусад хэнд ч үл итгэх, гагцхүү өөртөө бат итгэсэн хүний ширүүн харц, монхордуу бүргэд хамар, хоёр үзүүрийг нь мушгиж илд шиг сэртийлгэсэн сахал, эзэн хааны нь хэмжээгүй эзэрхэг эрх сүрийн шинж болж Францын их цэрэгт ёс мэт дэлгэрсэн эрүүний урт нарийхан сахал эд бүгдийг Николай анхааралтай ажиглана. 

	Түүнийг өөрийнхөө өрсөлдөгч дайсан, ухаалаг, овжин учир хүчирхэг дайсан гэж Николай мэдэрч байсан боловч герман нутгийн хэт уудам дэвсгэр өөрсдийг зааглаж байна гэдгийг тэр бас мэдэж байв. Тэдний хооронд дайн үүслээ гэхэд цэвэр дипломатын хэлбэртэй байна гэж бодох агаад түүний генералуудын хамгийн том нь болох «эцэг дарга» Паскевич ван өөрийгөө дайны хөлийн бодлогод давагдашгүй хүн, шатарт гойд гэж үздэгийн адил Николай өөрийгөө мөн давагдашгүй лут дипломатч гэж үзнэ.

	Англи дэлхий дахинтай худалдаа хийж хагартлаа баяжиж байлаа. Нэгдүгээр Наполеонтой хийсэн дайны үеэс хойш Англи Европт дайтаагүй, хааяа хийдэг колонийн дайнууд нь хэмжээгээр өчүүхэн билээ.

	Английг эртнээс заншсаны дагуу сурвалжит язгууртнууд захирна, гэхдээ «манчестерчууд» буюу худалдаа, аж үйлдвэрийн капиталын төлөөлөгчид яльгүй оролцдог байв.

	Англид цэргийн даргын тушаалыг худалддаг нь XIX зууны үед тун хачин үзэгдэл боловч түүнийг язгууртны гэр бүлийн бага хөвгүүд амьжирлага хийхээр худалдан авна. Юу гэвэл хөрөнгө зоорь өвлөх хуулийн дагуу зөвхөн ахмад хүү нь эцгийнхээ өв хөрөнгийг залгамжилж болох учир язгууртны их өв хөрөнгө тарж бутардаггүй байв.

	Английн аж үйлдвэрийнхэн тэр цагт тун хүчирхэг байсны жишээ нь Манчестерын нэхмэлийн үйлдвэрийн эзэд ярихдаа «Хэрэв өөр ертөнцөд хүрэх арга зам олдоод, тэр ертөнц дээр хүн дүрст, хувцас хунарын шаардлагатай амьтад байж гэвэл бид тэр ертөнцийн бүх хүнийг асар богинохон хугацаанд хувцаслаад тавих сан» гэдэг байв. 

	Хүчирхэг аж үйлдвэр газар сайгүй борлуулах зах зээл эрнэ. Англи төмөр, ширмийг тэр цагийн бүх Европынхоос хагас хувь илүүгээр гаргана.

	Европт орж ирдэг бүх хөвөнгийн тал нь Манчестерын фабрикуудад очно. Европын бүх маалинга нэхмэл хийх өөрөө хөдлөх ээрүүлийн гуравны хоёр хувь нь Англид байв.

	Ганцхан худалдааны том хөлөг онгоцнууд гэхэд Англид тавиад оны эхээр арван зургаан мянга байсан нь бүх Европын худалдааны бүх хөлөг онгоцны тал хувь болж байлаа.

	Дэлхий дээр Англи шиг хүчирхэг капиталтай орон байгаагүй атлаа тэндхийнх шиг аймаар муухай гуйланчлал дэлхий дээр өөр хаана ч байсангүй. 

	Гар хөдөлмөрийг машинаар сольсон явдал насанд хүрсэн эрэгтэйчүүдийн оронд эмэгтэйчүүл, Английг шившиг болгож - хүүхдүүд авч ажиллуулах боломж үйлдвэрийн эздэд олгожээ. 

	Чулуун нүүрсний уурхайн эзэд таван настай хүүхдийг хүртэл ажилд авч байсан нь тэд нүүрстэй жижиг тэрэг ирэхэд хаалга онгойлгож өгөх үүрэгтэй байв. Тэр золгүй нялх амьтдыг өглөөний зургаан цагт уурхайд оруулж, тэгээд нөгөө сахисан үүднээсээ холдож зүрхлэхгүй харанхуйд бүхэл өдөржингөө тэндээ байдаг байв. Уурхайн ялын хүнд ажил тэр үед нийгмийн эсрэг алив гэмт хэрэг санаатайгаар, хэрэв илэрч шүүхэд очвол ямар цээрлэл хүлээхээ мэдсээр байж үйлдсэн, насанд хүрсэн хүмүүст хүртэл хамгийн хүнд ял гэж үзэгдэж байв.

	Гэтэл тэр цагийн Англид пролетари нарын үр хүүхдийн амьдрал дөнгөж мэдрэл орсон цагаасаа аван ялын хүнд зовлон болж байлаа.

	Тэд хэдэн жил дараалан уурхайд ажиллаж, өглөөнөөс орой хүртэл тэнгэрийн өнгө үл үзнэ.

	Тэгээд арваад нас хүрмэгц төмөр замаар нүүрстэй тэрэг түрж эхэлнэ. Тэр цагийн уурхайн харилцуур хонгил явцуу, тааз намхан, зарим газраа өмхий шавар луу гараа дүрэн мөлхөнө.

	Тэнд охид хөвгүүд хамт ажиллаж хар багаасаа томчуулаас ой гутам хараал сурч архи ууж, завхайрах, гэмт хэрэг үйлдэх замд орно. Насанд хүрээд тэд шоронг дүүргэж өгнө.

	Дөнгөж дөчөөд оны эхээр Английн парламент уурхай дахь хүүхдийн хөдөлмөрийн асуудлыг сая авч хэлэлцэн хоригложээ. Гэтэл парламент үүгээр эцэг эхчүүлийг мухардалд орууллаа. Юу гэвэл тийм илтэд цөллөгийн ажил нь уурхайчдын олонх гэр бүлд өлсөж үхэхээс дээр санагдах агаад ялангуяа худалдааны хямрал болж, аж үйлдвэр, фабрикийнхан ажлаа зогсооход турж үхэх аюул хариугүй ирдэг бүлгээ.

	Манчестерын фабрикийн эзэд хүрч очих зам л олдвол бүхэл бүтэн ертөнцийг хувцаслахад бэлэн байдаг бол Манчестерын нэхмэлчдэд тийм үед өмсөх идэх юм ор үгүй болдог байв.

	Бүхэл Англид дөнгөж арван долоон сая хүнтэй байтал Лондонд тэр үед хоёр сая хагас нь сууж, долоон хоног бүрий Уайт-Чепл, Бетнал-Грин хоёр дүүргийн хоорондох зах дээр эцэг эхчүүл мягмар гарагт долоогоос арван настай хүүхдүүдээ дагуулж очин өдөрт арван таван цаг хийх ямар ч хамаагүй ажилд хүүхдээ хөлсөлж авахыг хэн дайралдсан баян эздээс гуйдаг байлаа.

	Эцэг эхчүүл зах дээр ирсэн эздийг хоорондоо булаалдан хэрүүл хараал болох тул их шуугиантай наймаа болно. Тэд өөрийн хүүхдийг аль байдгаар магтаж, хүнийхийг харааж муучилна. Хүүхдээ арван насандаа хэр их бие бялдар сайтай, булчин шөрмөстэйг нь нүдээр үзүүлэхээр хувцсыг нь яаран тайчиж долоон настай хүүгээ аравтай гэж хэлнэ.

	Тэгэхдээ энэ бол боолын зах зээл огт биш, Лондоны ядуучуул өлсгөлөн илүү амнаас ангижрах заншлаар нэгэнт тогтсон газар байлаа.

	Гэтэл Уайт-Чепл, Бетнал-Грин, Снет-Жайлс зэрэг аймаар ядуучуул суух дүүргүүд нь дээрэнгүй язгууртнууд сая хөрөнгөтэй банкны эздийн хээнцэр харшууд сүндэрлэх Сититэй зэрэгцэн оршино.

	Тэр жилүүдэд ядуучуулын дүүрэг алив засаг захиргаанаас бүрмөсөн хаягдсан мэт санагдана. Явцуу гудамжнуудыг энд цэвэрлэхгүй, талбайнууд гэж өмхий намаг, барааны хайрцаг хадаж толгой хоргодох юм босгоод дотор нь ганц дэвсгэртэй бүхэл бүтэн айл орогнох нь олонтоо.

	Ситийн эмэгтэйчүүлээс жилд жаран нэг хүн үхдэг гэвэл Уайт-Чеплд хорин наймаас нэг нь үхдэг байв. Ситид бүх юм хүнийг урт удаан наслуулахад зориулагдсан байхад ядуучуулынхад нь бүх юм нийлж хүний насыг аль болохоор ахардуулна.

	Ядуучуудын дүүрэгт завхуул бүсгүйчүүл дүүрнийг хэлэх юун, бүрэнхий болж гудамжны дэнлүү асахын хамт тэд эрэгтэйчүүлийг хоргоогоод явуулахгүй, нөгөө л өлсгөлөн үй олон гудамжинд тэр аяараа гарч, бөөнөөрөө тэнэнэ.

	Ажилчид чадах ядахаараа тэмцэнэ.

	Тэд тодорхой ажлын эвлэл холбоонд нэгдэнэ. Тэд хөдөлмөрөө хямд төсөр зарахгүйн тулд урьд нь ч гэсэн синдикатад нэгддэг байв. Францад долоодугаар сарын хувьсгал болох үед Англи Роберт Оуэний зохион байгуулсан хоршоолсон байгууллагатай, түүний төлөөлөгчид их хуралд ирж хуралддаг болоод байлаа. «Социализм» гэдэг үг тэгэхэд л яригддаг болж билээ.

	Тавиад оны эхээр бүх төрлийн хөдөлмөрийн хүмүүсийг нэгтгэсэн үйлдвэрчний эвлэл трэд-юнион буй болжээ. Энэ нэгдлийн зорилго нь юуны өмнө бүх нийтийн ажил хаялт хийж, найман цагийн ажлын өдрийн тухай хууль парламентаар гаргуулах явдал байв.

	Аж үйлдвэрийн том эзэд улс төрийн зүтгэлтнүүдэд хэлмэгдэж сандрах цаг иржээ. Ажилчдын нэгдсэний хариуд завод, фабрикийн эзэд мөн нэгдэв. Ажилчны ямар ч эвлэлд нэгдээгүй гэдэг баталгаа үзүүлэхгүй бол ажилчин хүнийг ажилд авахаа больж эхлэв.

	Ийнхүү Английн аж үйлдвэрийн эзэд, ажилчдын хооронд зохион байгуулалттай тэмцэл эхлэв. Ажлын хөлс цалингаа нэмэгдүүлж, найман цагийн ажлын өдөр тогтоож аль гэсэн ажилчдын шаардлагын хариуд эзэд фабрик, заводуудаа анх удаа хааж эхэллээ.

	 

	 

	— 2 —

	1830 оны хувьсгал Францыг мөн Английн адил хөрөнгөтний парламентын орон болголоо. Нөгөө талаар тэр үед Англид либерал намуудын төлөөлөгчид яамдын холбоонд орсон нь Английг Францтай ойртуулж, Дорнод Европын гурван том улс Орос, Австри, Германаас тасалжээ.

	Европ ийнхүү хоёр хэсэгт хуваагдаж: Эхний хэсэгт нь хаад зөвхөн хаан эрх ямбаа эдэлж, удирдан зохиох хүнд ажлыг том хөрөнгөтнүүдэд үүрүүлэв. Хоёрдугаар хэсэгт эзэрхэн захирах хаад 1815 оны гэрээг сахин суулаа. Энэ хэсэгт улс төрийн бодлогыг нэгдүгээр Николай, нялх бага Франц-Иосифийн эцэг хэмжээгүй эрхтэй боловч Австрийн эзэн хаан, ухаан муутай Фердинандыг харж харгалздаг байсан Австрийн захирагч ван Меттерних хоёр залдаг байв. Пруссийн ухаан муутай ван гуравдугаар Фридрих-Вильгельм гадаад бодлогын бүх хэрэгт Николайн гарыг харж, юм бүхэн дээр түүнтэй хэзээ ямагт санал нийлнэ. Польшийн бослогыг дарах үед тэр Паскевичийн их цэргийг хүнс хоолоор хангаж, Оросын цэрэг Варшав руу Пруссийн хилийн зүгээс хөдлөхөд нь татгалзсангүй.

	Улс төрийн бодлогыг Европт ганцхан засгийн газрууд ч явуулах биш, хувьсгалт байгууллагууд улс төрийн амьдралд улам хурц, тодорхой оролцох боллоо. Тэд хэвлэлээр дамжуулан олон нийтийн санал бодолд мөн засгийн газрын гишүүдэд шууд нөлөөлж байв. Оросын болон бусад алив хувьсгалчдыг үзэн ядагч Николай газрынхаа эздийн улаан буудайн хамт зэвсэгт хүчнээ «Хууль ёс, журам дэглэмийг» хамгаалахын тулд хаашаа л бол хаашаа явуулахад бэлэн байлаа.

	Гэтэл хууль зүйг сахигч энэ баатарт нэг эмзэг тал байжээ. Нийт Европын гадаад бодлогын үндэс нь тэр үед «Европын тэнцүүрийн» систем байлаа. Чухамдаа энэ системийг арван наймдугаар зуунаас арван есдүгээр зуун өвлөж авсан боловч нэгдүгээр Наполеоны овжин ухаан, овсгоо самбаа Европын газар нутгийг хэдхэн жилийн дотор өөрийн санаан зоригоор өөрчлөхийг оролдсон нь 1815 оны Венын их хуралд оролцсон гүрнүүдийг энэхүү системд гойд дуртай болгосон юм. Тэгэхэд Европын газар нутгийг дахин өөрчлөөд, энэхүү системийн нутаг дэвсгэрийг алив хэмжээгээр эвдэхийг таван их гүрэн тус бүрд хориглосон зүйл анги гэрээнд оруулсан билээ. Жижиг улсууд тэгж зүрхлэхгүй нь мэдээж хэрэг.

	Турктэй явуулсан Оросын анхны дайн Адрианополийн найрамдлаар шувтрахад Европын улс төрийн бодлоготнууд Венын гэрээний зүйл ангид тулгуурлан түүнийг хүчингүй болгох арга хэмжээ авлаа. Оросын генералуудын мулгуу муугаас, эмнэлгийг үл тоомсорлодгийн гайгаар олон хүний амь гарзадсан цуст дайн Орост бараг ямар ч ашиг өгсөнгүй.

	Гэтэл худалдааны хувьд маш ашигтай хоолойнууд дээр байрласан Константинополийн байдал Европын бүх эздийн анхаарлыг татаж байв.

	Дэлхийн бүх тивд колонитой тэнгисийн асар хүчирхэг гүрэн Англи Константинополь болон, хоолойнуудыг ноёрхох гэж Европын бусад бүх орны алинаас ч илүү их тэмүүлнэ. Тэрхүү гайхалтай онож байрласан хотыг эзэмшиж байгаа айл Европт хамгийн ойр талынхны бүх Дорно дахины нутгийг эзэмших агаад Английн их капитал үүний хувьд Оросын хүчирхэг хаанд Туркийн сул дорой султаныг сөрүүлэн тавьсан нь бүх талаар дээр гэж үзнэ. Хоолойгоор гарах хаалгатай байх нь Орост амин чухал ач холбогдолтойг Английн эрх баригчид ойлгож байв. Оросыг дэлхийн зах зээлээс тусгаарлаж, тэнгисээр чөлөөтэй зорчих замыг нь хаах гэж эрмэлзэхдээ Английн капитал Оросын хилийн дэргэд бат суурьшиж, Туркийг Оросын эсрэг тэргүүн цайз болгон хувиргах бүх арга зам сүвэгчилж байлаа.

	Өрнөдийн капиталист гүрнүүдээс Туркийг эдийн засаг, улс төрийн талаар дагуулах гэсэн өргөн төлөвлөгөө нь Туркт өмгөөлөл үзүүлэх, Туркийн эзэнт улсын тусгаар тогтнолыг хамгаалах гэсэн хуурамч үгээр халхлагдаж байв. Энэ бол түрэмгийлэн эзлэхийг мэрийгчдийн хоорондын тэмцлийг нуусан хуурамч баг байлаа.

	Чухамдаа л энд, газрын дундад тэнгис, хар тэнгис хоёрын уулзвар энэ газарт эртнээс аван Орос Англи хоёрын хоорондын ээдрээтэй, битүү зангилгаа улам бүр чавчран чангарсаар байлаа.

	Туркийн нийслэлийн төлөө Оростой явуулах тэмцэлдээ Англи улс Францыг цорын ганц хүчтэй холбоотноо гэж юу юунаас илүү ихээр найдан тийм тэмцэл эрт орой хэзээ нэгэн цагт гарцаагүй болно гэж үзэж байлаа. 

	Венын их хурал Бурбоныханд Францын хаан ширээг баталгаатай болгож өгөх гэсэн боловч 1830 оны долоодугаар сард бурбончууд ойчин Луи-Филиппийг Николай хаан ширээ хууль бусаар булаасан гэж түүний эсрэг довтолгоонд бэлтгэж байхад, Англи түүнийг хожим гуравдугаар Наполеоныг хүлээн зөвшөөрсөн шигээ үг дуугүй хүлээн зөвшөөрсөнд Николай мухардан эцсийн эцэст Луи-Филиппэд амин хувиараа өширхөн «Ах дүүгийн барилдлагат» гэж бичихгүй байх төдийгөөр хязгаарлахаас өөр замгүй болж билээ.

	Николайн эсрэг боссон польшчууд Өрнөд Европоос тусламж эрэхэд Францын сайд ерөнхийлөгч Казимир Перье хүч хавсран Польшийг өмгөөлье гэж Англитай тохирохыг Талейранд даалгасан боловч Английн гадаад бодлогыг хөтлөгч лорд Пальмерстон уг хэрэг Константинополь, хоолойнуудын аль алинд хамаарахгүй учир энэ хүү алхмаас татгалзаж, Польшийн асуудлаар цэвэр дипломатын чанартай бичиг захиа солилцсон төдийгөөр өнгөрөв.

	Харин 1833 онд Султаны эсрэг Египетийн Махмед-Али ноёны босоход Пальмерстоны сэтгэл дээд хэмжээгээр түгшив. Франц түүнийг дэмжиж, цэргийн туршлагатай зөвлөгч нар өгсний улмаас түүний хүү Измайл ноён Туркийн цэргийг дараа дараалан ялж гарав.

	Францчууд Махмет-Алийд тусалж, Египетийг тайван замаар эзлэх гэж байна гэдгийг Пальмерстон ойлгохгүй яах вэ дээ. Гэтэл үүнийг Николай мөн ойлгож, Хар тэнгисийн хөлөг онгоцны цувааг Султанд туслуулахаар явуулж, багавтар боловч ангийн хувьд элбэг хүрэлцэх цэрэг буулгав.

	Яг энэ үеэр Английн флот Голландыг бүслэн хааж байсан болохоор Султанд туслахаар Пальмерстон тэнгисийн дорвитой их хүч цуглуулж чадсангүй. Гэхдээ тэр Оттоманы эзэнт улсыг бүрэн хувааж авах цаг ойртож байгаа гэдгээр, Султаныг сүрдүүлэх гэж оролдоод, аль байдгаа алдсан дорхноо Махмет-Алийд багыг өгөн салж, бушуухан найрамдал байгуулсан нь дээр гэж ятгалаа.

	Цаашид Султаныг Орост ашигтай, Англид ашиггүй Ункиар-Скелессийн холбооны гэрээг сэргээхгүй байх талаар Султаныг уйгагүй ятгасаар тэр зорилгодоо бүрэн хүрчээ.

	Петрийн үед Бекович-Черкасск ван, Павлын үед хорин мянган хүнтэй хасаг цэргийн баг бүхий атаман Платов хоёрын аль алин нь туулж хүч хүрээгүй тэр баян Энэтхэг хүрэх зам Оросын цэрэгт үнэхээр нэвтэршгүй эсэхийг Николай туршиж үзлээ.

	Тэгээд 1836 онд Пальмерстоныг огт санаандгүй байхад Оросууд Энэтхэгийг Афганистаны толгод дээрээс шохоорхон харж байсаар түүнээс гурван жилийн дараа Петровский гүн элсэн цөлийн дундуур Хиве рүү зүтгэж гарчээ.

	Эхний тэр оролдлого бүтэмжээр базаахгүй болсон хэдий боловч бүх Дундад Азийг Орос эзлэн авах нь ойрын ирээдүйд нэгэнт боломжтой зүйл болж, үүнд саад хийж хүч хүрэхгүйгээ Англи мэдрэв.

	Дорнод Энэтхэг шиг асар том орон, Австрали шиг бүхэл тивийг гартаа оруулж авахдаа чадмаг Английн том хөрөнгөтнүүд нэгэнт өөрийнхөө колони гэж үзэж байсан олон орон эрхшээлээс нь мултарч байгааг харж байв.

	Персид Английн нөлөөтэй явуулах тэмцлийн хөлд «Ухаантны зовлонг» бичсэн төдийгүй, Дорно дахинтай Оросын хийх худалдааны төлөвлөгөөг зохиосон Грибоедов амь үрэгдсэн юм. 

	1833 онд хоолойнуудыг Англи, Францын цэргийн флотоос хаах тухай Султантай ярилцан тохироод, Николай Хар тэнгисийн зүгээс Орос руу довтлохын аюулгүй боллоо гэж үзээд, Балтын тэнгисийн флотоо шамдан бэхжүүлж эхэлсэн юм. Жил бүр Петербургийн хөлөг онгоц барих газарт хоёр шугаман хөлөг, хоёр хөнгөн хөлөг, Архангельскт нэг шугаман хөлөг, нэг хөнгөн онгоц барих учиртай байв.

	Англитай мөргөлдөнө гэдгийг Николай урьдаас мэдсэн, тэр тухай Дорнодын дайн эхлэхээс бүр хорин жилийн өмнө Паскевичид бичиж, Кронштадт, Севастополь хоёрыг тэнгисийн зүгээс хүчлэн бэхэлж эхэлжээ. 

	Сайтар сургасан усан цэрэг, дарга бүхий зэгсэн лут флот зэхэж, дугуйн сэлүүрт галт онгоцнууд хүртэл флотын тулалдааны гол хүч болгон хэрэглэх болсон мөртөө Николай угийн нэг л зүйлийг умартдаг зангаараа хүний эрэн сурвалжлах ухаан санааны урагшлах хөдөлгөөн, давшил хөгжлийг анхаарлаасаа гаргаж байв.

	Николай уг нь Гоголийн Собакевич шиг урт настай, бат бөх юм барьж босгох дуртай байсан атлаа эзэрхэн захирах хааны хэнд ч, юунд ч үл хязгаарлагдах эрх сүрээс гадна ертөнц дээр оюун ухааны хүч гэж байдаг, уурын машин зохиосон хүн чухамдаа хүн төрөлхтний амьдралыг өөрчлөхөд түүний бараа бологч хасаг болон бусад төрлийн цэргийн нэг нь нөгөөгөөсөө илүү гялалзсан гоё хувцастай бүх генералаас хавьгүй үйлс бүтээснийг мартдаг байв.

	Бүх насан туршаа хувьсгалтай тэмцэхдээ гол, дийлэгдэшгүй хувьсгалч бол цаг хугацаа юм гэдгийг Николай ойлгож чадаагүй болохоор 1833 онд хөлөг онгоц барьж байгуулах шинэ программ гаргахдаа техникийн урагшлах хөдөлгөөнийг харгалзсангүй, тавиад оны эх гэхэд Англи, Францын флотод хэрэглэх болсон шурган сэлүүрт галт онгоцнуудын өөдөөс Оросын дарвуулт, тэр ч байтугай дугуйн сэлүүрт галт онгоц хүртэл эсэргүүцэх чадалгүй болно гэдгийг урьдчилан харсангүй.

	Гэтэл насан туршаа өөрөө жагсаалын дүрмээр, бусдыг мөн үлгэр жишээчээр алхуулж явахдаа Николай ард түмний бүтээлч авьяас, түүний гайхамшигт эрдэмтэн шинийг бүтээгчдийг үнэлж үздэггүй байв. Орос орны техникийн талаар хоцрогдсоны гэм буруутан нь хаан өөрөө байлаа.

	Бүр эртний Финикчүүдийн10 мэддэг байсан Темз мөрний адагт тохиромжтой байрласнаас юм уу, аль «Эрх чөлөөний их тунхгийн» ач уу, ямар ч нөхцөл шалтгаан байлаа гэсэн эртний Тир, Карфаген, Дундад зууны Венец, Генуй шиг Лондон XIX зууны худалдааны том төв болжээ.

	Лондон бүх дэлхийн банкны төв болж, гадаадын зээллэг энд хийгдэж, санхүүгийн аливаа том бүх арга хэмжээс энд хийгдэж байв.

	Темзийг уруудан Лондоноос аван далай хүртэл хэдэн цагийн туршид аялахад баруун зүүн талд багшран зогсох хөлөг онгоцны шураг, галт онгоцны яндангийн цаанаас утаа шиг манан дунд агуулах, дэлгүүр, фабрик, орон сууцны байшингууд, мөн хэд хэдэн бээр зай эзэлсэн хоорондоо огт зайгүй хөлөг онгоц засварын газрууд - Лондоны, Энэтхэгийнх, гадаадынх, Гринвичийнх, Дорнод Энэтхэгийнх гэж дараалан нэгэн хэв цуварч асар их баян чинээлгийг илтгэн зах үзүүр нь үл үзэгдэнэ. Энэ бүх эд баялагт цөм амь компаниудын өмч хөрөнгө агаад эднийг гадаадын халдлагаас цэргийн флотын хүчээр хамгаална.

	Англичууд яс махнаасаа худалдаа үйлдвэрийн хүмүүс болохоор тайван цагт их цэрэг тэжээж байхыг тээртэйд үзнэ. Түүнээс гадна Европын хийх их аян дайнд хэрэглэх хуурай замын их цэрэг Английн холбоо тогтоосон эх газрын гүрнүүдээс олдох учиртай бүлгээ.

	Иймд Франц, хаант, бүгд найрамдах, эзэн хаант ямар ч засагтай байлаа гэсэн их буу, хурдан бууны хүчээр Николайтай явуулах тэмцэлд бэлтгэхэд Палемерстонд хэрэгтэй чухал орон байв.

	44 онд Николай Виндзорд байхдаа тэр цагт бага залуу байсан Викториа хатан хаанд ямар нэгэн бэрхшээл гарвал эрэлхэг цэргүүдээрээ тусална гэж амласан хэдий боловч Английн төрийн зүтгэлтнүүдийн хэн нь ч үүнийг харж таалж үзсэнгүй. Англи Орос хоёр холбоо тэдэнд огт нийцэшгүй зүйл гэж санагджээ.

	Николайг Петербург буцсаны дараа түдэлгүй «Зүрхэн дотно холбооны» хэрэг баахан бүтлээ алдаж Марокко болон тайжийн арлууд дээр Франц улс төрийн ёс горимоос хазайснаар Англичуудын эрх ашгийг хөнджээ. Сайд нарын танхимын тэргүүн лорд Абердин тэр үед гадаадад рашаанд сувилуулж байсан. Нессельродийг холбоо байгуулах асуудлаар зөвшин хэлэлцэхийн тул урив.

	Николай хөөрөн баясаж «Надгүйгээр тэд бүтэхгүй, тусламж гуйх болно гэж тэдэнд би хэлээгүй бил үү. 14 жилийн турш олхиогүй загнасных нь уршиг гарч байгаа нь тэр дээ» гэж Нессельродод бичсэн айлтгалдаа бичжээ.

	Николайн хүссэн, Несельродийн гуйсны дагуу лорд Абердин Николайтай ярилцсан зүйлийнхээ дуртгалыг «Өвчтэй хүн» гэдэг сэдвээр бичээд, архивд ямар ч үнэ цэнгүй цаас хэмээн хадгалж, Францтай харин эвлэрэв.

	Гэтэл Английн улс төрийн бодлого цагийг отсон хуучин чиглэлээрээ явав. Константинопольд Стратфорд Каннинг гэгч хожим Редклиф ван гэгдэх болсон хүнийг элчин сайдаар явуулсан нь Оросын заналт өштөн байсны дээр Султаны бүх дээд түшмэлийг захиргаандаа авах гэж хичээх болжээ. Кавказыг дагуулах гэсэн Николайн оролдлогыг бүтэлгүй болгохын тулд түүний бие Английн буу зэвсгийг уулынханд хулгайн сэм аргаар хүргэх ажлыг нууцаар удирдаж байв. Лорд Редклифийн энэ ажилд Оросын өмнөд нутаг болон Одессад сууж байгаа Францын консулууд Тэд-Бу-де-Мариньи, Францын яруу найрагч Аделийн нөхөр Омер-де-Гелль нар идэвхтэй тусалж байлаа.

	Английн лордууд биш, харин Европын олон хаадад 1848 онд аймшиг төрүүлж байсан эцэг Фердинанд нь айн сүрдэж Вена хотоос зугтан одохдоо хаан ширээгээ өөрт нь тавьж өгсөн Австрийн эзэн хаан, арван найман настай Франц-Иосиф Николайгаас тусламж эржээ.

	Франц-Иосиф Оросын цэргийн тусламжгүйгээр өнгөрч болохтой байсан авч цэрэг нэгэнт ирж, Унгарын их биш арми байлдалгүйгээр бууж өгөөд, гадаадад дүрвэн гарагсад Николайд «Европын харгис цагдаа» гэдэг хоч өглөө. Николайн нөлөө хүчтэй болж байгаад Английн сэтгэл улам түгшиж 4 жилийн дараа Францыг эзэн хаант улс болмогц шийдвэртэй хөдлөх цаг боллоо гэж үзэв. 

	Дайсны хүч нөөцийг багцаалж, өөрийнхийгөө тодруулан магадалж, муудалцахад бүх юм бэлэн болохын хамт эхэлж болох ямар нэг шалтаг хайдаг билээ.

	Чухамдаа тийм шалтаг нь Палестины «гэгээн шүтээний» тухай асуудал болж өгөв. Вифлеем сүмийн түлхүүрийг тэр хүртэл үнэн алдарт шашны лам нар барьж байсныг Католик шашны лам нар эзэмшихийг хүсжээ. Шашны нар булааж авах гэсэн угтаа өчүүхэн дэмий маргаан байсан боловч тэрхүү түлхүүрийг Николай цааш нь Дорнодын дайн гэгдсэн Европын их өрсөлдөөний түлхүүр болгож чадлаа.

	Николайн Орост гадаад бодлогыг чухамдаа захирагч Нессельрод биш, Николай өөрөө явуулж байлаа.

	Хорин таван жилийн өмнө Азийн эзэд хаадтай үг хэлээ олж чаддагаа нотлон харуулсан энэхүү чаддагийнхаа учир Персийн шах Фет-Али цайзад хоригдож явсан хашир дипломат Меншиковыг газар дээр нь тэр «Түлхүүр» болон бусад зүйлийн тухай ярилцуулахаар Константинополь руу илгээсэн хойноо Николай өөрөө Султантай биш, ордондоо байгаа Английн элчинтэй хэлэлцээ хийж эхлэхээр шийдлээ.

	1853 оны нэгдүгээр сарын 9-нд их хатан Елена Павловнагийн найр цэнгэл болж, Николай онц чухал хэрэг хэлэлцэх гэсний учир түүнд Английн элчин Гамильтон Сеймурийг урьжээ. Тэр чухал хэрэг нь хоёрдугаар Екатеринагийн үед Польшийг хувааж залгисан шиг Туркийг хувааж авах явдал байжээ.

	Николайн бодлоор Туркийг хувааж авах ажилд даруй орох ёстой тэгэхдээ Англи Орос хоёрхон гүрэн л оролцох учиртай байв. Гуравдугаар Наполеон хааш ширээг нь эзэлж, «Гэгээн шүтээний» тухай буюу эртнээс нааш Оросууд ивээлдээ багтаагаад ирсэн Султаны харьяат христос шашинтанд ивээл үзүүлэх асуудлаар маргаан гаргаж эхэлсэн Францыг Николай оролцуулахыг огтхон ч хүссэнгүй. Австрийн тухайд гэвэл түүнийг нигүүлсэнгүйгээр, хэт доордод үздэг болохоор энэ их ажилд тэгш эрхтэй гишүүнээр оролцож болох бүрэн биеэ даасан эзэнт улс гэж үзсэнгүй.

	Николай Сеймур хоёр ярилцаж эзэн хаан санаагаа илэн далангүй гаргаж хэлжээ.

	Туркийн хэрэг явдал тун тогтворгүй байна. Энэ улс унаж мэдэх нь. Тийнхүү унавал их гай тарих учир Англи Орос хоёр бүрэн санаа нийлж, энэ хоёр гүрний хэн нэг нь нөгөөдөө мэдэгдэлгүйгээр шийдэх алхам хийхгүй байх нь чухал байна. Ингэхлээр бидний гар дээр өвчтэй, тун их дор орсон хүн байж байна! Танд нуулгүй хэлэхэд тэр хүн хэрэгтэй бүх бэлтгэл хийгдэж дуусахын өмнө үхэж орхивол их хувьгүй хэрэг болох сон билээ... гэж Николай хэлэв.

	Энэ яриа хэдэн өдрийн дараа ихээхэн их ажил төрлийн чанартай газар болох хааны ажлын өрөөнд үргэлжилж, дорнодын асуудлын бүх нарийн ширийн түүхийг Николай Гамильтонд ярьж өгөөд цочир үхэж болзошгүй «Өвчтэй хүний» тухай яриандаа орж, хэрэв тэгвэл:

	— Урьдаас тусгай төлөвлөгөө бэлтгээгүй байвал бөөн эх захгүй будилаан самуурал гарч, Европын дайн дэгдэн, сүйрэлд заавал хүрнэ. Би тантай, эр хүн, сайн нөхрийн ёсоор ярилцъя гэж эзэн хаан өөр нэг хэмжээгүй эрхт эзэн болох капиталын төлөөлөгчид сэтгэл хөдлөнгүй өгүүлээд, — Хэрэв Англи манайх хоёр энэ асуудлаар санаа нийлбэл бусад орнууд миний сэтгэлийг даан их зовоохгүй байна. Бусад улс юу гэж бодох, юу хийх нь над падгүй. Ийм учраас танд огт нуулгүй хэлэхэд Англи хэзээ нэгэн цагт Константинопольд суурьшиж авах бололтой байгаа бол би тэгүүлэхгүй! Манайх бас Константинополийг эзлэхгүй гэдэг үүргийг би өөрийн зүгээс хүлээж болно, гэхдээ мэдээж бүрэн эзэмшилдээ авахгүй гэсэн үг, юу гэвэл хамтын даалгавраар би түүнийг захирч байхаас татгалзахгүй гэсэн билээ. Хэрэв бүх хэрэгтэй бэлтгэл хийгдэхгүй, бүхнийг урсгалаар нь тавих ахул нөхцөл байдал намайг Константинополийг эзлэхэд хүргэж болох юм гэлээ.

	Хааны энэ илэн далангүй ноцтой үгэнд Гамильтон хэдий их хирдхийсэн боловч итгэл үзүүлсэнд нь талархаж, Франц мөн азаа туршин, султаны эзэнт улс руу цэрэг мордуулж болзошгүйг Николайд сануулав.

	Николай үүнд цочмогоор тиймэрхүү алхам хэргийг хурц хямралд оруулна гэдгийг үнэмшигтүн! Энэ явдлын уршгаар Туркийн эзэнт улс мөхөх болдог юмаа ч гэсэн нэр төрөө бодох сэтгэл намайг ямар ч эргэлзээгүйгээр их цэргээ даруй Турк рүү хөдөлгөхөд хүргэнэ... Ийм үр дүнд хүрэхэд би харамсах боловч хийхээс аргагүй болсон зүйлийг хийсэн л гэж үзэх болно! гэж хариулав.

	Туркийн эзэнт улс мөхвөл эзгүй хоосон зай үлдэх болно шүү дээ, их эзэнтэн гэж Гамильтоныг маргахад: 

	— Тэр чинь л харин арван есдүгээр зууны соёл хөгжлийн өндөр их ялалт болно гээд Николай түүний тохойноос нөхөрсгөөр барин, — Гарсан зайг бүх нийтийн амар тайвныг эвдэлгүйгээр дүүргэх боломж байвал сайн юм сан! Чухам яаж тэгэх вэ? Их амархан хэрэг, Туркийн хувь заяанд хамгаас илүү их сонирхсон хоёр гүрэн урьдчилан сэргийлэх арга хэмжээ авч болох юм. Хоёрхон гүрэн тэр шүү! гэжээ.

	Сеймур мэдээж Николайтай ярилцсан яриагаа яаралтай мэдээгээр Сайд нарын танхимд ажил төрлийн Ситиг байнга төлөөлдөг, тэр үед Гадаад Явдлын Яамны сайд байсан Лорд Жон Росселийн нэр дээр явууллаа.

	Россель маш нягтлан бодож боловсруулсан хариу Сеймурт ирүүлсэн нь «Өвчтэй хүн» тийм ч дор ороогүй, улайран эсэргүүцэж чадах тэнхэлтэй байгаа, Николай тэгээд Константинополийг гартаа барьж байх боллоо гэхэд Европын атаархлаас болж, хожмоо их аюултай юм болно, юу гэвэл Англи, Франц, тэр ч байтугай Австрийн аль алин Константинополийг Оросын гарт үлдээхийг хүлцэн тэвчихгүй гэсэн нарийн нотолгоо гаргажээ. Англид Константинополь огт хэрэггүй, түүнийг эзэлж авах гэсэн бодол Англид харш юм гэж хуурмагаар үнэмшүүлээд, эзэнт улсынхаа нутаг дэвсгэрийг өргөжүүлэх гэж мэрийлтгүй тэртэй тэргүй их уудам юм гэж хэлж байсан Николайн өөрийнх нь үгийг сануулжээ. Туркийн хувьд маш биеэ баримхай байж, Сультаны эсрэг тэнгисийн болон хуурай замын цэргээр сүрдүүлэг хийхээс зайлсхийхийг сануулав. Сультаны харьяат христос шашинтны хувьд гэвэл «Европын соёлт үндэстнүүдэд ёс болсон тэгш, эрх, чөлөөтэй шашин шүтэх эрхийн дагуу» тэдэнд хандахыг Сультанд «зөвлөсөн» нь дээр гэж Россель зөвлөжээ.

	Россель дэлгэрэнгүй бичгийнхээ төгсгөлд уул захидлыг гүн Нессельродод уншиж өгөх хэрэгтэй гэж үзвэл хуулбарыг нь Николайд биеэр гардуулж, «Манай их эзэн хатан хааны чин сэтгэлээс нөхөрсөг, сайхан сэтгэлтэй байдгийг нэмж уламжлагтун» гэжээ.

	Энэ захидлыг авсны дараа Петербургт Гамильтон Николай хоёрын хооронд урьдынхаас бүр ч тодорхой, илэн далангүй яриа болов.

	Николай та чухамхүү юу хүсэж байна гэсэн Сеймурийн асуултад хариулан

	— Константинополийг Оросууд баттай эзлэн суугаасай гэж би хүсэхгүй, энэ хот аль нэг их үндэсний эзэмшилд орох ёсгүй, Византийн эзэнт улсыг дахин сэргээх, Грекийг том гүрний хэмжээнд хүртэл өргөтгөх, тэр дундаа Туркийг Кошут Маццин болон Европын бусад 

	 хувьсгалчдын хоргодох орон болсон жижиг бүгд найрамдах улсуудад хуваахыг хэзээ ч хүсэхгүй. Хэрэг явдлыг эдгээрийн аль нэгээр эргэхэд хүргэсэнд орвол би ердөө л дайн эхэлнэ! гэж Николай хэллээ.

	Англи хүний юмыг ажил хэрэгчээр үздэг зантай Гамильтон ярилцаж буй өндөр дээд хаан сайн юм ер хүсэхгүй мэт байгаад гайхсан царай үзүүлэхэд Николай түүний сэтгэлийг энэ тухайд даруй тайвшруулж:

	— Молдав, Валахи хоёр бол миний ивээлд байгаа тусгаар тогтносон вант улсууд, энэ чигээрээ хойшдоо ч үлдэж болох сон билээ. Серба мөн захиргааны тийм хэлбэртэй болж болох сон билээ. Болгар ч ялгаагүй. Египетийн тухайд гэвэл тэр нутгийн чухал ач холбогдлыг би яах аргагүй ойлгож байна. Иймд Османы эзэнт улсыг хуваах үед танайх Египетийг эзлэн авбал над дургүйцэх юм огт үгүй гэдгийг л хэлэх байна. Крит арлын тухайд ч ингэж хэлж болох байна... Францын тухайд гэвэл түүний гол зорилтын нэг нь Тунисийг эзэлж авах гэж байгаа юм гэж хаан хааш хэрэг дуугарав.

	— Их эзэнтэн бас Австри гэж нэг улс бий шүү дээ гэж Гамильтоныг дуу алдахад:

	— Өө, Австри уу? гэж Николай инээмсэглэн тайвшруулаад, — Би Оросын тухай ярина гэдэг чинь Австрийн тухай мөн ярьж байгаа хэрэг шүү дээ. Туркийн хувьд бидний эрх ашиг бүрэн нийцнэ. Франц бол өөр хэрэг, Францын засгийн газар Дорно дахинд бид бүгдийг хямруулах санаатай шиг байна. Францчуудын өөдөөс эсэргүүцэхэд нь хүчин тусалъя гэж Сультанд би хэлээд сар болоогүй байгаа. Миний хүсэж байгаа ганц зүйл гэвэл юу хийвэл зохих вэ гэдэг талаар биш, юу хийж хэрэггүй вэ гэдэг тухайд Англитай санал тохирмоор байна. Константинополийн хувьд гэвэл би тийш нь ганцхан Меншиковыг явуулаад байгаа, гэтэл бүхэл бүтэн арми ч явуулж болох л байсан шүү дээ гэдгийг та хүлээх биз ээ! Ингэхлээр: эдгээр хэргийн талаар танай засгийн газрын баримталж байгаа үзэл бодлыг дэлгэрэнгүйгээр даруйхан бичүүлэх ая зам бодох биз ээ гэлээ.

	Ингэж хэлээд хаан Сеймуртэй гар барьж хэлэх бүх юмаа гүйцээснийг мэдэгдэв. Ингэхлээр юу гэж хариу өгөх нь Викториа хатны сайд нарын хэрэг болов.

	Гэхдээ өөрийн хүргэн Германы хаанд Англи, Францын тухайд юу гэж бодож байгаагаа бичсэн нууц захидал явуулсныгаа тэр Гамильтонд дуулгасангүй.

	Россель лордын булзаарсан хариунаас «зүрхэн дотно холбоог» буталж хараахан амжихгүй болов уу гэдгийг гадарлан, тэр зуур Туркийн христос шашинтанд ивээл үзүүлэх эрмэлзэлдээ гуравдугаар Наполеон илтэд өдөх байртай аашлах нь лав Англид мэдэгдэж, сайшаагдсаных байв.

	Ийм учраас Фридрих-Вильгельмд Николай бичихдээ, Англи, Франц шиг нягт дотно холбоотнууд хуурай газарт өөрийг нь огтхон ч айлгахгүй байна. Харин тэнгисийн хүчирхэг орнуудын хувьд хамтарсан флотоор амжилттай хаан байлдаж чадна, үүнд л тэдний гол найдлага байгаа юм. Гэвч дөрөвдүгээр сард, сарын эцэс рүү зургаан зуун мянгаас доошгүй цэрэгтэй болно, тэгээд Фридрих-Вильгельмийг Парис руу хөдөлж хууль бусаар суусан хааныг Францын хаан ширээнээс нь авч хаяна гэдэг болзолтойгоор хоёр зуун мянгыг нь түүнд өгч чадах байна гэжээ.

	Германы улсуудыг өөрийн халхавч цайз гэж үзсээр байсан Оросын хаан Германы хаанд ингэж бичиж байв.

	Фридрих-Вильгельм Оросын хатуужил зоригт хороодыг удирдан цэрэг дайны их гавьяа байгуулна хэмээн хэдэн өдрийн туршид хөөр болсон авч юмыг илүү ухаалгаар тунгаадаг сайд нар нь үүнээс айж Николайн энэ сэтгэлд таатай саналаас татгалзахыг ятгалаа.

	Сеймуртэй сүүлчийн удаа уулзахдаа Николайн маш тодорхой тавьсан саналын хариу оройтжээ. Россель лорд, хоёр ордны хооронд нууцаар санал солилцоход оролцсон бусад хүмүүс Николайн төлөвлөгөөний асар өргөнөөс хирдхийсэн хэрэг рүү гэвэл үгүй, зүгээр л тэр үед сайд нар солигдож, Россель лордын ордонд Гадаад Явдлын Яамны шинэ сайд Кларендон гүн Николайд хариу өгөх болжээ.

	Тэгээд гүн эцэстээ хариу ирүүлэв. 

	Сайд нар солигдсон боловч Английг захирагч Сита дүүргийнхэн Туркийг хуваан авах нь аюултай учраас хэрэггүй зүйл гэдэг бодол нь хэвээр үлдсэн байв.

	«Дорно зүгт Орос Англи хоёрын эрх ашиг яг адилхан» гэж Николайд үнэмшүүлэх гэж Кларендон гэнэхнээр оролдоод, «Гэвч Дорнодын нэг ч том асуудлыг Өрнөдийн хэл амны шалтаг болголгүйгээр хөндөж болохгүй» гэжээ.

	Тэгэхлээр тэр Оростой Өрнөдийнхний дайтахаас айсангүй, харин нөхөрсөг хоёр хүчирхэг орон Англи Францын дайтахаас айж байсан хэрэг байв.

	Үүнд өөрийнхөө биеийг хэтэрхий өргөмжилсөн Оросын ханыг бодвол хүний сэтгэхүйг их мэддэгийн утга учир үүнд байжээ. Гэвч Кларендон эзэн хааны сэтгэхгүйг сайн мэддэг болохоор Английн болгоомжилж байгаагийн учир түүнд бүрэн ойлгогддог гэж үзнэ. «Алив том асуудал Өрнө зүгт хувьсгалын шинж чанартай болж, нийгмийн бүх хэвшлийг дахин хянаж үзэхтэй холбогддог юм. Энэ сүйрлийг урьдчилан сэргийлэх гэсэн эрхэмсэг түүний засгийн газрын эрмэлзэл үүнээс үүсвэрлэн гарч байгаа юм» гэжээ.

	Өөрөөр хэлбэл Английн хэмжээгүй эрхт эзэн хаан-капитал өөрийн холбоотон Францтай хүртэл дайн хийхээс эмээхээсээ тэрхүү дайны үр дүнд Францынхаас доргүй Английн хувьсгалд учрах төлөвөөс л айжээ.

	Туркийн асуудлаар ийнхүү ноцтой санал солилцож байх зуур Николайн бүрэн эрхт элчин сайд гэгээн ван Меншиков Константинопольд олон бараа бологчидтой ирж Туркийн сайдуудтай «гэгээн шүтээний» тухай хэлэлцээ хийв.

	Ил, маш нууц хэлэлцээрийн хооронд тэр цагт тун цөөн хүний мэдэх нарийн нягт авцалдаа байв. Английн сайд Россель Кларендон нар Николайд хариу илгээхдээ хэтэрхий дипломат хэлээр бичихийг хичээсэн бол Константинопольд байгаа Английн элчин Статфорд Редклиф лорд арай өөр үг хэлтэй ажээ.

	Энэ лорд Оросыг үзэн яддаг төдийгүй, түүнээс хориод жилийн өмнө Петербургт элчин сайдаар томилогдоход нь Николай эрс татгалзан хүлээж аваагүй тул Николайд өширхөх бүрэн үндэстэй ажээ.

	Этгээд адгууд зантай хүн гэж нэрд гарсан болохоор түүнийг Парист ч мөн элчнээр явахыг хүссэнгүй. Тэгээд Константинопольд элчнээр очихоос өөр зам түүнд үлдээгүй агаад тэнд их Султаны зөвлөгч ноёдыг эрхшээлдээ оруулжээ.

	Өөр цагт, Английн өөр элчин сууж байх үед бол Вифлеев сүмийн түлхүүрийг авах, Иерусалим дуганы алтан ганжрыг засах, Оросын мөргөлчдийг байрлах байшин бий болгох зэрэг аар саар асуудлууд ёслолын онц эрхт элчин хэрэглэхгүй байх сан билээ. Гэтэл чухамдаа эдгээр үл ялих асуудлууд дээр хоёр этгээд зөрүүд зантай, юу ярих хэрэгтэй гэдгээ гаргууд сайн мэдэж байсан. Ялангуяа юуны тухай дуугүй байвал зохихыг бүр ч сайн мэдэж байсан Меншиков, Стратфорд хоёрын зан илт зөржээ.

	Дашрамд хэлэхэд Меншиковыг адмирал Корнилов дагалдаж явсан агаад «Аянга буулгагч» хэмээх галт онгоцоор хоёрдугаар сарын дундуур Константинопольд ирсэн тэрээр «Туркийн эзэнт улсын харьяат христос шашинтныг Оросын эзэн хаан ивээлдээ авах илүү эрхтэйн» тухай огт үр ашиггүй хэлэлцээ хийж дипломат ов мэх гарган тавдугаар сарыг дундаа ортол дэмий цаг баран суужээ. Редклиф лорд Францын элчнээс илүүгээр Туркийн хэргэмтнүүдэд тиймэрхүү хэлэлцээнд гарын үсэг зурж зүрхлэхгүй, юу гэвэл тэгэх юм бол Султаны эрхийг бууруулсан хэрэг болно гэж ятгаж байлаа.

	Хэрэв хэлэлцээнд гарын үсэг зурахгүй бол дайн өдүүлнэ гэж Меншиков эцэст илтээр сүрдүүлэхэд Редклиф үүнээс айхын хэрэггүй гэдэгт Туркийн түшмэдийг итгүүлж чадна. Меншиков Султанд, бараалхах зөвшөөрөл гуйж, Константинопольд ердийн зүйл байсан энгийн хувцас, өндөр малгайтайгаа бараалхжээ. Султантай тэр захирангуй аялгуугаар ярилцав. Нуруу өндөр, сүр буурьтай тул эзэн хаанаа зориуд «төлөөлөх» мэт байв. Түүний сүр бараа, үгний ширүүн өнгөд ухаан богино, эм зантай, бүрэг Султан Абдул-Межид сүрдэж гүйцээд Редклифийн зааж өгсөн үгээр түгдчин хутган байж хариулж байв.

	Дайнаар сүрдүүлэх сүүлчийн нь арга явцгүйдсэнийг үзээд Меншиков Константинопольд цааш байхын хэрэггүйг Петербургт мэдэгдээд, Одесса руу мордов. 

	Дайнаар сүрдүүлэхийг мэдээж Николай өөрөө Меншиковт зааж өгсөн, тийнхүү дайтах төлөвлөгөө Николайд байжээ.

	Хорин жилийн өмнө ямар ч бэрхшээл үзэлгүй биелүүлж чадсан аргаа эхлээд хэрэглэх, тухайлбал Хар тэнгисийн флотод дивиз цэрэг суулган, Константинопольд буулгах, тэр буулгасан бага хүчээ Бессарабийгаас Константинополь руу дээд зэргээр шаламгайлан хөдлөх хэд хэдэн корпус цэргээр дэмжүүлэх гэж Николай боджээ.

	Энэ төлөвлөгөөг зохиосон Николай нэгэнт хижээл, жар шахаж яваа хүн боловч уг төлөвлөгөөг хэрэгжүүлэх учиртай Меншиков, Паскевич хоёр насаар илүү ахмад, хашир туршлагатай улсын хувьд энэ төлөвлөгөөг амжилт олохгүй гэж шийдэв. Хар тэнгисийн флот Франц, Англи, Туркийн нэгдсэн флоттой Босфорийн хоолойд байлдаж хүч хүрэхгүй, гарцаагүй мөхнө. Константинополь бол жижиг цэрэг буулган ганц дайралтаар эзэлж болохуйц тийм хамгаалалт муутай хот огт биш гэдгийг Меншиков хичээнгүйлэн айлтгав. Оросын хилээс, бүр Варнагийн хавьд цэрэг буулгаж амжлаа ч гэж бодсон Константинополь хүртэлх замд сайтар бэхэлсэн газрууд, өөрийнхөө цайзыг лут хамгаалан тулалдаж чаддаг хүрэлцэх хэмжээний турк цэрэг бий, харь орны нутгаар аялж яваа их цэрэгт зайлшгүй их ачаа хөсөгтэй байдаг учраас хурдавчилсан шалмаг аялал хийж барахгүй удаашрах тутам Туркийн хүч нэмэгдэж Оросынх сулрах болно гэдгийг Паскевич түүнээс ч дутуугүй хичээнгүйлэн айлтгажээ. Үүний оронд Молдав, Валахийн вант улсуудыг цэргийн хүчээр эзлэх нь Туркийн эсрэг илэрхийгээр дайсагнасанд тооцогдохгүйн дээр туркчүүдийн ам хэлийг их аядуу болгож Оросын хаан уул хэргийг буурь суурьтай үзэж чаддагийг бусад улс оронд ойлгуулах болно гэж нэгэнт туршигдсан аргаа хэрэглэхийг зөвлөлөө.

	Холын бодлогод гарамгай жанжныхаа энэ төлөвлөгөөг Николай хүлээн авах ёстой байв. Энэхүү уйтгартай төлөвлөгөө гойдын урагштай юунд ч хүргэхгүйг Николай сайн ойлгож байсан боловч энэ нь түүний улсад цэргийн хамгийн их нэр хүндтэй фельдмаршалын төлөвлөгөө байв.

	 

	 

	— 4 —

	Дайныг Синопийн тулалдаанаас нэг сарын өмнө, 1858 оны аравдугаар сарын 20-нд зарлав.

	Туркийн ерөнхий жанжин Омер ноён Англи, Францын тусална гэсэнд түшиглэн Горчаков ванг их цэргээ эзэлсэн вант улсуудаас хоёр долоо хоногийн дотор гарахыг шаардан, эс тэгвэл дайтаж эхэлнэ гэдэг тулган шаардах бичиг ирүүллээ.

	Вант улсуудаас цэрэг мэдээж гараагүй тул Дунай мөрөн дээр их бууны дуу анх нүргэлэн, үүний дараа Николай Турктэй байлдах тухай тунхаг гаргав.

	Нахимовыг Бага Азийн эргийн дагуу тэнгис дээр харуулдан явах үед тэр тунхгийг Севастополиос хүргэж иржээ. Турк их буунууд ачсан хөнгөн галт онгоц Константинополиос Кавказад, Батум руу явуулсан гэсэн мэдээ авсан боловч дайн зарлах хүртэл Туркийн онгоцнуудыг саатуулах, тэр дундаа тэдэнтэй тулалдахыг бүр ч хориглож, зөвхөн харж ажиглахыг тушаасан байв.

	Туркийн байлдааны хөлгүүд ч бас Оросынхыг ажин нэг ил үзэгдэн, нэг далд орсоор байв.

	Тэнгис тэгэхэд намар цагийнх шигээ хэзээ язааны догшин, их салхи тавьж давлагаалах тул дарвуулт хөлгөөр тийм тэнгис дундуур зорчих тун аюултайгаас гадна цэрэг дайны хэрэгт бол ямар ч нэмэргүй бүлгээ. Тунхаг Нахимовыг гар чөлөөтэй хөдлөх болгож өгөв. Туркийн хөлөг онгоцнууд тэгэхэд Синопийн боомтод эргийн их бууны багийнхаа хамгаалалтад цуглараад байв. 

	Эртний гүн ухаантан Диоген, Понтийн хаан зургаадугаар Мтридатын төрсөн нутаг Синоп тэр үед грек, туркчүүд холилдон суух, хөлөг онгоц барих газартай, далайн зүгээс сайтар хамгаалагдсан жижиг хот байв. Синопийн боомтод арван хоёр байлдааны хөлөг онгоц, тээврийн хоёр хөлөг хоргодож байв. Гэтэл Нахимовын цувааны дарвуулт хөлгүүд салхи давлагаатай удтал тэмцэлдсээр ихэд муудчихсан байжээ.

	Шуурганд их доройтсон нэгийг нь Нахимов Севастополь руу буцааж, тэндээс хэд хэдэн хөлөг оронд нь аваад, Туркийнхээс ихэд дутуу хүчээр Синоп боомтыг тийнхүү зоригтойгоор долоо хоног илүү хаав. Дийлэнх найдлага хэдий илтэд байхгүй байсан боловч дайсны хөлөг боомтоос гарч явах гэвэл даруй дайрах тушаал өгчээ.

	Гэтэл Туркийн адмирал Осман ноён Нахимовын цувааны тэн хагас нь Севастополь руу засварт явсанд үл итгэн тэнгис рүү гарах бодолгүй суусаар байв. Оросын хөлөг онгоцны цуваа Синопийн дэргэдүүр холхиж байна, тэгэхлээр холбооны хөлөг онгоцнуудыг Севастополь руу явуулж замыг нь таслан байлдвал энэ цуваа бууж өгөх юм уу, устгагдах нь илт гэсэн мэдээг Синопт байсан Английн консулаар дамжуулан Константинополь руу лорд Стратфордод хүргүүлэв.

	Английн консулын элч цагтаа амжиж очсон боловч тэнгисийн их шуурганаас айгаад холбоотон хөлгийн цуваа илгээсэнгүй.

	Тэр хооронд Нахимов хүрэлцэх хүч - зургаан их хөлөг, хоёр хөнгөн онгоц бүрдүүлэн Синопийн зогсоол руу орж очив.

	Осман ноён бол Нахимовын нэгэн адил Наварийн тулалдаанд оролцож явсан хашир далайчин билээ. Түүний флотын «Тайф!» гэгч хорин их буутай нэг галт онгоцыг Туркт хорин таван жил албан хаасан Слэд гэдэг англи хүн командалдаг байв.

	Нахимовт галт онгоцнууд байхгүй, эргийн их буунууд бас улайтгасан сумаар буудах тул түймэр гаргаж мэдэх аюултай, гэтэл Туркийн эргийн х т, хүн амд хор учруулж болохгүй гэсэн тушаалаар бас хүлээстэй байв. Захирагч Нессельрод язгуураас энгийн хүн тул боомт хотын зогсоол дээр байгаа туркийн флотыг дайрч, уг хотод ямар ч хор учруулалгүйгээр флотыг нь сөнөөж бүрэн болно гэж бодож байжээ.

	Оросын хөлөг онгоцнууд Туркийн флот руу ойртож, тэнгис эрэг хоёр дээр байгаа давхар цайзын эсрэг занга хаян, мөн цайз мэт хөдөлгөөнгүй зогсохын хамт тулалдаан эхлэв.

	Усан цэргүүд тулалдааны өмнө яаралгүйгээр цагийн аяыг олон тухтай тавтай хооллов. Зүүн хойноос салхилж, хөлөг онгоцнууд зогсоол руу орох үед намрын ширүүн бороо асгарч байснаа тийшээ орж очсон хойно зогсож, Синопийг тэнгисээс халхалсан хойгийн өндөр хүзүүвч дээр, урд талд Синопийн бат бэх хана хэрэм, цамхгууд тов тодхон цайран харагдав.

	Нахимовын хөлгүүд дээр бүх юм эмх цэгцээ олсон, уужуу тайвуу байхад, Осман ноёны хөлгүүдийн хооронд завинууд сандран холхиж галт онгоцнууд зуухаа галлан, эрэг дээр Туркийн бүлэг их буучид буу руугаа гүйлдэх нь арван нэгдүгээр сарын 18-ны тэр өдөр Туркчүүд дайсан ирнэ гэж даанч хүлээгээгүй байсан нь илт байв.

	 Гэхдээ тэр түрүүлэн гал нээж, Оросын хөлөг онгоцнууд эргийн болон тэнгисийн их буунуудын шуурган галын доор эгнэн жагсав. Тэгээд хоёр талын хөлөг онгоцнуудын эгнээ хоорондоо хоёр зуугаад алхам ойртохын хамт Синопийн зогсоол өтгөн цэнхэр утаагаар бүрхэгдэж их буунуудын амнаас шар дөл манас манасхийх л үзэгдэнэ. 

	Их бууны галлаан гурван цаг орчим үргэлжлэв.

	Зуун их буут «Парис» хэмээх шугаман хөлгийг Истомин даргалж байлаа. Адмирал Корнилов гурван галт онгоцтой Севастополиос Нахимовт туслахаар яарсан боловч тэнгисийн давлагаанаас болон тулалдаан эхлэхээс хожигджээ. Түүний галт онгоцнуудын хажуугаар Муштавер ноён, ахмад Слэд нар «Тайф» хөлгийн хурдаар зугтаахад Корнилов түүний хойноос «Одесса» гэгч галт онгоцоор үргэлж харилцан буудалцсаар хөөсөн боловч гүйцсэнгүй.

	Синопийн бут ниргэлтээс амь гарсан ганц хөлөг бол «Тайф» байжээ. Бусад нь цөм нэг бол Оросын хөлгүүдийн их бууны суманд оногдон живж, эрэг дээр гаргагдаж хаягдан, шатсан, эсвэл өөрийнх нь усан цэргүүд дэлбэлсэн билээ. Тийнхүү дэлбэлснээр галтай очнууд хол үсрэн орон байшингууд шатав.

	Корнилов «Тайфийн» хойноос хөөцөлдсөний дараа зогсоол руу орж ирэхэд Синоп шатаж, галт онгоцныхон Нахимовын цувааны нөхдөдөө баяр хүргэн «Ура» хашхиралдана. 

	Олон шархадсан Осман ноён бусад хоёр зуугаад хүнтэйгээ олзлогджээ. Сөнөсөн хөлөг онгоцнуудын усан цэргийн зарим нь эрэгт гарч амь гарсан, гурав дөрвөн мянган хүн амь үрэгджээ. Оросын хөлөг онгоцнууд дээр хоёр зуун тавь орчим хүн алагдсан, шархадсан байв.

	«Гурван эрдэнэ», «Хатан хаан Мария», «Ротислав» шугаман хөлгүүд их бууны суманд хэдэн арав цөм татуулж «Их ван Константин» хөлөг зуун арван есөн удаа цөм буудуулсан байв.

	Усан цэргүүд тулалдсан шигээ эрмэг хүч гаргаж хөлгүүдээ засаагүй бол догширсон тэнгисээр тэд Севастополь хүрч чадахгүй байсан билээ.

	Арайхан бүтэн хагас өдрийн дараа, арван нэгдүгээр сарын хорины шөнө цуваа сая зангаа өргөж, зарим нь галт онгоцонд чирүүлж, зарим нь өөрийн хүчээр төрөлх эрэг рүүгээ хөдөллөө.

	Англи, Францын адмиралууд тэнгисийн шуурганаас айсан тул холбоотнууд Босфороос Туркийнхэнд туслахаар флотоо илгээсэнгүй.

	Нахимов, Корнилов, Истомин гурвыг Севастополь руу алгуур, арайхийн ойртож очиход баярлаж хөхисөн ард олон эргийн дагууд битүү шавсан байлаа. Севастопольчууд хөлгүүд суманд сийчүүлсэн, тулалдаанаас буцаж ирж байгааг сурмаг нүдээр даруй ялган, явсан хөлгүүдийн нэг нь ч сөнөөгүй байгаа тул ялалт хийснийг мэдэв.

	Ганцхан Меншиков Синопийн ялалтыг тэмдэглэх алив баяр ёслол хийхийг хориглож, хөлгүүдийг гадаа зогсоол дээр тавиулан, бүх усан цэргийг гурван хоног хөл хорихыг тушаалаа.

	Туркийн флотыг дийлэхийн сацуу Оросын хуурай замын хүчин Андронниковын командлал дор Ахалцых цайзын дэргэд Туркийн том ангийг дарж их ялалт байгуулав.

	Энэ хоёр хэргийн тухай мэдээ яг нэг өдөр, арван нэгдүгээр сарын 29-нд Петербургт очиж тэр өдөр Николай ихэд хөхиж хөөрөв. Хуурай зам дээр ялж заншсан өөрийнхөө хороодыг заавал дийлнэ гэж тэр бат бодож байсан бол өөрийн нь хаанчлалын үед анх удаа харь орны, Туркийнх ч гэсэн флотыг ялсан явдал түүнийг үүнээс дутуугүй ихээр зоригжуулжээ.

	 

	«Эрхэм Меншиков, Синопийн алдарт тулалдааны сайхан мэдээг аваад би хэр их баярласнаа чамд бүрэн гаргаж хэлж чадахгүй байна. Энэ ялалт хар тэнгисийн эргийн дагуу дахь манай үйл хэрэгт лавтай нөлөөлөх хойшдын их нөлөөтэйн дээр бурхны авралаар манай Хар тэнгисийн адмиралуудаас аван усан цэрэг хүртэл эрэлхэг дайчин зоригтойд нь би хөхин баярлав... хэрэг болбол... гэхдээ түүнээс бурхан зайлуулах болтугай, Балтийн тэнгисийн нөхөд ч мөн хоцрохгүй биз ээ. Элдэв янзын гуниг зовлонд дарагдсан миний сэтгэлийг энэ мэдээ баясган тайвшрууллаа. Тахир дутуу бологсдын нэрсийн жагсаалтыг ирүүлж, гар хөлгүй бологсдод зуу зуун рубль шагнагтун... гэж» 

	 

	Меншиковт бичжээ.

	Синопийн ялалтын тухай айлтгалыг эзэн хаанд өргөх элчээр тулалдааныг нүдээр үзсэн Меншиковын туслагч дэд хурандаа Скольковыг явуулжээ. Николай баярласандаа Скольковыг хурандаа, шадар туслагчаа болгосон нь хожим Алма дээр болсон тулалдаанд гаргүйчүүдийн хүлцэнгүй эгнээнд орж, цаг ирэхэд өрөөсөн гаргүй генерал Скобелев Петропавловын цайзын захирагчаар томилогдон сэтгэлээ засаж суухад хүрч билээ.

	«Гэгээн шүтээний» талаар дипломатуудын хийсэн хэлэлцээ сонин хэвлэл уншигч оросын олон түмнийг залхтал удаашрав. Дайн болох нь гэдэг зөгнөл хүн бүрд хүнд байсан тусмаа Синопийн ялалтад улам ч их баярлажээ.

	Сонин сэтгүүлийн газруудыг олон мянган эх оронч утгатай шүлгүүд дарав! Пушкин, Жуковский хоёрын эртний найз Вяземский ван хүртэл Нахимов болон Кавказад Баш-Кадык-Ларийн дэргэд түркчүүдийг ялсан Бебутовт зориулсан шүлэг «Оросын тахир дутуучууд» сэтгүүлд хэвлүүлжээ.

	Владимирийн тайж нар «Синопийн дэргэд байгуулсан ялалтыг тэмдэглэн гол нь Хар тэнгисийн флотын» цэрэгт зориулж гучин таван мянган мөнгөн рубль тусалсныг даган мөнгөн тусламж гол мэт урслаа. Язгууртны хүүхдүүд цэрэгт сайн дураар албан хаах боллоо.

	Нестор Кукольник маш хурдан хугацаанд «Синоп» гэдэг сүржин жүжиг бичсэн нь Петербургт шагшин магтагдлаа.

	Жүжиг үзэгсэд тасралтгүй алга нижигнүүлэн ташиж эзэн хаан Николай ч нэр гарч флотын урьдын алдар гавьяа болон Хар тэнгисийн флотыг үндэслэн байгуулагч адмирал Лазаревийн тухай дурсах бүр хөхиж хөөрөхийн туйлд хүрнэ.

	Харин Синопийн явдлыг Өрнө зүгт тэс ондоогоор үзлээ. Туркийн флотыг адмирал Нахимов устгасан тухай мэдээ Лондонд хүрэхэд Туркийнх биш, Английн флот үзэгдэж дуулдаагүй ялагдал хүлээсэн маягтайгаар Английн бүх хөрөнгөтөн унтууцан, сонины өгүүлэл, цуглаан дээр, тэр ч байтугай парламентад хэлсэн үг бүгд л Хар тэнгис дэх Оросын флотыг устгаж, Севастополийг эртний Карфаген шиг үнсэн товрог болговол зохино гэдэг санаа илтгэх болжээ.

	Маш хурдан хугацаанд Севастополийн төдийгүй, Кронштадтийг устгаж, цаашид Петербургийг эзлэн авах нь туйлын хялбар хэрэг мэтээр зарим сэтгүүлчдэд санагдах ажээ. 

	Хүмүүсийн дургүйцэл ихэд бадарч, Англи «Илдээ билүүдэж» эхэлжээ. Хар тэнгист орж Севастополийг боох тушаал Английн, мөн холбоотон Францын хөлөг онгоцнуудын цуваанд өгөгдөв.

	Ийнхүү дайн эхэлсэн билээ.

	
ДӨРӨВДҮГЭЭР БҮЛЭГ : ТҮГШҮҮРТЭЙ ҮЕ

	 

	— 1 —

	Алма гол дээр болсон тулалдаан, их цэрэг болон Севастополийг ямар байдалд орхин гарсан тухай Николайд Меншиковын туслагч суман дарга Грейг тодорхой илтгэснийхээ дараа бүх үнэнийг гоёл засалгүй хэлж хааны уурыг дахин хүргэхгүйгээр шийдэв.

	Хаан шууд өөдөөс нь аягүй харан ангиуд эмх журамтай ухарсан уу? гэж дахин асуув.

	Меншиковт туслахаар Корниловыг явуулаад хождож очсон урт доёгор гол төмөр бүхий их буунуудыг ачсан чахарсан тэрэгний ядарсан шарнуудын дэргэдэх ядарч туйлдсан усан цэргүүд, түүдэг гал, түүний дэргэд цэргүүдээ дуудаж янз янзын дуугаар хашхиралдаж байсан бага дарга нар зэрэг тийнхүү сандран ухрах үед зайлшгүй байх бусад олон юм Грейгийн нүдэнд агшин зуур урган орж ирснээ хариулахын өмнө нүдээ анивчаад тов тодорхойгоор:

	— Туйлын эмх журамтай ухарсан, их эзэнтэн минь, гэлээ.

	— Давшиж яваа... гээд хаан жаахан түгдэрсхийн дуугарахад Грейг яаран тосож,

	— Холбоотны их цэрэг давшиж байгаа юм наймны өдөр, есний өглөө ч огт харагдахгүй байсан, их эзэнтэн минь гэв.

	— Чи өөрөө... Севастополийн ямар замаар гарч ирсэн бэ? гэхэд Грейг асуултын учрыг ойлгож:

	— Симферополь орох замд дайсан огт байгаагүй, их эзэнтэн минь гэв.

	Николай булцгар эрүүгээ огцом гэдийсхийхэд шонтойсон том төвөн дээр нь жар эргэм насны хүмүүст төлөв байдаг үрчлээтэй улхгар шар арьс байхыг Грейг ажив.

	— Есөнд чамайг гарахад тэр зам дээр дайсан байгаагүй юм байж, одоо ямар байгаа хэрэг вэ гэснээ, Грейгд хариулах зав өгөлгүйгээр, — Севастополийг хамгаалахын тулд их цэрэг хаана бөөгнөрөх ёстой юм? гэж нэмж асуув.

	Грейг Меншиковоос дуулсныхаа дагуу

	— Дайсны давшиж байгаа их цэргийн зүүн жигүүрт, Инкерманийн өндөрлөгт байрлаж, сайтар бэлтгэсэн умард тал дайсныг зохих ёсоор угтана гэж хариуллаа.

	Николай дахин хэдэн юм асууснаа Грейгийг явуулаад, үзгээ чангаар уурсан дарж, бэх цацруулсаар захидал бичиж эхлэв.

	«Эрхэм Меншиков!..»

	Уг нь Крымийн их цэргийн ерөнхий жанжиндаа дандаа ингэж бичдэг заншилтай байлаа.

	Ухаалаг цэцэн гэж бүх нийтэд нэр гарсан сайхан яриа хөөрөөтэй гэж ван, гүнгийн хатан авгай нар ордонд байн байн урьдаг, их хатан хаан Елена Павловна үүнийг нь гойд таалдаг тэр хүнд урьдын бүх захидлыг бичиж байсан хэрэг. 14 онд Францын аян дайны үед Меншиков тонгоргоо хаячхаад гурван өдөр сахлаа хусаж чадсангүй гэж гомдол тоочсонд гадуурхагдах болсон генерал Ермолов үүнд тохуурхаж, зовох юмаа бас олов оо, хурц хэлээ гаргаад хусаж орхихгүй юу!! гэснийг ордонд олонтоо хөөрөлддөг байв.

	Тэнгисийн Яамны хэргийг хөтөлж байхдаа Меншиков усан цэрэг, ялангуяа Синопийн тулалдаанд чадвараа гоц гойд харуулсан Хар тэнгисийн флотыг маш сайхан өөд татаж, Финляндийн генерал захирагч байхдаа ажлаа сайн явуулж улсын эд хогшлын яаманд Киселевын зогсоож огт хүчрээгүй байсан түшмэдийн сангаас хумслах явдалтай зантай сайн тэмцэж байв. Константинопольд очоод Оросын нэр төрийг Дорнодод унагалгүйгээр хийж болох бүхнийг тэр хийжээ.

	Гэтэл одоо Алма дээр дарагдсаны дараа Меншиков нэг л хуучин шигээ биш, өөрийнх нь харан байтал хөгширч байгаа ижил дасал болсон бие нь солигдчихсон юм шиг эвгүй санагдана. Өөрийнх нь нэр төртэй холбож хүлээлгэсэн итгэлийг биелүүлсэнгүй, урагшгүй жанжны хар сүүдэр түүнд туслаа.

	Холбоотныхоос хувь дутуу цөөн цэрэгтэй байсан уу! Тийм нь тийм ээ, гэхдээ Бебутов ван дөнгөж арван тав зургаан мянган цэрэгтэй байсан хэр нь Баш-Кадык-Ларийн дэргэд Абди ноёны гучин дөрвөн мянган цэргийг бут цохисон шүү дээ. Гэхдээ харин тэнд Англи, Францчууд биш, туркчүүд байсан л даа. Гэвч Меншиков өөрөө айлтгалдаа маш бат бэх гэж нэрлэсэн газрыг хамгаалсан билээ...

	Оросын цэрэгт гурван их гарын жанжин байсан нь Варшавский, М. Д. Горчаков, Меншиков вангууд юм. Варшавский өтөлж, байн байн өвдөн, амьсгаа давхцах болоод моринд арайхийн мордож, хүнээр түшүүлэхгүй бууж чадахаа больсон байв. Гэвч Горчаков Дунайн их цэргийн жанжны өндөр тушаалд хэрхэвч тэнцсэнгүй учир сүг болсон биетэй ч гэсэн тэр өвгөнийг оронд нь ерөнхий жанжнаар томилжээ.

	Горчаков маш шулуун шударга, тулалдааны үед хатан зоригтой, цэргүүдийн төлөө хэнээс ч илүү санаа тавьдаг, штабт бол өөгүй сайн ажилтан байсан боловч Варшавский вангийн зааснаар ерөнхий жанжнаар томилоход өөрийгөө ч, ойр доорх хүмүүсээ ч зуун мянган хүнтэй Дунайн их цэргийг ч ямар ч хэрэгцээ, ашиггүйгээр залхааж гүйцжээ.

	Штабын газарт дассан, юмыг элдвээр эргэцүүлэн үзэж сурсан оюун ухаанд нь өөрөө ихэд хүч гарган байж боловсруулсан цэргийнх нь байрлалыг огт хэрэгцээгүй болгож мэдэх түмэн зүйлийн аар саар тохиолдол бодогдон, гэнэт санаа авч нэг туслагчаа ийш нь, нөгөө туслагчаа тийш нь урьд өгснөөсөө тэс ондоо тушаалтайгаар давхиулна. Заримдаа нэг өдөрт бүх цэргийн хэмжээгээр гаргасан тушаалаа хэд дахин өөрчилж, өдөр бас багадаж шөнө дунд босон харайгаад штабынхаа дарга генерал Коцебийг сэрээж өдөр өгсөн тушаалаа засаж залруулж эхлэн түүний цөхрөнг барна. 

	Дунай мөрний дагуу тархаж байрласан отрядын дарга нарыг Горчаков үйлийг нь үзсээр байгаад биеэ даан өчүүхэн ч хөдөлж чадахгүй болгосны гайгаар түүний дайсан Омер ноён Дунайн бүх дайн тулааныг өөртөө ашигтайгаар явуулж, хаана илтэд давуу хүч хуримтлуулж амжсан газраараа л цохилт өгдөг болов.

	Ийм янзаар Четата тосгоны дэргэд Тобольскийн явган хороо Туркийн том отрядад бараг хүйс тэмтрүүлж Ольтаниц, Калафатийн дэргэдэх тулалдаанууд Оросын талд бүтэлгүй болж шувтрав.

	Ерөнхий жанжны асар хүнд үүрэг зулзаган бар болох түүнд ахдаж, тэр үүргийг тулан давж барахгүй ойчин Орос орны нэрийг шившигт хутгах нь гэдгийг Горчаков өөрөө ойлгож байв. Тийм учраас дайны хэрэгт ийнхүү санаа тавин зүтгэхийн чацуу Николайгаас заавар тушаал өгөхийг эрсэн дэлгэрэнгүй урт захидал бичиж өргөх зав бас олддог байв. Түүнээс гадна өөрийнхөө хуучин дарга Варшавский ван, багын танил Меншиков хоёроос зөвлөгөө асуудаг байсан болохоор Дунайн тулалдааныг тэд нэг ёсондоо дөрвүүл, юуны өмнө бүх Оросын хэмжээгүй эрхт эзэн хаан Николай, дараа нь Паскевич, Меншиков эцэст нь энэ гурвын дундаас цэргийн жанжны хувьд хамгийн жулдрай, тэр ч байтугай сэтгэлээр яруу найрагч хүн болох Горчаков нар нийлэн явуулж байв.

	Горчаков тэнд, Дунай мөрөн дээр байхдаа цэргийн дуу зохиосны эхний бадагт нь ингэж дуулдаг байсан үүнд:

	 

	Алтан амиа үл хайрлагч хүн л 

	Амьд явахын үнэн гавьяатай, 

	Үнэн шашинт орос дайчин тулахдаа 

	Өштөн дайсны тоог харахгүй! 

	 

	Энэ шүлэгт ая оруул гэж тушаасан, тэр тухай хэчнээн олон бичиг захидал солилцсоныг Николай санав. Энэ дуу хэдий эрэлхэг дайчин байсан боловч Дунайн хэрэг явдал тун бүтэлгүй байсанд Дунай мөрөн дээрх Силистри гэгч Туркийн цайзыг бүслэн хаасан армийг командална уу гэж Паскевичийг гуйх болжээ. Силистрийг авч чадаагүй нь гадаадын сонинуудад бөөн элэг доог болох шалтаг болжээ.

	Паскевич рүү өөрийг нь элчээр явуулсан шадар туслагч хурандаа Ланскийг очиход ууртай өвгөн түүнийг ирсний төлөө сэрээж, үдийн зоогийн дараах нойр хулжаалаа хэмээн хашхичиж, Ланский руу таягаа чулуудсан тухай айлтгаж байсан нь Николайн санаанд оров. 

	Силистрийн тэнд Паскевич перс хивсэн дээр наранд биеэ шарж хэвтэн, үргэлж хамт явдаг түшмэл Петровтой шатар нүүн цэнгэнэ. Түүнийг Петербургээс зориуд Варшав руу албанд татаж аваад аж ахуйн бэлтгэл албаны баян хүний охинтой их л ашигтайгаар гэрлүүлж түдэлгүй төрийн зөвлөгчийн хэргэм эдлүүлжээ. Өндөр дээд фельдмаршалыг нэг ч болов хожихгүй сэн гэж бүхэл хүчээр мэрийх тэр овжин залууг шатрын хөлөг дээр тувт ялдагтаа өвгөн баясна.

	Өөр нэг овжин залуу, эзэн хаан Франц-Иосиф 49 онд Николайн хүчээр хаан ширээндээ тогтож үлдээд харин одоо болохоор Европын хамгийн хүчирхэг эзэн хаан түүнийг шатрын хүү мэт мадлан залилж болохоо харуулж, Николайн үнэн голоосоо сайн байдаг тэр хүн дайснуудтай нэгсжээ! 

	Австрийн хоёр зуун мянган хүнтэй их цэргийг хударгаараа ороож магад хэмээн Паскевич Силистрийн дайрах дохионы оронд ухрах бүрээ татав.

	Дунайн их цэрэг гэдрэг Бессараби руу ухарч, гадаадын сонинуудыг унших ч нүүргүй болж, юу гэж шившгийг маань хутга аа бол? гэхээс нүүр улалзан түлэгдэнэ.

	Николай шиг биеэ их өргөмжилсөн хүнд бол эд бүгдийг даагаад өнгөрүүлж болохтой байв. Даагаад ч өнгөрүүлсэн билээ.

	Варшавский ван Варшавыг аюул нөмөрч байна гэж зүтгэн ордондоо Польшийн төлөөний захирагчаар буцаж Горчаков одоо ахин Дунай бус, Өмнөдийн их цэргийн жанжин болж дайны эхэн үе үр бүтэлгүй шившигтэйгээр шувтрав.

	«Эрхэм Меншиков» гэсэн үгтэй, бэх үсэрсэн цаасаа Николай базан ширээн доогуур чулуудаад цонх руу очив.

	Гадаа, харин залхсан, дургүй хүргэх баргар цэцэрлэгт дөнгөж сая бороо зогсоод «нойтон байгаа зам дээр унасан навчсыг шамдан шүүрдэж байна. Бараг нүцгэрч, борлосон моддын оройг салхи ганхуулна. Намар дуусах шахаж, Крымээс олхиогүй мөртөө аргагүйн учир хуучирсан, хэд хэдэн өдрийн өмнө болсон явдлын тухай мэдээ ирж байдаг... Одоо тэнд, юу болж байна? Тэнд чухам яг юу болж байгааг үнэнээр нь мэдмээр ч, мэдмээргүй ч санагдана. Бүх Оросын хэмжээгүй эрхт эзэн түүн рүү нэг муусайн ааглуу амьтад довтлоод, тулж түшиж болох хүмүүс дэргэд нь байсангүй учир тэднийг сэгсрээд хаячих арга эв олдсонгүй. Дөчин мянган хэргэмтэн Орос орныг нүднээс далдуур боловч мэдэгдэхүйц захирч байсан нь өөртөө бол болоод байх мөрт Өрнөдийн уригдаагүй зочдыг хүлээж авахад мөхсөдөв.

	Николай Меншиковтой ярилцсан нэг яриагаа санав. «Би нэг удаа Симбирскт тайж нарын цуглаан дээр тааралдсан юм. Тэгэхэд байна аа, намайг угтаж авсан тайж нараас арван найман хүн надаас өндөр байсан шүү! Би хар хөрст мужид очсон нь андашгүй байлаа. Яагаад ч юм тэд над ухаалаг харагдаагүй.

	Би тэднийг ганцхан гадаад төрх байдлаар нь шинжсэн л дээ. Тэд жагсаалд байгаа мэт сүрлэг зогсох мөртөө шал мангуу амьтад шиг харж байсан» гэж Николай тэгэхэд хэлж билээ.

	Хэлснийг нь шамдан биелүүлэгч төдийгүй, үнэхээр авьяас билигтэй хүмүүс өөрийнх нь дэргэд үгүйг хорин ес дэх жил хаан суусныхаа эцэст сая ойлгож, есдүгээр сарын бороотой үдэш ойртож байх энэ үед үүнийг бүр ч хурцаар мэдэрлээ.

	Гэгээн ван Чернышевыг хэнээр орлуулдаг бил ээ? гэж бодон байхдаа мөн Меншиковоос:

	— Долгоруков ванг чи ямар хүн гэж бодож байна? Би түүнийг цэргийн яамныхаа сайд болгох санаатай байна гэж асуухад:

	— Их эзэнтэн минь, Долгоруков ухаанаараа гавихгүй хүн, тэгэхлээр яг л цэргийн яамны сайд байхаар төрсөн хүн дээ гэж хариулж билээ.

	Хэрэв цэрэг буулгадаг бол Кавказын эргийн шугамын дагуу нэгтээ буулгана гэдгийн хувьд Долгоруков хааны ч бодлыг дэмжиж байсан бол Меншиков холбоотныг цэрэг буулгахаас хоёр сарын өмнө тэд заавал Крым рүү Евпаторийн зүгээс нөмөрч ирнэ гэж яриагүй зөв тааварлан, нэмэлт хүч гуйж байснаар Николайн өмнө яриагүй зөвтэй байсан хэдий ч Алма дээр явуулсан тулалдаанаараа гийгүүлж гавих ухаантай хүн биш гэдгээ харуулжээ.

	Кавказын захирагч Воронцов, Доны цэргийн атаман Хомутов, тэр ч байтугай австричуудаас болгоомжилсон Паскевич... бүгд л нэмэлт хүчин шаардсан билээ. Хилийн бүх харуулыг нэг зэрэг адилхан хүчирхэг болгож дийлэхгүй байлаа.

	Жилийн өмнө Севастополиос Воронцовт 13 дугаар дивизийг шилжүүлсэн нь Кавказад үүнээс хэрэгтэй юм гэж үгүй болж, түүний ачаар Андроников Бебутов нар ялалт байгуулав... Горчаковын их цэргээс сэлбэг их хүч цаг тухайд нь Крым рүү явуулж амжсан бол уу! 

	Францын хаан ширээг ёс бусаар булаан авсан ичгүүр сонжуургүй тэр өштөн этгээд одоо яасан их ид хав болон хөөрч байгаа бол гэж Николай бодохоос хацар нь халуу оргиж, шүдээ зуун, гар зангидна.

	Хатан хаан Викториа арван жилийн урьд Виндзорийн ёслолын жагсаал дээр байсан шигээ тун бага залуу, хойд нутгийн гонзгойвтор нүүртэй арай хямсгар бүсгүй янзаараа Николайн санаанд бууна. Тэгэхэд хатан хаанд их цэргээр туслалцаа үзүүлнэ гэж Николай амлаж байж билээ. Гэхдээ инээмсэглэх өөрт нь яагаад ч юм зохидоггүй болохоор Викториа тоотой инээмсэглэдэг байсан байж болно. Тийм бүсгүйчүүл байдаг шүү дээ.

	Викториа тэр ичгүүр сонжуургүй этгээд - гуравдугаар Наполеонтой бичиг цаас олноор солилцож, Парис орон, Францаас Константинополь руу илгээх цэргийн үзлэг дээр байлцаж, ер нь Николайтай өөртэй нь дайн хийхийн төлөө хэмжээний эрхт улсын эзэн хатны хийвэл зохихоос илүү их зүтгэж байгааг Николай уучилж чадахгүй байв.

	Өвгөрсөн, давжаа биетэй дуу муут Росселд лорд Николайн өөрийнх нь эсрэг үзэгдэж дуулдаагүй хахир хатуу, эрээ цээргүй үг парламентад хэлснийг нь бодохоос шүүрч аваад цонхоор гадагш цэцэрлэг рүү чулуудчихмаар санагдана.

	Хаан ширээнд суусны нь дараах Орос Туркийн анхны дайнд Оросын «Рафиал» гэгч жижиг хөлөг цөм цөм буудуулж ганцаардаад Туркийн хөлөг онгоцнуудын цуваанд бууж өгсөнд Николай өөрөө Туркээс түүнийг эргүүлэн булааж авахдаа Хар тэнгисийн бүхэл флотод учруулсан шившигт хар толбыг нь угааж арилгахын тулд тэр хөлгийг тэр дор нь шаатагтун гэж тушааж билээ. Тэгээд Туркийн флотын бүрэлдэхүүнд орж, нэрээ сольсон, «Рафиал» Синопийн тулалдааны үед дарийн агуулахад нь бөмбөг тусаж шатан дэлбэрч, тэрхүү тушаалыг Нахимов ёсчлон биелүүлж чадсанд Николай учиргүй баярлаж билээ.

	 Гэтэл энэ дайнд Балтийн тэнгисийн Аландийн арал дээрх жижиг Бомарзунд цайзын гарнизоноос амь гарсан бүгд мянга таван зуу орчим хүн бүгдээрээ бууж өгсөнд энэ шившгийг жигшин хараах хилэнт үг олдож өгөлгүй цухалдан хагарах шахав.

	Золгүй гарнизоныхныг холбоотны алсад зогссон флотын аварга их буу ердөө л цайзын газарт зогсоосон хүмүүс мэтээр хядан ердийн буудлагын сургууль хийх адил бай болгон хэрэглэв. Цайз харвах оготор буу жижиг их бууны сум хүрч тусахгүй тул дайсны хөлөг онгоцнуудад өчүүхэн ч хохирол учирсангүй.

	Гэтэл одоо нэг өчүүхэн Бомарзунд биш бүх Оросын өмнөд нутгийн түшиц болсон Севастополь тэнгис, хуурай газар хоёроос зэрэг дайруулан мөн тийм аюулд ороод байж болох байв.

	Ийнхүү төсөөлөн бодоод Николайн бие зарсхийн цонхноос эргэж орныхоо дээдэх аврагчийн хөрөг рүү гүйсэн, балмагдсан харцаар ширтэж эхэллээ. (Өөрийнхөө өрөөнд ганцаар байхдаа ингэж болох байв).

	Өнгөрсөн зуунуудад эзэд хаад өөр эзэд хаадтай тэмцэлдээд туйлдахдаа ингэх явдал олонтоо тохиолдож байв. Тэгэхэд хорвоогийн бүх эзэд хаадын эзэн захирагч бурхныг даруй туслаач гэж тэд гуйж, наманчилж, шаарддаг байлаа.

	Аврагч сахиусанд Николай дуу шуугүй боловч дотроо тун учир утгатай залбирав. Үүний дараа хаан шинэ хуудас цаас, галууны өд аван зөөлөн сандалд сууж зогсолтгүй, цэвэрхнээр:

	 

	«Эрхэм Меншиков! 

	Бурхны таалал мэдэг. Чи болон чиний доод хүмүүс үүргээ чадах хэрээр биелүүлжээ. Ялагдал, хөндүүрлэм хохирол түүнээс ч их хөндүүрлэм хэцүү байна. Бурхны өршөөлд найдаж, гэрэлт сайхан өдөр ирнэ гэдэгт найдъя.

	Чамайг болон бүх цэргийг бурхан нигүүлсэх болтугай. Би тэдэнд урьдын хэвээр итгэн найдсаар байгаа, миний энэ үнэн голоосоо найдах найдлага талаар болохгүй гэдгийг мөд дахин нотолж үзүүлнэ гэж итгэж байгааг минь уламжлагтун. 

	Мэхийн ёсолж, ерөөн адисалж байгааг минь Корнилов болон манай эрэлхэг далайчдад уламжлаарай. Тэдний байдалд би гүнээ санаа зовж байна. 

	Бурхны өршөөл их. Бид сэтгэлээр унах учиргүй. 

	Ёсолсон Николай» 

	 

	гэж бичив.

	Николайг бурхны өршөөлд найдан энэ захиагаа бичиж байхад Бахчисарайгаас таван мод газарт байгаа Меншиковын хуаранд Херсонийн хамба Иннокентийн илгээсэн лам хүрэлцэн очив.

	Одессаас Симферопольд ирсэн Иннокентий Касперовийн дар эхийн амилсан хөргийг хуаранд авч ирж мөргөл залбирал үйлдэн хороодоор явуулаад, Севастопольд залж аваачих зөвшөөрлийг вангаас эржээ. 

	Иннокентийн зарсан элчийн үгийг хөмсөг зангидан сонсоод гэгээн ноёнтон:

	— Түүний тэр хэргийг огт сүсэглэн биширдэггүй хүмүүст олзлуулж алдас болуузай хэмээн би айж байна. Тэгэхлээр ийм хэрэг болохоос болгоомжлон өндөр дээд хамбыг аяны буудалд хөрөгтэй ирэх; тэр тусмаа Севастополь руу залж явахын хэрэггүй гэж гуйж байгааг минь уламжил... Баяртай гэжээ.

	Меншиковыг угтаа бурхан шүтдэггүй хүн гэж Иннокентий лам сонссон боловч цэргийн хэрэгт «Амилсан» шүтээний ач тусын тухай саналаа ингэж илээр хэлнэ гэж санасангүй. Тэгээд Крымийг буруу номтноос, загалмайг хавирган сарнаас хамгаалах хэргийг дээд тэнгэрээс даалгасан үнэн шашинтны цэргийн ерөнхий жанжны тухай ховыг даруй ердийн хэвшлээр их цэцэн бичээд Петербург руу явуулав.

	 

	 

	— 2 —

	Тэр өдөр үдийн зоог дээр Николайн хорин хоёр, хорин гурван настай нэг нь их бууч, нөгөө нь цэргийн инженер Михаил, Николай гэгч хоёр бага хүү, их ван Михиал Павловичийн бэлэвсэн гэргий, Петербургээс ирсэн их хатан Елена Павловна нар байлцлаа.

	Эзэн хатны бараа бологч, Николайн нууц амраг, одоо Италийн Ниццэд эмнүүлэхээр одсон гэргийнх нь үүргийг гүйцэтгэж байгаа, нас залуу гэгдэхгүй, царай дорой Нелидова мөн ширээнд даруухан сууна.

	Пруссийн хаан дөрөвдүгээр Фридриа-Вильгельмийн дүү, эзэн хатан Александр Федоровна декабристүүдийн бослогын үед үнхэлцгээ хагартал айснаас бие муудаад дахин засал авч ер чадсангүй. Он улирах тусам бие нь улам бүр доройтож, гадаадын амралтуудаар хэсэн, нэг цаг уурыг нөгөөгөөр, нэг рашааныг өөрөөр сольсоор байсан авч биеийнхээ эрүүл мэндийг дээрдүүлсэн юм ер байсангүй, харин энэ байдлыг завшигч эмч нар, амралтын газрын эздийн хөрөнгө чинээг зузаатгасаар байв.

	Гатчинскийн ордны зоогийн өрөө их уудам биш. Елена Павловнагийн хөөрч дэвэрсэн дуу өрөө дүүрэн цуурайтна. Нүцгэн гоолиг хүзүүгээ үслэг ороолтоор янзтай гэгч ороосон тэр бүсгүй ярихдаа, Английн их цэрэгтэй хамт ихэс дээдсийн дундаас олон бүсгүй сувилагчаар ирсэн, тэд тулалдааны цуст талбар дээр алдар нэр олж авч байгаа, оросын сувилагч эмэгтэйчүүдийн нийгэмлэг байгуулахыг зөвшөөрдөг юм болж гэм оросын язгууртан эмэгтэйчүүд мөн тэгж алдар олж болох байсан гэж байв.

	Крымд буусан цэргийн дийлэнх нь францчууд, гол нь францтай дайтаж байгаа хэдий боловч хатан орос хэлэнд яггүй мөртөө Николайн ордонд ёс болсон франц хэлээр ярина.

	Орост сувилагчдын анхны нийгэмлэг байгуулан их ажил өрнүүлэх санаа Николайн хамаг бодлыг эзэлсэн бололтой, түүний улайж ягаарсан цулцгар хацар, үл ялиг хөдлөх уруул, хүрэн өнгөөр гялтганах үс, өөдөөсөө эгцлэн харах нүдийг хаан шохоорхон бүсгүйн ихэд арчилж янзалдаг гарынх нь савхан цагаан хуруу хэзээнээс түүнд таалагддаг, хатан өөрөө үүнийг мэдэх тул хэдий хэрэгцээгүй боловч хүзүүнийхээ үслэг ороолтыг баруун зүүн гараараа байн байн ээлжлэн засна.

	Түүний урьдаас бэлтгэсэн байрын, үнэмшим түгдрэлгүй ярих бүх ярианы туршид Николай өөрөө дөрөвдүгээр корпусыг хүрч очтол Севастополь тэсэн тогтож чадах болов уу, үгүй юү? гэж бодсоор суув.

	Гоолиг савхан цагаан хуруу ширээнээс үслэг ороолт руу, эргэж ширээ рүү зогсолтгүй хөдөлсөөр байхад хүү Михаил шиг нь залуу усан цэргийн бага дэслэгч юм уу морин ангийн даргын махлаг уруулыг энэ гартай зэрэгцүүлэн төсөөлж бодоод Николай эцэстээ хариу дуугарч:

	— Тэр нийгэмлэгтээ чи дөчин таваас доошгүй насны эмэгтэйчүүл оруулна гэж бодож байгаа биз? гэлээ.

	— Язгууртан бүсгүйчүүл дөчин таван настай байна гэж байдаг юм уу? гэж Елена Павловна хөмсгөө өргөн, худал гайхсан хүн болж өөдөөс нь хараад, — Үгүй, үгүй, тэд чинь ийм гунигтай нас хүртлээ хэзээ ч амьд явдаггүй юм гэлээ.

	Гэтэл Николайд энэ орой тоглоом тохууг хошин үгээр хариулах дур огт байсангүй тул огтхон ч инээмсэглэх шинжгүйгээр:

	— Бэлэвсэрсэн айлуудад хөгшин авгайчуул зөндөө олон. Тэд нэг нэгийнхээ тухай дэмий хов жив дэлгэж хөзрөөр мэргэлж суухаас цаашгүй. Тэдний дундаас чи тэр нийгэмлэгтээ сувилагчид олж авч болох юм даа гэвэл Елена Павловна даруй шүүрэн авч

	— Над яг тийм бодол төрсөн юм. Тэр хөгшин авгайчуулын хувьд тун зохисон нэр хүртэл над бэлэн бий нь «Өрөвчхөн сэтгэлт бэлэвсэн эхнэрүүд» гэх юм гэж хатан оросоор хичээж хэлэв. Тэдний хувьд оросын бүсгүйчүүлийн хийдийнх шиг хар бошинз, хар алчуур их зохимжтой байна байх гэж би боддог... Тийм үү, үгүй юу? Сувилагч хүүхнүүдэд харин амархан халтар болохгүй бор бошинз, хээнцэр аятай харагдах цардсан цагаан алчуур дээр байх. Хүзүүндээ алтан загалмай зүү... гэхэд;

	— Георгийн алтан одон уу? гэж Николай нүдээ бүлтийлгэн гайхаж харав.

	— Үгүй, үгүй, миний санаа бол алтан загалмай нь хуврагуудынх шиг урт, Анна одонгийнх шиг улаан туузтай байх юм гээд Елена Павловна оросын сувилагч хүүхний хүзүүнд байх загалмай өөрийн нь бодлоор хэр урт байж болохыг баруун гараараа зүүн гарынхаа алган дээр зааж харууллаа.

	Гэвч Николай өөдөөс нь үл ойлгох байраар гөлрөн ширтэж байгааг үзээд:

	— Сувилагч нарын нийгэмлэг «Загалмайн аврал» гэж нэрлэгдэх ёстой гэж би бодож байна, гэж урт орос үгийг цээжилснээрээ үеэр таслан өгүүлээд, — Бүр нэрд нь хүртэл тэдний зүүх загалмай орж сум, бөмбөг, пуужин болсон тэр тамын дунд шархтныг бооход нь зоригжуулж өгөх учиртай юм гэж яаран тайлбарлав.

	— Шарх бооно гэнэ ээ? Үгүй, боохын тулд боож чаддаг байх учиртай. Тэгээд бас хүнд шарх хармагцаа л язгууртан бүсгүйчүүлийн зангаар ухаан алдаад муужирчихдаггүй байх хэрэгтэй гэж Николай маргав.

	— Тэд энэ ажилд суралцана л даа

	— Хаана сурах хэрэг вэ?.. Хэдий хэр хугацаагаар сурах хэрэг вэ? гэлээ.

	— Үүний тулд мэс заслын эмнэлэг дээр очиж, мэс заслын үед байлцуулахыг зөвшөөрөх болов уу гэж би санана.

	— Анхны мэс засал дээрээс л гэр лүүгээ зугтаана гэж Николай толгойгоо үл тоомсорлон хөдөлгөөд нэмж, — Энэ санаагаа Долгоруковт хэлээд үз. Тэр зөвшөөрч мэднэ гэв.

	Сайд нарынхаа нэг рүү явуулж байгаагаас хойш Николай өөрөө огт дургүйцэхгүй байгаа хэрэг гэдгийг Елена Павловна үл андах тул үнэн голоосоо баярлан гийж, үсний нь хүрэнтэн толигонох өнгө хүртэл тодроод явчихлаа.

	Хоёул эцэг шигээ хэт өндөр биш боловч нуруулаг их ван Михиал, Николай хоёр тэдгээр бор бошинз, цагаан алчуур өмсөж дээр нь алтан загалмай зүүх гэсэн язгууртан бүсгүйчүүлийн адил тулалдааны талбарт очих хүсэл гаргав.

	Энэ тухай Михиал ам нээж, Николай зөвхөн дэмжээд хариулахаа удаашран буй эцэг рүүгээ юу гэхийг хүлгэлзэн харна. Эцэг нь тулалдааны талбар одоо чухам хаана байгааг юуны өмнө сайн тухайлахгүй байлаа. Меншиковын бага хүчийг түрж хөөсөөр холбоотны цэрэг Севастопольд орчихсон байж болохгүй гэж үү?

	Иймд хоёр хүүтэйгээ салах ёс гүйцэтгэх мэт ээлжлэн харж зориуд тэгж тэр дор нь хариу өгөлгүй удаашрав.

	— Тулалдааны талбарт очих нь та хоёрт их ашигтай байж болно... Михиал, чи их бууны хэргийг удирдах газрыг хожим толгойлох учиртай. А чи... гэж хаан эрүүгээрээ Николай руу заагаад, — Инженерийн хэргийг удирдана. Дайсан шинэ юу нэвтрүүлсэн, манай хэрэг ажил ямар байгааг та хоёр хоёул мэдэх учиртай... Та хоёрыг Бессарабийд Горчаков дээр очиход би татгалзахгүй гэлээ.

	— Горчаков дээр ий? гэж хоёр хүү нь хоёул урам хугаран дуугарч, — Горчаковын тэнд ямар юмны нь байлдаан байх бил ээ? гэвэл Николай ууртайгаар:

	— Горчаковын тэнд байлдаан болох дутаад байна уу! Бурхны авралаар тэнд одоогоор тайван байгаа, дайнд хэрхэн бэлтгэдгийг та хоёр тэнд газар дээр нь үзэж болно. Дайнд сайн бэлтгэсэн газар л сайн тулалдаж болно гэв.

	— Горчаков дайнд тэгж сайн бэлтгэсэн хэрэг үү? гэж Михиал инээмсэглэсэнд:

	— Дайнд тэр сайн бэлтгэж чаддаг байж болох юм, гэхдээ бидний мэдэхээс муу тулалддаг хүн гэж дүүгээ ах нь дэмжлээ.

	— Гэхдээ Өмнөдийн бүх армид цорын ганцхан шулуун шударга хүн нь л тэр байх гэж Николай дуугаа өндөр болгосноо дороо тайтгарч их намуунаар, — Та хоёрыг тулалдаж байгаа анги руу нь очих хүсэлтэй байгаа гэж би түүнд бичүүз гэлээ.

	— Крым рүү одоо явах бүр осолтой, яагаад гэвэл тэнд чухам юу болж байгаа нь мэдэгдэхгүй байна гэж Елена Павловнаг догдлон өгүүлэхэд

	— Меншиковоос мэдээ элч ирсэн... Холбоотны буулгасан цэрэгт сүрхий хохирол учруулсан эсэргүүцэл үзүүлжээ гэж Николай илтэд үгээ цэгнэн дуугарав.

	— Аа, тийм үү! гэж Елена Павловна гараа алга таших байртай хавсарч, — Энэ чинь тун их тайвшруулах мэдээ байна! Меншиков одоо тэгээд яаж байгаа вэ? гэсэнд:

	— Горчаковын дөрөвдүгээр корпусыг очтол Севастополийг эх газрын зүгээс хамгаалж байгаа. Тэгээд хүч сэлбэж очиход зочид ирсэн замаараа тонилох болно гэв.

	Үүнийг Николай, Елена Павловна, хоёр хүүдээ гэхээсээ илүү өөртөө, тухайлан одоо хээр талаар Суворовын алхаагаар шамдан алхалж яваа дөрөвдүгээр корпус очих нь холбоотны буулгасан цэргийг зэрэглээ мэт сарниулахад элбэг хүрнэ гэдэгт амгалан, итгэлтэй дууныхаа өнгөөр өөрийгөө итгүүлэхийн тулд ярьж байлаа.

	— За Севастополийн тухай жинхэнэ үнэн мэдээ ийм л байна шүү дээ! гэж Елена Павловна сайхан гараа зангидан, нүд нь тормолзон, — Тэгтэл энд Петербургт элдэв үл бүтэх хүмүүс өчигдөр ч юм уу, хоёр хоногийн өмнө ч юм уу Севастополийг эзлэгдсэн гэж зүтгээд байгаа юм гэв.

	— Юу-у, Севастополь эзлэгдсэн гэж? гэж Николай толгой, цээжээ гэдийлгээд, — Ийм булай цуурхал хэн тарааж зүрхэлнэ вэ? гэвэл Елена Павловна гараа алдлаад:

	— Байшгүй, байж боломжгүй булай хэрэг! Гэхдээ «Умард нутгийн зөгий» сонинд албан ёсны мэдээ гарахын хамт тэр цуурхал дарагдана гэв.

	— Юу дарагдах гэж? Тийм цуурхал ч гарах учир үгүй! гэж Николай нэгэнт биеэ барихаа болин хашхираад, — Новшнуудыг тийм цуурхал тараасны нь төлөө Сибирьд цөлнө... гэж тухайн үед илүү тохирсон орос хэл рүү орж, — Тэр олхиогүй муухай цуурхлыг давтсан хүн бүрийг шилэн хүзүүн дээрээс нь шүүрч авах нь нийслэлийн цагдаагийн ажил!.. Меншиковын цэрэг маш эмх замбараатай ухарсан!.. Манай хохирол тун ялихгүй. Бэхлэлт хамгаалалт байгуулсан. Их буу газар сайгүй зоосон. Тэр эрхмүүд Севастополь руу савраа сунгаад үзэг, гэмгүй! Тэднийг хөлөө чирэн зайлж чадахгүй болтол нь шуурган галаар угтууз. Тийм ээ, тэд тэндээс хөлөө татаж авч чадахгүй, Севастополь тэдний авс болно. Тийм ээ,авслагдах газар нь тэр дээ! гэв. Цухалдсандаа царай нь цонхийжээ. Сандлаа хойш нь огцом түлхээд босож жагсаалд байгаа мэт цэх зогсов. Зоог барьж дуусаагүй байсан хэдий боловч бүгд түүнийг даган бослоо. Ноомой зантай Нелидова хүртэл хэтэрхий аманцар Елена Павловна руу зэмлэнгүй харав.

	Эзэн хаан ажлынхаа өрөөнд орж, Долгоруков ван, Петербургийн жанжин захирагч хоёрыг дуудууллаа.

	 

	 

	— 3 —

	Яаран хүрч ирсэн Долгоруковыг Николай буцаах үест орой болсон байв. Цэргийн яамны сайдын албаны хянуур үгний цаанаас Крымд оросын байдал ямаршуу байгаа талаар сэтгэлийн нь гүнд байгаа бодлыг гаргуулах гэж Николай элдвээр оролдсон боловч Долгоруков биеэ барьж сайн чадах тул хааны сэтгэлийн түгшүүрийг намжаахаас, нэмэгдүүлэх үг хэлсэнгүй.

	Түүний хэлснээр, Севастополийг унасан тухай цуу чихэнд нь хүрээгүй, хэрэв тийм цуурхал гарсан бол түүнийг Петербургт байдаг франц үсчин, язгууртнуудын хувцас хийдэг франц сайван хүүхнүүд л тарааж таарах байв.

	Меншиковын элч суман дарга Грейгээс хурднаар өөр хэн ч Севастополиос Петербург хүрч ирж чадахгүй, өмнөд нутагтай цахилгаан утсан харилцаа байх биш гэсэн Долгоруковын үг хаанд мэдээж жинтэй санагдсан боловч энэ учрыг хаан өөрөө мэдэж, хэдэн арав дахин бодож цэгнэж үзсэн билээ.

	Гэхдээ муу үг модон улаатай гэгчээр шуудангийн замаас дөтөөр алив элчээс хурдан тархдагийг Николай мартаагүйн дээр гол нь тийм яриа тархаж болох бүх үндэс бүрэн байв. Зөвхөн тушаал буулгахаас бус бусдын хүслийг биелүүлж сураагүй Оросын хэмжээгүй эрхт эзэн их цэргийн хөдөлгөөний хурдны тооцоог машид хялбарчлан түүний толгойд их цэрэг барьж тогтоох ямар ч саад бэрхшээлгүй машид хурдан урагшилна. Харин юуны өмнө Алма гол дээр ялалт хийсэн холбоотны цэрэг л ингэж түргэн давшиж байлаа. Юу гэвэл Англи, Францын явган цэргийн зэвсэг хэрэгсэл оросынхоос их хөнгөн учир улам ч хурдан урагшлах боломжтой байв.

	Ухарч байгаа Оросын хороодыг холбоотон мөрдөн хөөгөөгүй гэсэн Грейгийн авчирсан мэдээнд Николай итгэхгүй байгаа ч биш, нэгэнт дийлсэн хойно даруй цааш мөрдөн улам ихээр цохих учиртай тул ийнхүү мөрдөөгүй нь түүний ухаан санаанд багтаж өгөхгүй байжээ. Цэргийн дайтах ухаан тэгж сургадаг. Симферополийн замаар явсан Грейгт дайсны бараа харагдаагүй нь тэнгисийн эрэг дагаж давшсаных байх, тэр ч байтугай хөлөг онгоцоор цэргээ зөөгөөгүй байлаа ч дайсанд ашигтай зүйл байх сан гэж санагдана.

	Николайн гөжүүд түүш ухаан Раглан, Сент-Арно нарыг мөн өөр шигээ тэгж сэтгэх мэтээр бодно.

	Гэтэл холбоотнууд цохилтоо Севастополь руу чиглүүлж байна гэж гадаадын сонинууд шууд бичээд байхад Николай итгэхгүй, сонинд байлдааны мэдээж худал төлөвлөгөө өгч нийтлүүлэн, тулалдааны зайлшгүй талбар болох Кавказаас өөрийнх нь анхаарлыг холдуулах гэж байна. Шамиль шиг толгойлогчтой уулынхны бослогыг дэгдээхгүй яах вэ. Хар тэнгисийн флот Севастополийн боомтод хориостой байгааг мэдсээр байж Батумын хавьд хүчирхэг их цэрэг буулган туркчүүдийн хүчийг сэлбэлгүй өөр яах бил ээ? гэж тэр санажээ.

	Өөрийг нь хуурч, мангууруулж чадсаныг Николай өөрөөсөө нууж эс чадна. Бүр зургаадугаар сарын эцсээр Меншиковын ирүүлсэн захидалд ахиухан итгэж түүнд ядаж ганц корпус нэмж өгсөн болж гэм Севастополь аюулгүй байх сан, одоо тэгэхэд... олон үгтэй Елена Павловнагийн чихэнд хүрсэн цуу магадгүй үнэн байж болохыг бүх нөхцөл харуулж байв.

	Өмнөд талаасаа Севастополь огт хамгаалалтгүйг Николай мэдэж байсан, хэдхэн өдрийн дотор түүнийг сайтар батлан бэхэлж болно гэдэгт урьд нэг цагт саперын хэрэг судалж байсан хэр нь сайн үл итгэв. Холбоотны их цэрэг догшин шуурга мэт дайран Оросын бүх өмнөд нутгийн бат тулгуур унаж шившиг болсон байх гэдэгт шөнө дунд өнгөрч ажлынхаа өрөөнд ганцаар үлдсэн хойно бүр ч боломжтой санагдах болов.

	Николай сүүлийн үеийг хүртэл хэдий эргэлт гуйвалтгүй сүсэгтэй хэвээр байсан ч гэсэн ордны сүмийн мөргөлийг цагаас илүү үргэлжлүүлэхгүй, нарийн бэрх хөгжимтэй, гоцлон дуулагчид бүхий урлагийн тоглолтод дургүй, зүгээр энгийн дуулахыг сайшааж, ажлын цагаа ээдрээ нугалаатай урт дуу дуулахаас илүү үнэлдэг ажил төрлийн түс тас ухаантай хүн байлаа.

	Голыг нь өөрөө гардан явуулдаг Европын улс төрийн ил тодорхой бодлого хийж байгаа бүх юм нь эндэгдэлгүй зөв, оросын бурхан орой дээр өршөөн заларч байгаа гэдэг үнэмшил түүнд төрүүлнэ.

	Гэтэл хорвоогийн хэмжээгүй эрхт бүх эзэд хаадын хэмжээгүй эрхт эзэн бурхан царайгаа өөрөөс нь буруулжээ гэдгийг одоо Николай хурц, тодорхой мэдэрнэ. Аврагчийн хөргийн өмнө хөгшин шадар зарц Никит Иваныч, Николайн тушаалаар лаван лаа асаагаад унтахаар гарч одов. 

	Шүтээн Николайн аяны орны толгой дээр байх тул ороо зайцуулаад шүтээний өөдөөс удтал эгцлэн ширтэж дув дуугүй зогсоод, эцэстээ урд нь бараг бүтэн хоёр шөнө нойргүй өнгөрүүлж ядарсан ханхар биет Николай сөхрөн сууж сүсэглэн загалмайлж залбираад, халзарсан гялгар духаа хивсэнд хүргэн мөргөлөө.

	Ийнхүү мөргөхдөө сүмийн мөргөлийн нэг ч үг амандаа шивнэсэнгүй. Учир нь тэрхүү мөргөлийн үгэнд Севастополийн тухай ганц ч үг үгүй билээ. Гэвч Николай удтал мөргөн эцэстээ нойрондоо дийлдэв.

	Тэгээд ийнхүү сөхрөөстэй чигээр аяныхаа орыг мөрөөрөө түшин толгойгоо унжуулан унтчихав. Лаа асаж хайлан, бөхийгөөд түүний баруун мөрний генерал погон дээр тос дусална.

	Нойрон дунд толгойгоо баруун тийш эргүүлж хайлмаг халуун лав нүцгэн зулай дээр нь дусахад тэр сая сэрлээ.

	
ТАВДУГААР БҮЛЭГ : БАЯР ХӨӨРИЙН ӨДРҮҮД

	 

	— 1 —

	Хүн ер нь угийн мөрөөсөмхий, ухаан санаа нь хурдан амьтан билээ. Алив бүх урьдчилсан нөхцөл, учир шалтгаантай авцалдан алгуур улирах дэлхий дахины үйл явдлын хэт удаанд хүн сэтгэл дундуур байдаг. Хүн их яаруу. Тэдгээр үйл явдлыг хурдлаасай гэж хүсэхдээ өөрөө үргэлжлүүлэн зохиож бодоод, түүндээ итгэхэд бэлэн байдаг.

	Севастополийг унасан тухай Европоор хуй салхи мэт эргэлдсэн нөгөө цуу Парисын сонинуудад шинэ тооллоор аравдугаар сарын нэгний орой хэвлэгдэхэд бүх Парис даруй үнэмшлээ. Талийгаач маршал Сент-Арногийн уран чадварын ачаар Меншиковын их цэрэг Алма гол дээр бут ниргэгдсэн тухай маш тодорхой бичсэний дараа хэрхэн итгэхгүй байх бил ээ?

	Сент-Арно үүргээ биелүүлэн нас эцэслэж, одоо залуу эрч хүч дүүрэн, эрэмгий зоримог генерал Канробер түүнийг орлоод, олз руугаа дайрах чоно мэт Севастополь руу дайран орж эзлэн авчээ. 

	Дараа өглөөний сонинуудад тэр алдарт үйл явдлын бүхний хүсэн хүлээж байсан бүх нарийн ширийн зүйлсийг нийтэлжээ. «Patrie», «Paus», «Conctitulionnel» болон бусад сонин хаана хэдийд болсон дараалсан тулалдаанд Меншиковын Алма дээр бут цохигдсон цэргийн үлдэгдэл хэрхэн бүрэн дарагдсан, дараа нь Севастополийг их буугаар галлаж эхлэн, дайралтыг яаж гялалзтал сайхан явуулсан, боомтод зогсож байсан флотыг үлдэгдэлгүй болтол сөнөөж хотын гарнизон үг дуугүй бууж өгснийг маш мэдэмхийгээр бичжээ.

	Эдгээр гайхам мэдээний уг эх сурвалжийг эрхбиш заалгүй болохгүй байсанд сонинууд Крымээс Константинопольд ирсэн нэг татар хүний нэрийг барин заажээ. Үйл явдал Орос шиг хачин оронд болсон хойно «татар» хүн гэдэг үг өөрөө нэмэр хачир болж уул мэдээг үнэмшилтэй болгожээ. Тэр өдөр Парист хамгийн цуутай үг «татар» гэдэг байв.

	Гудамжинд хөл хөдөлгөөн их, Севастополийг авчихсан хойно гэртээ яаж тогтож сууж чадах бил ээ?

	Сонинууд бүр «Энэ оронд 1812 онд манай амссан гай зовлонгийн өшөөг сая нэг агшин зуур гялалзтал авлаа» гэж бардамнан бичиж эхлэв. Хотын дүүргүүд баярлан хөл хөөр болж, сонины хуудастай хамт бас хөдөө нутагт халдварлан хөл хөөрцөг болов. Николай хааны бат цайзыг гуравдугаар эзэн хаан Наполеоны цэргүүд уулгалан дайрч санаснаас хавьгүй их амжилт олж байгаа тухай тунхгийг гадаа хананд наахыг хотын цагдаагийн газрынхан тушаав.

	Сонины мэдээг хөдөө нутгийн хотуудын гарнизонд бөмбөр цохин ёслолын байдлаар уншин сонсгоно. Бүх Францад тэр өдөр аргагүй зүй ёсны шалтгаанаар маш олон хүн согтуу байв. Дэлхий дээр эргэлзээгүй хамгийн сайхан орон болох Франц ийм баатарлаг сайхан армитайдаа бахдан гудамжинд үл таних хүмүүс хүртэл уулзалдан бие биедээ баяр хүргэнэ.

	Эзэн хаан Наполеоныг чоно гэж хүлээж байсан Сен-Клүд дарга нарын тушаалаар бөмбөр сүртэй нижигнэнэ. Иргэдийг орой гэр орныхоо гадаа баярын бамбар асаа гэж тушаажээ. Францын их цэрэг оросын хасгуудыг дарсны баярт цэцэрлэгт галын сүртэй наадам зохиов.

	Хүсэл мөрөөдөлд автагч Гортензиягийн хүү хүсэн мөрөөдөгч гуравдугаар Наполеон Крымээс гайхалтай мэдээ авч ирсэн гэгдэх «татар» хүнд дороо эргэлт буцалтгүй итгэж, их ялалтыг Парис хотынхонд зарлахаар тахир дутуучуулын байрны орой дээрээс их буугаар буудахыг тушаав. Мөнгөний зах дээр цахилгаан мэдээ сонинд гарахын хамт бөөн хөл болдог шиг Парисынхан урьд үзэгдэж харагдаагүй ихээр хөхин хөгжихийн тулд тэр буун дууг тэсэж ядан хүлээж байв.

	Наполеоны эцэг өөртэй дүү Морни гүн мөнгөний зах дээр ёстой л нэг туйлж гарав. Түүний ажил хэрэг эхний өдөр Крымд байгаа францын их цэргийнх шиг туйлын бүтэлтэй байсан хэдий авч Севастополийг жил бүр эзэлж, флотыг үр үндэсгүй сөнөөдөггүй нь лав болохоор илүү их ашиг олохыг мэрийнэ.

	Тэрхүү ахтайгаа царайгаар адил, харин тэгэхдээ халзарч гүйцсэн толгойтой наймаачин зөвхөн тахир дутуучуулын байшин дээрээс төдийгүй ер нь Парист байгаа бүх их буугаар нижигнүүлэх хэрэгтэй гэж Францын эзэн хааныг тойрсон бүх хүмүүсээс илүү ихээр зүтгэж байв. Баяр хөөр болбол болсон шиг нь дээр, их буу байсны хэрэг юу бил ээ? гэнэ.

	Бүх их буугаар галлах хождохгүй, маргааш ч галлаж болно, бүгдийг зэрэгцүүлээд яах вэ, энэ зуур анхны мэдээг бататгаж, түүхийн тэр их үйл явдлыг нарийн тодорхой бичиж, Оросуудаас булаан авсан олзыг бүрэн тодорхойлсон айлтгал ирнэ биз гэж цэргийн яамны сайд маршал Вальян арайхийн Наполеоныг ятган зогсоов.

	Буурал сахалтай маршал ийнхүү хянуур хөдлөхдөө Константинополиос ирж, албаны «Монитор» сонинд нийтлэгдсэн мэдээг нэг ч үгээр няцаасангүй. Наполеон түүний өөдөөс харж, өөрийнхөө цэргийн ялалтад эргэлзэж байдаг сүрхий ч маршал, цэргийн яамны лут ч сайд байна даа хэмээн тоомсоргүй инээвхийлнэ. Гэхдээ их буугаар галлах тушаалаа тэр өдөртөө хойшлуулжээ.

	Их буугаар буудаагүй ч гэсэн зах дээр зарим хүн их буугаар буудсан, зэрэг галлахыг дөнгөж сая сонслоо гэж хашхирахад нь саад болсонгүй. Хамгийн эргэлзээ бүхий эрдэнэсийн үнэ хүртэл их буугаар галласан тухай хашхирахын хамт дээш хадаад явчихлаа.

	Наймааны хорхой машид оволзож нийтээр хашхиралдах тул тахир дутуучуудын байшингийн оройгоос байтугай гадаа нь их буу нижигнүүлсэн ч захынхан дуулахааргүй байв.

	Оройн сонинууд Крымийн ялалтын тухай нэмэлт тодорхой зүйл бичээгүй боловч мэдээлсэн зүйлд эргэлзсэн хүмүүсийг эх оронч сэтгэлгүй улс гэж зарлажээ. Захын төлөөлөгчид, хурандаа, генералуудаас ч илүү дайчин аашилж, таягаа илд мэт гозолзуулан «Орос баавгайг бид дарлаа. Одоо Рейн мөрөн рүү хөдөлнө. Одоо Пруссийн ээлж!» гэж хашхиралдана.

	Морни гүн цаглашгүй их хүчин зүтгэл гаргаж, хоёр өдрийн туршид амарч, унтаж хоол идсэнгүй. Их буугаар галлах хэрэг бүтээгүй гэхэд сонин, бөмбөр, галын наадам болон тайзан дээр нь «Севастополийг авсан нь» гэдэг жүжиг яаруу тавьж болох морин тойруулга гэж бас байлаа.

	Гол нь мөнгөн захын титэмгүй хаан болох Морни гүнгийн энэ өдрүүдэд худалдан авч борлуулж болох олон хоршоо нийгэмлэгүүдийн мөнгөн тэмдэгт байв.

	Метц, Страсбург, Тулон, ер нь цэргийн томоохон гарнизоны хот бүрд дарс тэнгис мэт цалгилсан найр шуурхайлан хийж, эзэн хаан, маршал, дарга, бууч баатруудын төлөө хундага өргөв.

	Аравдугаар сарын эхээр төрөл төрлийн усан үзэм хураах тэртэй тэргүй Францын тариачдын найр наргианы цаг, одоо тэгээд Крымд гайхам том ялалт байгуулсны дараа Францын хөдөө тосгон бүр ч эх толгойгоо алдав аа.

	Тэр өдрүүдэд Наполеон ерөнхийлөгч агсан цагийнх шигээ хөдөө нутгаар явсан бол бөөн баяр хөөрөөр угтуулж олны хайр талархлыг татах байв.

	Гэвч ард олны сэтгэлийг тиймэрхүү янзаар хөдөлгөн татах хэрэгцээ одоо түүнд огт нь үгүй байв. Тэртэй тэргүй эрх дарханд умбаж дотроо эргэлзэж түдгэлзэн байж Дорно зүгт хийсэн алхам нь үлгэр мэт ер бишийн бүтэлтэй болсонд биеэ улам өргөмжлөх боллоо.

	Ла-Маншийн нөгөө эрэгт бас Крымээс ирсэн «татар хүний» үгээр Константинополиос авсан мэдээг сонинд нийтэллээ. Гэхдээ Англичуудад зөвийг өгч хэлэхэд «Бурлюк тосгоны дэргэдэх тулалдаанд» яг хэлбэл Алма гол дээр лорд Рагланы цэрэг их хохирол үзсэн тухай урьд нь дуулсан болохоор «татар хүний» үгэнд нэлээд эргэлзжээ.

	Лондонд мөн баяр хөөр болж, пүүс, Ситийн банкнууд шамдан ажиллаж эхэлсэн боловч ийм их сүртэй мэдээг нотолсон зүйл байгаа эсэхийг гадаад бодлого толгойлогч Кларендоноос тал талаас нь асуухад тэрээр юу ч мэдэхгүй гэж гараа алдална.

	Парис догдолсон хэвээр Лондон, Берлин, Вена, бүхэл Европыг хөөргөн донсолгосоор байв.

	 Гурав дахь өдөр нь Севастополийг авсан тухай мэдээ бүхий цахилгаан утас байвал явуулахыг засгийн газар хориглосон боловч сонинууд амь хүний нэр барьж байгаа бол тиймэрхүү мэдээ явуулахад Дотоод явдлын яам одоогоор татгалзах зүйлгүй байв.

	Морни гүнгийн төлөөний хүмүүс Константинопольд тэр өөрөө Парист байгаагаас нь илүү шалмаг хөдөлж байсан учир тиймэрхүү «хувийн чанартай» мэдээний эх сурвалж элбэг байжээ. Зөвхөн аравдугаар сарын 5-ны өглөө сонинууд урьдаас зэхсэн сүржин өгүүллийн өрөлтийг бутарган тараах болж, «татар хүнээс» биш, Канробер, Рагланаас ирэх шинэ мэдээг хүлээн горилох болов.

	Хуурмагаар цаашид сүр бадруулахын эрхгүй болж сонинуудын бичлэгийн өнгө их зовонгуйрсан байртай болж эхлэв. 

	Урам хугарсан Парисынхан оройдоо гудамжинд дайралдсан цагдаа бүрийг «татар» гэж дооглон хочлох болсны төлөө олон хүн баривчлагджээ.

	Нэрд гарсан инээдмийн жүжигчин Грассо тэр өдрийн орой хүн пиг дүүрсэн ундааны газар ороод «Энд чинь суух ширээ олно гэдэг Севастополийг эзлэхээс арай илүү хэцүү дэг ээ» гэж бүгдийн сонорт дуулдахаар хэлчхээд даруй цагдаагийн газарт хүргэгджээ.

	Наполеон өөрөө санаанаасаа зохиосон оргүй хоосон үгэнд хууртан чадагдсандаа уурлаж, энэ хэргийг нарийвчлан мөрдөхийг тушаав. Түүний халзан дүү нь Севастополийн аян дайны эхний өдрүүдэд «татар» хүний буянаар олж авсан сая сая францынхаа хонжоог тоолон, хөдөлмөрлөж урсгасан хөлсөө сая арчиж болохтой болжээ.

	Меншиков жигүүрийн аялал хийж, тэгснээрээ ар талаас таслагдах аюулыг арилгаад, Бахчисарайгаас эргэж Севастопольд ирсэн, түүний бэхлэлтүүд дээр усан цэргүүд явган цэргүүдтэй хамтран найдвартай зогсож байгаа тул холбоотнууд янз нь цочир осолтой гэнэтийн дайралт хийснээс удаанаар бүслэн хаахыг дээрд үзсэн бололтой гэж Николайд ирүүлсэн мэдээтэй зэргээр Константинополийн мэдээ бүхий гадаадын сонинууд Петербургт хүрч ирлээ.

	Сар хоногийг тааруулан үзвэл «татар хүний» үгээр үндэслэсэн мэдээ Меншиковын айлтгал хоёр нэг зэрэг бичигджээ.

	Энэ хоёр мэдээг авсан хуучин тооллын есдүгээр сарын 27 нь одоо тэр хүртэл сэтгэлээр унаж байсан Николайн баяр хөөрийн өдөр боллоо.

	Баярласандаа тэр Меншиковт бичсэн нь:

	 

	«Идэвх зүтгэл гаргасанд бүгдэд баяр хүргэе! 

	Хуурай газарт усан дээр байдаг шиг нь миний бат найдаж байгааг манай усан цэргийн сайн эрчүүлд уламжлаарай. 

	Хэн ч сэтгэлээр унаж болохгүй! 

	Бурхны өршөөлд итгэж оросууд бид төрөлх нутаг, шашин шүтлэгээ хамгаалж байгааг санан, бурхны тааллыг хүлцэнгүй дагагтун. 

	Чамайг болон бүгдийг бурхан өршөөтүгэй! 

	Би та нар болон манай үнэн зөв хэргийн төлөө залбирч, сэтгэл санаа минь та бүхэнтэй цуг байна. 

	Үнэн сэтгэлээс тэвэрч ёсолъё.

	Горчаковын амрыг эрж, Корниловыг миний өмнөөс тэврэгтүн.

	Манай шархтнууд ямар байна, хэр сайн асарч харж байгаа, чи тэднийг их бууны сум тусахгүй ямар газарт асруулж байгаа вэ?» 

	 

	гэжээ.

	Тэр оройдоо Өмнөдийн их цэргийн жанжин Горчаковт: 

	 

	«... Бага хөвгүүдээ маргааш аян дайнд адислан мордуулна. Тэд чам дээр аравдугаар сарын 3 юм уу 5-нд очих болов уу. Тэднийг засаж залж, албанд үнэнч сайн зүтгэдэг хүмүүс болго. Хичээл зүтгэлтэй гэдгийг нь би баталж байна. Тэднийг битгий эрхлүүл, үнэнийг ил хэлж байгаарай» 

	 

	гэж бичлээ.

	
ЗУРГААДУГААР БҮЛЭГ : НАЙДВАР ТӨРҮҮЛСЭН ӨДРҮҮД

	Хар тэнгисийн флот Синопийн боомтод орж зангаа буулгахаас өмнө Туркийн их бууны шуурган галд ганц ч буудаж хариу өгөлгүйгээр Нахимовын заасан байрлалаар баттай зогсов.

	Хөвөгч цайзууд хөдөлгөөнгүй цайзууд болж аваад, хатуу ширүүн тулалдаж дайсныг устгав.

	Корнилов, Севастополийн хамгаалалтыг толгойлох болж, дэд адмирал хэвээр, гагцхүү захирах хөлгүүдийн тоо үлэмж нэмэгдэж тэдний зарим нь зогсоол дээр нүдэнд дассан хуучин газартаа зогсож, бусад нь бэхлэлт хэмээх шинэ нэр авч хотын нөгөө талаар эгнэсэн боловч усан цэргүүд энд ч, тэнд ч адилхан ажээ.

	Хамгаалалтыг дээд газрын тушаалаар биш Нахимов, Станюкович, Берх, Моллер зэрэг ахлах цол тушаалтай генерал адмиралууд чадвар авьяасад нь итгэсний үрээр толгойлох болсон Корнилов хэдхэн өдрийн дотор өөрийн зэгсэн хүч чадлаа бүрэн дайчлав.

	Корнилов бүхний нүдэн дээр тодров. Хамгаалах шугамын бүх сул тал, тэдгээр лүү хүч нэмэгдүүлэн өгч болох хамаг дотоод нөөц, түүнийг сэлгэх шилжүүлэх арга замыг тэр андахгүй.

	Меншиков их цэргийнхээ хамт аяны хуарангаар Бахчисарайн тэнд өнгөрүүлсэн хэд хоногийн өдөр бүр нь дэд адмиралд хачин богинохон санагдана.

	Корнилов газар бүхэнд очиж бүгдийг нүдээрээ харах сан гэнэ. Харилцах нүх, газар гэр ухаж, их буу зоож байгаа цэрэг, усан цэргүүдэд хэлэх түүний үг товч, он тооллын бичигт орсон Святославын алдарт үг шиг ухаан санаанд бууцтай оновчтой ажээ. Ухрах газар байхгүй ард тэнгис, өмнө дайсан тул үхэхдээ нэр төртэй үхэх хэрэгтэй гэж өгүүлнэ.

	Ярих үедээ цонхигор царайд нь эр зоригийн онгод орон гал цог нь бадрах тул усан цэргүүд байтугай цэргүүд хүртэл «Ура!» хашхирч «Энэ чинь л ёстой нэг дарга хүн байна даа!» гэлцэнэ.

	Гэтэл газар хуурай, шороо үйрмэг, бэхлэлт хийхэд бариулж тогтоох мөчир, бургас огтлох газар байтугай дэрс ч үл олдоно. Хөлөг онгоцны суурины ламын нэг саваагүй ямаа Малахов толгойн хавьд холбоотны их бууны сум бөмбөгнөөс хамгаалах даланг ирж эврээрээ сийчих зантай болоод ихэд нураах тул их бууны багийн даргын уурыг хүргэх төдийгүй бүр цөхөрнө.

	Их бууны өмнөх хаалтыг шуудайтай шороогоор хийхдээ буудахын хамт л түүний шатаж эхлэхийг тодорхой мэдэвч гар дор өөр юу ч үгүй. Ухаж байгаад шавар гарахад машид баярлаж хаалтын ирмэгийг шавраар шавж авна.

	Их буу, сумыг зэвсгийн агуулах, хөлөг онгоцнууд хоёроос зогсоо зайгүй зөөж ирнэ. Их бууч усан цэргүүд тэднийг хүлээж аваад, гол төмрийг нь хайрлан илбэж манайх! хэмээн баярлаж бэхлэлтийн хаана ч шугаман болон хөнгөн хөлгийн нь хажуугаас ялгаагүй өөриймсөг санагдах болжээ.

	Бэхлэлт дээр усан цэргүүд манаанд зогсохыг «бараа харах» гэх мэтчилэн юм бүгдээ хөлөг онгоцныхоо нэр томьёогоор нэрлэн хагас цаг болоод бараа харагч нь онгоцон дээрхтэй адил хонх дуугаргана, ахлагч нь шүгэл үлээж хүмүүсээ хоолонд оруулна. Бэхлэлт дээр уух усыг хөлөг онгоцон дээр байгаа мэт нэгэн хэвийн төмөр саванд агуулж, газар дор гүн ухсан байрнууд хөлгийн дотоод сууцтай төсөөтэй санагдана.

	Адмирал цолтой, Крымийг хамгаалах тэнгисийн хүчний ерөнхий штабын даргаар эзэн хаан томилсон Меншиков ван харин Хар тэнгисийн усан цэргүүдтэй сайн харилцаа тогтоож хэрхэвч эс чадна. Тэнгисийн хэргийг мэддэгээ тэр нэг биш удаа үзүүлэвч түүнийг хүндлэн үзэхгүй тэр ч байтугай адмиралуудын хэнтэй ч тэр дотно сайн харилцаа огт үгүй.

	Меншиков зоог барьж, чөлөөтэй энгийн байг хэмээн түүн дээрээ нэгэн зэрэг зиндааны далайчдыг урьж ирүүлэхэд тэдгээр зоог дээр хажууд нь суугаа анд нөхөд хүртэл далдын өштний царайтай сууж дарс ундаанд дуртайг нь бүхнээрээ мэдэх хүмүүс хүртэл хундаганд уруулаа хүргэх төдий болоод урагш түлхэх ажээ.

	Ахлах цолтой хүмүүсээсээ дорд: ахмад, дэслэгч, бага дэслэгч нар бас дутахгүй усан цэргийнхнээс Меншиковын таалж дагуул туслагчаараа авсан нэгнийгээ зэвүүрхсэн байгаагаа элдвээр гарган харуулна.

	Хар тэнгисийн флотын өөртөө эвгүйрхсэн харилцааг арилгаж хүч хүрэхгүй нь гэдэгт Меншиков үнэмшээд үзлэг явуулах үед биеэ барилгүйгээр хорон хошин үгээр дайрч, Синопийн баатруудыг буцаж ирэхэд нь «шар цамцтанууд» гэж басамжлангуй нэрлэжээ. Тэднийг гурван өдөр тусгаарлалтад хорьсноор барахгүй, хотын захиргаанаас өөрт нь зориулан хийсэн дайллага дээр бие муу гэдгээр шалтаглан очсонгүй. Гэтэл тэр орой тэнгэр сайхан, нам гүм байсанд хотоор явах санаа Меншиковт төрж, олон дагуул туслагчийнхаа хамт морьтой зугаалж явахыг нь бүгд харжээ.

	Хурдан юм уу, хөнгөн завиар хөлөг онгоцон дээр очихдоо хоолой муу хэмээн тавцан дээр жагссан усан цэргүүдтэй үл мэндэлнэ. Усан цэргүүд түүнийг цөм ам нэгссэн мэт «чөтгөр» гэж нэрлэнэ.

	Адмирал Меншиков флотод иймэрхүү харилцаатай болсон гэхэд усан цэргийн хар шинель, хар малгайтай энэ гонжгор өвгөн яагаад гэнэт цэргийн жанжин болчихсоныг цэргүүд нь үл ойлгох, морин болон явган хороодод тэр бүр ч харь гаднын хүн шиг санагдана.

	Гэтэл Корнилов бол усан цэргүүдээ өөрийн хүн гэгдэн бүх хороодын цэргүүдэд даруй хүндлэгдэн хайрлагдах болсон билээ. Их цэрэг хотыг дайсны дур таалалд орхиж яваагүйгээр барахгүй, генерал Хомутовын багуудаар ихэд хүч сэлбэгдэн буцаж ирж байгаа гэсэн сайхан мэдээг дэслэгч Стеценко түүнд хүргэж ирэхэд Корнилов баяр хөөрөөр гийж, бүх их бууны багуудыг нэгд нэгэнгүй тойрон явж бүх гарнизонд урам зоригийг бадрааж билээ.

	Севастополь төдийгүй бүхэл Крымийн хамгаалалтыг удирдаж байгаа хүн уг хэргээ гардан явуулахаар ирж байгаа биш харин адмирал Нахимовт их хүч сэлбэж ирүүлсэн тэр нэмэлт хүчинтэй, Корнилов шиг тийм даргатай байхад ямар ч дайсан аюултай биш мэт заяандаа санагдах болжээ.

	Корнилов бол угтаа хамгаалах байтугай, хэзээ ч, нэг ч цайз байлдан авч байгаагүй атал Меншиков бол харин ямар ч байсан таван жилийн өмнө Анапуг эзлэн авч, Варнагийн бүслэлтийг удирдан явсан, инженерийн ажлыг Корниловоос илүү сайн мэддэг, тэр мэдлэгээрээ Тотлебенд хүртэл гайхагдаж явсан хүн билээ.

	Ухаантай гэж бүх нийтэд зөвшөөрөгдсөн Меншиков тэр цагийн Оросын өндөр боловсролтны нэг байлаа. Тэр хувийн баян том номын сантай төдийгүй, өөрийнхөө номуудыг ханги уншсан, маш өргөн хүрээ бүхий мэдлэгтэй хүн байв. Залуудаа гадаадад яагаад ч юм малын их эмчийн мэргэжил эзэмших санал төрснөөр тэр малын их эмчийн диплом авч чадсан юм. Эмч нар өөртэй нь ярилцаж үзээд түүнийг анагаах ухаан сайн мэддэг хүн гэнэ. Геологичид түүнийг геологич, одон орон судлагчид түүнийг одон орон судлагч хүн байх гэж бодно.

	Гэтэл Меншиков өдий өргөн, олон талын мэдлэгтэй хүн байж машид хялбар зүйл шиг санагдах хүмүүсийг татан захирах арга ухааныг эс олох ажээ. Өөрөө хэт цэмцгэр хөндий, арвин их мэдлэг нь хүмүүст итгэхэд саад болно. Тэрээр ултай сайн бодож боловсруулсан, зайлшгүй хэрэгтэй тушаал өгч чадах боловч түүнийг хэрхэн биелүүлэхийг зааж хэлж өгөхийг бүр илүүц зүйлд тооцох мэт, хүнд итгүүлэн үнэмшүүлэх авьяас түүнд дутагджээ.

	Меншиковын удирдагч хүн болоход дутагдсан тэр гал дөл Корниловт өгөөмөр арвин бялхаж байв. Үүнийг аль нэг талаар түүнтэй ойртсон генералаас аван цэрэг хүртэл цөм мэдэрч байв.

	Гэгээн ноёнтон бүтэн долоо хоногоор орхиж явсан Севастопольд эргэж ирээд хамгийн түрүүн уулзаж ярилцах гэсэн хүн нь Корнилов байлаа.

	 

	 

	— 2 —

	Төрөлхийн зан, нас ахисны эрхшээлээр хэрсүү албан тасалгаандаа их хоргоддог Меншиков аян дайнд явахдаа хүртэл өөрийнхөө чухаг хэрэгцээт бүх зүйл: бэхний сав үзэг, харандаа, олон янзын тэмдэглэлийн дэвтэр, лавлах, өөрийнхөө бичиг тэмдэглэл, Севастополь орчмын газрын зураг, гортиг, өсгөх шил, хэрэглэж явах нөөц гэсэн энгэрийн хоёр цаг, дуран зэргийг биедээ авч явна. Түүнээс гадна дайн тулааны цагийн элдэв ослыг бодож мэс заслын олон янз багаж, шарх бооход хэрэг болох зүйлс, хатсан талх, гаатай үрэл, шарз юм уу ромтой хавтгай шил гээд тоогүй олон юмаар хармаануудаа дүүргэнэ. Үүний тулд түүний зөвхөн хантаазанд зургаан хармаа, түүний дээгүүр өмсөх хүрэмд мөн зургаан хармаа байна. Дээр нь Меншиков дээрээсээ дороо хүртэл дан хармаа болсон оготор, цэрэг бор цэмбэн шинель өмсөнө.

	Тэрхүү хэт олон хармааг гадуур нь ханцуй, оноо, юүдэн бүхий мөн л цэрэг бор шинелийн цэмбээр хийсэн өвдгөөр нь татах цувархуу юмаар халхлах бөгөөд эд бүгдийг давхар давхар өмсөөд байхдаа гэгээн ноён холоос бол махлаг зузаан харагдах бүлгээ.

	Есдүгээр сарын 18-ны орой гэгээн ноён аянаас ирээд таалж буусан Хойд тал дахь инженерийн байшинд Корнилов дуудагдан очиход ийм дүртэй байжээ.

	Корнилов түүн дээр баяртай орж очив.

	— Ашгүй нэг ирэв үү! Одоо Севастополь аврагдлаа! гэж вантай дөнгөж мэнд усаа мэдэнгүүт сэтгэл хөөрөн өгүүлэхэд, Меншиков өөдөөс нь гайхан хараад:

	— Та яагаад тэгж бодож байна? Тэгж бодох сон гэж хүсэж байгаагийн чинь улмаас уу? Владимир Алексеевч, би ч гэсэн тэгж бодох дуртай л байна. Харамсалтай нь тэгэх үндэс над даанч алга... Дайсан тун хүчтэй, бид даанч сул дорой... арчаагүй сул дорой байна шүү! гэв.

	— Бид, чухам гэвэл Севастополийн гарнизон дөнгөж дангаад арван таван мянган хүрэх үү, үгүй юу, үнэхээр хүчээр дорой нь үнээн, Александр Сергеевч... Холбоотон арван тав таван мянган хүнтэй гурван цуваагаар манай руу дайрвал тэд биднийг дийлнэ, энэ үнэн. Гэвч бүх арми бидэнтэй цуг байх болохоор... гэвэл ван үгийг нь уужуу тайвуу таслан:

	— Арми Севастопольд орж ирэхгүй шүү, гэж өгүүллээ.

	— Яагаад орж ирэхгүй гэж? хэмээн Корнилов эс ойлгосонд

	— Севастополийг эзлэгдсэний дараа арми Крымийг хамгаалахад хэрэгтэй болно гэв.

	Ван угийн бүдэг нам дуутай дээр одоо янз нь ядарснаас болоод Корниловт бүр ч бөглөрүү дуулдаж, доод үрчгэр зовхи нь чилхрэн бараг харлачихсан, мэдрэлийн согогоор зүүн завж нь татвалзах энэ хүний өтөл дорой төрх галбир тун ч ёозгүй харагдлаа.

	Корнилов хэсэг зуур гайхаж хоцроод дуугүй байснаа:

	— Гэгээн ноёнтон дайсны дайрахыг бид өдөр, цагаар хүлээж байна. Энэ долоо хоногийн дотор бид сүрхий бэхэлж авсан... Гэхдээ гардан тулалдахад бид хүнээр дутаж байна. Бидний бүх найдлага арми байсан юм сан! гэвэл:

	— Ганц Севастополь биш, бүхэл Крым армид найдаж байгаа гэв.

	— Севастополь үгүйгээр Крым гэж юу юм бэ? гэж Корнилов бараг хашхираад, — Севастополийг хөнөөлгөж болно гэж үү, гэгээн ноёнтон? гэвэл Меншиков толгойгоо хөдөлгөөд:

	— Миний арми түүнийг аврахгүй, миний арми хүч дорой, тоогоор даанч цөөн юм гэхэд нь,

	— Түмэн цэргээр хүч сэлбэсэн гэдэг яасан бэ? Дэслэгч Стеценко түүнийг хаанаас гаргаж ярьсан юм бэ? гэж асуув.

	— Түмэн цэрэг гэнэ ээ?.. Тийм ээ, бид хүлээж байсан юм, гэтэл их бага хүч ирсэн. Тэгэхдээ бас өөртөө гарзгүй, хүнд нэмэргүй ангиудаа явуулсан байна билээ. Сайн ангиа хүнд өгөхийг хэн ч хүсэхгүй шүү дээ. Арван хоёрдугаар дивизийг явууллаа гэж Горчаков бичсэн байсан, хэдийд тэр ирэх юм? Севастополь нэгэнт эзлэгдэж хамаг юм дууссан хойно ирэх хэрэг үү?

	— Александр Сергеевич! Та адаглаад бидэнд дөрвөн бүтэн явган хороо өг, бид тэгвэл Севастополийг хамгаалан зогсож чадна гэж Корнилов дуу алдаад, чөргөр гараа Балаклав, Херсонесийн зүг зангав, — Бүх усан цэрэг, бүх дарга, бүх хөлөг онгоц, боомтууд, их буунуудын мөхлийг арми зүгээр хүндэт гэрчийн хувиар харан суухад та арай хүргэхгүй байлгүй. Арми арай Инкерманы өндөрлөг дээрээс Нерон урьд Ромын түймрийг харж зогссон шиг Севастополийн шатахыг хэнэггүй ажиглан зогсохгүй байлгүй? Эцэст нь гэхэд шазруун загнаж байгааг минь уучлаарай, би тухайлбал генерал Моллер биш, гэгээн ноёнтон, та өөрөө одоо Севастополийн хамгаалалтыг толгойлох болно биз дээ!? гэвэл Меншиков тайвнаар хариу маргаж:

	— Үгүй шүү, огт үгүй! Их цэргийг би дахиад хоёр өдрийн дараа Севастополиос авч холдуулах санаатай байна, гэлээ.

	— Үгүй, тэд газар нутгийн байдлыг судалж гүйцсэн бол дайралт маргааш юм уу, бүр өнөө шөнө ч эхэлж мэднэ шүү дээ.

	— Нутаг газрын байдлыг тэд Крымд буухаасаа тэртээ өмнө судалчихсан улс гэж ван хээвнэг тайвнаар хариу дуугараад цамцныхаа нэг хармаанаас франц тайлбартай Севастополь орчны газрын эвхмэл зураг гаргаж ирлээ.

	— Сонирхооч, тун цэвэрхэн зурсан байгаа биз!.. Крымийн тодорхой зураг ирүүлээч гэж би Долгоруковт хэд дахин захиа бичиж гуйсан, эцэстээ таны сайн мэдэх нөгөө бөөн алдаа мадагтай гучин долоон оны таван бээрийг нэг дюим11 багтаасан зураг ирүүлсэн. Энэ тэгэхэд дюимд нэг бээр газар багтаасан маш нарийн зураг, аяны замд би олон удаа тааруулж үнэмшээд байгаа юм гэв.

	— Энэ тэгээд яаж таны гарт орсон юм бэ?

	— Хасгууд Алма дээрх тулалдааны талбарыг нэгжсэн юм. Нэг хаясан цүнхнээс олсон байна билээ. Дашрамд хэлэхэд манай хэд хэдэн хүнд шархтныг олж хасгууд тэргээр Бахчисарай хүргэсэн байна билээ. Новшнууд ямар ч тусламж үзүүлэлгүй орхисон байхгүй юу.

	— Туркчүүд тэдний толгойг огтлоогүй нь яамай.

	— Дайралт маргааш болохоор тогтсон тухай лавтай мэдээ танд байна уу? Тухайлан хэнээс та тийм мэдээ авсан юм бэ? 

	— Ямар ч мэдээ надад үгүй, бүх байдлыг цэгнэн үзвэл яг л ингэж таарч байгаа юм.

	— Тэгмээр санагдах гэдэг бага, тун ч бага хэрэг. Цэгнээд үзвэл их цэрэг Крымд буулгах нь оносон зүйл биш, Кавказад буулгавал илүү дээр гэж санагдаж байсан. Гэтэл... гээд Меншиков нүдээ онийлгож хуруунуудаа тэнийлгэв.

	— Гэхдээ тэд өөрсдөдөө хамгийн тохиромжтой, хойд тал, Севастополийг булаан авч болох байсан цагийг алдсан гэж Корнилов тосон авч өгүүллээ.

	— Их цэрэг хажууд нь отоод байсан, үүнээс л тэд болгоомжилсон хэрэг... Одоо ч гэсэн отоод байх болно. Энэ сунжруулах арга нэг чигээр халз мөргөлдөхөөс хавьгүй илүү ашигтай гэдэгт Владимир Алексеевич та үнэмшиж үз. Тэд дайралт хийж зүрхлэхгүй, та харж л байгаарай гэлээ.

	— Өдөр тийм байж болно, шөнийн цагаар бол?

	— Жабокритскийн командалсан түмэн цэргийн толгойн ангийг Инкерманийн өндөрлөг дээрээс тэдэнд олигтойхон шиг бараагаа харуул гэж би тушаасан. Аль болох их зай эзэлж тархсан жагсаалаар тэр шүү! Тэр ч байтугай миний толгойн ангийг бүхэл арми гэж бодог, цаг бололцоо байвал нэг ангийг хоёр гурван газраар харуулж сүрдүүл гэсэн. Тэр сүрдүүлэг бодвол тэдэнд бага сага юм санагдуулсан байх, ойрын өдрүүдэд дайралт болно гэж санахгүй байна шүү.

	— Ойрын шөнөд яах вэ? гэж Корнилов дахин асуугаад, — Орчин тойрны газрын байдлыг тэд мэдэж байгааг энэ зураг харуулж байна. Арми тэдэнд саад хийгээгүй байсан хэдэн өдөр бүр газар дээр нь манай орчныг судалж авсан... Истомин бид хоёр өнөө маргаашгүй Малахов толгойн тэнд дайралтын бүдүүвч сургууль хийж, тэр хэсгийг хамгаалахад чухам хэчнээн цэрэг шаардагдахыг багцаалах санаатай байсан юм. Гэвч тиймэрхүү туршлага хийлгүйгээр одоо өөртөө байгаагаас дөрөв дахин олон цэрэг, усан цэрэг хэрэгтэй гэж тэр үзэж байна гэхэд,

	— Өөр үгээр хэлбэл та бүх армийг бэхлэлтэд суулгаад, Севастополийг бүх талаас нь дайсанд бүслүүлэх гэж санаад байна уу? гэж Меншиков инээвхийлэн удтал дооглонгуй ярвайж, — Үгүй, энэ тухай цаашид ярилцахаа больё. Харин шөнийн дайралт хаанаас болно гэж үзэж байгаагаа энэ зураг дээр зааж өгнө үү гээд Меншиковын ширээн дээр нямбайлан дэлгэсэн зураг руу Корнилов тонгойлоо.

	— Хн... Дергачев суурин... бас Панютин суурин хүртэл энд байж байдаг байна шүү гэж Корнилов гайхаад, — Энэ чинь юу гэсэн үг вэ? Тэд өөрсдөө бидний хамар дор ингэж газрын зураг авчихсан хэрэг үү, аль манай харьяат тагнуул этгээдүүд ингэж тэдэнд хүчин зүтгэсэн хэрэг үү? гэв.

	Меншиков хөмсөг зангидаж

	— Мэдээж татаарууд. Баруун Крымийг татааруудаас цэвэрлэх зөвшөөрөл би эзэн хаанаас гуйна, тэргүй бол тэд бидний ард бослого дэгдээнэ гэж хэлэхэд

	— Энэ чинь хэтэрхий хатуудах арга хэмжээ шиг над санагдах юм, Александр Сергеевич. Бүх юм манай хүчнээс л шалтгаацна. Хүчээр дорой байж Севастополийг дайсанд алдвал бослого зайлшгүй дэгдэнэ. Бурхан түүнээс аврах болтугай! Одоогоор бидний мэдэж амжсанаар бол Панютин сууриныг францчууд эзэлсэн, тэд сууринаас Зэгст боомтын эх Стрелецкий хүртэл хуарагнасан. Тийшээ, тэр боомтууд руу өнөөдөр усанд их гүн суусан худалдааны арван таван том онгоц галт онгоцоор чирүүлж очсон. Цаашлаад морин отрядууд тэдний өндөрлөг дээр байн байн үзэгдэх нь лав газрын байцыг тагнах зорилготой яваа байх. Тэд их бууны сум тусах газарт ойртож юу ч гэсэн зүрхлэхгүй байгаа юм гэв.

	— Тэд чинь Георгиевийн дарийн агуулахыг эзлээд авчхаж болзошгүй юм биш биз? гэж ван түгшин асуулаа.

	— Би түүнийг амжуулсан, чухамдаа гэвэл түүнийг султга гэж тушаагаад одоо бүх дарийг нь зөөж аваад султгасан. Тэр ч байтугай аж ахуйн хашааны шургаагийг хүртэл авхуулж усан цэргийн яаманд авчирсан, юу гэвэл хашаа нь хамгаалах шугамын гадаа болчхож шүү дээ. Бас «дайсан тэндээс ирлээ» «сэлбэг хүч хэрэгтэй байна» гэсэн дохио бүхэл хамгаалах шугамын дагууд тавьсан.

	— Нэмэлт хүчин шаардагдаагүй хэн хаа байх бил ээ? гэж Меншиков аман дотроо үглээд, — Англичууд хаана яаж байрласан хэрэг вэ? гэж асуув.

	— Балаклавыг эзэлж Кадык-Кой, Комар, ер нь Балаклавын эргэн тойрон тужид нь байрласан, Хойгт нь хөлөг онгоцнуудаа оруулах санаатай байгаа тухай Балаклаваас мэдээ авсан.

	— Байлдааны флотыг Хойгт оруулж болохгүй шүү дээ гэж Меншиков хажуугаас нь ороход:

	— Тэр ч байтугай гурван тавцант шугаман хөлөг орууллаа гэж мэдээлсэн. Манай флот үүнийг хоосон цуу л гэж бодоод байгаа юм гэлээ.

	— Хачин юм аа! Жижиг онгоцнуудын хувьд гэвэл хэлэх юм алга. Өдөр хоног тэнцэх сарын шуурганы үеэр тэр намуун хойгийг би жижиг хөлгүүд хоргодох газар болно гэж санаж л байсан. Гэтэл гурван тавцант их шугаман хөлөг тэднийх шиг давчуу хоолойгоор орчихно гэдэг зохиомол зүйл мэт... За яах вэ, тийм ч байг гэж бодъё. Тэгэхлээр... гээд эрхий хурууныхаа хумсаар Меншиков тойруулан заагаад, — Энэ хавьд францчууд, энэ орчимд Англичууд занал учруулж байгаа байх нь, Туркчүүд гол төлөв Евпаторийд үлдсэн хэрэг шив дээ... ингэх болов уу гэж би ч бас бодож л байсан юм. Тэгэхлээр та аль замаар, чухам аль хэсгээр шөнийн дайралт болж мэднэ гэж бодож байна? гэв.

	Корнилов зураг дээр харандааныхаа үзүүрлээгүй талаар байн байн заан дэлгэрэнгүй тайлбарлаж эхлэв. Меншиков зураг руу харахаасаа илүү түүний толгой, толгойн нь хажуугаар цонх руу харан чагнаж байгаад эцэстээ:

	— Үгүй Владимир Алексеевич, тэднийг шөнө дайрна гэж би яагаад ч юм нэг л итгэхгүй байна. Тэд тийм алхмыг бэлтгэж их буугаар сайтар буудалгүйгээр ийм цөөрөм рүү харайж орохгүй. Шөнийн дайралт гэдэг чинь чухамдаа хөвөөд гарч ирж ч болох, ёроол руу нь живж ч мэдэх цөөрөмтэй адил гэсэн үг. Шөнө голлож жадаар тулалдана, тэгэхлээр маш их хохирол хүлээж, амжилт олох горьдлого бага гэдгийг миний бодоход тэд мэдэх байлгүй гэв.

	— Таны энэ үг над их зориг оруулж байна, Александр Сергеевич. Гэхдээ та ямар ч байсан, бэхлэлт дээр байгаа усан цэргүүдийг дэмжих нэг дивиз өгөхөөс татгалзахгүй биз гэж найдна гэж ван руу Корнилов бараг царайчлан харж өгүүлэв.

	Меншиков дургүйцэн нүүрээ буруулаад

	— Үүнийг би огт илүү зүйл гэж санаж байна гэсэнд Корнилов дууныхаа өнгийг өөрчлөн албаны байдлаар:

	— Гэгээн ноёнтон, бид ингэж болох юм даа. Та хамгаалах хэсгийн дарга нараас бүрэлдсэн цэргийн зөвлөл хуралдуулахыг тушаавал хэргийн байдлын тухай танд өргөх илтгэх хуудсаа би түүн дээр уншиж, зөвлөл юу гэж шийдэхийг үзвэл болох юм гэв.

	— Дахиад л зөвлөл... гэж ван ярвайгаад, — Таны дотроос тэр зөвлөл ер салахаа больжээ! гэсэнд

	— Гэхдээ гэгээн ноёнтон, та их цэргийг дахин Севастополиос авч гарна гэж байгаа бол юунд бүх хэсгийг Хойд талд авч ирэхийг шаардсан хэрэг вэ? Бид үүнд чинь бүхэл өдөр зарцуулж сая нэг юм дуусгаад... гэтэл Меншиковын үгийг нь тоомсоргүй тасалж:

	— За яах вэ тэгье, тэгье! Зөвлөл, цэргийн зөвлөл хуралдуулъя. Тэр зөвлөл танд тэгтэл их таалагдаад байгаа юм бол илтгэх хуудсаа бэлтгэ. Та нарыг одоо яая гэх вэ? гэж дуугарав.

	Корнилов цэх болж

	— Гэгээн ноёнтон, Севастополийг тэсэж үлдээсэй л гэж би ганцхан хүсэж байгаа юм. Хамгаалах хэсгийн дарга нар болон бусад дээд дарга нарыг маргааш хэдэн цагт цуглар гэх вэ? гэвэл:

	— Энэ тухай би танд маргааш өглөө дуулгана гэлээ.

	Тэд ууртайхан салав. Корнилов гэртээ ирээд илтгэх хуудас даруй бичиж эхэлсэн авч өөрийнхөөрөө зүтгэдэг Меншиков дараа өдөр нь цэргийн зөвлөл хуралдуулсангүй, харин дэд адмиралд туслагчийнхаа нэгийг баяртай мэдээтэй явуулсан нь 17 дугаар дивизийн Москвагийн, Бородиногийн, Таружины гурван хороог их бууны 17 дугаар бригадын их бууны багууд болон Волынск, Минск хоёр хорооноос тус бүр нэг бэлтгэл батальоны хамт хотын гарнизонд хүч нэмэгдүүлэн өгчээ.

	Их буугаар галлаж дайралт хийж болзошгүй гэж үзэн Корнилов шарх боох газар хотод хэд хэдийг, хөлөг онгоцны сууринд нэгийг Меншиковын их цэргийг Севастополь руу ирэхээс өмнө байгуулсан юм.

	Сүүлчийн тэр боох газарт Корниловын зөвшөөрлөөр усан цэргийн өнчин охин Даша оросын анхны орон тооны сувилагч эмэгтэй болж оров.

	Хөлөг онгоцны суурин 1787 онд Екатерина хатанд Потемкины үзүүлж байсан сангийн Севастопольтой зэрэг үндэслэгдсэн юм. Петрийн бүтэлтэй эхэлсэн хөлөг онгоцны мужааны ажил дэлгэрч удамшсан Воронеж, Рязань болон бусад мужаас хөөн ирүүлсэн олон тооны хөлөг онгоцны мужаанууд энд суурьшсан билээ.

	Севастополийн зогсоол дээр Екатеринад үзүүлсэн флот эхний үе гэхэд хэрдээ яггүй байсан үүнд: гурван шугаман хөлөг, арван хоёр хөнгөн онгоц, арай жижиг шиг хорин таван хөлөг байв.

	Тэд бүгдийг мөн Екатеринад зориулсан модон орны адилаар цөм хөлөг онгоцны сууриныхан барьсан билээ.

	Суурин сүүлдээ өргөжиж, халагдсан бага дарга, усан цэргүүд суурьшин, зарим нь идэшний ногоо тарьж, тэрэг хөтлөн, нөгөө нэг нь загас агнах, зогсоол хооронд завиар тээвэр хийх ажил эрхлэх болжээ.

	Тийнхүү гэргийтэйгээ хоргодох урц шүү юм барьж босгосон халагдсан усан цэргийн нэг нь Дашагийн эцэг байжээ. Дашагийн эцэг холбоотны цэрэг буухаас сарын өмнө нас барж Дашагийн эх түүнээс бүр өмнө өнгөрчээ.

	Даша эрх зоргоороо өсжээ. Далайн гахай мэт сайн сэлнэ. Заримдаа Хар тэнгист хавч үүрнээс нь барин бүхэл өдөржингөө наадна. Хашир далайчнаас дутахгүй сэлүүрдэж, дарвуул өлгөнө. Эцэг дээр нь ирдэг усан цэргүүд түүнд дотно сайн байлаа.

	Тэгээд хоёр батальон усан цэрэг бүрэн зэвсэгтэй явган жагсаалаар цэргийн бусад батальонтой хамт Англи, Францчуудыг Алма гол дээр тосохоор хөдлөхөд Даша гэртээ сууж эс чадав.

	Франц сайн санаатай бүсгүйчүүл торхтой дарс моринд ганзагалан тулалдаан болсон газар бүрд очиж ядарсан, шархтсан цэргүүдийг тэнхрүүлдэг гэж эцгээсээ болон бусад юм үзсэн усан цэргүүдээс дуулжээ... Тулалдаан болно гэж дуулахын хамт арван найман настай Дашагийн гэнэн ухаанд даруй худалдаж болох бүх юмаа хамж байж нэг баазхан морь, дарс худалдан авах, шархтанд туслахын тулд боох цэвэр даавуу олох төлөвлөгөө даруй төрлөө... Уух юм гуйж мэднэ, бас нэг торх ус, идэх юм гуйвал өгөх талх, өөр жаал зугаа идэх юм авч явах хэрэгтэй. Эцэст нь тулалдааны талбар дээр эмэгтэй хүний хувцастай яаж очих бил ээ? Түүнээс болоод юу ч болж мэдэх тул зөвшөөрөхгүй. Тэгээд Даша бага хүү, усан цэргийн туслагч маягаар хувцаслахаар шийдэв.

	Эцгийнхээ хуучин дугариг малгайг хасаж, үсээ дотор нь нуугаад, усан цэргийн цамц, өмдийг нь өөртөө тохируулан хасаж, завь, загасны тор, тахиа, гахай, худалдаж болох бүхнээ зараад, ус зөөдөг янгиа морь тоног сэлттэй хөнгөн тэрэг авч, том торхоо хоёр жижгээр солиод, бэлтгэх гэсэн бүх зүйлээ базааж гүйцээгээд Бельбек, Качу, аюул осолт Алма руу хөдөллөө.

	Хасаг цэргийн эргүүлүүд дундуур ёстой нэг усан цэргийн туслагч шиг хийморьлог зоримог нэвтэрч, ачаа хөсгийн сүүлээс дагав. Хөсөг Качискийн хөндийд зогсоход бүрэнхий болсныг ашиглан, замаар цааш их цэрэг дээр очиж, зам гүүр өөрийг нь анхаарсан хүн бүрд морио муулж:

	— Үгүй бас хараал идсэн муу адасга! Амины минь юм сан бол аль эрт алаад хаях сан, гэтэл эзнийх, чөтгөрт зулгаалгамар! гэж хараал тавина.

	— Чиний эзэн хэн юм бэ? гэж зарим хүн асуухад:

	— Яагаа вэ, дэслэгч Виллебрандт бэйл... гэнэ.

	— Чиний тэр дэслэгч чамайг юу гэж нааш нь явуулсан хэрэг вэ?

	— Тэр чинь бүр Меншиков вангийн өөрийнх нь туслагч хүн байхгүй юу гэнэ.

	Меншиковт үнэхээр ахмад дэслэгч, бэйл Виллебрандт гэдэг туслагч байдгийг Даша усан цэргүүдээс дуулсан байжээ. Туслагчийн тэр муу хэдрэг болсон морины тухай зохиосон зүйл нь түүнд их тус боллоо. Хөнгөн тэргээ Даша ар талд, бутан дотор тавиад дайсны гар бөмбөгний нисэх, дэлбэрэх, батальонуудын хөдөлгөөн, Алма дээрх айлуудын түймэрт автах, ер нь дарь түймрийн бараг сиймхийгүй нүүгэлтсэн утаан дундаас холоос олж харж болох бүхнийг шунаг нүдээр ажиглана.

	Тэгтэл шархдагсад ар тал руу боох газар луу хөдөлж, зарим нэгийг нь зөрүүлсэн буун дээр шинелиэр хучин авч явав.

	Тэгэхэд л Дашагийн ажил эхэллээ.

	Ойрхон өнгөрч яваа нэгийг нь "Наашаа ир, наашаа!" гэж хашхиран гараараа даллана.

	Дашагийн нэг торх архи, нэг торх усыг шархтнууд, сувилагч нар дор нь нүд ирмэхийн зуур суллан хоосолж, авч ирсэн талх, шарсан загасыг нь хуваан дуусав. Гэхдээ Дашад бүтэн боодол цэвэр даавууны өөдөс байсан болохоор шархтныг боож эхлэв.

	Урьд тийм ажил хийж огт үзээгүй тул гар хөл, хүзүү толгойг хэрхэн боохыг цэргүүд түүнд өөрсдөө зааж өгнө. Сүүлчийн даавуу дуусахад л Даша гайхаш тасран ийш тийшээ харав.

	Тулалдаан нэгэнт намдаж, зөвхөн шархтнууд ч биш, бүтэн хороо ар тал руу ухарч байна. Дарийн утаанд негр шиг тас харлаж ядран хөлс нь цувсан цэргүүд дайсны тухай ярихдаа цөхрөн гараа зангаад:

	— Хүч ч гэж ярилтгүй ээ! Одоо биднийг Севастополь хүртэл элдэнэ ээ. Тэнд ч мэдээжээр манайхан эдэнд хариу барих болно доо гэлцэнэ.

	Өөрсдөө хамгаалахаар гарч ирээд бут цохигдсон эдгээр цэргийн хамаг найдвар Севастопольд л байв.

	Саарал морь, урьдын хар сахалтай грек эзнийхээ оронд ирээд өчнөөн хол, энгүй газар юугаа ч хийж давхиулсан нь үл мэдэгдэх цагаан царайтай, цэнхэр нүдэн эзнээ цус сэлбүүлэхээр хажуугаар нь явж зөөлгөн өнгөрөх цэрэг дарга нарыг үл тоомсорлон харна. Цэргүүд торхтой бүх усыг нь уучхаад, түүнийг хатсан уруулаа цорвойн шаардангуй янцгаасаар байхад дусал ч ус өгсөнгүй.

	Нэг, сахал самбай болсон, алчуур дотроос нь хөлс хацрыг нь даган урсаж буй цэргийг уснаасаа хуваалцаач гэж мөр лүү нь хошуугаараа нудрахад, — За, за тэнгисийн морин анги томоотой байгтун! гэж зандрав.

	Хүмүүст түүнийг анзаарах сэхээ байсангүй, харин усан цэргийн малгайтай хүүхдэд түүнийг хөнгөн тэргэнд хөллөж буцах замдаа ороход нь туслалаа. 

	Шархтсан цэргүүдийн нэг нь:

	— Кача хүрээд наад муу ясан хэдэргээ юу ч бол услаарай, тэргүй бол ам нь зуурчихна шүү гэж Дашад зөвлөлөө.

	Эрдэнэт хүний бие эрхтнийг тийнхүү үзэшгүйгээр эрэмдэглэн сэглэснийг урьд өмнө үзээгүйн учир хэлмэгдэх сэтгэлээ гүнээ нуун, шархыг эрээлэхгүйгээр боож байхдаа Даша хүн бүрд:

	— Зүгээр эдгэрнэ, мөд бороолно зүгээр, давж гарна аа, хө, чи их эрүүл цустай хүн юм, би хараад л мэдэж байна гэж үнэмшилтэйгээр тайтгаруулан өгүүлнэ.

	
Туслагч усан цэргийн охин хүний уянгатай дуу, эвлэг болгоомжтой хөдлөх хуруу, өрөвдөж хайрласан цэнхэр нүдийг үзээд, шархтны сэтгэл сэргэнэ... Их бууны сумны хэлтэрхийд үй цохигдсон нэг хүний гарыг Даша гандмал ягаан, цэнхэр цэцгийн ор дөнгөж үзэгдэх бошинзынхноо уранхайгаар зүрхшээн боож байхад тэр хүн толгойгоо сэгсрэн:

	— Энэ чинь ердөө л хурмаст тэнгэр бидэнд дагинаа ирүүлснээс зайлав гэж үү! гэж байв. 

	Гэхдээ тэр шархтны хөл зүгээр тул явж чадахтай, Даша хөнгөн тэргэн дээрээ торхнуудаа авч хаяад, хөл нь хугарсан нэг шархтан хэвтүүллээ. Цангасан муу морь тулалдааны үед бут, царсны гашуун нахиа баахан идэж аваад, гараа тас татуулсан шадар туслагч Сколковын очсон шарх боох хэсгийн араас гэлдэрнэ.

	Даша өөрийнхөө их цэргийн ухарч байгааг үзэж, бүх юм одоо нэгэнт баларч дууссан мэт санагдана. 

	Бас муу мориороо авч яваа шархтан хүн нь:

	— Одоо дүүрсээн! Хөл минь зүгээр байсан сан бол зайлаад гарчих сан, одоо тэгэхэд өнгөрчээ. Францчууд юу юугүй гүйцэж ирээд л хүү татаж орхидог хэрэг ээ! гэж байн байн үглэнэ.

	Кача голыг үдшийн бүрийгээр гатлахад гүү усанд ормогцоо удтал ус уув. 

	Дашагийн үс малгайн дороос задран унжсанд шархтан:

	— Үгүй чи чинь хүүхэн хүн шив дээ? гэсэнд

	— Тийм ээ, хүүхэн хүн гэж Даша нуухаа нэгэнт болив. 

	— Тийм байх аа тэр!.. Энэ залуу хүүд хүнийг энэрэх ийм сайхан сэтгэл хаанаасаа гарна вэ? гэж би аль түрүүний бодож байсан юм. Хүүхэн хүн юм уу? гэж түрүүний над санагдсан хэр нь энэ хөлөөсөө болж зовоод байлаа л даа гэж ярилаа.

	Өглөө хойд талд хүрэхэд зөөх зогсоолын хажууд бөөгнөрсөн усан цэргийн батальоныхны нэг цэрэг хөлөг онгоцны суурины өнчин охиныг таньсан болохоор Дашагийн учрыг орчны хүмүүс бүгд мэдлээ.

	Тэр өдрөөс хойш Даша тэнд Алма дээр боосон шархтнуудаасаа холдохыг хүссэнгүй. Гүү, тэрэг хоёроо зарж орхиод цэргийн эмнэлэгт шархтныг асрах зөвшөөрөл дарга нараас гуйж очив.

	Энэ хүсэлт дарга нарт тун ч зохилдохгүй хачин санагдсан боловч Корниловт цааш уламжилжээ. Корнилов хүүхнийг өөр дээрээ ирүүл гэж тушаагаад усан цэргийн өнчин охин гэдгийг нь мэдэж, эцгийн нь нэрийг сонсон, ямар хөлөг дээр алба хааж байсныг нь мэдээд таньж Алма дээр тулалдааны үед юу хийж байсныг нь асуун дуулаад өвчтөн сувилахыг зөвшөөрсөн төдийгүй эрэлхэг гавьяа байгуулсан тухай нь Петербургт Цэргийн яамны сайдад бичнэ гэж амлажээ.

	«Чиний энэ эрэлхэг гавьяаны тухай Петербургт бичнэ» гэж Корнилов хэлсэнд Даша харин гавьяа байгуулснаа гадарласан юмгүй «гавьяа» гэдэг үгийн утгыг ч бүүр түүрхэн ухаарах ажээ.

	Тийнхүү хатан хаан Елена Павловна сувилагч болох язгууртан бүсгүйчүүлийн өмсөх хувцасны янз маягийн тухай асуудлыг залхуу хүрэм сунжруугаар шийдэж ядаж байх яг тэр хоорондуур хөлөг онгоцны суурины Даша өөрийн хүсэл зоригоор оросын түүхэнд олон сая цэрэг, усан цэргийн жинхэнэ ач тустай сувилагч болон оржээ.

	Мечниковын онолоор анагаагч бөөмүүд судас дамжин биед өргөс зэрэг гаднын зүсэгч зүйл шааж орсон газар луу хурдан очдогийн адилаар Севастополь руу энгийн хөсөг тэрэг, хувийн морь зэргээр явган, морин багууд цуван хуралдсаар байв.

	Феодосийгаас Донын цэргийн атаман Хомутовын явуулсан Бутырийн хороо, 17 дугаар дивизийн дөрөвдүгээр хороо ирсэнд өөрийнхөө нүдэнд хүйтэн генерал Кирьяковоос ангижирсандаа сэтгэл машид хангалуун байсан Меншиков түүний дивизийн гурван хороог Корниловын мэдэлд өгч, уг хороодыг Севастополийн бэхлэлт рүү даруй явууллаа.

	Бутырчуудын дараа Бельбек дахь Меншиковын хуаранд Умард Кавказаас хоёр батальон хасаг тагнуулын анги ирлээ.

	Хасаг тагнуулчид ямар ч цэрэгжилгүй, хөлөө олохгүй ханхалзан алхаж, хурдан бууг анчны маягаар ардаа мөрлөн үүрч, Ази маягаар угалзтай дээл, халцархай шаргал хувин шиг хэлбэртэй хурган малгай, үсийг нь гадагш харуулан үхэр, адууны ширээр хийсэн бойтогтой нь гэгээн ноёнд таалагдсангүй.

	Энэ батальонууд тэднийг угтан авсан хуарангийн жижүүр генералын хажуугаар өнгөрөөд дээлийнхээ дээгүүр хуучин муу шинельтэйг тэр үзээд их халуун өдөр байсан тул:

	— Шинелиэ тайлаг, халуун байна шүү дээ гэж генерал нэгдүгээр батальоны даргад хэлэхэд өөдөөс нь таван хуруугаараа сарвайтал ёслон хүндэтгэсэн авч эршүүдээр:

	— Тэгж хэрхэвч болохгүй, өндөр дээдэс ээ, гэв?

	— Яагаад тэгж болдоггүй бил ээ? гэж генерал гайхсанд;

	— Яагаад гэвэл өндөр дээдэс ээ, эдний олонх нь өмд байхгүй юм гэлээ.

	Энэ тухай Меншиковт илтгэж цэргүүдэд цэмбэ, доторлох даавуу, утас сэлт олгооч гэсэн бичиг хоёр батальон даргын барихад гэгээн ноён тагнуул ангийнхныг холоос хараад Корнилов руу явуулж, дагалдах бичиг дээр нь «Тагнуул ангийнханд өмд тавьж олгохыг хүснэ» гэж цохжээ.

	Тэгэхдээ «тэдэнд тэнгисийн хэрэг эрхлэх газраас бэлэглэж байгаа хувцасны үнэ төлбөр гэж нэхэхгүйг хар тэнгисчдэд тушаалаар сонсгогтун. Тэр тушаалыг цэргүүдийн цуглаан дээр уншиж өгвөл зохино, юу гэвэл хасгийн дарга нар үүнийг зөвхөн өөрсдийнхөө эрх ашигт нийцүүлэн ашиглаж мэдэх улс шүү» гэжээ.

	Екатеринагийн Днепрээс Кубаньд нүүлгэн суурьшуулсан улсын удам угсаа, их атаман Сагайдач, атаман Сирко, хурандаа Тарас Бульбагийн хань нөхөд болох тагнуулчид даанч өөдгүй муу хувцастай тул Севастопольд байсан хорооны цэргүүд бие биеэ нудран:

	— Чи хараач! Үгүй бидэн дээр лут дайчид иржээ! 

	— Үгүй, эд чинь захын асруудад үзүүлдэг нөгөө тэнэг петрушкууд дүрээрээ байна шүү дээ! 

	— Нөгөө самаар хөгжимдөж, үс гэзгээ зулгаалцдаг амьтад шиг үү, нээрээ! гэж доог тохуу хийнэ.

	Гэтэл бэхлэлтүүдийн өмнөх нууц байрнуудад хуваарилан суулгасан тагнуулчид газраар наалдсан дайсны байрлал руу муур мэт мөлхөн очиж, чулууны ард бүхэл өдөржин үзэгдэхгүй хэвтээд, шөнө халаагаа өгөөд дайсанд хэдэн ямар их буу үзэгдсэн, их бууны баг бүр дээр хэчнээн сум зэхсэн, дүүхэлзсэн сайхан хөлөг морьд, цайз эвдлэх их буу чирч яваад хэрхэн няцарч үхэж байгаа, бэхлэлт байгуулах ажилд тийм морьд илтэд дутаж байгаа, шороо чихсэн уут, урт шуудайг хүмүүс үүрэн зөөж, хүмүүсийн царай илтэд шумайсан хийгээд хамгаалах нүхэнд ажиллаж байгаа нэг нь усаар их гачигдаж байгааг ирж дарга нарт нэгд нэгэнгүй илтгэж, чаддагаа төдхөн үзүүлэв.

	Тэр зуур холбоотнууд усыг Севастополиос зайлуулан өөрийнхөө байрлал руу урсгасан учир хуаран болон үлдэж хоцорсон ард иргэд одоо сүүлчийн борооны үеэр хужир амттай болчихсон худгийн усаар гол залгаж байхад хүрчээ.

	Бүслэгдсэн хотоос гарч явах чадал тэнхэл бололцоотой айлууд нэгэнт тун цөөн үлджээ. Бүслэлтийн анхны өдрүүдэд саатсан айлууд одоо Меншиковын их цэргийг ирмэгц Симферополь руу чөлөөтэй байгаа замаар барьж хорихын эрхгүй цувлаа. Худалдаачид амь мэнд зайлахын түүс болохдоо хамаг эд бараагаа хямд үнээр арилжиж дуусгасан болохоор бүх том дэлгүүр хаалттай, хоосон болжээ. Гэвч хялбар баяжих хорхой нь амиа талаар үрэгдэхээс айхыг нь дийлсэн овжин наймаачид бишгүй гарч, захаас наашаа нүүн олны хөлийн содон газар наймаа дэлгэжээ.

	Гэтэл бас мөхөлд тулгарсан хотоос гарч болох боломжтой мөртөө «өөрийн гэр өлзийтэй» гэдэг зүйр үгэнд илэрдэг бүүр түүр учир шалтгааны улмаас юу ч гэсэн суусаар байгаа айл бас байв.

	«Өөрийн гэр» гэдэг нь эргэн тойрон байх аюулаас амь хоргодож болох газар гэсэн эртний ойлголттой уялдан хүн ардад уламжилж хоцорсон заншил билээ. Дун, яст мэлхий өчүүхэн боловч аюул тулгарахын хамт дотор нь нуугдахын тулд гэрээ үүрч явах мэргэн ухаан төржээ. Англид цагдаа нар хүний гэр оронд дайран орох хуульгүй тул «миний гэр бол миний цайз» гэж англичууд ярьдаг.

	Хоёрдугаар зэргийн бэлтгэл ахмад Зарубины гэр бүл бага дарга нарын гэгдэх нам гүм гудамжнаа, цайзтай огт төсөөгүй байшиндаа үлдсэн нь зарим талаар зүгээр л идээшсэн газартаа муур мэт хоргодсон, удтал хөдөлмөрлөж хураан хуримтлуулснаа алдахаас айсан, ахмадын хомсхон тэтгэврээр өөр хотод хөлсний байранд амьдарч хүрэхгүй болов уу гэж цэнэсэн хийгээд гол нь шинэ шинэ хороо цэрэг ирж шинэ дивиз, корпусууд нааш ирэхээр яаравчилж байгаа болохоор Орос орон Севастополийг хамгаалж чадахгүй гэж үү дээ гэж өмөг түшигт нь найджээ.

	Англи, францынхан ямар санаа өвөрлөж байгааг мэдэх хүн Зарубины гэр бүлд үгүй ч гэсэн харин цэргийн маш олон анги дуу гаргаж, бөмбөр нижигнүүлэн, хөгжим үлээсээр гудамжнаа өнгөрч байгаа, их буу түжигнүүлэн тар нярхийлгэсээр түрж аваачин хамгаалах шугамын хаалт бэхлэлтүүд улам бүр олноор зоож байгааг цөм харж байв.

	Их бууны галлах нүргэлээд нэгэнт дасжээ, юу гэвэл дайсны хөлөг онгоцнууд боомттой их бууны буудалцаан өдөөхгүй өнгөрөөх өдөр гэж үгүй. Тэр буудлага гол төлөв хагас цаг хэртэй үргэлжлээд ямар ч үр дүнгүй зогсоно. Харин дайсны нэг багавтар хөлгийн холын тусгалтай их бууны ганцхан сум л нэг боомтод тэсэрч, хоёр их буучийг хүнд шархтуулжээ... Гэхдээ тэр хөнгөн хөлөг яваад, дараа өдөр үзэгдсэнгүй. Хөнгөн онгоцыг дахиж ирэхгүй, манай холын тусгалтай их буу түүнд зантайхан шиг шан өгсөн гэж Виктор Зарубин хүү, эхдээ үнэмшүүлэв.

	Одоо бага даргын хувцас өмсөж, илтэд Севастополийн хамгаалагч болсон Дебу тэднийд хоёр удаа иржээ.

	— Манай нөөц ер барагдашгүй бололтой. Их бууны сум, их бууны суурь, их буу, яндан дуран, бөмбөг сэлтийг хаанаасаа ингэж төгсгөлгүй ихээр гаргаад байдаг юм бэ? Дарга нарыг шударгаар магтахад, эд бүгдийг зэгсэн лут дайнд хүрэхээр нөөцөлжээ. Холбоотнууд их л бэрх юм үзнэ дээ гэдэг одоо тодорхой боллоо гэж өвгөн Зарубинд тэр ярина.

	— За тэр шүү, харж байгаа биз! Тийм л байж таарна! гэж ийм үг дуулаад ахмадын царай гийж таягаараа газар тогшин, — Буцаад тонилгоно! Буцаад л талийна гэж би танд хэлээд байна шүү! Заавал ч үгүй тэд талийж одно! гэнэ.

	— Тэгвэл уул нь тэдэнд ч, бидэнд ч амар сан. Тэд хядалцаан үүсгэж ч мэднэ гэхдээ тэглээ гээд тэдэнд ашиг юу болох вэ дээ. Манайхан мөчөөгөө өгөхгүй, тэдний толгой дээр цахиур хагалаад өгнө! 

	— Яриагүй үзүүлээд өгнө! гэж ахмад хөөрөн таягаа эрүүл хөлийнхөө өвдгөнд хөшиж хугалах дүр үзүүлнэ.

	Капитолина Петровна, Варя хоёрт бол Дебу харин арай өөрөөр ярих бүлгээ.

	— Шөнө бүрий дайралт болохыг хүлээх нь цэргүүдийг их туйлдуулах юм. Юм л бол түгшүүр. Манай эргүүлийнхэн харанхуйд өөр ангийн эргүүлтэй тааралдаад дайсных гэж эндүүрэн буудалцаан болоход бүхэл гарнизон үймж дайралт боллоо гэж санасан. Өдөр унтаж амрах зай ер үгүй, бүх хүмүүс туйлдаж унатлаа ажил хийнэ. Энэ нь эцэстээ жинхэнэ дайралт болохын цагт хүмүүс үхсэн юм шиг унтаж орхиод, дайсан тэдний хүүрэн дээгүүр туучин хагас цагийн дотор Бага дарга нарын гудамж хүрч... цааш юу болох аюулт явдлыг би төсөөлөн бодож чадахгүй байна. Та нарын яваагүй чинь тун тоогүй. Гэхдээ миний бодоход Капитолина Петровна, та эрхбиш явахаар зэхэж байгаа байх аа. Бүгдээрээ дүрвэж байна. Цаг байгаа дээр та нар маань ч мөн дүрвэж үзээч! гэнэ.

	— Нэг талаас таны зөв, мэдээжээр хүн бүхэн дүрвэж байгаа болохоор бид ч гэсэн явах учиртай. Гэтэл нөгөө талаас... гэж Капитолина Петровна хуучны, бүр Екатеринагийн үеийн диваны матмал хөлийг гөлрөн харж үгээ сунжруулна.

	Варя сурсан зангаар хүнд гэзгээ нэг мөрнөөсөө нөгөө мөр лүүгээ шилбүүрдээд илүү зоримгоор:

	— Айл бүхэн Севастополиос дүрвэж байгаа юм огт алга! Елизавета Михаиловна л гэхэд Симферополь руу нүүгээгүй байна... Тэр ч байтугай таны очоогүй тэр Алма голын тулалдаанд оролцсон юм гэж хэллээ.

	Варягийн бахаддаг этгээд царайлаг бүсгүйд ховорхон байдаг даруу төлөв зантай, их бууны багийн даргын гэргий тэр Елизавета Михаиловна Хлапонинаг Дебу танина. Варя түүний ухаантай, юм мэддэг боловсролтой, үзэл санааныхаа улмаас яльгүй шаналдгийг нь бодолцоод сайн байдгийг Дебу бас мэднэ. Үг бүрийг нь итгэхэд бэлэн байгаа арван зургаан настай баясангуй охин өөрт нь халуун дотноор ханддаг аз жаргал дүүрэн, намба төрх дотоод сайхан сэтгэлтэй, тормолзон харах гэрэл туяа цацруулсан хонгор сайхан нүдтэй Хлапонина хүүхэн Варя охинд нар адил санагдан, тэгээд зулзаган чийрэг мод мэтээр түүнд татагддаг байв.

	Хлапонина цайвар цэнхэр өмд цамц өмсөөд мориор давхих дуртай ам булаалдан тэмүүлэх замбага сартай хилэн хар морь унаад ямагт амгалан явахыг нь Брюлловын алдарт зургийн «Морь унасан бүсгүй» яг дүрээрээ мөн шүү гэж зун нэг өдөр Варя Дебуд ярьж билээ. Гэтэл моринд дуртай бүсгүйн Алма руу очиж зүрхэлснийг Дебу мэдээгүй байжээ. 

	— Елизавета Михаиловна мэдээжээр Дмитрий Дмитричийнхээ төлөө сэтгэл их зовсон түүний их бууны баг тэнд нэг жигүүр юм уу голд, ер нь их л аюултай газарт зоолгоостой байжээ. Юу ч болж болох байж! Шархтуулж болох байсан. Тэгээд тэр, давхиж хүрсэн. Гэхдээ ганцаар биш л дээ. Дмитрий Дмитрич тэгээд тэнд очсоныг нь үзмэгцээ их гайхаж гэртээ харь гэж учиргүй гуйжээ. Түүндээ тийм хайртай юм чи чинь, Елизавета Михаиловна хаанаас явах вэ дээ! Мэдээжээр тэндээ үлдэж бүгдийг харсан байна билээ, гэж Варя Дебуд хөөрөн ярив.

	— Нөхрийнхөө их бууны багаас нүд салгахгүй байсан мөртөө бүгдийг харж уу? гэж Дебу инээмсэглэн өгүүлэхэд тэр инээмсэглэлд нь Варягийн дургүй хүрчээ.

	Хүүхний царай гэнэт улайж

	— Таны бодлоор бол яах байж вэ, Дмитрий Дмитрич ээ?! Тийшээ явсан юм чинь өөр хэнийхээ багийг харах бил ээ? Бас их ярив аа! Түүнийгээ «гэнэт шархдуулчихвал яана...» гэж тувт айж байсан гэнэ билээ гэхэд

	— Шархдуулахаар барахгүй алж болно гэж Дебу түүний шазруун дуугарсны хариуд аль болох уужуу тайвуу дуугарахыг хичээн, — Тулалдааны үед хааяа хүнийг алж орхидог юм шүү. Дмитрий Дмитричээс дутуу хүнийг хүртэл тэр шүү, тэр тэгэхэд их сайн хүн гэж хүүхний гайхсан, тэр бүү хэл дургүйцэх байрын харцыг нь ажаад, яаран засаж өгүүллээ.

	— Дмитрий Дмитрич яриагүй сайн хүн. Елизавета Михаиловна муу хүнд хаанаас хайртай байх билээ гэж Варягийн царай туяарав.

	— Нөхөр нь эсэн мэнд үлдэж, хоёул дөрөө харшуулан буцаж ир ээ биз дээ? гэж Дебу баясгалантай асуусанд:

	— Тийм ээ, Елизавета Михаиловна түүний их бууны ангитай цуг буцаад энд ирсэн гэв.

	— Одоо тэгээд нөхрийнхөө төлөө айхаа нэгэнт больсон биз дээ?

	— Яаж тэгж айхгүй байх юм бэ? Тун их айлгүй яах вэ; тэр ч учраас эндээс хаашаа ч гарч яваагүй хэрэг «Хэрэв алчих юм болж гэм намайг мөн ялгаагүй алаг» гэдэг юм гэнэ билээ.

	— Тэр хүүхнийг чинь дарга нар, тэр дундаа генералууд тун их шохоорхдог юм гэж Дебу хэлээд Варягийн царайг ажиглав. 

	Капитолина Петровна энэ үед ердийнхөө зангаар гал зууханд юм уу цэцэрлэгт юм хийж байлаа.

	— Тэглээ гээд юу ч бүтэл олдоггүй юм! гэж Варя толгойгоо огцом хөдөлгөн гэзгээ шавхуурдлаа. 

	Энэ нь Дебугийн сэтгэлд таалагдсан боловч ажаагүй дүр үзүүлэн: 

	— Тэр ч байтугай генерал Кирьяковын ван Меншиковтой муудалцах болсон бүх хэрэг Хлапонинагаас болсон гэж би дуулсан. Түүнийг Севастопольд ирэнгүүт хоёул хойноос нь хөөцөлдөж, нэг нь нөгөөгийнхөө замыг хөндөлдөөд байх шиг хоёуланд нь санагджээ. Гэгээн их ухаантнууд тэгж төөрөлдөх гэж бас байх аа! Саяхан Кирьяков бас нэг хачин араншин гаргажээ. Нэг газар найз нартайгаа архи ууж байсан гэнэ. Манай цэргүүд ухрахдаа Бельбек дахь эдлэнг нь дээрэмдэж орхисон сохор генерал Бибиков мөн тэнд байсан гэнэ. Одоо энд эхнэртэйгээ ирчхээд, хохирлоо төлүүлэх гэж эхнэр нь хөөцөлдөөд байгаа юм. Гэгээн ноён түүний хэргийг ор хэрэгсэхгүй болгоод авгайг битгий оруулж бай гэжээ. Гэтэл Бибиков бол Бородиногийн тулалдаанд оролцож явсан хүн байдаг... Бородиногийн хороо яг Кирьяковын дивизэд байдаг юм. Кирьяков тэгээд хундага өргөж:

	«Бородиногийн тулалдаанд биеэрээ оролцож явсан бид бүгдийн гүнээ харамсахад хараагүй болсон, малын ахмад эмчийн эрүүл мэндийн төлөө ууя!» гэж хэлсэн гэдэг гэв.

	— Би юу ч ойлгосонгүй. «Малын эмч» гэж юу гэсэн үг вэ? хэмээн Варя нарийхан хөмсгөө жирвэлзүүлэн өргөсөнд:

	— Хэргийн учир түүнд л байгаа юм. Тэнд сууж байсан зарим хүн бас ойлгосонгүй, «Ахмад дайчин!», «Дайчны төлөө!» гээч гэж засаж өгөх гэсэнд Кирьяков «Ма-лын ээ - мч!»12 гэж бүр тодоор хэлээд, өөрөө түрүүлэн хундага тогтоожээ. Гэтэл өвгөн Бибиковын төлөө биш, бас Бородиногийн тулалдаанд орж явсан, малын эмчийн дипломтой, Кирьяковын бодлоор харалган гэгээн ноёныг явуулан ийнхүү хэлснийг хүмүүс хожим л ухаарсан гэдэг. Гэвч Меншиков тэр Елизавета Михаиловнаг олж харснаас хойш шохоорхсон гэдэг нь дургүйцэж хорссон генералын гүтгэлэг байж таарах нь гэв.

	Варя инээд алдан

	— Үүнийг Елизавета Михаиловнад ярьж болох уу? гэж асуухад,

	— Юу хийх юм бэ! Тэгээд ч тэр үүнийг лав мэдэж байгаа. Иймэрхүү үг их амархан тархдаг, саваагүй хүн иймэрхүү юмыг дорхон нь шүүрч авдаг юм гэв.

	Өөрөөс нь одоо дөлсхийн «цэрэг» гэж яльгүй дорд үзсэн нигүүлсэнгүйгээс аваад эргэн тойрон бүх хүний хүлээж байгаа нэгэн гай зовлонгоос авран хамгаалагч гэж хүндэтгэх хүртэл хамгийн өргөн утга багтаан дуудах болсон жижигхэн Олягаас:

	— За чи яаж байна, аймаар санагдахгүй байна уу? гэж Дебугийн асуухад цайвар үст Оля хэлбэршээгүй булцгархан уруулаа бүр чихэнд нь тулган эгч рүүгээ эргэн харсаар итгэмтгий байртай:

	— Аймаар байна! Тун их аймаар байна!.. гэж шивнэв.

	Хүүхэд ийнхүү чихэнд нь итгэмтгийгээр шивнэхэд Дебу өөрөө дайсны бөмбөг юу юугүй энд шуугьж ирэх вий гэх шиг айдас хүрч, хүчтэй хүйтэн салхи үлээсэн мэт хамаг бие нь зарсхийн, төрж буй муухай санаагаа хөөхийн үүднээс толгойгоо огцом хөдөлгөж, охины санчиг дээрх буржгар үсэн дээр эцэг хүний ёсоор үнсээд:

	— Зүгээр, зүгээр, хамгийн аюултай юм болохоос наана явж амжина гэж амандаа үглэнэ.

	Дэслэгч Стеценкогийн даргалдаг усан цэргийн сургуулийн сурагчдыг Корниловын тушаалаар тараасан болохоор Виктор Зарубин одоо хөлөг онгоцон дээр биш, гэртээ байх боловч хамаг санаа бодол нь тэнд зогсоол, зогсоолыг хамгаалсан боомтууд дээр байх бүлгээ.

	Арван таван насандаа мөр ханхар, бие зузаан, нүдэнд дулаахан царайтай, ямар нэг юм нотолж ярихдаа толгойгоо, өөртөө итгэсэн байртай гэдэсхийлгэх зантай, эгч шигээ дээш өргөгдсөн нарийхан жирвэгэр хөмсөгтэй энэ хүү шөнийн дайралт болоход ямар хөлгүүд хаашаа буудахыг Дебуд тодорхой ярьж өгөв.

	«Крым», «Эльбрус», «Владимир» гэдэг галт онгоцнууд Ушаковын жалгыг буудна, «Бессараби», «Аянга буулгагч» «Одесса» хөлгүүд оршуулгын газрын хажуугаар карантины боомт руу одох жалгыг буудна. Жалгууд их чухаг, тэр шөнө жалга дагаж л дайрна, тэгэхтэй зэрэг нь сайхан халуун тугалга үмхүүлнэ дээ! 

	Дебу түүнийг шохоорхон харж: 

	— Урьдаар их буугаар сайтар буудалгүйгээр тэд дайралт хийхгүй шүү гэхэд

	— Их буугаар галлана гэдэг чинь юу юм бэ? Тэд галлана, манайх мөн гал нээгээд, дарна гэсэн үг. Тэд дарагдана, та харж л байгаарай гэнэ.

	Арван тавтай хүү ингэж хэлэхдээ толгойгоо тун эрдүү өргөх тул түүний дуу баахан хөгтэйхэн эвдэрч явааг хүртэл Дебу ажиглахаа болилоо.

	— Манай хөлөг онгоцнууд руу тэд улайсгасан сумаар буудаж шатаахыг оролдох байхдаа гэхэд

	— Сүртэй юм биш ээ! Улайсгасан сум ямар үзээгүй биш! Хөлөг онгоцнууд дээр торхтой ус, усан хоолой газар сайгүй байгаа, гал үүсэх гэвэл дор нь унтраана. Дарийн агуулахуудыг нойтон дарвуулуудаар давхарлаж бүтээсэн. Тэгээд ер нь ямар нэг хөлөг онгоц шатаад унтрааж болдоггүй юм аа гэхэд живүүлж орхиод л гүйцээ шүү дээ! Гал гарвал галт хэрэгслийн агуулах дэлбэрч болох аюултай нь аюултай, тэгэхдээ усан цэргүүд яалаа гэж тиймд хүргэх вэ дээ! гэв.

	— Дайсны флот бас сул харж суухгүй болов уу гэж би бодох юм. Тэдний флот чинь хүчирхэг шүү дээ гэж Дебуг хэлэхэд,

	— Өө! Тэдний флот манай боомт руу ойртоод үзэг л дээ. Дор нь ёроол руу живүүлээд өгүүз!.. Манай ганц Констаниновынх л жаахан сулавтар даа. Есний өдөр сандрал болоход л гэнэ алдаж, бөмбөг харвах их буунуудыг усанд хийж орхисон юм гэхэд

	— Би нэг иймэрхүү юм дуулсан, үнэнээ хэлэхэд итгээгүй билээ. Нээрэн үнэн юм уу? гэж Дебуг гайхахад

	— Үнэн байлгүй яах вэ?.. Тэгэхэд нэлээд их дэмий юм хийсэн шүү. Дайсанд юу ч битгий үлдээ гэсэн тушаал байсан юм чинь яах вэ дээ. «Ротиславыг» золтой л живүүлчхээгүй, сүүлд нь усыг нь арайхийн шавхаж гаргасан шүү гэв.

	— Константиновын боомтыг тэгдэг нь яаж байгаа хэрэг вэ? Шинэ их буунууд тавих ёстой шүү дээ! гэж Дебуг сэтгэл зовоход

	— Ёстой байлгүй яах вэ! Одоо тавьчихсан байлгүй. Боомтыг их буугүй орхихгүй, Корнилов, Нахимов хоёр тийм улс биш, гэв.

	Энэ бүх үнэмшилтэй үгийн дараа хүү толгойгоо гэдэсхийлгэнэ. Өмнө нь галлалт дайралтыг хүлээж ядсан ясны дайчин эр байгааг бага дарга Дебу үзэн, гарч одохдоо бүх эмэгтэйчүүд хүүхэд, тахир дутуучууд болон Витя Зарубин шиг дайчин сэтгэлтэй өсвөрийнхнийг тушаалаар хотоос гаргах ухаан төрөхгүй байгаад нь бүслэгдсэн болох нь хэн бүхэнд илт байгаа хотын хүн ардын төлөө санаа тавих үүрэг хүлээсэн «малын эмчид» унтууцаж явав.

	Меншиковын их цэргийг Бельбекийн өндөрлөг дээр байрлуулаад туслагч нартаа,

	— Эрхмүүд ээ, энд гэртээ байгаа шиг тухлаг байрлагтун. Энд холбоотны их цэргийн жигүүрт бид нэлээд удаан отлого хийх хэрэг гарах байх шүү. Юу ч болсон арван хоёрдугаар дивизийг иртэл л байна. Мөд дайралт болно гэж би санахгүй байна, та нарт ч тэгж хүлээхгүй байхыг зөвлөе гэсэнд туслагч нар нь тавтай байрлаж эхлэв.

	Дөрвөлжин шуудуу татсаны ирмэг дээр суувал хөлөө унжуулж, буудах газар нь ширээ мэт үзэгдэх ажээ.

	Туслах арван тав орчим хүн тэр ширээ шиг газар дээр мөчрөөр нуруу босгон майхан босгоод уудам том зоогийн өрөө, мөн их цэргийн гол штаб болголоо. Дөрвөлжингийн гол дунд бэлэн зэлэн халуун тогооны дуу гарч эхлээд, түдэлгүй бичгийн ширээнүүд засаж туслагч нарын шалмаг үзэг чахарч гарав.

	Бахчисарайн ойролцоо буудаллахад оройг нь холбож зангидсан бутан дор хоргодож байсан корпусын дарга Петр Горчаков ван болон Меншиковт өөрт нь майхан шааж өглөө. Тэр ч байтугай дайсны хуарангийн зүгт том хэмжээний туршуул хийхээр бодож, морин цэргийн хороо, явган бригад хоёр бэлтгэж эхэлжээ.

	Тэр зуур шинэ Трой хотын Гектор13 болсон Корнилов холбоотныг Севастополиос харахад толгодод халхлагдан үл үзэгдэх жалгуудын адагт шөнө дайралт хийх их хүч сэм хуралдуулж байгаа гэж бодон, нэг бэхлэлтээс нөгөө рүү эцэж цуцахгүй холхин хамгаалах нүх, их буу, цэргийн тоог нэмэгдүүлсээр байв.

	Малахов толгойг оролцуулсан хамгаалалтын хэсгийг даргалсан хошууч адмирал Истоминыг бэхлэлтээ хоёр давхар их хүчээр дайрлаа гэж бодон бэлтгэл сургууль хий гэж тушаагаад уг сургуулийг хийж үзсэний дараачаар:

	— Владимир Иванович, үүнийг бид цаг тухайд нь хийсэн маань яамай боллоо, танай хэсэгт бүхэл хороогоор хүч нэмэгдүүлэхийн чухлыг би ойлголоо. Илүү хүч үгүйн тул адаглаад хороо цэрэг нэмэх хэрэгтэй байна гэж Корнилов хэлжээ.

	Малахов толгой өөдөөс харсан Дергачев хэмээх суурин байгааг холбоотны отряд эзэлсэн байлаа. Тэнд Өмнөд зогсоолоос эх авсан гуу дотор цайз эвдлэх есөн хүнд их буу, цайз харвах гурван их буу байгааг Корнилов дурангаар харжээ.

	Тэгээд дооглонгуйгаар: 

	— Бүслэлтийн их буу, тийм биз! Та харж байна уу? гэж Истоминоос асуугаад: — Энэ чинь тэд шөнийн дайралтад биш, их буугаар галлахад бэлтгэж байгаагийн шинж яриагүй мөн дөө. Тэгвэл бид тэднийг мялаагаад өгье. Жаран зургаан пүүгийн их буугаар гал нээхийг тушаа! гэлээ.

	Малахов толгой, гуравдугаар бэхлэлтийн бөмбөгөн сумт холын тусгалт их буу гал нээв.

	— Их мэргэн! Аягүй мэргэн туслаа!.. Сайн байна! гэж бөмбөг тэсрэхийг Корнилов ажиглаж баярлан дуу алдана.

	Холбоотон их буугаа дөнгөж зоож байсан тул хариу буудахгүй, шинэ их буу авч ирэхээ зогссон боловч шөнө төлөвлөгөөгөө саад тотгоргүй биелүүлж чадах байв.

	Төвд нь Малахов толгой байгаа хамгаалалтын дөрөвдүгээр зайнд Хороо цэргийн хүч шаардагдаж байгааг Корнилов даруй Меншиковт ойлгуулаад, мөн өдрийнхөө орой Бутырийн хороо Истомины мэдэлд ирлээ.

	Севастополийн орчинд суурин гэж зөндөө элбэг, тэд холбоотонд сайхан халхавч болж өгнө.

	Ялангуяа Балаклавын зам дээр тавдугаар бэхлэлт, Францын хуаран хоёрын хороонд барьсан урт чулуун хэрэмтэй тохилог суурин их тээртэй байв. Тэнд хоёр батальон хэр францчууд бөөгнөрчээ. Тэдний эсрэг гарч дайрахаар Корнилов усан цэргийн нэг батальон, хоёр их буу, цөөн хасаг, саперуудтай явуулсан нь амжилттай болж сууриныг шатаагаад чулуун хэрмийг нурааж францын хоёр батальоныг хол элдэн хөөгөөд хохиролгүй шахам буцаж ирэв.

	Ердийн журмаар маргааш өдрийнхөө тушаал авахаар тэр өдрийн орой гэрт нь цугларсан Нахимов, Истомин, дэд адмирал Новосильский, Тотлебен нарт

	— Ийм лут эрчүүлтэй байж ван, Алмагийн тулалдаанд дийлэгдэх гэж дээ хэмээн Корнилов сэтгэл догдлон өгүүлжээ.

	Тотлебен хэдийгээр дөнгөж инженерийн албаны дэд хурандаа, тэгэхлээр саяхан цэргийн бусад инженерийн хамт сахал тавих зөвшөөрөл олж авсан, бусдаасаа насаар их залуу байсан боловч иймэрхүү уулзалт дээр түүнтэй адил зиндааны мэт харилцаж байв. Юу гэвэл бүхэл бэхлэлтийн ажлыг түүний төлөвлөгөөгөөр, хамгаалалтын дарга нар чанд шаардлага, хатуу удирдлагад нь захирагдан явуулж байлаа.

	Тэр орой Корнилов, Николаев эдлэн дэх гэргийгээсээ охин Лизагийн нь гэрэл зургийг хийсэн захидал авч, зургийг цугларсан хүмүүст бүгдэд нь үзүүлэн баяртайгаар:

	— Хараач! Их хөөрхөн бүсгүй болох шинж байна шүү, тийм биз? гэж байв.

	Хүүхдийн үнэхээр хөөрхөн, зураг дээр аятайхан гарсан царайг харан

	— Энэ чинь одоо ч гэсэн хөөрхөн амьтан байна! гэж бүгд үнэн голоосоо хариулав.

	Корнилов зургийг урдаа ширээн дээр тавиад байн байн харж сэтгэл догдлон өгүүлсэн нь:

	— Өнөөдрийн гарч дайрснаар бас нэг чухал үр дүн гарсанд эрхмүүд та бүхэнд би баяр хүргэх ёстой. Дайсан Севастополийг урт удаан хугацаагаар ул үндэстэй бүслэн байлдах бэлтгэл ажил хийж байгаа нь ажиглагдлаа. Тэгэхлээр бидний хүч зүтгэл талаар болсонгүй. Дайсан түүнийг зохих ёсоор үнэлжээ гэсэн үг... Бөөн их дайралтаар амжилт нэгэнт олохгүй, бид түүнд цохилт өгөхөд бэлэн, бид арван өдрийн өмнөх шигээ сул дорой биш, шөнийн дайралтаар ч биднийг авч чадахгүй гэдгийг дайсан мэджээ. Дайсан хэр ултай байрласныг үзэх туршилтыг том хэмжээгээр Инкерманы өндөрлөг дээр явуулах гэж ван зэхэж байгаа. Байнгын бүх морин цэрэг энэ хэрэгт оролцохын дээр хэдэн мянган явган цэрэг мөн явна. Морин цэргийг генерал Рыжков командална. Манай зүгээс тэр туршилтыг болох чадах хэрээрээ дэмжих явдал шаардагдаж байна. Их буугаар гал нээж, явган анги урагш давшуулна. Вангаас их тодорхой тушаал авахын хамт та бүхэнд нэг бүрчлэн дамжуулна. Одоогоор энэ л байна... уг ажлын бүтлийг бодож нууцыг цааш задлахгүй байхыг гуйя, харин элдэв тохиолдлыг сайтар хянан бодож бэлтгэж бай. Нэг үгээр хэлэхэд байдал хурцдаж байгаа боловч дайсан биш, бид өөрсдөө хурцатгах хүсэлтэй байна гэдэг том ялгаа шүү, эрхмүүд ээ! Энэ чинь бид одоо өөрсдөө тулалдаанд орох хүчтэй болсон, Раглан, Канробер хоёрыг дайрах болов уу, үгүй юу гэж харж суухыг больжээ гэсэн үг. Үүнд би та бүхэнд баяр хүргэж байна, ноёд оо! гэв.

	Үнэхээр өөрийн хүч чадалтайгаа мэдэрсэндээ юм уу, аль хүн бүр хөөрхөн гэж өхөөрдсөн охины нь зураг өмнө нь байснаас тэр үү, Корнилов гэнэт босож түрүүлэн бусдаас ойр сууж байсан Нахимов, дараа нь Новосильский, Истомин, Кирьяков, Тотлебен нартай ёсорхуугаар гар барьж:

	— Нуруун дээрээс асар хүнд ачаа авагдлаа! Тэр шөнийн дайралт биднийг хар дарах зүүд мэт шаналгааж байсан юм. Одоо бид сая нэг сэтгэл онгойж жаахан амсхийж болохтой боллоо гэв.

	— Туршилтаас болоод том тулалдаан өрнөж болно. Бидэнд тийм тулалдаан хийх хүч байгаа юм гэж үү? гэж Кирьяков хэлэв.

	— Арван хоёрдугаар дивиз янз нь ойртож яваа байх гэж Корнилов инээмсэглэн хариулаад, — Ван хянуур хүн, болчимгүй алхам хийхгүй. Юу боловч түүний их цэрэг хүчирхэг дайснаас айхгүй гэдгийг л холбоотонд харуулах болно. Эцэст нь тулалдаанд бүтэлгүй боллоо ч гэсэн зөвхөн англи, францчууд их буугаар гал нээнэ. Ердөө л их буугаар галлана. Цайзыг бүслэн байлдахад ер нь тэгдэг, манайд бас хариу барих юм байгаа болохоор энэ чинь тун сунжруу ажил болно шүү дээ, эрхмүүд ээ! Бөмбөгдүүлэхэд бид одоо бараг бэлэн байгаа, хэдхэн өдрийн дараа бүр ч тоохооргүй болно... Тэгж байтал дөрөвдүгээр корпус амжиж ирнэ. Энэ нөхцөл байдал тэгээд... гээд Корнилов бүгдийг гал бадарсан нүдээр эргэцүүлэн харж, — Энэ нөхцөл байдал тэгээд эрхмүүд ээ, тэднийг эргэж одоход юм уу, адаглаад бидэнтэй дайн эхлэх үеийнхээсээ илүү гүн их бодолд ороход хүргэх вий гэж үгээ төгсгөлөө.

	Есдүгээр сарын сүүлчийн өдрүүд дулаан, намуун хэвээр, эргийн их буу, холбоотны ойртож ирсэн хөлөг онгоцнуудын хооронд түргэн зуур боловч өдөр бүр буудалцаан болдоггүй сэн болж гэм хотыг тойрч байгаа өндөрлөгүүдийн ард бүслэн хаах байлдааны бэлтгэл зогсоо зайгүй нэмэгдсээр байгааг Севастопольчууд нэг хэсэгтээ умартаж болохоор ажээ.

	Бага дарга нарын гудамжинд Зарубинхантай хөрш байшингийн ил тагт дээр Елизавета Михаиловна Хлапонина нөхрийнхөө дагуулж ирсэн өөртэй нь адил их бууны ангийн дарга, ахмад дэслэгч Лесли гэгч зочин хүлээж авлаа. Энэ хүн их бууны 17 дугаар бригадынх биш, гуравдугаар бэхлэлтийнх ажээ. Гучин хоёр эргэм насны хөгжөөн наргиантай, үс цайвар, нуруу өндөр, орчин тойронд юу ч болж, ямар ч юм ярьж байсан инээмсэглэхгүй байж үл чадахын дээр хажуугийн хүмүүсийг мөн дагуулж инээмсэглүүлэхээр азтай нэгэн онцлог бүхий зузаавтар аятайхан уруултай эр байлаа.

	Крымд дайн эхлэхийн өмнө усан цэргийнхэн ер нь явган цэрэгтэй нэг их ойртдоггүй, цэргийн дотор зиндаа дээгүүр хүмүүс болохоор явган цэргүүдийн дунд хүнийрхүү байдгаас гадна алба ажлын дагуу ч сонирхох зүйл нь эрс ялгаатай билээ.

	Гэтэл тэд одоо эрэг дээр гарсан, хуурай газарт явган цэрэгтэй мөр зэрэгцэн бэхлэлт дээр зогсож байгаа болохоор өөрийн эрхгүй явган цэргийн дарга нартай танил нөхөд болж, тэдний дунд хүмүүжил, боловсрол сайтай хүмүүс байдгийг түдэлгүй олж үерхэв.

	Тийнхүү Лесли хоёр гуравхан өдрийн дотор Хлапонинтай ойр дотно нөхөрлөж, бэхлэлтээс нэг хоёр цаг холдох анхны боломж гарахын хамт тэднийд айлчилжээ.

	Сүүдэрт тагт хоёрдугаар давхарт, жижигхэн цэцэрлэг рүү харна. Нэгдүгээр давхарт суудаг байшингийн эзэд Симферополь руу явчихсан болохоор холбоотын цэрэг одоо юу хийж байгаа, тэдэнд Корнилов, Меншиков хоёр ямаршуу гэнэтийн бэлэг барихаар зэхэж байгаа тухай бүхний сонирхол татсан зүйлийг чангаар ярихад саад болох хэн ч үгүй.

	— Саяхан би «Нийтэд ашигтай нийтлэл» гэдэг сэтгүүлийг зугаа болгон эргүүлж байлаа. Тэгээд «Хавчийг зохиомол аргаар хээлтүүлэх нь» гэсэн аж ахуйн чухал ач холбогдолтой өгүүлэл олж үзэв. Бодоод үзээч, хавчийг тэр шүү! гэж Лесли тэр чигээрээ баясан гийж Елизавета Михаиловнад хандаж хэлжээ.

	— Юу гэнэ ээ? Уучлаарай би ойлгосонгүй. Хавчийг гэнэ ээ? гээд Елизавета Михаиловна нөхөр лүүгээ, түүн рүү нэг зэрэг асуух байртай харав.

	— Хавчийг тэгээд чухам хаана үржүүлэх хэрэг вэ? Эдлэнгийн цэцэрлэгийн цөөрөмд л тэр биз дээ? гэж Хлапонин сонирхов.

	— Тэдний тэртэй тэргүй байдаг голд нь л үржүүлнэ гэж байгаад хамаг учир байгаа юм. Гэтэл тэд чинь нэг халдварт өвчнөөс болоод үхэж сүйддэг явдал бий гэнэ. Тэгвэл тэр хөөрхий амьтныг зохиомол аргаар үржүүлэх хэрэгтэй юм гэнэ дээ.

	— Тийм вий! Тэгээд чухам яаж үржүүлэх юм бэ дээ?

	— Тэр чинь их ээдрээтэй хэрэг юм аа. Тийм өгүүллийг дуустал нь уншихын тулд ихээхэн чөлөө цаг хэрэгтэй болох юм бил ээ? Хавч ч бас гайгүй, би өдий наслахдаа тэрхүү төрлийн хоолонд хорхойтой хүн олонтоо дайралдсан. Харин морин цэргийн хувьд гэвэл байна шүү, намайг өгөөмөр сэтгэлээр уучлаарай, хэрэв миний мэдэл байдаг сан болж гэм энэ төрлийн цэрэг байгуулахыг би бүрмөсөн хориглох сон билээ.

	— Уухай, та ийм юм хэлэх гээд байсан юм вий? гэж Хлапонин цайлганаар инээд алдаад, — Үнэхээр манай морин цэрэг даанч тоогүй юм болсон болохоор Лиза чи одоо Абрекээр давхихаа ичмээр байна. Абрек та хоёр тэр хэрэгт оролцоогүй ч гэсэн л... гээд Хлапонины үгээ гүйцээж хэлээгүйг үзээд Лесли тосон авч:

	— Гэхдээ манай морин цэрэг түүхэнд ховроор шившгээ тарилаа! Та бодоод үз дээ! Морь, хүн цөм л сүр хийморь нь бадарсан Саксен - Веймар, Лейхтенбергийн хоёр морин хороо цувран явж байгаад францын нэг дөнгөж сая босоод цэргүүд нь мундирээ ч углаж амжаагүй байсан харуул руу дайралтад оржээ. Тийм дайралтын үр дүн ямар байх ёстой вэ? Тэр харуулын тухай манайханд сайхан, францчуудад аягүй дуртгал л үлдэх учиртай биз дээ? гэхэд Хлапонина том сайхан нүдээ дүрлийлгэн:

	— Би тэгж л бодож байна гэв.

	— Хүн бүр л тэгж бодсон! Тэр туршилтыг сэдэж явуулсан Меншиков өөрөө хол газраас дурангаар харж байж... Гэтэл хэрэг огт өөрөөр эргэж, одоо манайхны усан цэргийг морин дайралт няцаахад сургаж байгаа шиг зэргээр биш, уван цуван хэдэн буу дуугармагц л (бүр үзсэн хүн хэдхэн буу дуугарсан гэж байгаа юм шүү) Саксен-Веймарчууд гэдрэг эргэж Лейхтенбергчүүд рүүгээ давхиж хүрээд зарим нэгийг нь бэрттэл, заримыг нь үхтэл дайрч цөм түрүүнд нь Лейхтенбергчүүд, хойноос нь Саксен Веймарын хороо буруулан, сайхан хэлэхэд морины хар хурдаар зугтаасан гэнэ! гэж зэвүүг нь хүргэсэн тэр зүйлийн тухай ярихдаа Лесли ердийнхөөрөө хүн бүхний сэтгэлийг татсан усгал зөөлхнөөр инээмсэглэсээр байлаа.

	Дмитри Дмитрич Хлапонин бол чийрэг, улаа бутарсан царайтай их амгалан байрын хүн байв. Өөртөө, мөн дороо захирсан хүмүүстэй бол тэдэндээ бүрэн итгэсэн хүнд л тийм амгалан төрх байдаг бүлгээ.

	Дэслэгчээс тэр дөнгөж ганц ах боловч хоёр тийш нь хагалсан хар сахал, өтгөн хөмсөг ширүүн дүртэй болгох духных нь атираа эд бүхэн тав зургаа ах юм шиг санагдуулна.

	Меншиков ван учиргүй уурлан, сүүлд нь өөрөө Саксен-Веймарын хороон дээр давхиж хүрээд, хурандаа Бутовичийг халж хөөнө гэж загнасан гэж би дуулсан. Горчаков тэгэхэд байна аа, тэгж болохгүй! Тийм эрх ч түүнд байхгүй гэж учир шалтгаан тоочиж гарч гэнэ шүү... гэж Хлапониныг эхнэртээ ярихад:

	— Яагаад байдаггүй бил ээ? гэж цаадах нь гайхлаа.

	— Яагаад гэвэл тэр одоогоор зөвхөн арми командалж байгаа болохоос ерөнхий жанжин биш гэж түүнд Хлапонины өмнөөс Лесли хариулав.

	— Бутович өөрөө Горчаков вангийн хамаатан юм гэж үү? гэж Елизавета Михаиловна гайхан асуухад:

	— Хамаатан мөн эсэхийг аллах тэнгэр л мэдэх биз ээ. Гэвч тэр Горчаковын корпусын хүнд тооцогдох учир өмгөөлөх л хэрэгтэй шүү дээ. Буун дуугаар хороогоо эргүүлдэг чинь ерөөс морин цэргийнхний гэм биш зан нь. Бид чинь ёслолын жагсаал хийхийн тулд төрсөн улс байхгүй юу, гэтэл ёс мэдэхгүй амьтан биднийг харин суман доогуур хөөж оруулах гэж байхгүй юу! гэлцэх улс... Үгүй морин цэрэг бол үнэхээр үеэ өнгөрөөсөн төрлийн цэрэг. Хэрэв над мэдэл байдаг сан бол тэр бүх торгон, шадар морин цэргүүдийг эмээлээс нь ховхолж хамгаалах нүхэнд хөөж оруулаад, морьдыг нь Крымээс бүрмөсөн хөөж гаргах сан гэв.

	— Их бууны хөдөлгөөний морьдын өвс дутагдаж өгөх хэмжээг нь хасаж байхад уу? гэж Хлапонин нэмж хэлээд, — Одоо л өвс тээж ирдэггүй юм бол сарын дараа шар усны үер эхлэх цаг болчихно, тэгвэл яах юм бэ? гэхэд:

	— Эднийг... холбоотныг сарын дараа гэхэд хөөхгүй гэж бодож байгаа юм уу? гэж Елизавета Михаиловна нөхөр лүүгээ харснаа усан цэргийн хүний хувьд илүү их юм мэдэх учиртай зочин руу харцаа шилжүүллээ.

	Нөхөр нь түүний хариуд эрүү, мөрөө яльгүй дээш болгоход зочин итгэлтэйгээр:

	— Алма дээр тэд хоёр хувь илүү хүч, хурдан буугаар дийлсэн. Одоо манай хүч тэр үед тэдний байснаас дутахгүй их буугаар бол бид тэднээс доргүй буудаж чадна. Үүнийг тэд эхлээд буудалцахад л мэдэх болно гэв.

	Энэ үеэр Хлапонины дагуул цэрэг тавиур дээр талст гангар шилэн савтай архи, тавгууд барьсаар орж ирсэнд Лесли алгаа наргиантайгаар үрэн усан цэргийн дунд их дэлгэрсэн нэг дуу эрэмгий аялав.

	 

	Адмирал хэргэмтэй шувуухай

	Онгоцоор аялж явлаа.

	Энэхүү хэргийн учраа 

	Эрхбиш нэг тогтооё

	 

	Лесли ийнхүү дуулахдаа Елизавета Михаиловна, түүний нөхөр хоёр луу хэзээний дотно явсан идэр, тэр байтугай хар багын танилуудтайгаа, амьдралынхаа жаргалтай сайхан сар өдөр, цагийг хамт өнгөрүүлж явсан хүмүүстэйгээ учирсан мэтээр харна. Сайхан бүсгүй болох төлөвтэй жижигхэн Лиза харан байтал өсөж томрон, үнэхээр ч сайхан хүн болсон, бага залуугийн нууцаа хамбан, илгэн хавтастай дэвтэрт илтгэн тэмдэглээд, өөрт нь итгэж хэлэхгүй боловч түүнийг зүйн хэрэг гэж үзэн гоморхохгүй, харин далд санаа бодлыг харцаар нь андалгүй мэддэг байсан хүн шиг байх ажээ.

	Тэр хөгжилтэй цовоо байя гэсэндээ ч тийм наргианч чөлөөтэй тавиун, хөгжүүн хөдөлгөөнтэй байх биш, харин ердөө л үүнээс өөрөөр байж чадахгүйдээ өөрийнхөө үе тэнгийн хүмүүсийг бага залуугийнхаа нөхөд шигээр үзэхгүй байж чадахгүй, үг солимогцоо ойр дотно болгох зантайдаа л тийм байх ажээ. Айлд мөн тийм өөриймсөг тавиунаар идэж, уун хамгийн цатгалан хүнд хүртэл хоол идмээр дур оруулна.

	Түүнийг дайлах гэж шахаж шавдахын хэрэггүй, тэдний тагтан дээр зассан ширээний ард биеэ бүрэн даасан байртай байхыг нь Хлапонина үзээд бэхлэлт дээрээ мөн л иймэрхүү бие даасан байдаг байх хэмээн төсөөлж түүнээс:

	— Евгений Иванович, их буугаар галлах явдал гарвал танай дайсан англичууд, францчуудын хэн байхыг танай гуравдугаар бэхлэлтийнхэн мэдэж байгаа юу гэж асуухад,

	— Англичууд байна гэж бодох шалтгаан олон байгаа юм, Елизавета Михаиловна гэж Лесли хөгжилтэй хариулаад, — Ингэхэд та Алма дээрээс тулалдааныг ажигласан хүн, таны бодлоор англи, францчуудын хэн нь илүү сайн их буучид шиг байна? гэв.

	Хлапонина үүнд, 

	— Миний холын хараа жаахан муу, тиймэрхүү юмыг сайн ажиглаж чадахгүй. Гэхдээ шарх боох газарт би манай шархтнуудыг харсан... Тун аймаар байна билээ... Тэр чинь хар дарах зүүд мэт ер бишийн аймшигтай зүйл байна билээ гэж нам төлөв өгүүлэхдээ Леслиг хянуур харж байлаа.

	Тэгээд бүсгүй нүдээ тас аньж, удаанаар, хагас минут хэртэй мартагнан суухдаа сормуус нь үл мэдэг чичгэнэн дотроо уйлж байх мэт харагдлаа.

	Хлапонин үүнийг үзээд яаран

	— Францчуудыг бодвол англичууд сайн их буучид. Энэ бол миний хувийн бодол төдийгүй Алма дээр буудуулж үзсэн нийт хүмүүсийн санаж байгаагаар тийм юм. Миний бодоход Евгений Иванович танд ноцтой дайсан тааралдаж шүү гэвэл

	— Тэр тусмаа сайн гэж Лесли хэнэггүй дуугараад хүн бүрий л бурхны авралаар зэгсэн шиг дайсан тааралддаг. Тэгвэл хүмүүст уйдах зай гарахгүй, тийм биз? Дайсны хувьд Елизавета Михаиловна та юу гэж бодож байна? гэв.

	— Бидэнд ямар ч дайсан үгүй байсан бол маш сайн сан гэж би бодож байна! Би хар багаасаа авхуулан тувт л дайн дайн гэдэг үг сонсож ирлээ. Гэтэл яагаад дайтах, юуны төлөө дайтаж байгаагийнх нь учрыг би хэзээ ч олж байгаагүй. Энэ их аюул гамшиггүйгээр яаж ийж учраа ололцох арга тун үгүй юм байх даа? гэж зочноос Хлапонина асуулаа.

	— Тэгээд дайн огт байхгүй болбол танай нөхөр бид хоёр, би усан цэргийн ахмад дэслэгч, энэ их бууны багийн дарга хүн, бид юу хийх болж байна?

	— Англичууд тэр цайз эвдэх их буугаараа... францчууд, туркчүүдийн одоо та нартай хийх гэж байгаа зүйлээс арай бага шиг ой гутмаар нэг ажил хийх байсан биз ээ.

	— Бидэн рүү довтолж, бид хамгаалж байна, тийм биз дээ?

	— Үгүй, үүний чинь ээдрээг олоход тун бэрх зүйл гэж Хлапонина гараа зочны зүг сулхан дохиод, — Шинжлэх ухаан, урлагийн аль аль нь ч хүмүүсийн зан төрхийг зөөлрүүлэхэд тус болсонгүй гэж Руссогийн хэлдэг л түмэн зөв болж байна гэв.

	Бүсгүйн царай улбартаж; нүд нь цавчлан тормолзсонд сэтгэл нь ихэд догдолжээ гэдгийг Лесли мэдлээ. Нөхөр нь их яаруу хичээнгүйлэн юм идэж, хийсвэр ярианд оролцохгүй байгааг үзэхэд эд бүгдийг бүсгүй нөхөртөө урьд ярьж байсныг бас гадарлав.

	Лесли тэгээд ердийнхөө зангаар инээмсэглэн Елизавета Михаиловнад хандаж:

	— Бид яагаад Севастополийг хамгаалах болсон, яагаад иймд хүргэсэн, хэн гэм буруутайн учрыг олох хэцүү гэдэг яриагүй үнэн! Гэвч нэгэнт хэрэг явдал ийм дээр тулж их буугаар зэрэг галлах шиг чангаар ярилцах болсноос хойш тэднээс илүү чангахан дуугарахыг л хичээхээс өөр замгүй, тийм биз дээ? гэвэл

	— Бид тэгээд тэднийг давж унана аа гайгүй, яагаад гэвэл тэд одоо хүнд их буу, сум, дарийг манай Севастопольд нөөцөлж бэлтгэснээс илүү ихээр тээж ирж чадахгүй. Тэгээд ч сүүлийн үед бас хэчнээнийг нэмж авч ирснийг тооцох хэрэгтэй... гэж Хлапонин эхнэрийнхээ өмнөөс хариулав.

	Лесли түүний үгийг шийдвэртэй дэмжиж

	— Тэд хожимдсон! Тэд одоо харамссандаа амаа барьж суугаа, тэгээд ч дэмий! Одоо хүч хүрэхээ өнгөрсөн! гэснээ үгээ таслан, — Энэ ямар сайхан шийгуа вэ? гэж дагуул цэрэг цусан улаан шүүстэй судалтсан том шийгуа зүсчхээд, тавиур дээр тавин орж ирэхэд дуу алдаад, — Бид ийм тансаг сайхан юм амтлан цэнгэх бүрэн боломжтой байхад холбоотны байдал ямаршуу байгаа вэ гэдэг л асуудал байна! гэв.

	Яг энэ үеэр их буу дараалан хоёр нижигнэсэн нь онц холгүй бололтой, юу гэвэл ширээн дээрээс хураагаагүй хундаганууд чичирлээ. 

	— Холбоотнууд таны асуултад хариуллаа гэж Хлапонина түгшин өгүүлэхэд

	— Атаархаж байхгүй юу, золигууд! гэж Лесли буудсан зүг тийш тун наргиантайгаар нүд ирмэв.

	— Гэхдээ та нар бэхлэлт рүүгээ очих хэрэгтэй бус уу? гэхэд

	— Хэрэв та намайг хөөж таныг би залхааж байгаа бол явахаас яах вэ гэж Лесли явах гэсэн янз огт үгүй, харин ч шийгуа авч хариу дуугараад, — Харин энэ буудлага манай бэхлэлтэд хамаагүй, тэнгисээс боомт руу галлаж байна... Янз нь Волоховийн цамхаг руу бололтой гэлээ.

	Эрэг дээрээс бололтой их буу нүргэлэв, юу гэвэл хундаганууд урьдаас их хүчтэй чичирнэ. 

	Хлапонин үүнд:

	— Сав хураа! гэж дагуул цэргийг дуудав. Дахин хэд хэд нүргэлж агаар доргилоод удтал нам гүм боллоо.

	Лесли тайвнаар дахин нэг зүсэм гуа авч

	— Тонилоод өгчээ гэж хэлэхэд:

	— Миний бодоход харин одоо л жинхэнэ их бууны тулалдаан эхлэх байх гэж Хлапонина нүдээ дахин аньж, биеэ хураан аяархан дуугарав.

	Лесли түүнийг зугаатай ажиглан

	— Дэмий тэгж бодох юм. Тэгж бодсоны хэрэг огт үгүй. Их бууны жинхэнэ тулалдаан хожим болно. Бид түүнийг тосож авахад бүрэн сайн бэлтгэж амжаагүй байгаа гэхэд холбоотнууд түүнийг эхлэхэд бэлэн болох бүр ч өдий! гэлээ.

	
ДОЛООДУГААР БҮЛЭГ : БОДОЛ САНААНЫ ЯЛАЛТ

	 

	— 1 —

	Үнэхээр холбоотны хуаранд их бууны тулалдаан эхлэхэд бэлэн болоогүй байсан боловч түүнд эрэмбэтэй, чадмаг, ул суурьтай, гол нь саадгүй сайн бэлтгэж байлаа.

	Эхлээд Дувр, Марселиас Константинополь руу, сүүлд Константинополиос Варнад, Варнагаас Евпатори руу олон мянган хэсэг болгон задлан зөөж ирсэн цайзыг одоо холбоотны флотын эзэгнэсэн хойгууд руу уужуу тайвуу, хямгатай тээвэрлэн очиж, эрэг дээр буулгаад бүслэн хаах шугамын урьдаас заасан газарт аваачна. Цайз тэгээд өрнөдийн дайтах ухааны боловсруулсан иймэрхүү байгууламжийн төлөвлөгөөний дагуу номын ёсоор баригдсаар байв.

	Худалдааны хэдэн зуун хөлөг дээр ирсэн бүх зүйл хэрэг боллоо. Шороо дүүргэсэн шуудай, тоосго, их бууны урд тавих бэлэн хаалт, хориг, болгарын дархны газарт хатаасан өөрсдийн сайн чанартай хүрз зээтүүтэй ирсэн газар шорооны ажил хийх мянган болгар хүн, тэр бүгдийн ашиг одоо л нэг гарч байлаа.

	Оросын цайз Севастополийн эсрэг босгох энэ цайзыг барьж байгуулах арвин их хэрэгсэл зэхэн авч ирсэн явдал есдүгээр сарын 12-нд Раглан, Канробер хоёр их цэрэгтээ хотыг дайрах тушаал өгөөгүйн шалтгаан болсон байж ч болох юм.

	Ямар нэгэн зорилгод хэт их элбэг хэрэгсэл байх нь «тийм их юмны хэрэг юу байна, яах гэж өчнөөн удах хэрэг вэ?» гэдэг хийсвэр санаа төрүүлэх хэдий боловч бүгдийг нь дэс дараатай ашиглах бодол хүнд оруулдаг учир бий.

	Хөгшрөхөд алгуурлах, ёсорхох зан нэмэгдэнэ. Ийм насанд хаширлах цэгнэх гэдэг элж буй амьдралын хамгийн гол үнэтэй зүйл болдог тул хүн түүнийгээ умартан гэнэт халуун цочмог аашлах нь тун ховор. Үйл явдлыг хашир ухаандаа зохицуулах гэхээс биш, үйл явдал гэнэт өөрчлөгдөх явцад тулгаран түүний золио болохыг үл хүсдэг хашир санаагаа орхиж зүрхэлдэггүйд хөгширсөн насны шинж бүрэн харагддаг юм.

	Суманг бол сайн даргалах, хороог сайн захирах, дивизийг тааруухан дөнгөх боловч их цэргийн ерөнхий жанжинд огт үл тэнцэх шийдмэг бус Канроберийг нүсэр том биетэйн дээр ихэнх хөгшчүүлийн зангаар үглээ яриа болчихсон Раглан лорд эцэстээ атгадаа бүрмөсөн авчээ.

	Сент-Арно нас эцэслэж байгаа хүний сулхан дуугаар их цэрэг захирах эрхийг түүнд шилжүүлж байхад Севастополийг хэдхэн өдрийн дотор эзэлж, Канробер гэдэг нэр нь түүхэнд алдар гавьяагаар гийн тэмдэглэгдэх болно гэж тэр бүрэн итгэж байв.

	Түүний цэрэгтэй явсан газарч татаарууд хот хуурай газрын зүгээс огт бэхлэгдээгүй гэж баталж байлаа. Гэвч хотыг Инкерманы өндөрлөгийн зүгээс тойрч үзээд хамгаалах шугам байгаа, амьд хүч, их буугаар хангагдсаныг Канробер нүдээр үзжээ.

	 Хотыг хамгаалахын тулд хэдэн өдрийн дотор Корниловын юу хийснийг татаарууд мэдээгүй, үнэхээр гэм буруугүй байсан ч гэсэн Канробер ууртаа тэднийг дүүжлэх тушаал буулгав.

	— Гэлээ гэхдээ тэр болхи бэхлэлтүүд манайхны их цэргийн түрэлтийг зогсоож дийлэхгүй, дайралт амжилттай болно гэдэгт би баттай байна гэж Канробер Рагланд хэлсэнд цаадах нь гараа сэрэмжлэн өргөж татгалзан толгой сэгсрэв. Канробер түүнд залуу хүн, залуугийн гэнэн хонгор зангаар яаж ч хөнгөмсөг хөдөлж мэдэх хүн шиг санагдана.

	Раглан тэгээд үгээ сайтар цэгнэн байж, их цэрэг хүнд аялал хийж ядарсан, өвчтэй хүн олон байгаа, оросууд үхэн хатан тулалдах болно. Алма дээр гурван мянга гаруй хүний аминд хүрсэн бол Севастополь лав түмэн хүний хохирол гаргаад бас тэр хоёрын санасанд хүрэхгүй байж болно, харин оросуудын бэхлэлт маш болхи болохоор цайз эвдлэх их буунуудын таван цагийн галлалтыг ч даахгүй гэж ярив.

	Раглан эрэмбэ дараатай бүслэн хаах бодлогоо зөвтгөж гаргасан шалтгуудаа дүгнэж

	— Одоо Севастополийг эзэлж авсанд тооцож болно. Харин тэгэхдээ бидний ялалтыг Пиррогийн14 ялалт гэж тооцоход хүргэхгүй байх хэрэгтэй байна. Бид өөрийн талаас аль болох бага хохиролтойгоор энэ хотыг авах хэрэгтэй гэв.

	Түмэн хүний амь гэдэг Севастопольд хэт их үнэ, өдий олон хүн алдвал өөрийн нь ялж дийлсэн алдар үлэмж буурч мэднэ, харин дарь тугалга хоёрыг хэчнээн үрлээ ч тооцогдохгүй, уг зорилгыг баттай, амар хялбар, францын эзэн хааны их цэрэгт хал бал багатайгаар гүйцэтгэж болно гэдгийг Канробер хүлээн зөвшөөрчээ.

	Сент-Арно наймдугаар сарын сүүлчээр Варнагаас хөдлөхөд гаргасан тушаалдаа:

	«Мөдхөн Севастополийн хэрмэн дээр бид гурван холбоотны тугт «Эзэн хаан мандтугай!» гэсэн үндэснийхээ уриа дуудлагаар баяр хүргэж байх болно» гэсэн гоё үгийг тэр санаж явна.

	Тэр үгс тэгэхэд хөдөө нутгийн тэр жүжигчний хэвшил болсон хоосон үг шиг санагдсан бол одоо учир холбогдол ул жинтэй болжээ. Цайз эвдлэх их буугаар сайтар галласны дараа Севастополийг эзлэхэд цэрэгтээ гаргах хожмын тушаалд энэ үгийг оруулбал зүгээр юм сан гэж Канробер одоо бодох болжээ.

	Бүслэлтэд хэрэгцээтэй бүхнийг тээвэрлэж байгаа тээврийн бас худалдаачдын галт болон дарвуулт онгоцнуудыг байлдааны хөлөг онгоцоор хамгаалах тухай санаа огтхон ч зовохгүй байж болох байв. Юу гэвэл Крымийн эрэг хавиар аялахад Францын эргийн орчимтой адил ямар ч аюулгүй болжээ.

	Хуурай газарт холбоотнууд хөл дээрээ бат зогсож мөн Меншиковын хүч дорой их цэрэг тэдэн рүү дайрах юм уу, тэр дундаа Севастополиос том хүч гарч довтлох тухай санах ч хэрэггүй байв.

	Гэтэл эхний өдрөөс аван санаанд ороогүй олон гачигдал гарч иржээ. Юуны өмнө холбоотны хуарагнан эзэгнэсэн газарт ус бараг үгүй, Балаклав, Бадык-Кой, өөр нэг Комар суурин, бусад хэдэн жижиг эдлэнд байгаа нутгийн цөөн хүний хэрэгцээнд зориулсан худгууд Английн их цэргийг хангаж огт хүрэлцэхгүй, тэдний хуаранд аяга ус гурван шиллингээр зарагдах нь тэр үеийн оросын мөнгөөр бараг нэг мөнгөн рубль хүрч байжээ. Францчуудын эзэгнэсэн Херсонесийн хойг дээр ус бүр ч ховор тул Севастополийг хангадаг усан хоолойн системийг яаралтай өөрчлөн холбоотны их цэргийг цангах аюулаас аварчээ.

	Юм нөөцлөхдөө бэрх францчууд буусан өдрөө л майхан шааж хөнгөн сууц барьж эхэлсэн бол английн их цэрэг майхан арван өдөр хүлээж, нүцгэн газар дээр огт дасаагүй аяны байдлаар хуарагнажээ. Шөнөдөө хүйтрэх тул хамгийн адгийн ноорхой хөнжлийн үнэ хоёр фунт стерлинг хүртэл дээш хаджээ.

	Намдахгүй байгаа хумхаас гадна олон янзын өвчин дэлгэрнэ. Бараг бүх дарга өвчтэй; гэтэл аяны эмнэлгүүд яагаад ч юм хөлөг онгоцонд ачигдаагүй, Варнад хоцорчээ. Эмнэлгийг өдөр тоолон хүлээх авч ирж өгдөггүй.

	Гэтэл Севастополийг түргэн авахын тулд бүслэн хаах ажил эрчимтэй явагдах ёстой байв. Ая тавыг эрхэмлэгч хөгшин жанжин нь Балаклавыг таалж штабаа байгуулснаар цэргийнхээ гол нурууг огтхон ч хайрлаж үзсэнгүйг англичууд эхний өдөртөө л ойлгов. Юу гэвэл тэргүүн шугамд хэрэг болох элдэв хүнд зүйлийг тэд таван бээр газраас үүрэх болж хөллөх морьд цөөн, тэдэнд өгөх өвс тэжээл хомс, цайз эвдлэх их буу тэргүүн шугам руу зөөж яваад няцарч үхэцгээнэ. Газрын байдал уулархаг, даруй өөрсдөө л засахгүй бол зам маш муутай.

	Тэр ч байтугай Викториа хатан хааны ач Кембрижи вангийн дивизийн аварга биет торгон цэргүүд хүртэл хэдхэн өдрийн дараа ихэд сульдан ядарч туйлдсан царайтай болжээ.

	Францчууд бүслэх шугамын зүүн жигүүрийг эзэгнэсэн нь Зэгст болон Стрелецкийн зогсоолоос тэргүүн шугамд хүртэл их ойр байв. Аян дайнд бэлтгэсэн тэдний ерөнхий штаб английнхаас илүү холын хараатай, ханган нийлүүлэх албаны газар нь санаа тавимхай байснаар францын хуаранд өвчтөн цөөн ажээ.

	Сент-Арногийн Севастополийн хэрмэн дээр босгон баяр хүргэхээр зэхэж байсан гурав дахь холбоотны туг бол туркийнх юм. Тэдний дивиз долоон мянган цэрэг даргатай, арван хоёр хээрийн их буу, цайз эвдлэх есөн том буу авчирчээ. Энэ дивизийнхнийг францчууд бүр Варнад байхын өөрийн нөөцөөс хооллуулах болж Крымд францын цэргүүд хүртэл эхний үед оногдох зохистой юмаа олж авч чадахгүй байсан тул туркчүүдэд юу хүртэх билээ. 

	Франц, Английн хуарангийн ар талд бэлтгэл хүч болон тавигдсан Туркчүүд өлсөн зовохын эрхээр франц, англичуудын гал зуух, аяны талх барих газрын орчим бөөнөөрөө эргэлдэж, мөлжүүртэй яс, талхны зах гуйн, асгасан шавхруу онгичиж, нутгийн иргэд алж талах санаатай хавь ойроор хэсүүчилнэ.

	Сүүлчийн энэ авралт санаа холбоотны цэргийн жанжин нарын толгойд бас орж, Севастопольд хамгийн ойр, эрэг хавийн хотуудаас хамгийн олон хүн амтай Ялтыг талахаар шийджээ.

	Есдүгээр сарын 22-ны өглөө арван хөлөг бүхий цуваа ирж жагсаалын хагас нь Английн, тал нь Францын байлдааны флотын хөлөг байсны дотор салхи намдвал чирүүлэх хоёр дугуйт сэлүүрт галт онгоц дагуулсан гурван тавцант хоёр дарвуулт хөлөг томоороо гойд ялгарна.

	Энэ өглөө эртний ёсорхуу айлчлал чухам юу гэгч болохыг Ялтынхан нэг нэгнээсээ түгшин асууж байтал галт онгоцнуудын нэг нь эрэг рүү хүрч ирэв.

	Тэгээд сая хотоос дүрвэх хэрэгтэй нь тодорхой болж тэр цагийн мужийн хотуудад олон байсан мөнгөн сан, хошууны шүүх, хотын захиргаа зэрэг албан газрууд түрүүлэн хөдлөв. Ялтын бүхэл хуаран тавь орчим мянган цэрэг, хасгууд дарга нарынхаа хамт тэр цувааны арыг хамгаална. Хотын иргэд яаран сандран хумьж авсан юмсаа үүрэн хүүхдээ чирэн Гүрзую, Алушты зэрэг татар сууринуудын хажуугаар Симферополь орох замаар цуврав.

	Гэвч хотынхны дөнгөж хагас нь гарч амжлаа. Холбоотнууд шалмаг хөдөлж хөсөг бүрээс арван тав хүртэл цэрэг суулгасан том том завь буулгана. Бусад цэргүүд эргээр тархаж гудамж, бараг айл бүрийг чандлан сахиул зогсоож, хүмүүсийн хөл хөдөлгөөн нам болж, цаашид юу болохыг амьсгал даран хүлээнэ.

	Цаашдаа тэгээд дээрэм эхэллээ. Өглөө эрт тул бэлчээрт гаргаж амжаагүй саалийн бүх үнээ, ямааг, том завь, хөнгөн онгоцонд ачихын тулд эрэг рүү тууж одлоо. Тахиа гэрийн бусад шувуугаар дүүргэсэн шуудайнууд мөн тийш нь чирнэ. Гахайг туухад бэрхтэй тул жадлан алаад айлуудаас булаасан тэргээр тэднийг зогсоол руу зөөнө. Талх, өндөг, дарс, элсэн чихэр, гурил будаа идэх юм бүрийг тонон тийш нь зөөнө.

	Гэвч цэргүүдэд ганцхан идэх юм хэрэгтэй байсангүй, хуаранд нь хэрэг болж мэдэх хаалга цонхыг эвдэн авч, авдраас дээл хувцас гарган цөлмөж юу ч хийсэн ял цээрлэл эдлэхгүйдээ эрдэж сав суулгыг бууны бөгсөөр яйчин, зураг хөрөг, ном сэлтийг жадаар урж, сүйтгэн өөрсдөдөө хэрэгцээгүй буюу авч явж чадахгүй бүхнийг хорлон сүйтгэлээ.

	 Өртөө буудлаас үлдээсэн бүх тэрэг тоног сэлтийг авч, дэлгүүр, албаны агуулах сэлтийг хуу хоослов. Тэгэхэд Потоцкий гүнгийн эдлэн байсан Ливадийг мөн хоосолжээ.

	Ялт, тэр хавийн эдлэнгүүдийг цөлмөх дээрэм хоёр өдөр үргэлжлэв. Зөвхөн есдүгээр сарын 24-ний шөнө цуваа эргэж хөдлөв. Харин улс төрийн нарийн бодлогын үүднээс эзэн хатны эдлэн «Ореандийг» тэд хөндсөнгүй орхив.

	Есдүгээр сарын энэ үе чулуут замаар зөөж яваа олон их бууны дугуй чулуу цохилон тарчигнан цуурайлах нь дайсны талаас шөнөдөө Севастопольд дуулдах агаад тэнд их бууны хаалт босгон их буу зоох ажил зогсолтгүй явагдсаар байв. Холбоотнууд хамгаалах нүх ухах уурын машин авч ирсэн гэдэг цуу хүртэл тархсан боловч чулуурхаг хөрсийг тийм машин дийлнэ гэдэгт саперууд эргэлзэж байв.

	
Зээтүү ёотуугаар балбан босгох тоос оросын хамгаалах шугамаас гурав, тэр ч байтугай хоёр бээр газарт манарах нь цэлмэг өдөр тов тодхон харагдана. Ажилчдыг холын их буугаар буудахад ажлаа хаян зугтаах нь харагдах боловч өглөө болоход дайсны хамгаалах нүх нэмэгдэж, тахиралдан ойртсоор байгаа нь мэдэгдэнэ.

	Англичуудын зүгээс гуравдугаар бэхлэлтийн эсрэг ганцхан шөнийн дотор оросын хамгаалах нүхэнд долоон зуугаад алхам ойртсон нүх ухчихсан байсан агаад тавдугаар бэхлэлтийн эсрэг Францчууд бүр ч ойр, мод хүрэхгүй ойр болтол ухаж иржээ.

	Энэ бол оросын усан цэргийнхээс дутуугүй уйгагүй шургуу хөдөлмөрийн үр дүн байлаа. Холбоотны морьд цайз эвдлэх хүнд буунууд бэхлэлт рүү зөөж аваачих ажлыг үнэхээр хүч хүрэхгүй, өдөрт хэдэн арваараа үхнэ.

	Корнилов ажил хийж байгаа улсыг буудуулахаар өдөр бүр хурдан буутан болон тагнуулчдыг явуулах боловч францчууд тэдний өөдөөс Африкийн ангиа, англичууд мэргэн бууч нар гаргаж, буудалцах дуу нэг намдаж, нэг ширүүсэн өдөр бүр улам олон хүн түүнд татагдан орох болов.

	Гэхдээ хурдан буутнууд оросын цэрэгт цөөн, буучдын батальон ирүүлэхийг Меншиковоос Корнилов хүссэнд Одессад Горчаков руу үүнийг хэлүүлж элч мордуулжээ. Меншиковын хүсэлтийг Горчаков хүлээн авч буудлагын батальон хөдөлгөсөн авч тэр нь хүлээж байсан цагаас нь хожигдож ирсэн билээ.

	Холбоотнууд яаравчилна. Оросын их буугаар буудахад тэд багуудынхаа байрлалыг мэдэгдэхээс айн хариу үл буудна. Тэр ч байтугай их бууны хаалтын буудах нүхийг гаргахгүй, гаргасан ч дор нь шороо дүүргэсэн шуудай сэлтээр бөглөнө. Тэд их л нууцархаж байлаа. Явган цэргүүд харилцах шуудуу, газар гэр ухсаар туйлдаж байгааг үзээд Раглан, Канробер хоёр флот командлагч Дондас, Гамелен лорд хоёроос усан цэрэг ирүүлэхийг шаардав. Хоёр флот тус бүрд хорин таван мянга хүртэл усан цэрэг байжээ. Тэгээд холбоотны усан цэргийн тэн хагас нь оросын бүх усан цэрэг шиг эрэг дээр саперууд, эцэстээ бэхлэлт эвдлэх их бууныхан болохоор эрэг дээр гарав.

	Газар дээр, газар дор зуу гаруй мянган хүн, хэдэн түмэн морь, луус, шар үхэр төмөр модон олон зуун мянган дугуй, хүрз, лоом царил зээтүү хөдөлж учир зорилго нь илт, яаруу тэвдүү, ажил бүтээсэн өдрүүд үргэлжлэв... Цаг нь ирсэн өдөр нэг нь нөгөөгийнхөө аль болох олон хүн, морь луус алах, гол нь их бага элдэв төрлийн зорилт бүхий их буунууд, хөсөг тэрэг устгах зорилгоор нэг нь нөгөө рүүгээ нүүлгэх ширмэн бөмбөг зоох газруудад уул овоо шигээр зөөж зэхэхийн тулд л ингэж их хөл ажил болно.

	Цайзыг хуурай газраас их буугаар бөмбөгдөх бэлтгэл ажил дууссан гэж үзэж болох тухай мэдээ Канробер, Раглан хоёрын хэн хэн нь аравдугаар сарын аравны үд дундад хүлээн авлаа. Хоёр их армийн гол командлалын газраас энэ тухай даруй Дондас, Гамелен хоёрт мэдээ хүргүүлсэн нь шалмаг жижигхэн галт онгоц оросын их буунуудын сум үл тусах газар, их зогсоолын шугамын ташаа эргэлдэн тэмдэгт хөвүүрүүд хаяж байхыг тэр өдрийн орой эргийн боомтуудаас ажжээ.

	Энэ юу гэсэн үг болохыг усан цэргүүд үл андана. Холбоотны хөлөг онгоцнуудын цуваа бүхлээрээ Кача голын адагт зогсож тэндээс галт онгоцоор францын хуаранд ус зөөдөг байв. Гэтэл эдүгээ тэнгист тэмдэгт хөвүүрүүд хаяж байгаа нь холбоотны хөлгүүд боомтуудын өмнө дайчин сүр чадлаа илтгэн хүрч ирнэ гэсэн үг байлаа.

	Шадар туслагч хурандаа Альбединский өртөөний тэрэг солин Николайн өөрийн гараар бичсэн захидлыг Меншиковт гардуулахаар хурдалж явах үед Раглан, Канробер хоёр морьтой Англи Францын штабын хэсэг генералаа дагуулан их бууны түүхэнд урьд үзэгдээгүй их тулалдаан эхлэхэд бүх юм бэлэн болсон гэж үзэж байгаа бэхлэлтүүдээ эргэж явав.

	Николай хамгаалах тухай бодлыг ч болов шившигтэйд тооцон «зохимжтой газар бэхжин байж» хэдий алгуур боловч давшихыг шаарджээ. Тэрээр Меншиковын санааг засаж: «Цаг улирлын байдал бидэнд ашигтай байна. Тал бүрээс салхи үлээсэн хадархаг нүцгэн газар холбоотнуудын хуаран их тохь муутай байгаа байх. Тэднийг их өвчилж үхэж байна гэж чиний хүү ярьж байна. Тэгж байвал таарна! Сонинд хүртэл тэр өвчний тухай дурджээ. Эд бүгд тэдний хөөрүү сэтгэлийг жаал дарж өгөх вий!» гэжээ.

	Үнэхээр олон хүн өвдөж үхэж байгааг холбоотны ерөнхий жанжид мэдэж байсан боловч байрлалаа эргэж үзээд ямар ч атугай заавар зорилтоо биелснийг үзэв.

	Галацад дөнгөж нэгдүгээр дивизийн дарга байхдаа цэргийнхээ байрыг халаах түлээ дөрөвдүгээр сард нэхэн Туркийн ноёныг загнаж байсан нь Канроберт тэсвэр дутагдсан хэрэг байсан бол одоо Францын их цэргийн жанжин болсон хойно нь бас л тэсвэр дутагдлаа. Английн инженерийн албаны хурандаад Канроберийг нийц муутай асуудал тавихад Раглан түүний тухай тэгж бодон ярвайжээ.

	— Ямар ч гэсэн оросын бэхлэлт бас их хүчтэйг би харж байна. Ноён хурандаа та юу гэж бодож байна? гэж тэр асуужээ.

	Ажилдаа турж эцсэн боловч сахлаа цэмбийтэл хуссан хурандаа морин дээр байгаа Францын ерөнхий жанжин руу дээш хараад:

	— Оросын бэхлэлт манай их бууны галыг даахаар баригдаж чадаагүй, манай анхны суманд үнсэн товрог болно гэв.

	Энэ хариулт Рагланы санаанд нийцэв. Өөртөө ингэж бат итгэсэн, догь инженер лүү тэр сайшаан толгой дохиод Канробер луу эргэж настай хүн гэхэд арай их сэтгэл хөөрсөн байдлаар:

	— Эрхэм нөхөр минь, энд манай цэрэг дайны ухаан бодлын ялалтыг та бид хоёр үзэж байна гэж ганц гараараа оросууд буудах нүхний нь тоогоор «таван нүдэт» гэж нэрлэсэн бэхлэлт дээр сүртэй эгнэн харагдах цайз эвдэх Ланкастерийн аварга их буунуудыг зааж, — Эд одоогоор дуугүй байх авч эдний хүч чадлыг Оросууд маргааш мэдрэх болно. Маргаашийн өдөр манай аян дайны төгсгөлийн эхлэлт болно гэв.

	
НАЙМДУГААР БҮЛЭГ : ИХ БУУНЫ АРАВДУГААР САРЫН 5-НЫ ТУЛАЛДААН

	 

	— 1 —

	Генерал Кирьяковын дивизийн Москва, Тарутины хоёр хороо эхнийх нь аравдугаар сарын 5-нд, дараачийнх нь 6-нд болох хорооныхоо баярт бэлдэж байв.

	Иймэрхүү баярын өмнө хэзээ ямагт хорооны байрыг цөм угааж, цэвэрлэж бэлтгэнэ. Тогооч нар гал зууханд байцай, хэрчсэн өндөгтэй боов хүртэл жигнэнэ. Цэргүүдэд баярын хундага барихаар архи зэхэж, үхрийн махнаас гадна бас ямааны мах хоёр дахин их хэмжээгээр чанана.

	Гэтэл бөмбөгдөлт юу юугүй эхлэх нь их бууны багууд дээр мэдрэгдэн, дайсны тэргүүн шугам дээр хөл хөдөлгөөн маш ихтэй болж, их бууны буудах нууцалсан нүхнүүд бөглөөсөө аван онгойж эхлэв... Их бууны багууд сахин суусан эрүүл саруул, тарган цатгалан хөгжөөн наргианд дуртай олонх нь Синопийн тулалдаанд оролцож явсан усан цэргүүд амьдралдаа эцсийнх нь байж болох энэ оройг хий дэмий үрэхийг хүссэнгүй, хоёр явган хороонд эхлэхээр дөнгөж бэлтгэж байсан баяр цэнгэл аяндаа их бууны багууд дээр эхэллээ.

	Энэ бол урт удаан, хүнд нүсэр, чухаг ажил гүйцээсний дараа тэдний зүй ёсоор эдлэх амралт нь байв. Малахов толгойгоос эхлэн найман том, гучин дөрвөн жижиг бэхлэлт барьж дуусгасан их ажлыг мялаав.

	Усан цэргүүдийн шөнө дүл болтол хөгжимдөх, дуулах бүжиглэхийн алиныг ч дарга нар хориглосонгүй. Дарга нар өөрсдөө мөн наргиж цэнгэлээ.

	Москвагийн хорооны байрласан байшин, майхнууд гуравдугаар бэхлэлтээс холгүй байлаа. Хорооны баярын бэлтгэл нь бүхэл бэхлэлт дээр тэр болтол сар илүү үнэнхүү хүч тавин ажиллаад нуруу тэнийлгэж, мөрнийхөө чилээг гарган хөлсөө арчиж байгаа хүмүүст баяр болох хөөрсөн сэтгэл төрүүлнэ.

	Дарга нарын газар гэрт Лесли цэцэн цэлмэг хошин үг чөлөөтэй урсган, хаанаас дуулсан нь бүү мэд, хэн бүхний сонсоогүй цоо шинэ шог гаргаж ярин, «Шувуухайн» тухай бүсгүйчүүлд дуулгах аргагүй үгээр зохион дуулж нийтийг хөгжөөнө.

	Бэхлэлтийн дарга нар хоёрдугаар зэргийн ахмад Попандопуло гэгч Одессийн грек хүн, харин Лесли ангийн бага дарга бол өвгөн Попандопулогийн хүү хорин хоёр настай бага дэслэгч агаад юм бүхэн дээр өөрийнхөө шууд дарга ахмад дэслэгчийг дуурайх гэж мэрийнэ.

	Бэхлэлт хорин хоёр их буутай, «Эзэн хатан Мария» хөлгөөс буулгасан хүнд их бууны багийг Лесли командална. 

	Английн их бууны багийг буудах нүхийг ширтэж, нэг их бууныхаа гөлгөр урт гол төмрийг илбэн алгадсанаа Лесли залуу бага дэслэгчид, 

	— Зүгээр ноён англичууд минь! Бид их бууны урлагийн бүх горим журмаар та нарыг төөнөөд өгүүж! Та нарын шаргал үсийг самнаад өгүүж! Гайгүй! гэж хэлэв.

	Өмнөд нутгийн тэгш сайхан зүс царай, ялихгүй унжуувтар хамартай, нуруу өндөр биш авч гоолиг, овжин шалмаг бага дэслэгч Попандопуло үүнийг өөрийнхөө сэтгэлийг засах гэж хэлсэн үг биш, сэтгэлийг нь засахын хэрэг ч байхгүй, харин маргааш өдрийн их бууны тулалдаанд ялна гэдэгт бат итгэснийх гэдгийг ойлгож байв. Тэнгисийн холын их буунуудаас гадна холбоотнууд дайралтад орж зүрхэлбэл үрлэн сумаар шүрших хээрийн болон богино голт их буунууд бэхлэлт дээр бас байв.

	Олон таван үггүй боловч ажилсаг, хавийн хүмүүсээ зохих ёсоор ажиллуулж чаддаг эцэг нь бэхлэлтийг дааж байгаа болохоор залуу бага дэслэгч өөрийгөө бэхлэлт дээр хэн бүхнээс ч илүү баттай санаж байлаа. Багаасаа аван эцэгтээ итгэж сурсан, эцэг нь ямар нэг юм цалгардуулж үзээгүй, юмыг дутуу дулимаг хийдэггүй хүн байлаа. Бага дэслэгч Попандопулогийн хувьд хамгаалалтын бүх шугам дээр хамгийн хүчирхэг нь гуравдугаар бэхлэлт гэж санагдана. Тэгээд аравдугаар сарын 4-ний наргиант оройн дараа залуу дарга газар гэрийнхээ мухарт шинелиэ нөмрөн амгалан тайван бөхөөр дугжрав. Өдөр бүр таван цагт босож хөлөг онгоцны сав дахь уснаас нүүрээ угааж, их буун дээрээ очно. Багийн дарга Евгений Ивановичийг ирэхээс өмнө их буу дээрээ очсон байх нь албан үүрэг агаад зургаан цагт харуул солилцох тул тэр өөрөө мөн харуулын албанд оногдоно.

	Тэр өдрийн үд дээр Корнилов ердийн зангаараа бэхлэлтийн шугамыг дохио өгөх хоёр даргын хамт морьтой эргэж яваад бэхлэлтийн дэргэд зогсон, Английн их бууны багийн буудах таван онгойсон нүхийг зааж эцэст нь:

	— Бүх байдлыг үзэхэд тэд бөмбөгдөхөөр зэхэж байх бололтой. За яая гэх вэ, тосож аваад үзэлцэнэ дээ! гэж хэлэхийг нь бага дэслэгч Попандопуло сонсжээ.

	— Өндөр дээдэс ээ, бид ч бас болох бүтэх бүхнээ л хийсэн дээ гэж Корниловтой нас чацуу мөртөө хар сахалд нь илүү их буурал суусан эцэг нь тайван хариулахад

	— Тийм ээ, бид бэлхэн... Бид бэлхэн... Бид бэлхэн байна! гэж Корнилов улам бүр итгэлтэйгээр давтан өгүүлж тэнд буй ногоон толгой дээрх дайсны ямар нэгэн юмыг олж харах гэж мэрийн дөрөөн дээрээ босоод, — Тэд ч мэдээж бэлэн болсон. Гэтэл бид ч бас ялгаагүй... Хойчийг тэгээд бурхан шийдэх болтугай гэж маш төвшин, бүр ч ёсорхуу төлөвөөр өгүүллээ. Корниловын тунгалаг нүдний зовхи лав нойр муутайгаас болсон бололтой нэлээд улайчихсан хөх судас бүхий урт цагаан гартай ажээ. Газар гэрийн мухарт шинель нөмрөн нойрсож байхдаа дундад зууны үеийн дуулгатай, мөнгөн бүсэндээ илд зүүсэн, Корниловынх шиг тунгалаг нүд, урт цагаан гартай, өндөр бүсгүйг хараад «Энэ хэн бэ, Евгений Иванович?» гэж Леслийгээс асуухад «Юуны чинь «хэн бэ» гэж? Жанна д'Арк л байхгүй юу!» гэж Лесли хариулав.

	Корниловынд яг энэ үеэр Нахимов явахаар завдан сууж байлаа. Корнилов тэгэхэд Хойд талд цамхаг маягаар боомт байгуулсан нөгөө халагдсан дэслэгч Волоховын байшинд суудаг байв. Байшингийн багахан хэсгийг тэр өөрөө, ихэнх хэсгийг нь түүний штаб эзэлнэ. Холбоотны галт онгоц тэнгист тэмдэгт хөвүүр орхисон нь тэнгисийн зүгээс их буугаар бөмбөгдөхөд маргаашаас хожигдохгүй бэлэн байх хэрэгтэйг тодорхой харууллаа. Иймд хуурай замын, хамгаалах ангийн дарга гурван адмирал Новосильский, Папфилов, Истомин, генерал Асеановичийг төдийгүй, эргийн боомтуудын дарга нарыг Корнилов гэртээ зөвлөгөөнд ирүүлжээ. Зөвлөгөөн дээр Корниловын штабын дарга гэж тооцогдсоор байгаа генерал Моллер, өөрийнхөө дивиз төдийгүй, Театрын талбай дээр байрлаж, дайсны сэт дайрах гэсэн газраар сэлбэх бүх бэлтгэл хүчнийг командалж байгаа генерал Кирьяков хоёр бас байлцалгүй яах билээ.

	Зөвлөгөөнд байсан хүмүүс цөм тарж, дотно халуун нөхөрлөлөөр барахгүй, бас нөхөрлөлтэй тэнцэх урьдын хэлхээ холбоотой байсан Нахимовыг Корнилов өөрөө авч үлдэв.

	Корниловынд Нахимов олонтоо ирдэг, богинохон гаансаа зуугаад сууж байхыг нь харахдаа Корниловын гэргий Елизавета Васильевна дуртай, хүүхдүүд нь бас түүнд ижил дасал болсон ажээ. Албаны бүх юмаа сая зөвлөгөөн дээр ярилцчихсан болохоор албаны бус юм ч хоёул ярилцаж болох байлаа.

	Хуурай газар, тэнгисээр их буугаар галлах үед хөлгүүд аль хажуугаараа хаашаа харж зогсох тухай нэгэнт ярилцсан, хотод хэрэв дайсан дайран орж ирвэл тэднийг живүүлэх аргыг хэлэлцсэн, бөмбөг унаж гал түймэр хөлөг дээр гарвал хэрхэн унтраахыг усан цэргүүд мэднэ...

	Өөрт нь чухаг мөртөө тодорхой биш мэт байх өөр нэг зүйлийн тухай Нахимовтой ярилцахыг Корнилов хүсжээ.

	Тэдний сууж байгаа уудам тасалгаанд тамхины цэнхэр утаа суунаглана. Тэгэхэд Жуковын фабрикийн тамхийг хамгийн сайнд тооцож, өөр тамхи татахыг базаахгүйд үзнэ. Хоёр адмирал, зөвлөгөөн дээр уусан улаан архины шилүүдийг хураагаагүй ширээний ард өөд өөдөөсөө харан сууна.

	— Павел Степанович, Николаеваас бие хүн эхнэрийн захидал авч иржээ. Елизавета Васильевнаг таны амрыг эрнэ үү гэж гуйсан байна... Хүүхдүүд мөн ялгаагүй... гэхэд нь:

	— Санаж байгаад нь их баярлалаа! Их баярлаж байна, гэж Нахимов аман дотроо дуугараад "Алеша маань «Диана» дээр хаа яваа вэ?" гэв.

	— Харин Алеша одоо... «Диана» одоо Сингапурт ойртож явах учиртай. Англичууд бидэнтэй дайтаж байгаа болохоор хөлөг онгоцыг барьж авч болох юм, үүнээс л би эмээж байна!

	— Зогсоод өнгөрөөнө өө! гэж Нахимов амгалангаар толгой дохиж төвийг сахисан нэг боомтод зогсож хүлээнэ. Их удаан зогсвол л уйтгартай байх байх даа. Гэхдээ манай сургууль хийн аялж яваа хөлөг онгоцыг тэд дайрна гэж бодоход бэрх байна шүү... Үгүй Владимир Алексеич, тэд өнөө хүртэл тийм юм хийгээгүй, миний бодоход тэгж зүрхлэхгүй байх гэв.

	— Би ч бас санахдаа англичууд... уг нь ёс уламжлалыг хатуу сахидаг улс... Харин өнөөгийн ийм засгийн газрын үед Францчууд л тэгж чадах улс даа гэхэд! Нахимов ярвайж, тамхиа хүчтэй сороод цагариг утаа гаргаснаа шийдмэгээр,

	— Үгүй, францчууд ч тийм юм хийхгүй! Тэгээд ч Хятадын юм уу, Голландын нэг боомтод зогсоно гэдэг залуу хүнд сургамжтай зүйл шүү гэж хэллээ.

	— Энэ тухай маргах юу билээ... сургамжтай байлгүй яах вэ, гэхдээ түүнийг сайн харж харгалзах хүн байвал тэр л дээ. Гэтэл Хятадын тэр боомт хотууд гэдэг чинь... гэтэл

	— Алеша өөртөө хатуу чанд шаардлагатай хүү, түүний хувьд ер айлтгүй гэсэнд:

	— Та түүний занг «өөртөө чанд шаардлагатай» гэж сайхан тодорхойллоо гэж яриаг нь Корнилов сэргэн тосож аваад, — Сайхан хэллээ! Тэр маань муу нөхдөдөө ч уруу татагдахгүй! Тийм ээ, түүнд биеэ баттай даасан чанар бий, бүр багын тийм хүүхэд байсан юм. «Өөртөө чанд шаардлагатай» хүүхэд! Энэ чинь одоо бидэнд их чухал болоод байна. Бидэнд, зөвхөн бидэнд ч биш, бүх орос оронд их цөвүүн цаг ирнэ. Орост цөвүүн цаг тулгарлаа, тийм шүү! Тэгээд хамгийн цөвүүн хэцүү өдөр маргааш байж ч болзошгүй... Та бид хоёр үүнийг даван өнгөрөөж чадах уу, Павел Степанович? гэж асуув.

	Асуултыг шахуу давчуу тавьсанд Нахимов янз нь тэр даруйдаа ухаарсангүй бололтой, тэгээд ухаж ойлгосон хойноо Синопийн тулалдааны төлөө авсан Георгийн том одон хүзүүндээ зүүсэн адмирал маань янцаглан, зөөлөн сандлын түшлэгт тулан:

	— Бурхны өршөөл өндөр, далайчдын аз их байдаг бус уу? гэж нухацтайгаар сургамжлан өгүүлэв.

	— Усан цэргийг хуурай газарт гаргаад хаячихсан үед бол ямар байх вэ? гэж Корнилов бүдэгхэн инээмсэглээд, — Нил мөрний матар усандаа бас л азтай байх атал эрэг дээр гармагц нэг мэдэх нь ээ суманд өртсөн байдаг... Энэ чинь Павел Степанович, та бид хоёрт огт өөр орчин шүү дээ... Үүнийг би зүгээр үгийн далимд хэлчихлээ. Эхнэр маань сайхан ерөөл тавьсан байна билээ, сэтгэл нь зовж байгаа биз дээ хөөрхий, гэхдээ аль эртнээс ингэж зовсоор дасал болсон хүн... Одоо тэгсэн бүр сэтгэлийнхээ гүнээс тэгж эмээж байна гэнэ. Та ер нь зөн бэлгэд итгэдэг үү? гэхэд:

	— Сум бүр духанд тусдаггүйд л би ганцхан итгэдэг гэж Нахимов үнэнээсээ хариулаад, — Хүнийг алахын тулд ихээхэн ширэм, дарь тугалга ордгийг та бид мэднэ шүү дээ гэв.

	— Павел Степанович, та бол ганц бие хүн... Москвад таны ах бий нь бий л дээ, гэхдээ ах гэдэг чинь яг өөрийн гэр орныхон, эхнэр хүүхдээс өөр л дөө... Би юмыг яаж мэдэх вэ гээд Алмагийн тулалдаанаас өмнө сарын урьд гэрээсээ бичиж орхисон. Өнөө өглөө түүнийгээ уншиж үзсэн, янз нь хэлмээр юм цөм л орсон шиг, өөр юу нэмж болох юм мэдэхгүй байна.

	— Владимир Алексеич, энэ чинь юу гэсэн үг вэ! гэж Нахимов бүр айсан байртай харан дуу алдаж, — Та үхлийн тухай бодож яаж болох юм бэ? Таныг үгүй бол Севастополь яаж хохирохыг л бод л доо! Та юу хэлж байгаа нь энэ вэ? Таныг хэнээр орлуулж болох вэ? гэдгийг л ганцхан бодоод үз л дээ! Орлуулах хэн ч байхгүй шүү дээ! Гэтэл Севастополийн хамгаалалтыг таны өөд татсанаар маш удаан үргэлжилж болохтой болсон. Тан шиг хүнийг тэр ясан гарт үхэл гэгч чинь тойрдог, хулгаж хулчийдаг юм шүү! Би тэр ч байтугай өөрийнхөө төлөө айхгүй байна, бурхан харж байна, өдийхөн чинээ ч айхгүй байна гээд гаансныхаа соруулыг зааж, — Харин та Севастопольд зайлшгүй хэрэгтэй, түүний их буу, сумны нэгэн адил чухаг. Тан шиг ийм хүн тулалдааны бүр эхэнд амь үрэгдэнэ гэдэг даан ч юу гэсэн үг вэ? Таныг түүх, түүх өөрөө товойлгон дэвшүүлж гаргасан! Яах гэж таныг ийнхүү товойлгож гаргасан гэж бодож байна? Тэр дор нь л дагз руу чинь тас буулгах гэж үү? Миний үгийг уучлаарай. Түүх гэдэг тэнэг юм биш шүү! Түүх огтхон ч мунхаг биш ээ, огтхон ч үгүй! гэж унтууцав.

	Синопийн баатрыг үнэн голоосоо ингэтлээ ундууцан ярьж байхыг, Корнилов хавьд үзээгүй тул өөрөө зүрх алдарсан юм шиг эвгүй болов. Гэрээсээ хийсэн майлс модон хайрцагт хүрэхээр сарвайж байсан гар нь алгуур бууж дарсны хоосон аяга эргэлдүүлж эхлэв. Нахимовын үгэнд шинэ биш гэхдээ, их үнэмшилтэй юм байсан бололтой, тэр босож ширээг тойрон очоод Нахимовын эполет дээр гараа тавьж утаа уугьсан, тачирхан сахал дээр нь Христосын шашны ёс гүйцэтгэж буй мэт гурав дахин үнслээ.

	— Сайхан үг хэлсэнд чинь баярлалаа гэж даруй золбоолог бараг баясгалантай өгүүлээд, — Тэр зүрхний угаас гарсан гэгдэх элдэв зөн бэлгэд автах нь мэдээж сэтгэл санаагаар унаж буй хэрэг. Түүнээс гадна тэгж суухын тулд бас чөлөө цаг хэрэгтэй, тийм ээ, тухайлан сул цаг хэрэгтэй юм. Гэтэл тийм ч цаг үгүй! Ингэхэд би танд хэлэхээ мартаж орхиж, ван бидэнд, яг хэлбэл Севастополийн зэвсэгт хүчний жанжин генерал Моллерийн нэр дээр Жанжин штабын хурандаа Попов гэгчийг штабын даргаар ирүүлсэн байна билээ... Тэгэхлээр одоо манай ажил дур зоригоор биш, жинхэнэ шинжлэх ухааны ёсоор явагдах болно. Тэр Поповыг Петербургт их нэр төртэй дээгүүр хүн гэж ван бичсэн байна билээ гэв.

	— Яах вэ, Петербургийн нэг номчирхуу хүн нэмэгдэнэ биз гэж Нахимов хэнэггүй тайван дуугараад гаансаа хармаалах нь босож одохынхоо өмнө ямагт тэгдэг зантай билээ.

	 

	 

	— 2 —

	Москвагийн хороо аравдугаар сарын 5-ны өглөө байшин, майхнуудынхаа дэргэд суман сумангаар жагсаж, буугаа шовойлгон өржээ. Тэнгэр хэдийгээр муухай байсан боловч хорооны лам баярын мөргөл эхлэхээр зэхэж байлаа.

	Шөнө дундаас хойхно буусан өтгөн манангаас болж үүр их хожуу цайв. Хэдхэн алхмын цаана юу ч үзэгдэхгүй, хүмүүс нүдэнд харагдаад сүүдэр шиг замхарна.

	Манан тэнгис рүү суун арилж дайсны бэхлэлтийн шугам ил гармагц тэнд юу бэлтгэж байгааг үзэхээр түмэн хүний хараа тийшээ туслаа. Гэтэл тэнд нүдэнд тусах гойд юмгүй, цэрэг үймэлдсэн зүйл ч үгүй, их бууны буудах нүх шинээр онгойсон ч юмгүй байв.

	Севастополийн ард бас л бүх юм хэвийн байдалтай, ажилчид бүр өглөөнөөс аван усан цэргийн хэрэг эрхлэх газраас юм ачиж, Өмнөд болон их зогсоол дээгүүр их завь, чиргүүл, хурдан завинууд шалмаг зөрөлдөн хүн ачаа тээш зөөх нь өдөр тутмын хэвшсэн ажил, цэргүүд байтугай хотын иргэдийн сэтгэлийг хүртэл тогтвортой тайван болгоно.

	Их бууны бөмбөгдөлт мөд болж магадгүй тухай сураг хөлөг онгоцны суурины гэл доль цохисон бага даргын нэг гэргийн чихэнд дуулдахад тэрээр үл тоомсорлон:

	— Бөмбөгдөлт, бөмбөгдөлт л гэх юм! Биднийг аймхай хулчгар улс аятай хий сүрдүүлэх юм. Тэр бөмбөгдөхийг чинь ямар урьд өмнө дуулаагүй юм уу? гээд уруулаа ихэмсгээр жимийжээ.

	Бэхлэлтийн ард газар сайгүй майхнууд цайрна. Дайралт болж гардан тулалдаан болж юу магад хэмээн явган цэргийн ангиудыг Корнилов урагш татжээ. Хотоос өглөөгүүр талх, мах хүргэж ирсэн тэрэгнүүд майхнуудын ар эгнээн дунд үзэгдэнэ. Худалдаачид талх, хар гурилын хатаасан талх цэргүүдэд тараана. Ус зөөгчид алгуур хөдөлж, хувин барьсан цэргүүд тийшээ гүйлдэх нь бэхлэлтийг хамгаалагчид юм бүхэнтэй, зөвхөн хатсан талх төдийгүй, магадгүй арван жил хатаж чулуужсан тэр талхыг дүрж зөөлрүүлэх устай байг гэснийх ажээ.

	Энэ өглөө юм бүхэн хэвийн, ганцхан Москвагийн хороонд л хорооны баяр болж, лам мөргөл үйлдэхээр завдан байтал гэнэт дайсны талаас их буу нирхийж дахин хоёр дахиа... гурав дахиа... нүргэлэв.

	Цэргүүд бие бие рүүгээ гайхан харж, залбирсан гурван хуруугаа духан дээрээсээ авч амжаагүй байтал дайсны бэхлэлтийн бүх шугамын дагуу Англи, Франц, Туркийн цайз эвдлэх аварга том зуун хорин их буу нэгэн зэрэг нижигнэн гал нээв. Тэгтэл буян номын талбайгаас хамгийн түрүүн үнхэлцгээ хагартал айсан ламтан гуай судраа жанчныхаа хүүдий хармаанд яаран далд хийж, алтан хатгамалт овоодойгоо хуу татан аваад зугтаав.

	Цэргүүд команд хүлээж суман дарга нараа нүдээр хайхад, суман дарга нар бас нэгэн адил батальон дарга нар луугаа, батальон дарга нар хороон дарга нар өөдөө харна. Ингэж нэг нь нөгөөгөө харалцаж их бууны суман дор хэсэг зогстол гэнэт араас Кирьяковын тушаалыг дамжуулан:

	— Явган ангиуд хот руугаа ухраад! Явган ангиуд эмх журамтай хотын гудамж руу ухраад! гэж сая нэг хашхиралдав. 

	Хажуугийнхаа хүний бараг чихэнд л хашхирах дөхнө, юу гэвэл цайз эвдлэх зуун хорин их бууны өөдөөс оросын бэхлэлтийн зуун арван найман тэнгисийн том их буу нэгэн зэрэг хариулж эхэллээ. Тийм их нүргээнийг давж хоёрхон алхмын газар ч болов дуулдахаар хашхирахад бэрх аж. Хар утаа багшран хавь орчныг тэр дорхноо битүү бүрхсэнд их буучдад шагайх бай нэгэнт үл үзэгдэнэ. Зөвхөн бууны амнаас энд тэнд шар дөл манас манасхийх л үзэгдэнэ. Ёслолын маягаар жагссан Москвагийн хороо шархтсан олон хүнээ өргөсөөр хот руу ухрахад агаарт хойноос нь их бууны сумнууд исгэрэлдэнэ. Сумангийн морьдыг ташуурдан шавдаж уухирдуулна. Бэхлэлтийн цэрэг, усан цэргүүд далангийн ард их бууны сумнаас нуугдах авч үйрмэг чулуугаар хийсэн далан, суманд бут үсрэн жижиг чулуу доош суман мөндөр буулгана. Сум тусах бүр далан намхан болон навтайсаар байв. Их бууны ам цухуйх нүхний ирмэгийг шуудайтай шороогоор эмжиж гаргасан нь сум тусах бүрийд шатаж буудахад садаа болно. Бэхлэлт дээрх газар гэрүүд гэж ёстой л нэрээс цаашгүй, тэднийг зохих ёсоор хийж амжаагүй, дээр нь шороо нимгэхэн овоолсон саравчууд л байлаа. Тэд чухамдаа Бурлюк юм уу Алма-Тамак зэрэг суурины татааруудын жирийн сууцнаас өөрцгүй ажээ.

	Цайз эвдлэх их бууны ихэнх нь Английнх, тэгээд Малахов толгой, гурав дөрөвдүгээр бэхлэлтийг буудахаар зоосон байлаа.

	Усан цэргүүд амжилттай дайран хоёр батальон францчуудыг хөөж урт чулуун хэрмийг нь эвдлэн үгүй хийсэн нөгөө сууриныг түдэлгүй францчууд эзлэв. Түүнийг Рудольф гэх нь суурин байгаа толгойг мөн тэгж нэрлэнэ.

	Рудольф толгой одоо хайчин галанд өртсөн дөрөвдүгээр бэхлэлт рүү буудах Францын их бууны багуудын дарийн утаанд битүү бүрхэгдэж шар дөл тэнд зай завсаргүй улалзана.

	Рудольф толгой дээр байрласан тэдгээр их бууны багийг аравдугаар сарын 2-ны үд дунд оросын дөчин их буугаар буудан туршжээ. Тэрхүү сургуулийн буудлага дээр урт богино голтой их буунуудын тусгалыг тааруулж авсны ачаар одоо бөөн утаа шагайх аргагүй болгож байгаа ч гэсэн сум бүр мэргэн тусаж байв.

	Салхи үгүй, утаа газар сайгүй утлагын газрынх шиг багширч нүд хорсгон амьсгаа давхцуулна.

	— Цөөн шиг бууд! Галлахаа цөөл! гэж бэхлэлт дээр утаа тунан сийрүүлж ядаж, ойрын юм харагдахтай болгон алсад бол дайсны хамгаалах шуудууны шугамыг багцаагаар боловч гадарлахын тулд дарга нар команд өгөх гэж оролдов.

	Гэтэл их бууч усан цэргүүд улайрчээ. Тэд их буунууд хэтэрхий халсныг ч үл анзаарна. Тэд тэнгист хөлөг дээр байгаа юм шиг санана. Тэнгисийн тулалдаан ач тач ширүүн боловч хоромхон зуур болж өнгөрөх тулалдаанаас өөр юм санах сэхээ хүнд өгдөггүй билээ. Тэд хэдийгээр яг мэдэхгүй боловч дайсны тасралтгүй шалмаг, мэргэн галлаж байгаагаар тэндхийн олонх их бууны дэргэд Раглан, Канробер хоёрын хөлөг онгоцнуудаас татаж авсан усан цэргүүд зогсож байгааг гадарлаж байлаа.

	Их бууны тулалдааны эхний буу дуугармагц Нахимов мөнгөн цацагт погон бүхий хүрэмтэй байсан чигээрээ зээрд мориндоо ухасхийн мордож бэхлэлтийн шугам руу давхилаа. Тэндээс явган цэрэг хот руу бөөнөөрөө цувж байсанд яагаад ингэж яаран тэвдэн ухарч байгааг нь даруй ойлгоход бэрх байна. «Хаачих нь вэ?» гэж Нахимов цэргүүд рүү хашхиравч нэмэр байхгүй, их бууны нүргээнд дуу дарагдана. Харин Бородины хорооны дарга хурандаа Веревкин мөн морьтой давхиж яваад адмиралыг харж өөрөө тосож очин явган цэргийн амийг хий үрэхгүйн тулд гэдрэг болохыг тушаасан тухай илтгэв.

	Гэвч шагайлгүйгээр сандран галлаж байгаа сум, бөмбөг олноор бэхлэлтийг даван ирж бөмбөг нь тэсрэхийн өмнө дороо эргэлдэж, сумууд энд тэнд бөмбөрөн ойно.

	Нахимов тавдугаар бэхлэлтэд хүрч тэндээ үлдлээ. Севастополийг хуурай газраас хамгаалахад тус нэмэр үзүүлж чадахгүй нь, өөрөө адмирал болохоос генерал хүн биш гэж Меншиковт тэр хариулж байхдаа огт мэдэхгүй тэр хэргийн бүх нарийн төвөгтэйг сайн тухайлж байсан билээ. Гэвч аль нэг бэхлэлт гэдэг маань Синопийн тулалдааны үеийн түрүүч хөлөгтэй адил агаад тэгэхэд Нахимов зүгээр сул ажиглагч байгаагүй, одоо ч тэгэхийг хүссэнгүй.

	Тэр өөрөө их бууны тусгалыг тааруулна. Рудольф толгой дээр сум хэрхэн тусаж байгааг утаан сиймхийгээр харах гэж хичээн далан дээр гарч зогсоно.

	Гэтэл тэр зүгээс их бууны сум үүл мэт нүүгэлтэн нисэж, заримдаа оросын сумтай агаарт мөргөлдөн, тэдний нэг Нахимовыг далан дээр зогсон тэнгисийн дурангаар харж байхад дэргэд нь дэлбэрлээ. 

	Сумны өчүүхэн хэлтэрхий юм уу, аль газраас ойсон чулуу толгой руу нь дэлсэхэд тэртэй тэргүй гэдрэг дарсан малгайгаа улам ч хойш болгохыг Нахимов мэдэрлээ.

	Малгайгаа авч үзвэл үзэгдэх төдий цоо цохигдсон байсанд зүүн санчгийнхаа дээгүүр хацраа алгаар илж үзвэл цус байв.

	— Гэгээн дээдэс ээ! Та шархдаа юу? гэж их бууны багийн дарга ахмад дэслэгч түүн рүү гүйж ирлээ.

	— Үгүй байлгүй! Огтхон ч шархдаагүй! гэж Нахимов түүн рүү ширүүн хараад, малгайгаа өмслөө.

	— Та шархадсан байна! Цус гоожиж байна! гэж өөр нэг дарга сандран дуу алдахад Нахимов дусал цус урсаж байсан хацраа алчуураар яаран арчаад:

	— Санаа зовохоор юм биш, өчүүхэн... үл шалих зүйл гэж хариуллаа.

	Энэ үед цэргийн «Ура» хашхирах золбоолог дуу гарсанд Нахимов эргэж харвал Корнилов мориноос бууж байв.

	— Өчүүхэн үл шалих юм, өчүүхэн юм. Хоёр дэд адмирал нэг бэхлэлт дээр байх ч гэж хэмээн амандаа үглэн, хацартаа алчуураа чанга наав, тэгэхдээ үүнээ Корниловт үзүүлэхгүйг хичээв.

	— Павел Степанович! Та бас энд байгаа юм уу? гэж Корнилов түүнтэй хөгжүүнээр мэндлэн инээмсэглэхийг оролдов.

	— Би ч энд л байна гэж Нахимов толгойгоо жаахан зүүн тийш эргүүлэн дуугараад, — Харин та юу гэж яваа бил ээ? гээд зэмлэнгүй харахад

	— Юу яах гэж явна гэж? хэмээн Корнилов ойлгохгүй байгаа дүр үзүүлэв.

	— Гэртээ,.. гэртээ сууж байхгүй яасан юм бэ? гэж Нахимов тун ч дургүйцэн хашхирлаа.

	— Олон түмэн юу гэх юм бэ? гэж Корнилов тоглоомоор хариулаад Нахимовын гараас дуранг авахдаа түүний шархадсаныг ажигласангүй.

	 

	 

	— 3 —

	Рудольф толгойгоос, есдүгээр сарын 28-ны шөнө Францчууд амжиж оросын бэхлэлтээс дөнгөж дөрвөн зуун тавиад алхам газарт хагас бээр өргөн босгосон зэрэгцээ бэхлэлтээс буудах Францын их бууны багуудын сум хэтэрхий ойртоод хотоос давах тул холын тусгалтай их буунууд нь зогсоол дээр байгаа хөлгүүд, хотын модон байшингууд руу түймэр тавих зорилгоор улайтгасан сумаар галлана. Мөн энэ санааны үүднээс тусгай буугаар пуужин бас харвана.

	Корниловын тухайлж байсанчлан хотод түймэр үүслээ. Түүний тушаалаар сул иргэд, тахир дутуучууд болон хоригдлуудаас хотын энд тэнд хэд хэдэн галын аюулаас сэргийлэх анги байгуулсан байжээ.

	Бага дарга нарын гудамжинд нэг байшингийн дээвэр шатахад Виктор Зарубин унтраахаар ухасхийв.

	Зарубиныхан бөөн түгшүүрт орж, Капитолина Петровна гэрээсээ дүрвэхээр хатуу шийдээд гал түймэр ойртоход бүсгүйчүүлийн аашилдагчлан бүтээлэгт гартаа дайралдсан бүхнийг чихэж байв.

	Варя Оля хоёрыг хувцсаа өмс гэж зандраад, нөхөртөө шинелиэ углахад нь туслахдаа цангинасан дуугаар:

	— За ямар байна? Ийм юм болохыг л хүлээсэн юм биз дээ? За тэгээд хүлээгээ биз дээ? Хүлээх нь энэ дээ гэж хашхична.

	Ахмад тэгээд эхнэр, хүүхдүүд, улбар туяа татаж байгаа цонх руу арга тасран харж хариу маргах үг олохгүй эрэг дээр хаягдсан загас мэт амаа хий л ангалзуулна.

	Тэгтэл Виктор амьсгаадан духан дээгүүр нь хөлс бурзайчихсан гүйн орж ирээд босго дээрээс:

	— «Ягудиил» шатаж байна гэж хашхирав. 

	Ийнхүү хашхирахад Зарубин дороо дайчин шийдмэг болж:

	— «Ягудиил» шатаж байна ий? гэж давтан өгүүлээд, — Тэгвэл, тэгвэл байна аа, их зогсоолд хүрчээ? гэлээ.

	«Ягудиил» гэдэг гурван тавцант, наян их буутай тэнгисийн аймшигт цайзыг Зарубин эртнээс сайн мэднэ. Тэр цайз одоо шатаж байдаг байж, хүүгийнхээ халуу шатсан царай руу өвгөн анхааралтай харж, уг хэргийг сэтгэлдээ төсөөлөн бодоод командлах байраар нухацтай гэгч нь:

	— Тэгвэл явъя!.. Цонхоо хааж түгж, бүх үүд хаалгаа цоожил гэв. 

	Тэр ч байтугай татсан хөлийнхөө хэрээр дээш цэх босов.

	Варя гэнэт тэвдэн

	— Би Елизавета Михаиловна дээр гүйж ороод ирье. Тэр бас бидэнтэй цуг яваг гээд даруй гүйн гарлаа.

	Варя төдхөн эргэж ирээд, хэлмэгдсэн байртай харан, 

	— Гүйгээд орсон чинь дагуул цэрэг нь «Эзэгтэй аль түрүүний явчихсан» гэх юм. Хаашаа явсан бэ? гэхэд «мэдэхгүй... над юу ч хэлэлгүй яваад өгсөн» гэлээ гэв.

	Хлапонины дагуул цэрэгтэй сольсон үгээ яг давтаж байгаа нь илт байв.

	— Цөм л хойд зүг рүү цааш гаталж гарахаар дүрвэж байна гэж Викторыг хэлэхэд:

	— Тэгвэл бид ч бас ялгаагүй, тийшээ, хойд зүг рүү явууз гэж Зарубин захирамжлав.

	Яг энэ үеэр их бууны сум цэцэрлэгт тусаж эрлийз алимын модыг салам цохив.

	— Гэрээс бушуу гар! гэж ахмад таягаараа шал цохин хашхирлаа.

	Бүгд бага шиг боодлуудаас шүүрч аван яарч гарахдаа цонхны хаалтыг төмрөөр чагтлан түгжихээ мартаж, ганцхан гадна хаалгаа л цоожиллоо.

	Ахмад таягаа чанга тулж дайсны сум, бөмбөг ямар янзтай тусаж байгааг ийш тийш эргэж чандлан харна.

	Сум бөмбөг тэнд аюулгүй гэж ярилцах (тэгж ярилцдаг хүмүүс нь цуг л яарч явав). Хойд талд гарахын тул зогсоол хүртэл хэд хэдэн дүүрэг өнгөрөх хэрэгтэй байв.

	Эхийнхээ бариулсан боодлыг Виктор тохойндоо өлгөөд усан цэргийн сургуулийнхнаас дайралдвал нүүрээ нууж болохоор өргөж явах нь ичсэнийх ажээ.

	Гэтэл хэн ч тааралдсангүй, бүгд л тэдний явж байгаа чигт Гүнгийн зогсоол руу яарна.

	Сум толгой дээгүүр исгэрч, дараа нь хана, ваарын чимээтэй дээвэрт тусна. Хойгийн тэндээс их буу чих дөжрүүлэн нүргэлж Оросын сумнууд өөдөөс нь ниснэ.

	— Энэ чинь «Владимир», «Херсонес» хоёр, Англичуудын байгаа Микрюков суурин руу буудаж байна гэж Виктор эцэгтээ тайлбарлав.

	Өвгөн Зарубин их л зүдрүү явах боловч өөрийн хөлгүүд англичуудад бэлэг илгээн барьж байгаад урамшина.

	— Уухай Викториа хатагтай одоо юмны амт үз, одоо итгээд үз л дээ! гэж үглэнэ.

	«Ягудиил» үнэхээр шатаж байсан боловч галыг усан цэргүүд шамдан унтрааж хар утааны хажууд цагаан уур дэгдэн галын дөл шиг нэг оволзон, нэг намдаж харагдана.

	Зогсоол дээр хүн тун олон.

	Эргэн тойрон нисэх үхлээс хүн бүр шалавхан холдохын мөн болно. Аж ахуйн алба, боомтын болон бусад түшмэлийн гэр бүл энд цугларсан байх агаад тэднийгээ эрт явуулаагүйд түшмэд өөрсдийгөө аль муугаар зүхнэ.

	— Хойд талд л гарах юм сан, тэндээс Симферополь руу явгаар ч болов хүрнэ гэж олон хүн цөхөрсөндөө зориглоход, арай уужуу тайвуу нэг нь:

	— Дайсны нэгэнт ингэж айхавтар галлаж байгаа хойно Симферополь руу гардаг өнгөрсөн байх аа! гэж байв.

	Хойд талд гарна гэдэг тийм амаргүй, завинууд зогсоол дээр байвч гинжтэй, сэлүүргүй ажээ. Зарим зоригтой завьчин хүмүүс гаргахаар зөөх боловч хөдөлгөөнгүй, бас л амьсгаа даран зогсох мэт хөлгүүд болон шатаж байгаа «Ягудиилийн» хажуугаар тэдний сүлжин явахыг эрэг дээр хоцрогсод сум бөмбөг хэдийд тэдэн дээр буух бол хэмээн зүрх шимшрэн дуу алдан хүлээж зогсоно.

	Нэг завьчин тэр Хойд талаас буцаж ирээд хэд хэдэн айл түүн рүү уралдан гүйлдэн очсон хэр нь дахин хүн зөөхөөс эрс татгалзав.

	— Нэгд би завинаасаа амархаан салж болох нь, хоёрт хөлс өгсөн та нарыг үрж мэднэ, гуравт өөрийнхөө амийг алдаж мэднэ, тэгэхлээр эрхмүүд та нарын мөнгө над ямар хэрэг болох бил ээ? Бодоод үз л дээ гэж учирлав.

	Үрчлээ суусан ширүүн дүртэй хүдэр чийрэг тэр хүнд мөнгө сарвайсаар байсанд гараараа түлхэн зайлуулаад;

	— Бас нэг зүйл гэвэл, би хэдийгээр дарга чарга хүн биш боловч та бүхэнд хэлэхэд ийм айхавтар хөнөөлтэй буудалцаан болж байхад битгий бөөгнөрч зогс, тал тал тийшээ тар, юу гэвэл ингэж бөөн байснаас их аюул үүсэж мэднэ шүү гэж нэмж хэллээ.

	— Аав аа, энэ хүний завийг худалдаж аваад өөрсдөө сэлүүрдээд явъя гэж Виктор эцэгтээ хэлэхэд нүд нь цог шиг гялалзана.

	— Ээждээ хэл гэж Зарубин бувтнав.

	Капитолина Петровна завьчны учирласан үгнээс учиргүй айсан тул Викторын өөдөөс ердөө гараа дохив. Гэтэл их бууны сум тэднээс арваад алхмын газар тусаж, харин азаар хүн оногдсонгүй, энэ завсар завьчин сэлүүрээ аваад цааш одов. 

	Капитолина Петровна яаран Викторын гарт арван рублийн дэвсгэр атгуулсанд хүү завьчны хойноос гүйж, хэдхэн минутын дараа баяртайгаар сэлүүр барин хүрч ирэв.

	Викторын мөрөн дээр тавьсан тэр сэлүүр юу ч зөгнөж болох, ирээдүй бүүр түүр аймшигтай байсан боловч жижигхэн Оля баярлан дуу алдаж:

	— Сэлүүр байна! Байна шүү дээ, хараач! гэсэнд Викторыг оролцуулалгүйгээр түүний дэргэд байсан хүмүүс цөм тэдний аврал тэр хоёрын сэлүүрт байгаа юм аятай итгэжээ.

	Тэр ч байтугай Хлапонинаг харагдах болов уу гэж Варя эцсийн, хамгийн гол найдлага тавин ийш тийш харав.

	— Елизавета Михаиловна хаачсан байж болох вэ? Аль түрүүний гараад явчихсан юм болов уу? гэж эхээсээ асуувал,

	— Хүний тухай биш, өөрийнхөө төлөө бодож үз гэж эх нь ундууцан дуугарчээ.

	Завинд сууцгаахад, зогсоол дээр үлдсэн хүмүүс тэднийг азтайд тооцно. Виктор сэлүүр дээр сууж, зөвхөн булчингаа хөдөлгөн сэлүүрдэхийг хичээнэ. Олны нүдний өмнө сэлүүрдэх гэж байгаа болохоор энэ ажилд чадмагаа үзүүлэхийг хүснэ.

	Урьд цагт байлдааны хөлөг залуурдаж явсан ахмад өөрөө завийг залахаар хошуун дээр суулаа.

	Тавиадхан метр холдов уу, үгүй юу урдхан талд нь их бууны сум тусаж тэдэн рүү ус цацсанд Капитолина Петровна чарлан дуу тавьж, өвдөг дээрээ авч явсан хамгийн том хоёр дэр хөнжил бүхий боодолд толгойгоо наав. Оля эцэг рүүгээ ам ангайж хэлмэгдсэн нүдээр ширтэн, Варягийн нулимс өөрийн эрхгүй гарна.

	Виктор эргэн тойрон хараад, 

	— Сүрхий нүүлгэж байна шүү! гэснээ цааш сэлүүрдлээ.

	Ахмад өөрөө залуурын нойтон оосрыг барьж залуурчны үүргээ хэрсүү гүйцэтгэнэ.

	Гэтэл энэ нь зөвхөн анхны сум байсан агаад Хойд талын зогсоол руу явж байх зуур, тэнд Английн их бууны баг дээр хэн нэг хүн өчүүхэн завины хөдөлгөөнийг анхааралтай ажиглаж ганцхан түүн рүү буудаж байх мэт дахин хэд дахин, тэгэхдээ улайтгасан сум түүний хажууд унав.

	Ус цалгилан цагаан багана болон чимээ шуугиантай өөд цацагдана. Тэгээд Капитолина Петровна, Варя, Оля гурав ч хэлмэгдэн айсандаа хяран суусан төдийгүй Виктор хүртэл ирээдүйн төлөө бодолд орж, сэлүүрээ урагш хойш, баруун, зүүн, хааш нь хөдөлгөвөл дээрийг нь үе үе мэдэхээ больж байхад бэлтгэл хөгшин ахмад улам бүр хөөрөн зоригжиж хартал дайчин эрэлхэг дүртэй болж байв.

	«Ягудиил»-д янз нь шинэ сум юм уу, пуужин тусав бололтой, тэдний нүдэн дээр хөлөг аварга том түүдэг гал болоход ахмад хүү рүүгээ толгой дохин:

	— Үхээрүүд! Муусайн шаарнууд юу хийж байгаа нь энэ вэ!.. Сэлүүр битгий хатаачих! Эрэгт хүрсэн хойно амарна биз, сэлүүрд! гэж хашхирна.

	Гар хөшиж, юу юугүй татчихмаар болж байвч Виктор хүчлэн сэлүүрдсээр байв.

	Яв явсаар эрэгт хүрлээ. Ахмад завийг, Капитолина Петровна түрүүлж боодолтой юмтайгаа бууж болохоор залж зогсоов. Тэрээр буурьтай тулалдаанд дийлж гарсан хүний төрхтэй байх ажээ.

	Гэтэл их бууны сум тэдний хойноос хөөцөлдөх мэт байв. Нэг сум дөнгөж завины хошуун дээр шахам тусан ахмадыг хөлөөс нь толгой хүртэл усаар цацлаа. Ахмад усаа сэгсрээд завинаас хамгийн сүүлд бууж хатуу газар дээр гишгэхийн хамт холбоотны алив хөнөөлөөс бүрмөсөн ангижирсан мэт их бууны сум нисэн ирэх зүг харж доогтойгоор ярвайн бээрсэн хуруугаа яаралгүй эвлүүлэн салаавч үйлдэж баруун гараа өргөж:

	— За яав, Викториа хатагтай үүнийг долоох уу? Май! Үнэрт! Чадвал, чи! гэж хашхирлаа.

	Виктор завийг уяж, сэлүүрээ дотор нь тавиад тэд эргээс дөнгөж арваад алхам холдов уу үгүй юу дахин сум ирж тэдний аврагч унааг олж тусан, будаа болгоход, буцлам халуун усны хамт зомголууд дээш ойв.

	 

	 

	— 4 —

	Хлапонина нойрон дундаа их бууны тулалдааны анхны дохио буудлагыг сонссон даруй орноосоо, газар хөдлөлтөөр шидэгдсэн мэт босон харайж орны толгойд буй ширээн дээр байгаа жижиг цагаа харвал дөнгөж зургаан цаг хагас байв.

	— Өдий эрт байхад... Ийм аймшигтайгаар! гэж унтлагын өрөөндөө ганцаар байсан боловч дуугарлаа. Нөхөр нь өөрөө гуравдугаар бэхлэлтийг «түшиж байгаа» гэж нэрлэдэг тэр их бууныхаа баг дээр хоносон байв. 

	Елизавета Михаиловна орой хэвтэж, муу унтжээ. Юу гэвэл Корниловынд болсон зөвлөгөөний дараа генерал Кирьяков тэднийд очих дур нь хүрчээ. Нөхрийнх нь дарга ийм хэтэрхий орой, бүсгүйн санаанд огт оромгүйгээр хүрч ирсэн явдал чухамдаа адмиралынд уусан дарс жаахан ихэдсэний түлхээс байсан боловч Кирьяков ирснийгээ бүсгүйн төлөө санаа тавьсан, өглөө зургаан цаг хагаст үнэхээр эхэлсэн их бууны тулалдааны тухай урьдчилан дуулгах гэснээр тайлбарлажээ.

	Эхлээд тэр хаалттай үүдийг эзэн хүний ёсоор нүдлээ. Хлапонина нөхрийгөө ирж гэж санаад «хэн бэ?» ч гэж асуулгүй өөрөө тайлж өгөөд нөхрийгөө их бууны баг дээрээс цаг олоод гүйж ирж дээ гэж бат итгэн баяртайгаар

	— Митя! Чи яаж ашгүй нэг юм мултраад ирэв ээ? гэж дуу алджээ.

	Гэтэл хаалганы дэргэд зогсож байгаа морьтой хүн танил өнгийн дуугаар:

	— Митягаа хүлээж байгаа юу? гэж цуурайлуулан асуулаа.

	Шөнө пад харанхуй байсан тул бүсгүй хэн болохыг таах гэж оролдож байтал цаад хүн мориноосоо үсрэн бууж:

	— Танай Митя албан үүргээ гүйцэтгэж байгаа, Василий харин Елизавета Михаиловна тантай уулзахыг өөрийн үүрэг гэж үзэв, гэхэд,

	— Василий Яковлевич үү!? гэж эцэстээ Кирьяковыг таниад өөрийн эрхгүй гэдрэг ухарлаа.

	— Дүрээрээ байна... Танай хамгаалагч хаана байна? Мориор минь нэг амьтан Бахчисарайд татаарууд руу давхиж одохгүйн тулд харж баймаар байна гэв.

	Хэлэх юмыг нь энд хаалганы тэнд сонсоход бэлэн байна, «Хамгаалагчийг» сэрээх явдалгүй гэж бүсгүйг хэлэх гэтэл дагуул цэрэг шинелиэ явуут өмссөөр яаран хүрч ирэх чимээ гарав.

	— Найз минь морь харж бай гэж даргархуу баргилаар дуугараад хашаанд орсон хойноо давируулаа хангинуулж, малгайгаа аваад бүсгүйн гарыг үнслээ.

	Шатан дээр Елизавета Михаиловнагийн тосгууртай тавьсан лаа асаж байсанд Кирьяковыг тийшээ гэрэл рүү явах вий гэж айлаа. Кирьяков ч үнэхээр гэрэл рүү чиглэх гэтэл бүсгүй түүний тохойноос барьж зогсоод:

	— Василий Яковлевич, өрөөнд орох эвгүй, тэнд хүүхдүүд унтаж байгаа, бид тэднийг сэрээчихнэ. Тэд дөнгөж сая унтсан гэвэл: 

	— Хүүхдүүд ий? Танай хүүхдүүд үү? гэж ихэд гайхсанд:

	— Минийх биш ээ, танил айлынх маань, тэднийх ер нь бэхлэлтэд дэндүү ойрхон суудаг юм гэж санаанаасаа зоригтойгоор зохиож ярихдаа аль нэг бэхлэлтийг нэрлэж бас ч зүрхэлсэнгүй. 

	— Тэнгэр сайхан дулаахан байна. «Та над нэг юм хэлэх гээ юу? Энд цэцэрлэг дотор нэг сандал бий, очъё, гэж яаран нэмж хэллээ.

	— Тийм ээ, нээрээ л нэг юм гэж зорьж ирсэн юм! гэж Кирьяков давируулаа хангинуулсаар хойноос нь цэцэрлэг дэх сандал руу явахдаа, хэрэг ажил иймээр эргэсэнд дургүйцэж байгаагаа нуух гэж олон үг нурших шиг бүсгүйд санагдав.

	— Хүүхдүүдийг энд байлгах хэрэггүй, тэднийг явуулах учиртай байсан юм... Ямар нэг бага даргын хүүхэд юм бол ядуу дарга нарын гэр бүлийг хойш нүүлгэхдээ мөнгөн туслалцаа өгсөн шүү дээ. Нэгэнт өгсөн хойно түүнийг цаг тухайд нь ашиглах хэрэгтэй байсан, тэгэхэд танд авчирч хаяж байдаг... Лут эцэг эх байна даа! Хэн гэгч улс юм бэ?

	— Нэг түшмэлийн авгайн хүүхдүүд. Маргааш тэр эднийгээ авч Симферополь орохоор тэрэг хөлсөлж үнэ цэнээ тохирчхоод байгаа юм гэж Хлапонина түүнийг яаран тайтгаруулав.

	— Маргааш тэр хүн өнөөдрийнх шиг тухтай явуулж амждаг нь юу л бол гэж Кирьяков үглэнгээ бүсгүйн хажууд сандал дээр суув.

	Тэгээд маргааш нь юу болох гэж байгааг бүсгүйн түгшин асуусны хариуд товчхоноор:

	— Хядалцаан! гэж хурцаар хариулав.

	Хлапонина тэр үгийг давтан хэлсэн ч үгүй, тэгж хэлэлгүй ойлгомжтой байсанд зөвхөн аяархнаар:

	— Харж байгаа биз дээ! гэв.

	Ийм аймшигтай цагт гэртээ хүний хүүхэд унтаж байгаа тухай бүсгүйн зохиож ярих нь ойлгомжтойгоор барахгүй, чухаг зүйл болохыг ёс дүрэмгүй оройтож ирсэн Кирьяков өөрөө харах ёстой байлаа.

	Кирьяков цэцэрлэгийн сандал дээр бүсгүйтэй удсангүй, арваад минут хэртэй суухдаа тувтан өөрөө ярьж угаас аманцрын дээр одоо гойд уран ярихыг хичээснийх ажээ. Ам халсандаа Елизавета Михаиловнаг бүр Спартанын Еленатай15 зүйрлүүлэв... Эцэстээ маргааш хоёр бээр газрын цаанаас буудсан бөмбөгний хэлтэрхийд жишээ нь гайгаар оногдож алагдах ахуул өөрийг нь 17 дугаар дивизийн даргын хувьд биш, хүний, ердөө л хүний нь хувьд өчүүхэн ч болов өрөвдөх үү? гэж хачнаар хоолой чичрүүлэн асуулаа.

	Бүсгүй, яалаа гэж тэгж болох вэ, тэр тухай бодохыг ч хүсэхгүй байна гэж мэдээжээр хэлэв.

	— Хэрэв алахгүй, зүгээр яльгүй эрэмдэг болгоод хаявал яах вэ? Намайг эмнэлэгт хэвтэж байхад та эргэж очих уу? гэж бүсгүйн гарыг авч чанга атган өгүүлэхэд:

	— Чухам заавал, бүр заавал очно! гэж бүсгүй үнэнээсээ хариулахдаа гараа тавиулах гэж бас оролдоно.

	— Би их баярлаж байна. Би танд итгэнэ, их баярлалаа. Танд илүү зовлон учруулахгүйн тулд би өөрөө тэгж эрэмдэг болохыг яалаа гэж хүсэх вэ дээ. Гэхдээ намайг нэг адмирал даргалж, тэр адмирал бид хоёрыг бас өөр адмирал захирч байгаа цагт элдэв санаандгүй гай учрахгүй гэх газаргүй! гэлээ.

	Дмитрий Дмитричийн талаар бас түүний сэтгэлийг засахыг оролдон, их бууныхан ерөөс явган цэргийг л их сүйтгэдэг болохоос өөрсдөө бол тун бага хохирол үздэг юм гээд эцэстээ бүсгүйн хоёр гарыг үнсээд явж одлоо.

	Елизавета Михаиловнагийн унтахаар хэвтэхэд «хядалцаан» гэдэг үг чихэнд нь нижигнэн, толгойд нь эргэлдэн шөнөжингөө унтуулсангүй.

	Елизавета Михаиловна яаран хувцаслаж гэрээс гарахад эргэн тойрон юм бүхэн дүнгэнэж, нүргэлэн, чих дөжрөөж, хөл дор газар доргино. Түүний явж байсан хотын дотоод гудамжинд их бууны дарийн утааны түрүүч дөнгөж орж ирж байсан хэр нь амьсгалахад бэрхтэй байв. Утааны цаана нар бүүдийж, тэргэл сарнаас илүүгүй гэрэлтэнэ. Байшингуудын дэргэд ухаан сэхээ алдаж гүйцсэн хүмүүс бөөгнөрч, юу хийж эхлэх, хаашаа аль зүгт дүрвэх, хэрэв дүрвэвэл ийнхүү сүнс зайлам аймшигтайгаар эхэлсэн аюулаас хаана яаж аврагдаж болохыг хэн ч үл мэднэ.

	Хлапонина шийдмэг царайтай шалмаг алхалж байсанд түүнийг хаашаа явах хэрэгтэй, аврал хаана байгааг мэдэж байгаа хүн юм байна гэж дайралдсан хүмүүс бодно. Хлапонина хаашаа очихыг үнэхээр мэдэж байлаа. «Та хаачих нь вэ?» гэж асуухад зогсолгүйгээр «хуурай замын цэргийн эмнэлэгт» гэж шийдмэг хариулж явав.

	Хотод бас хуурай замынхныг бодоход илүү их том, тохилог сайхан төхөөрөмж бүхий усан цэргийн эмнэлэг байх авч нөхрийг нь хэрэв шархдуулбал усан цэргийнхэнд биш, хуурай замын цэргийн эмнэлэг хүргэнэ дээ гэж бүсгүй бодно.

	Усан цэргийн эмнэлэг хөлөг онгоцны суурины тэнд, хуурай замын цэргийнх мөн хотоос гадагш, тав, зургаадугаар бэхлэлтийн хооронд байдаг байв.

	Хлапонина бага дарга нарын гудамжнаас Дарга нарын гудамж руу эргэж, дараа нь Екатериных руу ороод, цааш булан дамжсаар хотоос гарвал цаашлах тутам нь тоглоомын том бөмбөг шиг улайдсан улаан хар сумнууд дээгүүр исгэрэн нисэж хажууд унах нь олшров.

	Тэдний ёозгүй улих дуу яагаад ч юм бэ их бууны газар доргиулсан их нүргээн дундаас ялгаран сонсогдох ажээ.

	Хлапонина «Ямар чихэнд хадсан хахир дуу вэ?» гэж шивгэнэх боловч зүүдэлдэг өвчтэй хүн аятай урагшаа шалмаг алхална. Ямар нэг сум өөр дээрээ тусаж болно гэж бодохгүйг аль байдгаараа хичээн, юунд намайг онох юм? Юунд заавал надыг онодог хэрэг бил ээ? гэж сэтгэлээ засна. Эргэн тойрон тэр сум, бөмбөгнүүдийн ойчих өчнөөн их хов хоосон зай байна гэж бодон харин өөрөө бол бараг жингүй, өчүүхэн төдий ч зай эзлэхгүй юм шиг санагдана.

	Хотын захад ч гэсэн байшингуудын хоорондуур явахад хот эмнэлэг хоёрын хоорондох хоосон чөлөөгөөр өнгөрөхөөс амар байна. Эмнэлгийн хоёр давхар урт байшин тойруулан тарьсан мод болон дарийн утаанд бүүр түүр сүүмэлзэх нь бүсгүй төөрсөнгүй ажээ.

	Энд цахилгаан дараа дараалан толгой дээр гялбан цахилж тэнгэрийн дуу үргэлжлэн нүргэлэхтэй адил их буу зогсоо зайгүй нүргэлнэ.

	Нөгөө талаар агаарт сум, бөмбөг хотын тэндхээс хавьгүй олон үзэгдэж, хахир муухай исгэрнэ. Энд Хлапонина айх сэтгэлд аягүй автан зогсож, эргэн харав. Тэгтэл эмнэлгийн үүд рүү нэг хүнд шархадсан хүнийг тэндээс, гуравдугаар бэхлэлтийн зүгээс дамнан ирэхийг олж үзлээ... Хлапонина зүүн гараар хормойгоо шууж бариад тэр дамнуурга руу хар эрчээрээ гүйж хүрлээ.

	Хагас цагийн дараа цэргийн эмнэлгийн дарга хижээл, буурьтай хурандаа, ахлах эмч болох ногоон нүд, сахлаг хөмсөг, том хамартай, үсээ хуссан, цагаан халаад нь цус болчихсон өвгөн хоёр «ёсонд нийцэхгүй» учир эмнэлгээс яв гэж Хлапонинагаас шаардав.

	Гэтэл урьд орой нь Севастополийн хуурай замын бүх цэргийн командлагч генерал Кирьяков гарыг нь үнсэж байсан тэр бүсгүй явахыг үл хүснэ.

	— Чухам юу нь тэгж нийцдэггүй юм бэ? гэж тэр огтхон ч хулгах шинжгүй асуухад нь 

	— Дүрэм ёсоор цэргийн эмнэлэгт ямар ч эмэгтэй хүн байж болдоггүй юм гэж хурандаа тайлбарлахад:

	— Эмнэлгийн хэв горимд үл зохилдох элдэв үймээн үүсгэж болно, ойлгож үз гэж эмч нэмж учирлана. Гэтэл бүсгүй үүнийг үл ойлгож тас зөрөн:

	— Миний нөхрийг нааш нь авч ирж болно, тэр их бууны багийн дарга хүн. Эндээс би хаашаа ч явахгүй, тэгж л мэдээрэй гэв.

	— Эмнэлгийг буудаж байна. Дөнгөж сая янданг нь их бууны сум авч хаялаа. Бид өөрсдөө ч амьд үлдэнэ гэж итгэхгүй байна. Тэгээд бид яаж таны амь насыг даах юм бэ? гэж хурандааг зандрахад:

	— Миний амийг та нар хэний ч өмнө даахгүй гэж их бууны нүргээнд хана доргиж, цонх чичрэн дуугарах тул чангаар хашхираад, — Энд шархтнуудад хэрэгтэй юу хий гэсэн бүгдийг би хийгүүз. Харин эндээс явна гэдэг хол! гэв.

	Хурандаа эмч хоёр өөд өөдөөсөө харж мөрөө хавчисхийлгээд салж одов. Тэр хоёрын хэн хэнд бүсгүйтэй маргалдан хий цаг үрж байхааргүй хүзүүгээр татсан их ажил байв.

	Хлапонина эмнэлэг дээр үлдэв.

	 

	 

	— 5 —

	Корнилов тавдугаар бэхлэлт дээр Нахимовтой тааралдахдаа дөрөвдүгээр бэхлэлтээр ороод ирсэн юм байж.

	Англи, Францын их бууны багууд тухайлан энэ бэхлэлтийг хайчин галдаа авахын тул зориуд зоогдож байх шиг түүнд санагдана. Бэхлэлтийн тухай урьд нь санаа зовж байжээ.

	Мэдээ дамжуулах хэдэн дарга нараа дагуулан дөрөвдүгээр бэхлэлт рүү цогиулж явахдаа чухамдаа л энэ өдөр өөрт нь их аз таарах юм шиг сэтгэл урьд байгаагүйгээр хөөрч яваагаа өөрөө мэдэрч байв.

	Урьд нь Нахимовтой ярилцуулсан нөгөө хачин зүдүүртэй зөн билгээс ор үлдсэнгүй. Харин ч Синопийн дэргэд «Одессоос» нь илүү сайн зэвсэгтэй Туркийн хурдан шалмаг «Тайф» галт онгоцыг хөөж гүйцэх гэж оролдож байсан үеийнх шигээ дайчин эрийн халуун цочмог зориг орчхоод байв. Сүүлд өөрөө тэр явдлаа санахдаа азарган том хашир чоныг ганцаараа барих гэж хэт улайран давхисан анч нохойтой өөрийгөө зүйрлэн бодож байж билээ.

	Өөрийнхөө одоо ингэж сэтгэл хөөрөн дэвэрсний учрыг олох гэж эргэцүүлбэл Нахимовыг гарсны дараа болсон явдал санаанд нь оров.

	Үхэлтэй үзэлцэх энэ тоглоомд гурван сайн нүүдэл хийсэн нь сэтгэлд урган оров. Нахимовыг гарсны дараа элчийн хүргэж ирсэн Меншиковын захианд генерал Липрандийн 12 дугаар дивиз ирснийг дуулгасан нь хамгийн лут нүүдэл байжээ. Дараа нь түүний мэдүүлснээр Потлебен, өөр нэг тун авьяаслаг цэргийн инженер Ползиков нарт хурандаа цол шагнасан тул тэдэнд баяр хүргэж болох байв. Түүнээс гадна өөртөө явсан эцгийнхээ цул том алтан цагийг санаж түүнийг Николаев руу эхнэртээ өгч явуулах юм шүү гэж санав.

	Энэ гурван гоц нүүдлийг нийцүүлж болно гэдэг өөрт нь хүртэл хачин санагдавч түүний хүсэл зоригоос гадуур тэр гурав нэгдэж бодогдоно. Меншиковын их цэргийг хоёр дахин хүчирхэг болгон зузаатгасан 12 дугаар дивиз бодогдохын хамт нэг талаас инженерийн албаны авьяаслаг хоёр хурандаа, нөгөө талаас эцгийн алтан цаг ирж нийлэв.

	Тэр цагийг ахмад дэслэгч Христофоровт эхнэртээ явуулах захидлын хамт өгч «энд үүнийг ямар нэг юм болоод хагалчих вий гэж айх юм. Эцгээс минь үлдсэн болохоор над их үнэ цэнтэй эд... Яах вэ, надаас бас их хүүд минь шилжиг...» гэж хэлнэ гэж боджээ.

	Эхлээд зүгээр давхиж явсан морьд үнэхээр дайсны хайчин галд өртсөн дөрөвдүгээр бэхлэлт холгүй болж ирэхийн хамт гэдрэг хулгаж, дээш цоройж, хажуу тийш бусгах болов.

	Эргэн тойрон Англи, Францын их бууны сум ээлжлэн тусаж, дөрөвдүгээр бэхлэлтийг «түшиж» буй их бууны хоёр багийн нэг нь англичууд, нөгөө нь францчуудын зүг галлах тул морь үргэх нь ч хэр байв.

	Синопийн тулалдаанд орж дэд адмирал болсон Новосильский дөрөвдүгээр бэхлэлтийг даргална. Новосильский Англи, Францын их бууны бөмбөгдөлтөөс биш, харин ихэд хайрлан хүндэлдэг Корниловыг бэхлэлт дээрээ ирэхийг үзээд эхлээд ихэд айжээ.

	— Та энэ там руу юунд ирэв, Владимир Алексеевич? гэж хүдэр төрсөн тэрээр Корниловын чөргөр гарыг чанга атган өгүүлэв.

	— Юу яах гэж? Бид юу хийх гэж байгаагаа мэдэх гэж гээд Корнилов эргэн тойрон харснаа, — Бас тэд биднийг яаж байна гэдгийг үзэх гэж ирлээ гэв.

	Бэхлэлт дээр их буунуудыг жагсаалаас гаргаж, их бууны суурийг зомгол болтол яйлсан, алагдсан, шархадсан хүмүүс энд тэндгүй хэвтэнэ... 

	Дайчин адмиралын ийм ажил муутай байгаад Корнилов гайхаж

	— Алагдсан шархадсан хүмүүсийг яагаад авч явахгүй байгаа юм бэ? гэв.

	— Үүнд жичлэн гаргах хүн алга. Дайсны хайчилсан галаас их хохирол амсаж байна. Их буучид хуруу дараалан ажилтай, их бууны дэргэд байнга хүн солиход хүрч байна гэж Новосильский хариуллаа.

	— Гинжлэгдээгүй хоригдлуудаас сувилагчдын хэсэг яаралтай байгуулах хэрэгтэй юм байна гэж Корнилов шийдээд ойр байгаа их бууч цэрэг рүү бууных нь харааг үзэхээр очив.

	Новосильский түүний төлөө санаа ихэд түгшин ажиглахад тэр өөрөө ажлынхаа өрөөнд байгаа юм шиг тун тайвуун байж, нэг дэх буучаас хоёр дахь, гурав дахь рүү очсоор бүх бэхлэлтээр явж үзээд сүүлд «Түүхийн гудамж» гэж нэр авсан гадаах их бууны түших баг дээр очив. Тэднээс мөн уужуу тайвуу эргэж, дахин бэхлэлтийн халхавч дор ирэв.

	Новосильский түүнийг гаргаж өгөхдөө:

	— Владимир Алексеевич, та зөвлөгөө өглөө гэж битгий бодоорой, энэ зүгээр миний (би мэдэж байна ганц миний ч биш), гуйлт, та өөрийгөө болгоомжилж шулуухан гэртээ харьж үз гэж хэлэв.

	Корнилов мориндоо мордох зуураа

	— Их бууны сумнаас зугтааж гарах биш дээ гээд инээмсэглэснээ, — Алагдсан шархадсан хүмүүсийг татаж авах хоригдлууд би ирүүлүүж гэлээ.

	Гэвч тэр хот руу биш, тавдугаар бэхлэлт дээр очиж Нахимовтой далан дээр зэрэгцэн зогсоод, сум бөмбөг дайсны бэхлэлт дээр хэрхэн тусаж байгааг дурандав.

	Санчиг дээрх жаахан шархны нь цус тогтож хацраа алчуураар арчих хэрэггүй болсон Корнилов юу ч ажиглаагүйд Нахимов сэтгэл хангамжтай байв.

	Энд хоёр адмиралаас гадна мөн албан үүргийнхээ дагуу Корниловын гурван туслагч, Нахимовын холбоочин дарга, бэхлэлтийн дарга Ильенский нар зогсож байсан нь дайсны их буучдад хорхой хүрмээр байжээ.

	Их бууны сүм эргэн тойрон чих янгинуулам исгэрч, гай гамшиг чирэн адмиралууд, тэдний туслагч нарыг алагдагсдын цусаар будан, шороогоор булах авч дайсны хүрээнд мөн тийм юм болж байгааг ажиглан байрнаасаа үл хөдөлнө. Энэ явдал хувийн эр зоригоор гайхуулсан хэрэг байж болохын дээр дайсны их буучдын муу шагайхын хэрээр удаан үргэлжилж болох байсан боловч Нахимов эцэстээ гэнэт ухаан сэхээ орох мэт болон Корниловын тохойноос барьж, шийдмэгээр хөтлөн халхавч руу аваачив.

	— Өндөр дээдэс ээ, таны амь нас Севастопольд маш үнэтэй чухаг билээ... уучлаарай, гэхдээ бэхлэлтээс явахыг танд гуйя! гэж Ильинский Корниловт хэллээ. Нахимов Ильинский рүү сайшаах байртай харж, санал нийлэн толгой дохино. Корнилов хариу юм хэлэлгүй, их буу руу бөхийн харааг нь шалгана.

	Ильинский нөгөө талаар нь тойрон ойртож

	— Өндөр дээдэс ээ, зүрхэлж илтгэхэд, та бэхлэлт дээр байгаагаараа бид бүгдэд дарга, усан цэрэг, цэргүүдэд үл итгэж байгаагаа харуулж байна... гэвэл,

	— Та бүхэн үүргээ сайн биелүүлж байна гэж Корнилов сая хариу дуугараад, — Гэтэл та бүхэнтэй нүүр учрах үүрэг бас над бий шүү дээ гэв.

	Тэгээд Корнилов бэхлэлт дээр цааш гучаад минут хэртэй байж, зоригт эрчүүл болон усан цэрэг, цэргүүдийн аймшиггүй уужуу тайвуу тулалдахыг харлаа. Алагдаж шархадсан хүний оронд ямар ч тушаал хүлээлгүйгээр их бууны дэргэд даруй халаа ирж зогсоно. Их бууны суурь хэмхрэхэд хөлөг онгоцон дээр сургууль хийх үеийнхтэй адил дорхон нь сольж тавина. Бас усан цэргийнхний эхнэрүүд болох даавуун алчуур зангидаж, сав суулга барьсан бөөн бүсгүйчүүлтэй дайралдав.

	Их бууны сум зайгүй тусах тул Корнилов тэдний өмнөөс айж:

	— Та нар юун улс вэ? Хаачих нь вэ? Юу гэж явна гэвэл:

	— Ус, хүйтэн ус өөрсдийнхөндөө авч ирлээ. Дотроо сэрүүцүүлэг... Дотор нь лав халуу шатаж байгаа байлгүй, тийм үү, үгүй юу? гэв.

	Ийм эх адаггүй нүргээн шуугиан дунд өөрсдөө хэдий дуу чангатай боловч Корниловыг дуулахгүй байх гэж бүсгүйчүүл бодоод наранд түдэгдсэн хүзүүгээрээ хүртэл зангахдаа тийм том даргатай ярилцахдаа гараа цэх доош буулган зогсохын хэрэггүй гэж үзэв.

	Бэхлэлт дээр ус бий эсэхийг Корнилов лавлавал эмэгтэйчүүлийнх зөв болж, их бууны дэргэдэх усан цэргүүдийн дотор үнэхээр халуу шатаж байжээ.

	Ус өглөө авчирч, хөлгөөс авчирсан савуудыг дүүргэсэн боловч заримыг нь уучихсан, зогсолтгүй буудсанаас хэт халсан их буунууд дээр заримыг нь асгасан, нэг саванд дайсны бөмбөг тусаж эрдэнэ шиг усыг асгаад хаячихсан байжээ.

	Туслагч нарынхаа нэг дэслэгч Жандрыг бүх бэхлэлт рүү даруй ус зөөх ажил зохион байгуулахаар хот руу явуулаад, эмэгтэйчүүлийн савтай ус, боодолтой юмыг эздэд нь өгүүл гэж Корнилов тушаалаа.

	— А өөрснөө харин амьд мэнд дээрээ бушуу гэртээ харьцгаа! гэж адмирал эмэгтэйчүүдэд хэлэхэд:

	— Саваа авалгүй яаж гэртээ харих юм бил ээ? гэж тийм хачин үг хэлсэнд эмэгтэйчүүл гайхаад, — Энэ их замбараагүй газар үрэгдэж орхино. Сүүлд хаана гэж эрэх юм бэ? Бас өөрсдийнхнийхөө царайг хармаар байна гэв.

	Эмэгтэйчүүл тэгээд хөдөлж өгсөнгүй. Корнилов холбоо барих дарга нараа дагуулан цаашлав.

	Зарубиныхан Хойд талын нуранги элсэн дундуур зүтгэсээр сум тусах аюулгүй холоос харагдаж байсан, тэр ч байтугай Литовын хорооны бэлтгэл батальоны гал тогооны хажууд тул хоол унд олдох газарт хүрэв. Хотоос дүрвэсэн бүх хүн баглаа боодол, сагсаа тавин энд амарч байлаа.

	Витя ийш тийш хартал мөн усан цэргийн сургуулийн Гардемаринын сумангийн сурагч өөрийн найз Бобровыг гэнэт санаандгүй олж харав.

	Өөрийнх нь үе насны Бобров түүнтэй харц тулгараад дороо далдирч гэрийнхнийхээ араар нуугдаж орхив.

	Витя бас эхлээд Бобровоос эцгийнхээ араар нуугдмаар санагдсан тул ийнхүү нуугдсан учрыг ойлгожээ. Гэвч хоёулд нь аягүй энэ агшин өнгөрч, Гардемаринхны жагсаал хувцастай хоёр хүү өөд өөдөөсөө гүйн очив.

	— Чи энд юу хийж байгаа юм бэ? гэж Витя усан цэргийн сургуулийн сурагчид тэдэнд цэргийн гал тогоо сахиж суухаас өөр хийх юм олдож болохыг горилсон байртай асуувал:

	— Би гэрийнхэнтэйгээ ирээд байна, айхын туйл болоод гэж Витягаас нуруугаар жаахан өндөр мөртөө нарийхан, бүсгүй царайтай Бобров дөлсхийн өгүүлэв.

	Бобровын эцэг боомтод алба хаадгийг Витя мэднэ. Тийм жагсаал ангийн биш хүмүүсийг усан цэргийн даргын цолтой байлаа ч гэсэн эдний сумангийнхан жаахан доордод үзнэ.

	— Би гэрийнхнээ бас Екатеринагийн зогсоолоос нааш өөрөө сэлүүрдэж гаргалаа гэж Витя аль болох хааш хэрэг дуугараад, — Завьчин хулчийгаад, ямар ч хөлс өгсөн сэлүүрдэхээс татгалзаад болдоггүй шүү гэв.

	— Чи тэгээд юугаар гаталж ирсэн юм бэ? гэхэд

	— Харин завиар гэм... Бид түүнийг худалдаж авсан юм, ганцхан бөмбөг яйр цохиод хаячихлаа гэв.

	— Чи худлаа ярьж байна уу?.. Та нар тэгээд яаж амьд гарсан юм бэ?

	— Чи ганцхан өөрийгөө л ухаантай гэж боддоггүй биз? Сум гэдэг, найз минь бас тэгээд тэнэг эд биш, биднийг эрэг дээр гарсан хойно завийг маань бяц цохичихгүй юу даа.

	— Ээ чөтгөр алгад! Чи хэрэв худлаа хэлээгүй бол тун харамсалтай юм болж дээ

	— Найз минь, би чамаас түрүү харамсаад байна. Завь бүтэн үлдсэн бол чи намайг энд байж байх юм гэж бод оо юу?

	Витягийн царай их зоримог байсанд Бобровт цааш өөр нотолгоо хэрэг байсангүй, Витягийн занг тэр мэдэх тул завины тухай ярианд бүрэн итгээгүй гэхэд тийм юм бас ч байж болно гэдгийг хүлээж байв. Витягаас дор байж болохгүй гэж хор нь хөдлөөд:

	— Зогсоол хүрэх гэж оролдоод үзэж болно, тэнд хүрвэл... гэхэд

	— Явъя гэж Витя дороо гарыг нь шийдмэг шүүрэн авч өгүүллээ. Тэр хоёр уг нь гэрийнхнээсээ зайдуу зогсож байсан тул Бобров түдгэлзэсхийн эргэж харвал гал тогооны дэргэдэх олон дунд хүн бүрд танил тал нь дайралдах тул тэдний гэрийнхэн мөн бусдын дунд хутгалдан үзэгдэхгүй болжээ. Витя түүн рүү хэлбэршгүй шаардангуйгаар ширтэх учир татгалзах нөхцөл байсангүй.

	— Явъя, ганцхан... 

	— Юу ганцхан гэж?

	— Харагдахгүйгээр л явах хэрэгтэй гээд Бобров ичиж орхив. 

	Өөрийнхөө хурц нүдтэй дүү нар Варя, Оля хоёрыг дуу шуугиан дэгдээлгэхгүй байх арга Витя олжээ.

	— Одоо хоёул салъя, тэргүй бол гадарлана. Дараа нэг нэгээрээ тээр зам руу гарч уулзъя, за юу? гэхэд

	— За гээд Бобров дороо түүнээс салж одов.

	Арван минутын дараа тэд зогсоол орох зам дээр, гал тогооны дэргэдэх бөөн хүн харагдахгүй газарт нийлэв.

	Дөнгөж нийлтэл өөрийнх нь дарга дэслэгч Стеценко хоёр хасаг дагуулан зогсоол руу давхиж явахыг үзэв.

	Тэр хоёр номхон зогсоход Стеценко мориныхоо амыг татаж:

	— Та нар энд юу хийж яваа юм бэ? гэв.

	 Гэр орныхныгоо гаргаж өглөө гэж Витя хоёулынхаа өмнөөс хариулав.

	— А-а дайсны суман дор гатлаа юу?

	— Тийм ээ, эрхэм дээдэс ээ! 

	Байдал хүндийг Стеценко зөвшөөрч толгой дохиод цааш давхихад хоёр сурагч дутагдаж байсан юмаа олж авсан аятай өөд өөдөөсөө харав. Шууд дарга нь хаана нэг тийшээ биш, дайсны суман дор зогсоолоор гаталж байгаа тухайлан тэр зүг яв гэж тушаасан мэт санагджээ.

	Стеценко одоо вангийн туслагч гэдгийг тэд яриагүй мэдэх тул вангаас ямар нэг тушаал аван хот руу явж байна гэдэгт эргэлзсэнгүй.

	Тушаал үнэхээр байж. Крымийн цэргийн жанжин Крымийнхээ тулгуур цайз Англи, Францынхантай хэрхэн үзэлцэж байгааг нүдээр үзэх гэсэн тул гатлах их завь юм уу, хөнгөн онгоц зогсоол дээр бэлтгүүлэхээр Стеценког явуулжээ.

	Витя, Бобров хоёр зогсоол руу эргэж харалгүй алхална. Зогсоол дээр дэслэгч Стеценкод биш, зургаан хүн дагуулан давхиж ирсэн ванд өөрт нь завь бэлтгэн хөл болохыг тэд харлаа. Усан цэргийнхнээс вангийн дэргэд Виллебрандт бээл, бага дэслэгч Томилин хоёр байв. Өөрсдөөс нь дөнгөж тав зургаа ах бага дэслэгчид хүүхдүүд үнэн голоосоо атаархана.

	Вантай цуг нэг завинд тийшээ гатална гэж бодохын ч хэрэггүй, цэргийн сургуулийнхны суманг тэр тараа гэж тушаахдаа сурагчдыг тэр бөмбөг тэсэрч байгаа газар луу тэмүүл гээгүйг мэдэж байсан тул түүнээс нуугдана. Гэвч гэгээн ноён туслагч нарынхаа хамт завинд сууж хөдлөөд, морьдыг нь хавтгай ёроолтой жижиг хөлгөөр зөөх гэж аваачихад тэр хөлөг дээр гарч суухыг хэн хориглох билээ.

	Тэднийг сууж амжтал их зогсоол дээгүүр их бууны сумнууд дахин Витягийн нүдний өмнө утаат өтгөн агаарыг хуйлруулан нисэж эхлэв. Өмнөд зогсоолоос «Дунай» «Буг» «Сухум» «Калэ» гэдэг тээврийн хөлгүүд холын тусгалтай их бууны сумнаас зайлан гарч байх агаад «Ягудиил» хэд дэх удаадаа ч юм шатаж, хотын нэгэн сүмийн орой дээр хонхт ганжрын загалмай суманд оногдон хугарч унжсан нь тодхон харагдана.

	Гэгээн ноёнтон Екатеринагийн зогсоол дээр ирээд морьд ачсан хөлгийг хүлээлгүй туслагч нарынхаа хамт тэнгисийн дарга нар хурах ордны номын сан руу явлаа. Витя, Бобров хоёр азтайдаа баярлана, тэд баруун зүүнгүй сум бөмбөг туссан хотод ирчихсэн, дуртай тийшээ явж болох боллоо.

	Гэхдээ юуны өмнө тэдэнд гэгээн ноён юу гэж наашаа ирснийг мэдмээр санагдлаа. Өөрийнхөө их цэргээр тэр Бельбекээс дайсны жигүүр лүү дайрах гэж байж болзошгүй юу? Гэтэл хуурай газар хаа сайгүй утаа бүрхэж байхад номын сангийн дээрх дуран авайгаар юу олж харах гээ юм бол оо? гэж санагдана.

	Ванг байшин дээрээс бууж ирэн мориндоо мордож хойноос нь Стеценко, Виллебрандт бусад туслагч нь их л золбоолгоор мориндоо үсрэн мордож цөм хөдлөхийг тэр хоёр хүлээлээ.

	— Хаашаа явах нь энэ вэ? гэж Бобров Витягаас асуухад:

	— Хөлөг онгоцны зуслан руу явах гээ юм болов уу? гэж Витя нь Бобровоосоо гайхан асуужээ.

	Корниловыг бэхлэлт дээрээс хотод эргэж ирэхэд өглөөний есөн цаг болсон байв. Шууд Малахов толгой руу Истомин дээр очих гэснээ хоригдлуудын тухай санаад шорон руу давхиж очлоо.

	— Харуулын даргыг дууд гэж манаанд тушаахад манаач хонх дэлдэв.

	— Үгүй энэ чинь тэнэг хэрэг биш үү? гэж Корнилов холбоо барих дарга нарынхаа нэг ахмад дэслэгч Поповт хэлээд, — Их бууны аймшигт тулалдаан болж, сум дутах болов уу гэж би айж, юу юугүй дайралт, хүлээж байхад хоригдлууд торныхоо цаана сууж, эднийг харуул манаа тайван цагдаж байдаг гэв.

	Манааны дохиогоор харуулын захирал, Минскийн хорооны бага дэслэгч гарч ирээд тушаал хүлээж номхон ёслон зогсов.

	— Гинжлэгдээгүй бүх хоригдлыг одоо бүгдийг Малахов толгой руу дагуулж оч. Би хойноос чинь тэнд очно, тэгээд юу хийхийг зааж өгнө гэж Корнилов түүнд хэллээ. 

	— Гэгээн, дээдэс ээ, харуулын захирал хүн байрнаасаа холдох эрх байдаггүй юм гэж бага дэслэгч цэргийн албаны дүрмийг илтэд мэдэхгүй жаахан түгдэрсхийн адмиралд хариулбал:

	— Та миний хэн болохыг мэдэх үү? Би Корнилов байна? гэхэд

	— Тийм ээ, мэдэж байна, өндөр дээдэс ээ, гээд бага дэслэгч адмирал руу дээд даргыг хүндэтгэх ёсоор харах боловч дүрэм ёсоор өсгийгөө товхийлгэн эргэхгүй, ой тойнд нь өдий хачин санагдах тушаалыг биелүүлэхээр яаран гүйхгүй байв.

	Түүний түдгэлзэж байгааг Корнилов үзээд, 

	— Таны дээр харуулуудыг мэдэх жижүүр байгаа, түүнээс гадна шоронгийн дарга бий. Май, миний нэрийн хуудас энэ байна. Танд энэ, бичмэл тушаалыг орлоно. Бүх хоригдлыг одоо гадагш нь гаргаж ир гэв.

	Адмиралын нэрийн хуудсыг авсан хойноо бага дэслэгч сая зүүн тийш эргэж шоронгийн хаалга руу хөл тавин алхав.

	Шорон их том, мянга орчим хоригдол арван минутын дараа тушаал ёсоор хаалгаар гадаа талбай руу асгаран гарч ирлээ. Тэдэнд зөвхөн бэхлэлт дээр үхэх боломж олгосон боловч бүр эрх чөлөө олсон мэт бүгд их л хөгжин хөөрчээ.

	Хүн угаас атаархуу зантай амьтан тул гинжлэгдсэн хоригдлууд мөн дайсантай тулалдах газарт очуулж аль хэмээн хашхиралдав.

	— Ямар сайн улс вэ? Яасан сайхан хүмүүс вэ? гэж тэдний тухай Корнилов холбоо барих дарга нартаа сэтгэл хөдлөн хэлээд, — Энэ баргар гянданд өвчтөнөөс өөр нэг ч хүн битгий үлдэг. Бүгдийнх нь гинжийг мулт цохь гэж тушаалаа.

	Энд шоронгийн гадаа нүдэнд дасаагүй харагдах хоригдлын хүрэм, саравчтай бор цэмбэн малгайтай, үсээ хусуулсан сахал самбай нь ургаж, нар салхи үзэлгүй цонхийж орхисон царайтай хүмүүс өөрсдөө эгнэн зогссоор жагсаж гүйцсэнд Корнилов үнэхээр сэтгэл хөдөлсөн дуугаар:

	— Ах дүү нар аа! Одоо та бүхний гэм бурууг тооцох цаг биш. Түүнийг мартъя! Та бүхэн орос хүн гэдгээ санагтун. Дайсан Севастополийг хэрхэн ниргэж байгааг дуулж байгаа биз, явж түүнийг хамгаалъя! Миний хойноос, алхаад! гэж хашхирав.

	— Ура-а-а гэж хоригдлууд их бууны нүргээнийг даран хашхираад Корниловын хойноос өөрсдөө хөлөө олж зэрэгцэн хөдлөв.

	Хоригдлуудын өмнө явах холбоо баригч дарга нарт жаахан эвгүй санагдана. Гэвч Малахов толгойн зүгээс дуулдах их бууны тав, зургаадугаар бэхлэлтийнхээс үлэмж сүртэй нүргээн сэтгэл нь хөөрсөн адмиралын төлөө зүрхшээх сэтгэл хүн бүхэнд төрүүлнэ.

	Тэдний хэн нь ч, Корнилов ч өөрөө ялгаагүй өглөөнөөс хойш юу ч идэж уугаагүй, ядаж аяга цай уух хүсэл хүн бүрд төрнө. Иймд тэдний нэг Лихачев урьд өдөр холбоотнууд тэмдэгт хөвүүрүүд дэмий орхиогүй, юу боловч номын сан дээрээс мөн үүл хуралдаж байгаа эсэхийг харахад муугүй сэн гэж Корниловт санууллаа.

	— Таны зөв, үүнийг би яагаад ч юм ер санасангүй, тэнгисийн зүгээс бид мэдээж бас сонин юм үзэх л болно, гэж Корнилов зөвшөөрлөө.

	Хоригдлуудын батальон цааш одож, Корнилов номын сан руу эргэв.

	Зогсоолын өмнөх тэнгист ямар нэгэн сэжигтэй юм олж харах гэж бүгд мэрийсэн боловч тэнд хоосон, холбоотны хөлөг онгоцны цуваа урьдын адил Кача голын адагт зогссоор байв.

	Номын сангаас хоёр алхмын зайтай Волоховын байшин байх тул Николаев рүү элчээр явах ахмад дэслэгч Христофоров тэнд хүлээж байгаа, эхнэртээ явуулах захидлаа бичиж дуусаагүйг Корнилов саналаа.

	Тэгээд гэртээ ирж аяга халуун цай амаа шазлан байж оочлоод эхнэртээ өгөх захидлыг яаран гүйцээж, Христофоровт эцгийнхээ алтан цагны хамт гардуулаад, Малахов толгой руу явахаар завдаж байтал дэслэгч Стеценко орж ирэв.

	— Өндөр дээдэс ээ, гэгээн ноёнтон таныг гэртээ ирнэ үү гэж байна гэсэнд

	— Тийм үү! Энд байгаа юм вий! Чухам хаахна байна? гэвэл;

	— Номын сангийн тэнд гэлээ.

	— Би одоо яг Малахов толгой руу явахаар бэлтгэж байна.

	— Гэгээн ноёнтон дөнгөж тэндээс ирлээ.

	— А-а! За тэгээд юу болж байна? Би дөнгөж сая хоригдлуудыг тийш нь явуулсан юм сан

	— Бид тэдэнтэй дайралдсаан, өндөр дээдэс ээ.

	Хоригдлуудын жагсаалтай дайралдаж, хаашаа явж байгаа, хэн явуулсныг мэдээд, Меншиков гаргаж хэлэхгүй, хэлэхэд чихэнд халтай их юмыг илэрхийлж чаддаг янзаараа ярвайсныг нь Стеценко мэдээж Корниловт хэлсэнгүй.

	Корнилов даруй амьсгаа нь дарагдаагүй мориндоо мордож номын сангийн орчим хоёр дэслэгч генералтай уулзав.

	Меншиков мэндлээд, 

	— Владимир Алексеевич таныг гэртээ байна гэж бодсонгүй шүү гэлээ.

	Энэ үгэнд нэг дургүйцсэн, ёжуун өнгө байгааг мэдрээд Корнилов эмээл дээрээ өндийв.

	— Би нэг, хоёрдугаар ангийг эргээд ирлээ, гэгээн ноёнтон! гэхэд

	— Аа, та тэнд оч оо юу? Тэнд ямархуу байна гэвэл

	— Намайг зургаадугаар бэхлэлт дээр байхад Францын их бууны баг дээр дарийн агуулах дэлбэрэх чимээ гарсан гэлээ.

	— За ашгүй дээ! 

	— Би тэндээс сэтгэл амраад хөдөлсөн дөө, гэгээн ноёнтон. Францчуудыг бид мөд дуугүй болгоно, тун удахгүй.

	— Тийм ээ, миний сонсгол эндүүрээгүй бол над ч гэсэн, тэр Рудольфийн талаас их бууны дуу цөөрч байх шиг санагдсан, харин Истомины тэнд бэрх байна. Тэнд бид их хохирол хүлээж байна.

	Францын их бууны багийг та юу юугүй дуугүй болгоно гэж байгаа бол би их бууны хамгийн ширүүн тулалдааныг үзэх болжээ. За яах вэ... сум л хүрэлцэх болтугай... сумны тухай санаа тавих хэрэгтэй юм шүү. 

	— Гэгээн ноёнтон, их бууны багуудад сум хүргүүлэх ажлыг би гурван даргад хариуцуулсан... боомтуудын хувьд гэвэл хэрэв хөлөг онгоцны цуваа нааш ирэх ахул тэд хүрэлцэхүйц нөөцтэй байгаа.

	— Тэнгисээс биднийг ёрлосон, ёрлоогүй заавал дайралт болно гэдгийг би хэлж байгаа юм. Тэр харин жаахан хожигдох шиг боллоо. Иймд хойд талын боомтуудын байлдааны бэлтгэлийг шалгаж үзсэн нь дээр байх аа гэж би бодож байна.

	— Миний бодоход англичууд мөн ялгаагүй ирэх байх. Би одоо тийшээ явлаа.

	Меншиков тэгээд Екатеринагийн зогсоол руу хөдлөхөд Корнилов тэр хүртэл үдлээ.

	Ван их л эелдгээр Корниловтой салсан боловч илтэд осолтой газар луу тэмүүлэхгүй, өөрийгөө хямгадаарай гэж гуйх өнгөнд нь далд их нуусан дооглох өнгө байх шиг Корниловт бодогдоод «Таныг гэртээ байна гэж би санасангүй шүү!» гэсэн эхний үг бүр ч хорон санагдав.

	Их буу нүргэлэн сум эргэн тойрон тусаж гудамжинд дэвссэн чулуунуудыг онги татна. Өмнөд зогсоол Английн их бууны багийн өгөөмрөөр нүүлгэх пуужин, улайсгасан сум, бөмбөгөнд буцалж байх мэт харагдана.

	Ван, түүний туслагч нарын суусан завь эргээс хөдөлж маш осолтой замд гармагц түрхэн зуур мартагдаад байсан нөгөө «Гэртээ байна гэж бодсонгүй шүү» гэсэн хорон үг Корниловыг чамархайн дороос нь хатгах шиг боллоо.

	Меншиковыг Севастополиос ердөө л Бахчисарай руу зугтааж, хот боомтуудыг хамгаалалтгүй орхилоо гэж хэлсэн удаа Корниловт ч олон бий. Гэтэл тэр зугтаасан хүн хамгаалалтын хамгийн осолтой хэсгээс хүрч ирээд түүнийг гэртээ цай ууж байхад тааралддаг байна шүү!

	Холбоо барих дарга нарын гайгаар хоригдлуудын жагсаалын түрүүнд Малахов толгой ороогүй, гэртээ ирсэн болохоор тэд даруй зэвүүтэй санагдан нэгийг нь бэхтэлтүүдэд сум нийлүүлэх, нөгөөг нь алагдсан шархадсан хүмүүсийг авч зайлуулах тушаал өгөн тарааж явуулаад хамгийн даруу, үг дуу цөөнтэй дэслэгч Жандрийг л авч үлдэв.

	Морио дэмий шавдуулан Екатеринагийн гудамжаар театр луу давхиж, тэр хавьд байсан бэлтгэл ангиуд дайсны их бууны сумнаас сайн нуугдсан эсэхийг үзэж, хохирол хэр байгааг асуув. Гэгээн ноёны саналаар дайралт лав Малахов толгойн зүгээс болох байх гэснийг Кирьяков дамжуулаад өөрөө яагаад ч юм дайралт дөрөвдүгээр бэхлэлтийн чигт явагдана. Байлдааны бүх туршлага нь чухамдаа л тэгж хэлж өгч байна гэж зүтгээд байхаар нь Корнилов талбайгаас холгүй дөрөвдүгээр бэхлэлт рүү дахин очлоо.

	Тэнд генерал Моллерийн штаб, тухайлбал өөрийнх нь штабын дарга Петербургээс ирүүлсэн, түрүүн Меншиковын бичиж байсан хурандаа Попов ирж өөрийгөө танилцуулав.

	Түүнийг Корнилов штабын бүх хурандаа цолтны барилаар цэрэг дайны хэрэг их мэдэмхийрсэн биеэ тоосон хүн байх юм байх гэж бодож байсан атал их бууны нүргээнд нэлээд дөжирч орхисон, үгийг нь амаа ангайн чагнах, духан дээрээ дээш доош хөдлөх өтгөн хүрэн бор хөмсөг нь л ярьж байх шиг санагдах дуу муутай, их бууны үл тасалдах нижигнээнд хэлж буй үг нь дуулдахгүй, шалхайсан хүн өмнө нь ирж зогслоо.

	Гэвч Новосильскийд амласан ёсоор хоригдол хэсэг нь нааш нь ирүүлээгүй боловч алагдсан, хүнд шархадсан хүмүүс одоо түрүүн ирэхэд байсан шиг нь энд тэнд хэвтэхгүй, авсан, зайлуулсан байгааг Корнилов ажив.

	Битүү хар утааны дэвсгэр дээр их буунуудаас гарсан уур илтэд цайрна, тэднийг усаар сайн хөргөж байгаа хойно торхтой ус авч ирж амжсан хэрэг. Их бууны дэргэд хэт халуун тул буучид мундираа тайлжээ.

	Цэргийн яамны сайд ван, Долгоруковоос цайзын биш, Меншиковын армийн хээрийн цэргийн штабын даргаар томилогдож ирсэн, гэвч их цэргийн ерөнхий жанжин өөртөө штабын дарга хэрэггүй, юу гэвэл түүнд штаб гэж байхгүй, бий болгох гэсэн ч санаа алга гэж эрс мэдэгдсэнийг Попов самбаачилж дуулгав.

	— Тэр учраас гэгээн ноёнтон намайг тань руу шилжүүллээ, гэж нүргээн дахин нэлээд намдсан нэг үеийг ашиглан Корниловт илтгэснээр түүнд улам ч таалагдлаа.

	— Таныг ирүүлсэнд ванд баярлаж байна гэж Поповт чангаар хэлээд, — Та манайд их ашиг тус болох чинь харагдаж байна гэхэд Попов үнэнчийг илтгэн толгой дохилоо.

	Ингээд цайзын гарнизоны штабын дарга гэж нэгэнт зөвшөөрөн хүлээгдсэн хамгаалалт дээр юу болж байгаа бүхнийг нарийн мэдэх үүрэгтэй штабын даргын хувиар морь унаж Корниловтой зэрэгцэн явав. 

	Дөрөвдүгээр бэхлэлтийн сууцуудын хоорондын довцог дээрх үер буугаад өнгөрсөн мэт урвуулан хаясан цэцэрлэгт гудамжны замаар «Язон» хэмээх хурдан хөлгийн усан цэргүүд холыг бөмбөгдөх их бууны хоёр багынхаа дэргэд зогсож буй галын байрыг тэр тойрсхийн хянуур гэгч хатируулна.

	— Холбоотон биднийг чухамдаа л энэ зүгээс дайрна гэж генерал Кирьяков баттай итгэж байна. Түүний байлдааны туршлагад итгэе... Тэгвэл та энд хоёрдугаар зайн дээр л үлдэх болох нь гэж Корниловыг хэлэхэд

	— Мэдлээ. Би мөн тэгж бодож байна гэж Попов уриалгахан дуугараад, — Гэхдээ би бас гуравдугаар бэхлэлт дээр бас очсон, тэднийхнийг бас айхавтар шуурган галаар шүршжээ. Биднийг тэр чигээс бас дайрч мэднэ шүү гэв.

	— За тэр шүү, юу ч илтгээгүй гэж Корнилов хирдхийгээд, — Тэгвэл би шулуухан гуравдугаар бэхлэлт дээр очлоо гэсэнд Попов түүн рүү айсан байртай харлаа.

	— Өндөр дээдэс ээ! Гуравдугаар бэхлэлт онц аюултай газар гэж танд дуулгахыг үүргээ гэж үзэж байна. Тэнд тун олон хүн үрэгдэж байгаа, өндөр дээдэс ээ! гэж Попов хөмсгөө өргөн хэлэхэд

	— Харж байна уу тэр, би тэгээд үүнийг мэдэхгүй явна шүү дээ гээд Корнилов морио давирав.

	Попов хойноос нь ухасхийн,

	— Өндөр дээдэс ээ, Петербургт би цэргийн яамны сайдаас таны биеийн аюулгүй байдлыг харж хамгаалах тушаал авсан бил ээ! гэхэд, 

	— Та мөн тийм тушаал ван Меншиковын хувьд аваа биз дээ? гэж Корнилов инээмсэглэв.

	Гэтэл Попов тун төвөөр 

	— Огт үгүй шүү, өндөр дээдэс ээ. Ван Меншиковын хувьд энэ тухай юм ер дурсаагүй гэж маргалаа.

	— Үхлээс ямар зайлах биш дээ гэж Корнилов дахин инээмсэглээд салахдаа гар барив.

	Гуравдугаар бэхлэлт рүү явж байх замдаа Жандрт:

	— Манай штабын дарга ажлаа янз нь мэддэг хүн бололтой. Ван яагаад түүнийг авахаас татгалзсан юм бол?.. Түүнээс гадна тэр тун зүтгэл сайтай хүн юм, тийм үү? гэсэнд:

	— Намайг ч гэсэн сайн хүн байхыг та зөвшөөрнө үү? гэж ердийн дуу цөөнтэй Жандр үүнийг олзуурхан өлгөж аваад, — Та нэгэнт Штабын даргатай болсон хойно өндөр дээдэс танд байнгын штаб бас байх учиртай, тэгэхдээ бэхлэлт дээр биш, заавал хотын төвд, тийшээ бэхлэлтүүдээс мэдээ очиж байх ёстой! гэлээ.

	— Тэгээд таны бодлоор миний байр хаана байх учиртай байна? гэж Корниловыг гайхан асуухад

	— Волоховын байшинд, өндөр дээдэс ээ! гэж дэслэгч бат нот хариулав.

	Корнилов түүн рүү жишүүлдэн, тэгэхдээ эелдгээр хараад:

	— Янз нь танд зүгээр цай уух дур хүрч ээ дээ? гэлээ.

	Гудамжны цаанаас мөн хоёр морьтой хүн тэдний өөдөөс гарч ирсэн нь Тотлебен туслагчийнхаа хамт байсанд Корнилов үнэнээсээ баярлаж:

	— Хурандаа цол шагнагдсанд чинь баяр хүргэе! гэж гурван алхмын цаанаас хашхирлаа.

	— Танд их гялайлаа гэж Тотлебен үүнд баярласнаасаа илүү гайхасхийн, ойртож ирэнгээ хариулав.

	Алмагийн тулалдаанаас өмнө Корнилов тийм хүсэлт өргөснийг тэр мэдэж байсан боловч ийнхүү баяр хүргэхэд гайхсан зүйл гэвэл ердийн журмаар асар удаалгүй цол дэвшүүлсэнд байв.

	— Эдуард Иваныч, та хаанаас ирэв?

	— Би хөлөг онгоцны суурины талын бүх бэхлэлтийг эргэж тойрч үзлээ. Тэд тэсэж л байна... Гэхдээ тэд дайсанд илүү их хохирол учруулаасай гэж би хүсмээр байна. Тэгж байгааг нь би харсангүй гэлээ.

	Тэгээд Малахов толгой болон зэргэлдээх галын байрууд дээр ажиж харсан зүйлсээ Корниловт дэлгэрэнгүй, ул үндэстэй танилцуулав.

	— Гуравдугаар бэхлэлт ямар байна? гэж Корнилов асуув.

	— Би дөнгөж сая тэндээс ирлээ... Түүний эсрэг тун хүчтэй их бууны баг галлаж байна. Бэхлэлт чадах ядахаараа хариу өгч л байна, гэхдээ английн тал илтэд давуутай байна.

	— За би одоо тийшээ очлоо гэж Корнилов яарсанд Тотлебен маш энгийнээр:

	— Яах гэж тэр вэ, өндөр дээдэс ээ? гэж асуугаад, өөрийнхөө зангаар ул суурьтайгаар, — Хэрэв бид жаран найман пүүгийн сумтай их буунууд тэнд дайсанд үзэгдэлгүйгээр нэн даруй аваачиж зоох боломжтой бол чухаг тус хүргэмээр байна... Бид шөнө хүртэл тэсэж чадвал, өөрөөр хэлбэл дайралт өнөөдөр болохгүй бол бид гуравдугаар бэхлэлтийг шөнөдөө бэхлүүз гэж хэлэв.

	Корнилов салахдаа,

	— Би түрүүн тийшээ очоогүй минь тун тоогүй гэхэд Тотлебен тэр зуур адмиралд илтгэвэл зохих зүйлийг санаж:

	— Холбоотны хөлөг онгоцны цуваа Кача голын адгаас хөдлөхийг би Малахов толгойн цамхгаас харсан гэв.

	— Хөдөлсөн гэнэ ээ? гэж Корнилов сэрдхийн асуухад 

	— Севастополь руу чиглэж явна, өндөр дээдэс ээ, гэвэл

	— Сая нэг хөдөлж дээ! гэж Корнилов хүрмийн нь зах гэнэт бачуу болчихсон мэт хүзүүгээ хөдөлгөөд, — Ингэхлээр бүгдийн дээрээс, тэгвэл мөдхөн тэнгисээс бас дайралт эхлэх нь ээ. Тэгэхэд та ийм нөхцөл байдалтай байхад байнгын хөдөлгөөнгүй штабтай болгох гээд байдаг гэж Жандр луу зэмлэнгүй харлаа.

	Дайсны өөдөөс есдүгээр сарын адгаар гарч дайран тун бага хохирлоор их амжилт олоход оролцсон усан цэргийн ахмад дэслэгч Рачинский, Лесли, дэслэгч Ребровский, бага дэслэгч Попандопуло нар болон усан цэрэг гуравдугаар бэхлэлт дээр олон байв. Иймээс их бууны халз өрсөлдөөн эхлэхээс аван Английн их бууны баг шууд шуурган гал нээсэн боловч сэтгэл санаа энд өндөр байлаа.

	Их бууч усан цэрэг жагсаалаас гарахын хамт дарга нар өрсөлдөн их буу руу гүйж, ээлж иртэл тэдний оронд зогсож байв.

	Цайз эвдлэх их бууны аварга том сум нисэн ирэх бүртэй хамт аймшигт үхэл илтэд ирэх хэдий боловч энэ бол тун баяр баясгалантай бэхлэлт байлаа. Их бууны нүргэлээн, бөмбөгний тэсрэлт, сумны нүсэр жинтэй цохилтын дор өчигдрийн найр наргианаа үргэлжлүүлж байгаа мэт гандан бууршгүй цогтой, сэргэлэн Евгений Иванович Лесли энэхүү амьдралын баяр баясгаланг хөгжөөн дэмжинэ.

	Хажуугийнхаа хүнд хэлээд цааш ам ам дамжин бүх бэхлэлтээр тарах хэзээд оновчтой наргиа шог, хэн бүхний мэдэх боловч хүнд цагт хүн санаад гаргаж ирэхэд тун тустай байдаг цэцэн цэлмэг үг, ердийн нэг хэнэггүй хөдөлгөөн, дарийн өтгөн утаан дотроос хүртэл холоо гэрэлтэж чадах сайхан инээмсэглэл эд бүгд нийт олны хайрыг татсан ганц Леслигээс гарахдаа орчны бүх хүнд баярын өдөр хүүхдүүдийн авах бэлэг шиг сайхан санагдана.

	Эхлэх яагаа ч үгүй байгаа дайралтыг няцаана гэж энд зоосон олон жижиг их бууны оронд тэнгисийн том их буу олон шиг тавьсан бол хамгаалах бүх шугамын үл ялагдах бэхлэлт энэ байх сан билээ.

	Нахимовын байсан тавдугаар бэхлэлт арван нэгэн цаг гэхэд Францын их бууны багуудыг дуугүй болгов.

	Корниловын нөгөө Меншиковт ярьж байсан дарийн агуулахын дэлбэрэлтээс гадна мэргэн буудалтаар өөр нэг дэлбэрэлт хийж лут том хар утаа багширсан нь тав, зургаадугаар бэхлэлтээс хүн бүрд ил харагдаж, хамгаалалтын бүх шугамаар «ура» хашхиран баярлав. Энэ тэсрэлтийн дараа францчуудын буудах нь цөөрч, буур буурсаар эцэстээ бүрмөсөн дуу тасарсанд ялагчдын бэхлэлт дээр зүй ёсоор амарч, шархаа боож болохтой болжээ.

	Францын их бууны багууд английнхныг бодвол хэтэрхий ойр байрласан явдал франц инженерүүдийн алдаа, мөн ихэнхийг нь Рудольф толгой дээр байрлуулснаас бас нэг алдаа хийжээ.

	Англичууд тэгэхэд их бууныхаа багуудыг огт өөрөөр байрлуулжээ.

	Оросын зөвхөн холын тусгалтай их буу хариу өгч чадахаар их зайтай зоосноос гадна их таруу байрлуулж, Оросын их буунууд харин тэднийг бодвол илүү бөөгнөрснөөс английн урт богино галт их буунуудын сум ховор гарздаж байлаа.

	Залуу Попандопуло өглөө найман цагийн алдад сумны хэлтэрхийд цээжиндээ шарх олов. Усан цэргүүд түүнийг тосон авч шуудайтай шороогоор хаалт хийсэн газарт аваачихад тэр ухаантай байжээ.

	Эцэг нь түүн дээр очиж, хармагцаа үхлүүт шархтсаныг мэдэж:

	— Коля хүү минь, жаахан тэсэж үз, мөд уулзана! гэж хүүгийнхээ чихэнд хашхираад, адисалж, духан дээр нь үнсэн, сормуусныхаа нулимсыг шударч хаяад их буу руугаа очив.

	Түдэлгүй Ребровский их бууны суманд алагдав... 

	Их буучид дараа дараагаар жагсаалаас гарна... Корнилов Өмнөд зогсоолын үзүүрийн даланг давж гуравдугаар бэхлэлтэд хүрэхдээ тав, зургаа, тэр ч байтугай дөрөвдүгээр бэхлэлт дээр байснаас илүү аймшигтай юм үзлээ.

	Эндхийн цэргийн байрууд нурж гүйцээд, хаалт хамгаалалтгүй болсон усан цэрэг, цэргүүд түүнээс хол шиг зогсоно. Газрыг нэлд нь анжсаар гүнзгий хагалсан мэт эргүүлж, урвуулан, бөмбөгний тэсрэлтээс гарсан том нүхнүүд ийшээ өнхөрч орсон лут сумнуудын агуулах аятай харагдана.

	— Уухай даа! гэж Корнилов Жандр лүү учиртай дуугараад, — Та ингэхэд намайг ийшээ ирээд хэрэггүй гэж байсан бил үү? гэлээ.

	Харин их буунуудын дэргэд айж самгардсан байдал Корниловт үзэгдсэнгүй. Их буунуудын зарим нь жагсаалаас гарсан, хэд хэдэн суурь хэмхэрсэн, тэднийг шинээр солиогүй байгаа авч үлдсэн буунууд их л хор шартай улайран үзэлцэх ажээ.

	— Дарга нар цөөн үзэгдэж байх чинь гэж Корнилов бэхлэлтийн даргад хэлэхэд:

	— Дарга нар байрандаа байгаа, бусад нь жагсаалаас гарчээ, Владимир Алексеевич гэж Попандопуло Корниловын цол хэргэмийг мартан өгүүлэв.

	— Жагсаалаас гарсан гэнэ ээ? Рачинский харагдахгүй байх чинь... 

	— Хүүрийг нь дөнгөж сая гаргаж ирлээ, суманд өртөж алагдсан

	— Рачинский алагддаг! Юун харамсалтай юм бэ! Дэслэгч Ребовский яасан бэ?

	— Түрүүнд нь алагдсан.

	— Сайн дарга байсан юм сан. Ингэхэд... хэн хаана?.. гээд Корнилов түгдэрч бэхлэлтийн утаанд бүрмөсөн харанхуйлагдаагүй хэсгийг дахин эргэцүүлэн харснаа, — Миний санаж байгаагаар энэ бэхлэлт дээр танай хүү байдаг шүү дээ... гэвэл

	— Цэргийн эмнэлэгт явуулсан, цээжиндээ үхлүүт шархтай гэлээ.

	Корнилов ахмадыг цочмог тэвэрч аваад, хохирлын тухай асуухаа болин цааш хамт алхав.

	Цаашаа явтал буруу харж зогссон дарга, усан цэргүүд суманд эвдэрсэн буудах нүхний амсар засан ажиллаж, цэргүүд чангаар инээд алдах дуулдана.

	Өмнөөс нь хүрч ирсэн бүх төрлийн их бууны командлагч, нэгдүгээр зэргийн ахмад Егормышовоос 

	— Хэн нь ийм хөгжилтэй байгаа хэрэг вэ? гэж Корнилов гайхан асуувал:

	— А-а! Энэ Лесли гэж Егормышов адмиралтай мэндлээд, инээмсэглэн хариуллаа.

	— Алив энэ нялхыг өлгийнд нь тавьчихъя. Чихнээс нь сайн барь! Нэг! Боллоо! Тэгээд хэвтэж бай, муу новш гэж Леслийн дуу Корниловт сонсогдоно.

	Тэгээд түүний усан цэргүүдтэй хамжиж өргөсөн, шороо нь гоожих муу шуудай нүхний амсрын зохих байрандаа тавигдав.

	— Догь байна, ахмад Лесли! гэж Корнилов хэлтэл хажууд нь буу тасхийж үгийг нь эс дуулдуулав.

	Корнилов цааш явав. Харин бэхлэлт дээр Владимир Алексеевичийг байгаа гэж Леслийд дуулгамагц их бууны багийн наргианч дарга хирдхийн:

	— Алив үхээрийн газраар тэнэж явах хэрэг хүнд юу байна аа! Гэртээ харь гэж хэн нэг нь зөвлөж үзээсэй билээ гэв.

	Тэр зуур холбоотны хөлөг онгоцны цуваа Севастополь руу Кача голын адаг, Херсонес хоёр чиглэлээс ойртож ирэн, урьдаас тавьсан тэмдэгт хөвүүрийн дагуу байраа эзэлж эхлэв.

	Цуваа хожигдож иржээ. Цуваа зан төрх харилцан адилгүй хоёр даргатай. Францын хөлгүүдийг адмирал Гамелен, Английнхыг Дондас лорд командлах нь хоёул өтөл өвгөд бүлгээ.

	Өөрсдөдөө хамгийн бага хохирол үзэж, оросын боомтууд, хот болон флотын үлдэгдэлд дээд зэргийн их хохирол учруулахаар хэрхэн дайралт хийхийг тэр хоёул өмнө нь удтал зөвлөжээ. 

	Тэгээд эцэстээ, хөнгөн, сүртэйн хувьд гологдохооргүй, цайзыг өмнүүр нь хойш урагш, урагш хойш холхин дайрах төлөвлөгөө боловсруулав. Хөлөг онгоц боомтын хажуугаар гарч өрөөсөн хажуугийн их буунуудаараа зэрэг галлаад дахин цэнэглэж цааш галласаар туушид нь өнгөрнө. Буудах нөхцөлгүй болон холдмогц эргэж нөгөө талынхаа их буунуудаар галласаар өнгөрөх жишээтэй байв. Боомтуудын өмнүүр ингэж холхих нь  яриагүй давуу талтай юм шиг байлаа. Юу гэвэл тэр цагт их буу хөдөлгөөнтэй байг онохдоо муу, хөлөг онгоц харин явуут хөдөлгөөнгүй бай руу муугүй бууддаг байлаа.

	Раглан, Канробер хоёрын шаардлагаар тэнгисийн зүгээс хийх дайралт нь цайзын хамгаалагчдыг сэхээ авхуулахгүй, бүр эхнээс нь авхуулан балмагдуулж тал талаас нь нөмрөн асгарах ширмэн мөндрөөр эсэргүүцэх зоригийг нь мохоохын тулд хуурай газраас их буугаар галлахтай зэрэг эхлэх учиртай байв.

	Гэтэл Гамелен шөнөдөө (хөгшин хүний зангаар нойр нь хулжсан шөнө ч байсан байж болох) боомтуудыг холхин явж буудах төлөвлөгөөг хүүхдийн хөнгөмсөг авирлал хэмээн бүрмөсөн голжээ. Хамгийн сайн төлөвлөгөө бол адмирал Нахимовын Синопийн тулалдаанд хэрэглэсэн шигээр байлдааны хөлгүүд занга орхиж зогсоод бүх их буугаараа нэг зэрэг галлах явдал мөн, үүний тулд францын флот Херсонесийн тохойноос Севастополийнх хүртэл эгнэх, Севастополийнхаас цааш зүүн хойшоо Английнх эгнэх нь зүйтэй гэсэн үг Дондас Гамеленаас дуулав.

	Хамтран зүтгэгчийнхээ ийм тогтвор туушгүйд гайхаж хоцорсон Дондас үүнд хөлөг онгоцнуудаа айгаад зугтаачих вий гэсэндээ уяж авсан Нахимовын тэр төлөвлөгөөг бүх Европ шоолж байсан бус уу, та үүнийг мартлаа гэж үү? гэвэл

	— Европ шоолж байсан л байг, гэтэл Нахимов Туркийн флотыг хүйс тэмтэрсэн шүү дээ гэж Гамелен маргалаа.

	Холбоотны хөлөг онгоцны цувааны удирдагчдын шинэ хэлэлцээ их сунжирлаа, Гамелен бууж эс өгнө. Англи Францын холбоо задрахад тулсанд Дондас сая бууж өгөхөөс аргагүй болов.

	Гэхдээ Дондас буулт хийхдээ түрүүнд флотын хэмжээгээр гаргасан бүх тушаалыг өөрчлүүлсэн нь бас нэлээд цаг идлээ. Эцэст нь салхи байдаггүй, холбоотны дарвуулт том хөлгүүд зөвхөн галт онгоцоор чирүүлж хөдлөх болсон нь цаг үеийн шаардлагыг бодвол арга буюу их л удаан болж, холбоотны их цэргийн жанжид тэнгисээс бөмбөгдөж эхлэхийг минут тоолон хүлээж, байж ядаж байв.

	Холбоотны хөлөг онгоцны цуваа дарвуулаа эвхэн алгуураар хойд, өмнөд талаас ойртож байхад Корнилов Малахов толгой дээр оччихоод байв. Франц, Английн хөлгүүд тэргүүлж, хамгийн бөгсөнд Туркийн хэдэн хөлөг дуулгавартайяа дагана.

	«Шарлемань» гэгч галт онгоц усны гүнзгийн хэрээр эрэгт маш ойртож, өмнөд боомтуудыг буудах хөлгүүдийг тойруулан авсан нь Франц, Туркийн флотын онгоцнууд байв. Английн хөлгүүдэд хойд талын боомтуудыг үлдээжээ.

	Толгой дээрх цамхгийн дээд тавцангаас аз болж дарийн утаа сарних ахул холбоотны хөлгүүд хэрхэн байрлаж байгааг харж болно гэж Корнилов дуулаад, тийшээ огт эргэлзэлгүй явах гэтэл утаанаас болж тэндээс харагдах юм юу ч үгүй, цамхаг бол бэхлэлтийн хамгийн аюултай газар гэж Истомин хэлэв.

	— Тэр дээд тавцан дээр юу ч байхгүй, их буунуудыг хүртэл тэндээс буулга гэж би тушаасан. Тэндээс юу ч харагдахгүй гэж Истомин давтан хэлээд, цамхаг Корнилов хоёрын дунд шийдмэг орж зогслоо.

	Цамхаг бол бэхлэлтийн хамгийн өндөр цэг байсан учир үнэхээр ч суманд хамгийн амархан өртөх газар байв.

	— Та надтай ердөө л хүүхэд байгаа юм шиг ярьж байна аа гэж Корнилов жаахан гомдсон байртай дуугарахад:

	— Владимир Алексеевич, та бидний хайртай сайн дарга. Бидний төлөө, манай нийтийн хэргийн тулд та биеэ хямгадах хэрэгтэй гэв.

	Синопийн тулалдааны үед «Парис» хөлөг дээрээ аймшиггүй эрэлхэг байсан шигээ энэ толгой дээр эр баатраар тулалдаж байгаа тэр хүн тэгээд түүний өөдөөс царайчилсан харцаар ширтэнэ. 

	— Бүгд ам нийлсэн юм шиг бэхлэлт бүхэн дээрээс намайг гэр лүү минь хөөх юм гэж Корнилов баярласан гэхээс илүү гунигтайгаар инээмсэглээд, — Энэ чинь тэгэхэд над бол их баяртай өдөр байгаа юм гэв. Тэр үнэхээр ч хөөрч хөгжсөн царайтай, уулаас бөгтөрдүү нуруу нь тэнийж өндөр болоод, нүд нь тавиун, бие байдал цэх чанга, дуу нь хүртэл цангинуун болжээ.

	— Владимир Алексеевич, та Малахов дээр бүх юмыг үзлээ, таныг үгүйд, энд бүх ажил таны байсан үеийнхтэй чинь адилаар явагдана... Үхэл эргэлдсэн энэ газарт таны байх хэрэг юу билээ.

	— Танд хоригдлууд хэрэг болох уу, та юу гэж бодож байна гэдгийг чинь би асуугаагүй байна, Владимир Иванович?

	— Ингэж их хохирч байхад ганц ч хүн гэсэн нэмэр байлгүй яах вэ дээ ер.

	— Надаас бусад нь тэр биз дээ?

	Корнилов бэхлэлтээс явж өгөхгүй хоргодоод байгааг үзэж:

	— Танаас бусад нь гэж Истомин эрс хариулав.

	— Хоригдлуудын хагасыг та гуравдугаар бэхлэлт рүү явуулаарай. Тэнд бас хохирол их байгаа

	— Мэдлээ гэж Истомин хариулаад түрүүчийнхээрээ царайчлан харсаар байв.

	Тэр цамхгаас холгүй зогсож байсан болохоор тэдний хавьд их бууны сум байн байн тусаж ойсоор өнхөрнө.

	— Манай морьдыг алж мэдэх нь гэж Жандр гунигтай дуугарав.

	— Бид одоо явлаа, явлаа. Би ганцхан тэр хороодыг л үзмээр байна гэж дайралтыг няцаахаар зэхсэн Бородино, Бутырийн хороодыг Корнилов заалаа.

	Тэр Истоминтэй салах ёс гүйцэтгэсэнд цаадах нь сэтгэл амран холдов.

	— Ганцхан тэр цэргүүдийг харчхаад, эмнэлгийн замаар гэртээ харъя гэж Жандрт хэлээд морьд руугаа алхлаа.

	Корнилов бөмбөг, суманд ярагдаж гүйцсэн газар дээгүүр, гишгэх газраа хайн хэдхэн алхсанаа ойчлоо. Корниловыг онож, хөлийг нь гэдэсний доохнуур үй цохисон сумны халуу оргиулсан агаарын долгио Жандрийг хойш чулуудав. Адмирал бөөн цусан дунд, царай нь зэвхийрч, нүдээ аниад ухаангүй хэвтэж байлаа.

	— Дамнуурга, дамнуурга нааш нь! гэж Жандр хоолой зангиран хашхиртал тал бүрээс нь усан цэрэг, цэрэг, хоригдлууд гүйлдэж ирэв... 

	Жандрийн хүрмийн урд энгэр Корниловын цусанд будагджээ. Адмиралын биеийг болгоомжлон гар дээрээ өргөж бэлтгэл их буунуудын дундах далан дээр тавив.

	— Өнгөрчхөв үү? гэж нэг нэгнээсээ асуухад

	— Харахгүй юу, өнгөрчихлөө! гэлцэнэ.

	Малгайгаа авцгааж загалмайлан залбирна.

	Орост тэмдэглэлтэй тэр өдөр Малахов толгойг Английн гурван их бууны баг ниргэж байсны нэг нь Шинжилгээний жалга, Доковын ганга хоёрын хоорондох толгой дээр хорин дөрвөн их буутай, нөгөө нь их замын ойролцоо, гурав дахь «таван нүдэт» гэж нэрлэгдсэн нь Өмнөд зогсоол орох Килен жалганы эхэн дээр байрлажээ. Иймд Малахов толгой дээр гуравдугаар бэхлэлтийн адил тэсэхэд бэрх байжээ.

	Корнилов үхлүүт шархдан нас барсан гэдэг чимээ тарахад олон хүн түүний цогцсыг эцсийн удаа харахаар хаалтын араас гаран гүйж ирэв.

	Хэд хэдэн дарга түүнийг тойрон зогсоно. Тэгтэл адмиралын нүд нээгдэж, тойрон шавсан дарга нарын гуньж гасалсан царайг хянуур гэгч эргэцүүлэн харснаа:

	— Севастополийг хамгаал, хамгаалан тулалд! гэж шивнэхийг ойр байж бөхийсөн хүмүүс дуулжээ.

	Дараа нь нүд аньж, уруулаа жимийсэнд тойрон шавсан хүмүүс түүнийг үхсэн, дахин ухаан алдсан хоёрын алин болохыг мэдэхгүй байв.

	Хөлөг онгоцны сууринаар дайран цааш явж байхдаа шарх боох газрын хажуугаар өнгөрснөө Жандр санаж хүдэр дөрвөн усан цэргээр адмиралаа дамнуулан тэр шарх боох газар луу явлаа. Жандр мориндоо мордохоос эвгүйцэн дамнуургын хойноос явган алхахад Корниловын морийг түүний хойноос бас хөтөлж явлаа.

	Энэ гунигт цувааг оросын анхны сувилагч Даша үзээд, Корниловыг Малахов руу явж байхыг харж таньсан тул өөрийн нь байгуулсан гавьяаны тухай Петербургт бичнэ гэж амласан адмиралыг авч ирж явна гэдгийг мориор нь мэдмэгцээ гараа алдлан, таг хөшчихөв. Ганц Алма дээр ч биш, энд мөн шархадсан усан цэрэг, цэргүүд, дарга нарт хэлж заншсанаараа одоо «Зүгээр, эдгэрнэ» гэж ч дуугарч зүрхэлсэнгүй, тэр шархтай хүний дэргэд байгаа бүх хүний царайгаар огт эдгэрэхгүй нь гэдгийг ойлгожээ.

	Шарх боох газрын хоёр их эмч шархыг нь үзээд, өөд өөдөөсөө харж найдваргүйгээр толгой сэгсрэн, боохыг нь өөрсдөө бооно, гэхдээ адмиралд христос шашинтан хүний нь хувьд хойдохыг нь уншуулах лам залсан нь дээр гэдгийг хэлэв.

	Яг энэ үед Корниловыг алсан тэр сум өөрийн нь биеийн зүүн талыг бас гэмтээснийг Жандр сая мэдрэн

	— Хэдийд тэгээд амьсгаа хураах бол? гэж гайхаш тасран асуухад ахлах эмч хариу хэлэхийн оронд:

	— Та шархтныг усан цэргийн эмнэлэгт хүргэвэл дээргүй юу, тэнд арай аятай тавтай байх болов уу гэж хэлэв.

	— Тэгье. Владимир Алексеевичийн тушаалыг цаашид хүлээхгүй байхын тулд би энэ хүнд хохирлын тухай одоо генерал Моллерт дуулгах учиртай, Нахимовт мөн ялгаагүй. Эмнэлгийн хажуугаар өнгөрөхдөө дамнуурга, эмч нааш явуулъя гэж Жандр учир ойлгон өгүүлээд, нүд аниастай боловч амьд байгаа адмиралаа сүүлчийн удаа харж аваад зүүн хөлөө чирсхийн гарч одов.

	Эмнэлгээс дамнуурга хагас цагийн дараа, Корниловыг ухаан орсон хойно ирүүлсэн боловч заавал үй цохигдсон хөлөн талаар нь хэвтүүлж таарах тул сувилагчид шархтныг яаж тавихаа мэдэхгүй байв.

	Корнилов толгойгоо өндийлгөж тохойлдон, бараг тас үсэрсэн хөлөн дээгүүрээ өөрөө дамнуурга дээр холбирон унахдаа бэхлэлтүүд дээгүүр давсан их бууны сум бас л байн байн тусах эмнэлэг хүртэлх урт замд сэргэхгүйгээр ашгүй дахин ухаан алдав.

	Холбоотны хөлөг онгоцны цуваа боомтуудыг бөмбөгдөж эхэлсэн тул одоо орчин тойрон тэр аяараа доргилно. 

	Ганц нэг буун дуу ялгаран сонсогдохоо больж хоёр талаас мянга долоон зуун их буу зай сэхээгүй галлаж, хэрэв эдүгээ хүртэл бэхлэлтийн утаан завсраар алсад намуухан цэлийх тэнгис хааяа нэг харагдаж байсан бол одоо тэнгис хүртэл бин битүү утаагаар хучигджээ.

	Корниловын хамт Севастополийн эцсийн цаг өнгөрч байх шиг санагдах тул эмнэлэг дээр шархтанд мэс засал хийх гэж хэн ч бодсонгүй, Корниловыг ухаан орж, гэдэс их өвдөхөд уух эм гуйхад хэдхэн жижиг халбага цай л амсуулжээ.

	Түүнийг туслагчийнх нь нэг ахмад дэслэгч Попов энд олж ирэв. Мориор давхиж ирсэн, морины хөлс ханхлах туслагчаа хармагц мөн морь унаж бэхлэлт рүү явах яарах хэрэгтэй гэдэг санаа түүнд төрсөн мэт Корнилов илтэд сэргэлээ.

	Адмиралынхаа арчаагүй байдлыг хараад Попов хирдхийн нүдэнд нулимс хурав.

	— Попов чи битгий уйл гэж Корнилов түүнийг харан өгүүлээд, — Би англичуудын дийлэгдэхийг үзнэ ээ! Миний сэтгэл ариун, үхэхэд айх юм над үгүй... Харин би Владимир Ивановичтой л уулзмаар байх юм гэв.

	Попов морио нэг цэрэгт өгч, тэр хүн Малахов толгой руу Истоминыг авчрахаар давхилаа.

	Корнилов дахин ухаан алдсангүй. Эмнэлгийн цонх төдийгүй, байшингийн сууринаас нь аван ханыг хүртэл доргиулах их бууны нүргээнийг чагнан Корнилов сүсэглэн загалмайлж:

	— Орос орныг бурхан өршөөж, Севастополь, флот хоёрыг аварч хайрла гэж залбирна.

	Эхнэрийнхээ дүү, Гардемаринын усан цэргийн сургуулийн сумангийн сурагч Новосильцевыг Николаев руу явуулж шархадсан тухай эхнэр хүүхдэдээ дуулгахыг Поповоос гуйлаа.

	Истомин нүд нь орой дээрээ гартал түгшсэн хүрч ирэв. Хамгаалалтын хамгийн чухаг том бэхлэлтийг толгойлж, тэнд минут тутам энд тэндгүй аймаар шарх, их бууны суманд тасар татуулсан хүний сэг харж байгаа дайчин адмирал тэр хүн одоо Корниловын ор луу ойртож ирмэгцээ уйлав.

	— Үгүй, итгэхгүй, Владимир Алексеевич таны шарх... Та эдгэрнэ заавал эдгэрнэ! гэж үглэн гарыг нь хоёр гараараа шүүрч авах нь ойртож байгаа үхлээс булааж аван хүчээр барьж тогтоох гэсэн мэт байв.

	— Үгүй тийш ээ, Михаил Петрович тийш ээ! гэж Корнилов нүдээ дээш заав.

	Михаил Петрович гэж англичуудад эмээх сэтгэл төрүүлдэг Хар тэнгисийн хүчирхэг флотыг байгуулсан адмирал Лазаров мөн бөгөөд тэрээр Корниловыг ихэд үнэлэн, өөрийнхөө орыг залгах хүн гэж дэвшүүлж байсныг Попов мэдээж андахгүй байлаа.

	Корниловын гуйснаар бэхлэлт дээр байдал ямар байгааг Истомин ярив. Корнилов анхааралтай чагнаж байгаад эцэстээ

	— Владимир Иванович та тийшээ яарах хэрэгтэй... баяртай гэхэд Истомин орны өмнө сөхөрч

	— Намайг адисалж өгнө үү гэлээ.

	Амьсгал хурааж буй ахмад нөхөр нь түүнийг алгуур, намбатай үнэн сэтгэлээсээ адисалж, хоёул эцсийн удаа тэврэлдсэнээ Истомин ахмад дэслэгчийн дэргэд асгартлаа уйлахгүйн тулд өрөөнөөс гүйн гарав.

	Попов Корниловтой дахин цаг хэртэй хамт суулаа. Учиргүй өвдөх учир Корнилов хааяа сулавтархан ёолоход түүнд дахиад л цай өгнө.

	Тэгтэл Истомины явуулсан дэслэгч Львов баяртай мэдээ авчрав. Өвчтөний сэтгэлийг догдлуулахгүйн тулд түүнийг эмч оруулахгүй гэсэн боловч оруулна уу гэж Корнилов өөрөө гуйлаа.

	Севастополийн хамгаалалтыг командлагчийн хувьд нь: Английн их буунуудыг сөнөөлөө, дөнгөж хоёрхон их буу үлдээд байна гэж Львов Корниловт илтгэлээ.

	— Ура! Ура! гэж Корнилов үүнд баярлан хөөрөөд, гараа элгэн дээрээ алга таших гэсэн маягтай аваачаад, хүссэн ёсоороо Малахов толгойн эсрэг тулалдсан англичуудын дарагдахыг юу боловч үзэж чадаад, тэгээд хэдэн минутын дараа амьсгаа хураав.

	Витя Зарубин, Бобров хоёр их бууны хэд хэдэн баг, гол нь илүү холын тусгалтай английн их бууны сум туссаар байгаа хотоор ёстой нэг зоргоор тэнэв.

	Дарга нарын бага гудамжинд Зарубины байшин бүрэн бүтэн үлдсэн эсэхийг үзэхээр очиж, Бобровынхны суудаг тэнгисийн бага гудамж, орох хаалгыг нь манаа хамгаалж байдаг тэнгисийн зогсоол, бас боомтуудын хавиар явж үзлээ. Олон их бууны сум туссан газар л тэдэнд хамгийн сонин санагдана.

	Дайсны аварга том шугаман хөлгүүд галт онгоцоор чирүүлж ирээд боомтуудтай тулалдахын тулд дэвүүр шиг тархан байрлахыг харснаас хойш тэр хоёрын харцыг тэнгисээс юу ч салгаж чадахаа болив.

	Гэтэл хагас дугариг эгнэн зогссон хөлгийн жагсаал их бууны тулалдаан эхэлмэгц бут үсрэн сарнив.

	Хөлөг онгоцнууд тэр дороо утаанд бүрхэгдэж, түүний дотроос их бууны зэрэг зэрэг галлах шар дөл улс улсхийнэ. 

	Гэвч энэ нь тэдний амьдралдаа анх удаа үзэж буй хөлөг онгоцны хүчтэй цуваа эргийн боомттой, эргийн боомт нь цуваатай явуулж байгаа тулалдаан байлаа. Тэд өөрсдөө үүнд бэлтгэн, сургууль хийж, энэ үйл явдал амьдралынх нь утга агуулга болох, ийм үйл явдалтай хамаг бүх амьдралаараа хэлхээ холбоотой байлаа.

	Тэд алсад сонсогдох их бууны дууг сонсмогц бууных нь амны хэмжээг сонсголоороо тодорхойлж чадах учиртай байсан боловч энд их бууны дуу тусдаа ялгарахгүй, эх адаггүй чих дөжрүүлсэн нэгэн үргэлж нүргэлээн болон сонстож байлаа. Дайсны болон өөрийнхөө их бууны тусгалын хэр мэргэнийг тэд дурангүйгээр тодорхойлж чадах учиртай байсан боловч энд бүх юмыг утаа бүрхжээ. 

	Гэхдээ хааяа доош суусан утааны цаанаас хөлөг онгоцны шураг, дээд тоног цухуйх үес гарахад хоёр хүү түүнийг отон отон байж хармагцаа баяр хөөр болон:

	— Уухай!.. Хараач! Тийшээ хар л даа! Хар аа биз! гэж холбоотны хөлгүүд үзэгдэх бүрийдээ улам бүр доройтон сэглэгдэж байгааг үзэж хашхиралдана.

	Нэг удаа утаа яагаад ч юм доош суухад хоёр хөлөг түрүүн нүдэнд дассан газартаа үгүйг хараад

	— Тэднийг манайхан живүүлж орхиж! Сайн эрчүүл! Нээрээ сөнөөгөөд хаяжээ! гэж хашхиралдав.

	Тэр хөлгүүд үнэндээ боомтын галанд живээгүй боловч маш доройтоод өөрсдөө ихэд сүйрсэн галт онгоцнуудаар чирүүлэн боомтуудаас зэгсэн хол зайлжээ.

	Усан цэргийн сургуулийн арван таван настай хүүхдүүд тулалдаан шохоорхоод, цаг явж, өдрийн гурван цаг болчхоод байсныг үл ажив... Гэр орныхон нь их замын их бууны бөмбөгдөлтөөс амь зайлж гарсан Хойд талын боомтуудыг дайсны хөлөг онгоцны цуваа буудаж байгаад хүртэл сэтгэл үл зовно. Төдий олон хүн бөөгнөрсөн болохоор дэм дэмдээ аюулгүй газар луу цаг тухайдаа зайлж чадаа байлгүй гэж баттай бодно. Тэр хоёр холбоотны бүх флотыг илүү сайн харж чадахуйц газар хайж, ийш тийш явсаар сумангийнхаа бас хоёр сурагчтай дайралдав. Хоёр сурагчийн нэг нь Корниловын эхнэрийн дүү Новосильцев гэж Витягаас жаахан ах, нуруулаг чийрэг хүү байв.

	Витя, Бобров хоёр луу тэр дөнгөж хяламхийгээд, их л түгшсэн байртай яарч явснаа:

	— Чи хаана очих нь вэ? гэж Бобровыг хашхирахад:

	— Өвөөг алчихжээ! гэж Новосильцев зогсолгүйгээр хариулав.

	— «Өвөө» гэж тэр Корниловыг хэлдгийг Витя Бобров үл андана. 

	Тэр хоёр бие бие рүүгээ гайхширан харснаа Новосильцевыг гүйцэхээр гүйж Корнилов одоо тэнгисийн эмнэлэгт байгааг түүнээс дуулаад тийшээ хамт явав. Бүх итгэл найдвар хүлээсэн Севастополийн гол хамгаалагчийг амь үрэгдсэн гэдгийг ухаарахын хамт тэдний амьдралдаа анх удаа үзсэн тулалдааны сүр хүчин тэр дороо хачин бүрийгээд явчихлаа.

	Бэхлэлтийн арын овоолоостой шороо дамжиж Хөлөг онгоцны суурин руу гаран, усан цэргийн эмнэлэгт хүрч Корниловын шарилыг Михаиловын сүмд тавихаар дамнан гарч явахад яг дайралдав.

	Шарилд хамгийн ойрхон Нахимов явна.

	Нахимовыг тавдугаар бэхлэлт дээр их бууны багийг удирдан галлуулж, францын их бууны багуудыг дуугүй болготлоо их амжилт олж байсан үед нь Жандр олж уулзаж чадсангүй.

	Нахимов гэртээ хариад хоол идэж байснаа Корнилов үхлүүт шархтсаныг дуулмагц халбагаа алдаж нүдээ алгаараа дараад, гэртээ байсан янзаараа морь луугаа явах зуур:

	— Үгүй би түүнд хэчнээн хэлсэн бэ дээ! Би түүнд хэчнээн гуйсан бэ! Тэгнэ ээ тэр! Би хэчнээн хэлсэн бэ дээ! Яав даа, Владимир Алексеевич, одоо тэгээд яана? Хэн одоо орлоно? гэж үглэсээр байв.

	Амьсгал хурааж байсан Корниловын дэргэд байсан ахмад дэслэгч Попов, эмнэлгийн хэдэн хүнтэй хамт дамнуургыг өргөх гэтэл Витя Зарубин, Новосильцев, өөр хоёр сурагч Попов руу шийдмэг дөхөж:

	— Бид явъя. Бид дамная! гэж гуйлаа.

	Тэгээд тэр нэр хүндтэй албаа тэд дахин хэнд ч шилжүүлсэнгүй. Тэднийг замын тэн хагаст хүрч явтал хөл дор нь газар доргиж, нандигнан авч яваа шарил нь бас доргин хөдөлж, үргэлжлэн нүргэлэх мянган их бууны дууг хүртэл дарсан айхавтар их нирхийсэн чимээ ойрхон газар хадав.

	Цөм учир үл ойлгон өөд өөдөөсөө харлаа. «Тэсрэлт» боллоо гэж нэг хүн хашхирахад Нахимов шаргал морин дээрээ ухасхийн мордож минутын дараа нэгэн их гарзаас тэр нөгөө их хохирол руу давхиж одлоо.

	Тэр нь гуравдугаар бэхлэлт дээр дарийн агуулах дэлбэрчээ. Түүнээс нэг цагийн өмнө бэхлэлтийн дарга Попандопулогийн толгой шархдаж, хүүгийнхээ чихэнд хашхиран хэлсэн үгэндээ хүрэн эмнэлэгт хүргэгдэж хүү нь түүний нүдэн дээр нас баржээ. Бэхлэлтийг Лесли командалжээ.

	Тэр зуур бэхлэлтийн хүч улам бүр мөхсөдөж, их бууны тэн хагас нь жагсаалаас гарчээ. Их буучдын бүрэлдэхүүн гурав дахин шинээр солигдож хүмүүс нэгэнт ядарч, арван цагийн турш үргэлжилсэн их нүргээнд дөжирч гүйцжээ. Бүх хаалт зад цохигдож, шуурган галын дор түүнийг засах боломж огт байсангүй.

	Бэхлэлтийн дарийн агуулахыг дүнз моднууд дамнуулан дээр нь зэгсэн зузаан шороо асгаж хамгаалсан мөрт цайз эвдлэх аварга том сум агуулахыг зад цохиж тэсэлжээ.

	Тэр тэсрэлтийн учруулсан хохирол гэж цаглашгүй.

	Хорин хоёр их бууны хорь нь шороонд булагдаж, тэр үед бэхлэлт дээр байсан зуу гаруй хүнээс ихэд няцарч гэмтсэн зургаахан хүн үлдсэний дотор зайны их бууны дарга Ергомышев байлаа.

	Толгой нь бэртсэн Ергомышев ухаан орохдоо өөртөө болон бэхлэлтэд юу учирсныг ухаарсангүй. Дээгүүр нь хөндлөн хэвтсэн усан цэрэг түүний хөлөөс чангаан:

	— Хөөе! Энэ хөл чинийх үү, минийх үү? гэж хашхирч байжээ.

	Усан цэргийн нүд хамаг нүүр нь цусанд булагдаж, зовхи нь анилдана.

	Ергомышев арайхийн биеэ суллаж, өндийгөөд харвал эргэн тойрон газар нь тэр чигээрээ эргэж урвачихсан, гүн нүхэн дотор толгой, гар үгүй хуйхлагдсан олон сэг бөөнөөр оршуулах гэж зэхсэн ах дүүгийн булш шиг овоорон хэвтэнэ.

	Тэгээд дээрээс ямар нэг бөөн бөөн юм, түлэгдсэн махны ой гутам үнэртэй бор бор юмс унаж ирсээр ажээ.

	Ергомышев толгой өвдөхийг шүд зуун давж, дээрээ хэвтсэн хөл гар нь бүтэн, толгойн шарх хөнгөн байсан усан цэргийг босголоо. Тэр цэрэг тортог болж харласан гараар нүдээ арчаад хоёр биеэ түшин явж бас дөрвөн хүнийг хамжиж босголоо.

	— Ахмад дэслэгч Лесли хаана байна? гэж Ергомышевыг асуухад

	— Амьд босож ирээгүйгээс хойш... гэлээ.

	— Их буу руу! гэж Ергомышев командлав.

	Тэгээд бэхлэлтийн бүх их буучдаас үлдсэн тавхан хүн онгилогдсон шороо, их бууны хэмхэрсэн суурь, нөхдийн хүүрт бүдчин явсаар үлдсэн хоёрхон их буу руу хүрч очоод буудлагыг үргэлжлүүлэн, гуравдугаар бэхлэлт оршин тогтносоор байгааг их хөөр болж буй дайсанд үзүүлэхийн тулд тэдгээр бууны сумыг хайн ийш тийшээ, бие бие рүүгээ харна.

	Гэтэл бэхлэлтийг түшиж байсан явган ангиас штабын ахмад Хлапонин тэдний халааг авахаар их буучдаа дагуулан ирж, гуравдугаар бэхлэлт огт дуугүй болоогүйг харуулав.

	Дараа нь хүний хүүр, тэрний гэхийн тэмдэггүй болсон сэг, энд тэндгүй хэвтэх гар, хөл, толгой, их биеийг эвлүүлэн удтал зүдэрсэн боловч эрэлхэг дайчин Евгений Иванович Леслийн цогцос ерөөс олдож өгсөнгүй.

	Адмирал Гамелений далбаа, «Парис хот» хэмээх хөлөг дээр мандана.

	Энэ хөлөг дээр «Za France vous regarde» - «франц та бүхнийг харж байна» гэсэн дохио мөн босгожээ. Тэгээд францын хөлгүүд туркийнхтэй хамт эргээс нэгэн бээрийн газар шатрын хөлгийн маягаар байраа эзлэхдээ Александрын боомт, 10 дугаар их бууны баг тэдэн дээр суман мөндөр буулгаж байсан хэр нь жилийн өмнө Нахимовын цуваа Синопийн тохойд орсонтой адил буудахгүй байв.

	Буудахын хамт их бууны гол төмөр машид халан улайсаж тэдний дэргэд аравдугаар сарын байдлаар шинельтэй байтугай, мундиртай зогсохын аргагүй тул их буучид дан цамцтай энгэр захаа ярчихсан тулалдана.

	Оросын их бууны суманд аль болох цөөн оногдохоор байрлаж зогссон хөлгүүдийн дотроос «Шарлемань» гэгч галт онгоц урагш гарч, Хар тэнгисийн флотын хөлгүүдийг буудахын тулд их зогсоолын өөдөөс харан зогсоход тавцан дээр байгаа хүмүүс нь хүртэл илхэн харагдаж байлаа. Эхний сумнуудад хөлөг дээрх гурван өнгөт далбаа оногдон ойчиход дор нь өөр тийм далбаа босгожээ. Тэр хөлөг усан цэргүүдийнхээ эр зоригоор гайхуулж байсан хэр нь хамгийн түрүүнд жагсаалаас гарав. Мэргэн оносон бөмбөг гурван давхар тавцанг нь цөм цохин машины тасагт тусан дэлбэрэхэд хөлгийг өдрийн хоёр цагт чирэн зайлуулжээ.

	«Наполеон» хөлөг түүний дараа удаан тэсэж чадсангүй, усан доорх хэсэгтээ цөм буудуулжээ. Хойноос нь «Парис» бас л тулалдааны талбараас зайлж одохоос аргагүй болжээ.

	Тэргүүн энэ хөлөг тун их сүйрч түүний зөвхөн дээд тоног хэрэгсэлд л гэхэд зуу орчим сум тусаж, тавь гаруй газраа цөм цохиулсны гурав нь усан доорх хэсэгт байлаа.

	Түүн дээр хэд хэдэн удаа түймэр гарч унтраав. Гэлээ гэвч хөлөг онгоц зогссон хэвээр хажуугийнхаа жаран их буугаар зэрэг зэрэг галласаар ажээ.

	Тэгтэл ахмадын цамхгийн ойролцоо бөмбөг дэлбэрч тавцангийн хошуу талыг сүйтгэж, Гамелений туслагч алагдаад, түүний штабын хэд хэдэн дарга шархдахад Севастополь бол Синоп биш юм гэдгийг эцэстээ ойлгосон хөгшин адмирал «Парисыг» галын шугамын гадна гарга гэж чиргүүл галт онгоцонд тушаав.

	Хуурай газар дээр болсон их бууны үзэлцээний нэгэн адил энд ч гэсэн францчууд Өмнөд талын боомтуудын ерэн зургаан их бууны өөдөөс өөрийн болон Туркийн хөлгүүд дээр мянга зургаан зуун их буутай байсан хэр нь түрүүлж ялагдал хүлээв.

	Үнэндээ хөлгүүд болон галт онгоцны өрөөсөн талын их буунууд, найман зуу нь тулалдаанд оролцсон хэдий боловч энэ хүчний давуу тал цаглашгүй их байлаа. Хөлгүүд зангаа орхин зогссон хэдий гэлээ ч хэрэг болоход зангаа өргөж жагсаалаас гарсан нэг нь зайлж одож байв. Боомтууд тэгэхэд үл хөдлөх бай болж, галаа олон тийш сахиулах учиртай болж байлаа.

	Нахимов шинэ ээлж яаж ийн байраа эзэлж байгаа гуравдугаар бэхлэлт дээр очоод дайсны хөлөг онгоцны цуваатай тэмцэж байгаа их бууны 10 дугаар багт ойрхон зургаа, долоодугаар бэхлэлт дээр очив.

	Нахимов зам зуураа өөрийн туслагчийг «Ягудиил» дээрээс далан таван хүнтэй хэсэг гуравдугаар бэхлэлт рүү явуулах тушаал өгч илгээгээд, тавдугаар бэхлэлтийн дэргэд байсан явган ангиас хэсэг хүмүүсийг сайн дураар нь гуравдугаар бэхлэлт рүү сэм зөөлгөхөөр явуулжээ.

	Чухамдаа л тэр нурсан бэхлэлтийн зүгээс холбоотныхон дайралтад орж болох их аюул байсан тул тийш нь хүч татахын үүднээс хэрэгтэй бүхнийг хийх нь чухаг байлаа.

	Гэхдээ флот, боомтууд угаас мах цусных нь хэрэг болох адмирал хүний хувьд Нахимов их бууны 10 дугаар баг руу тэмүүлнэ. Гэвч тэр баг болон зургаа, долоодугаар бэхлэлтийн хоорондох зай оновол зохих байн дээгүүр давж туссан их бууны сум, бөмбөгний хэлтэрхий нэлдээ онгилогджээ.

	Холбоотны хуурай газар дээрх бэхлэлтийн олон арван их буу айхавтар ширүүн галлаж байсан гэхэд тэнгисээс зогсолтгүй зэрэг зэрэг нүргэлэх найман зуун их буу 10 дугаар их бууны баг руу нэвтрэн очиж тэнд амьд юм үлдсэн эсэхийг үзэх горьдлого огт үл өгнө. Өтгөн утаа тэр багийг халхалж, бууны нь дуу үл сонсогдоно. Их бууны дуу огтхон ч ялгаран дуулдахгүй, байгальд юутай ч зүйрлэшгүй нэг их нил нүргэлээн болж чих дүйрүүлсэн аймшигт их пижигнээн гарна. Цайзыг бүслэн байлдах түүхэнд этгээд гойд, энэ их бөмбөгдөлтийн тухай хожим хойно ярихдаа Крымийн хамгийн алс өнцөг булан бүрд төдийгүй, Кавказын эрэг орчимд хүртэл энэ нүргэлээн дуулдаж байсан гэлцдэг юм.

	Гэлээ гэхдээ л их бууны 10 дугаар баг дээр асгарч байгаа тэр суман мөндрийн дундуур нэвтрэн очихыг зориглосон зүрхтэй эр гарчээ.

	Дэслэгч Тройцкий өөр шигээ айхыг үл мэдэх хэдэн усан цэрэг сайн дураар нь сонгож аваад тийш одов.

	Нахимов болон бусад үлдсэн хүмүүс тэднийг удаан, цаг хэртэй хүлээгээд цөм, их бууны золгүй багийн адил үрэгджээ гэж бодож байтал бүрэнхий болсон хойно тэд нэг ч хүнээ гарздалгүй буцаж ирээд их бууны баг үүргээ зохих ёсоор биелүүлсээр байна, хохирол багатай, харин сум л дуусах тийшээ ханджээ гэдгийг Тройцкий илтгэлээ. 

	Тэгтэл оройн зургаан цагийн хэрд Франц, Туркийн хөлгүүд зангаа өргөж утаа, харуй бүрий хоёрт дулдуйдан зайлж одов.

	Хойд тал юу болж байгаа, Константинов, Корташев боомтууд, Волоховын цамхаг өчүүхэн цөөн их буугаараа Английн том флоттой хэрхэн үзэлцэж байгааг мэдэхээр Нахимов хүн явуулав.

	Явуулсан хүн ирж, Хойд талын боомтуудын ажиллагааг Меншиков өөрөө толгойлж байна гэдгийг дуулаад Нахимов сэтгэл амрав.

	Францын арван дөрөв, Туркийн хоёр хөлөг онгоц нэг талынхаа найман зуун их бууны өөдөөс эсэргүүцэх өмнөд боомтын ерэн зургаан их буутай үзэлцсэн бол Английн нэг талдаа дөрвөн зуун жаран их буутай арван нэгэн хөлгийн өөдөөс Хойд талд Волоховын цамхаг дээр тав, Корташев дээр гурав, Констанинов боомт дээр арван найм - ийм өчүүхэн хүч тулалдсан юм.

	Тэнгисийн яамыг олон жил толгойлж, адмирал цол зүүсэн, сүүлийн үед Крымийн эргийн дагуу байлдааны хөлөг онгоцоор их аялж байсан хүний хувьд Меншиков Английн «Британия» «Трафальгар», «Кина», «Агамемнон», «Родней» болон бусад хөлөг ойртож ирэн байраа эзлэхийг ихэд шохоорхон ажиглаж байлаа.

	Хойд талын боомтуудын хүч доройг тэд мэдэж байгаа бололтой оноцтой мэргэн буудаж, түргэн ялалт байгуулахын тул бээрээс дотогш орж ирэн их ойртжээ.

	Констаниновын их бууны багийг эгц урдаас нь таван хүчирхэг хөлөг, жигүүр болон ар талаас нь дөрвөн хөлөг дайрч «Аретуз» гэгч дарвуулт хөлөг, Корташевын их бууны жижиг багтай тэмцэлдэн, Волоховын цамхагтай өөр нэг «Альбион» гэгч хөлөг үзэлцэв.

	Сүүлчийн хоёр бэхлэлтийн сул доройг Меншиков мэдэж байсан боловч Константиновын их бууны баг дээр бөмбөг харвагч аварга хүчит их буу бий учир тэдний сүйтгэх их чадлаа үзүүлэхийг хүлээж байжээ.

	Гэвч их бууны тулалдаан үргэлжилж, Английн есөн хөлөг Константиновын боомтын өмнө зогссоор л байв.

	— Тэнд манай хэрэм эвдлэгч харвуул буунууд яагаад ийм муу буудаж байна? гэж Меншиков туслагч нарынхаа нэгээс гайхан асуухад

	— Гэгээн ноёнтон, Алмагийн тулалдааны дараа дайралт болохыг хүлээж байх үед тэр буунуудыг усанд хая гэж тушаасан гэж над дуулдсан, би итгээгүй билээ гэж туслагч хариулав.

	— Юу усанд хаях гэж? Яах гэж тэгсэн билээ.

	— Гэгээн ноёнтон, тэднийг дайсны гарт бүү орог гэж тэгжээ.

	— Хэрэв тийм бол тэгээд... гээд дуугүй боллоо.

	Меншиков ямар нэг юм олж үзэх гэж мэрийж байсан дурангаа хаяад тэнгисээс буруу харчхав.

	Тэр усанд хаясан хэрэм харвагч буунуудаас гадна Константинов дээр халхавч дотор зоолттой байсан таван их буу бас үл дуугарна. Английн хөлгүүдийг тэдгээр их буугаар буудахад ямар ч ашиггүй газар зоолттой байв.

	Эцэст нь энэ боомт дээр дарга нар төдийгүй, их буучид цөөн, их бууны дэргэд Минскийн бэлтгэл батальоны туршлага багатай цэргүүд зогсож байсан нь дөнгөж эхлээд л улайсгасан сумнуудыг тэнгис рүү дэмий нүүлгээд дууссаны дээр шагайх, тусгал тааруулахдаа болхи ядруу байв.

	Иймээс Констаниновын их бууны баг их хохирол хүлээж, дээд халхавчийн их буунууд бүгд жагсаалаас гарч, сөнөөд хашаан дотор, сумтай гурван хайрцаг дэлбэрч бөөн сүйтгэл учрууллаа.

	Гэхдээ Английн «Кин», «Лондон», «Агамемнон» гурван хөлөг дээр дахин гал гарч жагсаалаас гарч байснаа «Агамемнон» сүүл сүүлдээ бүрмөсөн зайлж одов. Карташев, Волоховын цамхаг хоёртой үзэлцсэн «Артуз», «Альбион» хоёр хэтэрхий олон цөм буудуулсан учир тэднийг засуулахаар Балаклав руу биш бүр Константинополь руу чирч одлоо.

	Францынхаас хорин минутын сүүлд Английн хөлөг онгоцны цуваа Севастополиос зайлан одож бүслэн байлдсан бүх хугацаанд Севастополийн боомтууд руу дахин хэзээ ч дайрах гэж оролдоогүй билээ.

	Өглөө зургаан цаг хагаст хуурай газраас эхэлсэн их бууны бөмбөгдөлт оройн зургаан цаг хагаст зогсож, дайрах тухай одоогоор бодохын ч хэрэггүй, Севастополийн бүслэлт маш хүнд, удаан унжрах, асар их хүн хүч, хөрөнгө сүйтгэх ажил бөгөөд иймэрхүү, үүнээс ч илүү хүчтэй их бууны бөмбөгдөлт дараа өдөр нь бас үргэлжлүүлэх хэрэгтэй боллоо гэдгийг холбоотонд ойлгуулав.

	Арван хоёр цагийн турш ийм айхавтар хахир хатуу үйл явдал амсан давсан Севастопольчууд бэхлэлтээ засаж бэхлэн, жагсаалаас гарсан нэгний нь оронд шинэ их буунууд авч ирж зоон, алагдсан шархадсан хүмүүсийнхээ оронд бэхлэлт дээр шинэ хүмүүс тавих ажилд оров.

	Амь үрэгдсэн Корниловыг хэн ч нөхөж үл чадах учир Меншиков түүний оронд дэд адмиралуудын дотроос ахмад нь болох Станюкевичийг цайзын даргаар томиллоо. Түүний дал хүрсэн өндөр нас нь болчимгүйдэхгүйн барин тавин жинтэй баталгаа болж байлаа. 

	Их цэрэг, цайзын гарнизон болон флотын хэмжээгээр гаргасан тушаал Корниловыг дараачийн өдөр аравдугаар сарын 6-нд, өдрийн таван цагт адмирал Лазаревыг тавьсан бунханд оршуулахаар товложээ.

	Шарилыг оршуулах хүндэт харуулд батальон усан цэрэг, батальон хуурай замын цэрэг, дөрвөн их буу бүхий жижиг баг томилон гаргав.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 «Гэгээн Софи» гэж Константинопольд 325 онд барьсан сүм, түүнийг Туркчүүд өөрсдийн мөргөлийн газар болгожээ




	[←2]
	. Марк Аврелий — Манай тооллын үеийн 161—180 онд байсан Ромын эзэн хаан. Ромын гүн ухаантнуудын хатуужлын сургуулийн сургаалыг зөвшөөрч байв. Энэ сургаал хувийн жаргалыг умартаж, алба үүргээ гуйвалтгүй биелүүлэхийг шаарддаг




	[←3]
	Гримм Фридрих-Мельхиор (1723—1807) — Парист сууж байсан зохиолч, уг нь бавар нутгийн хүн. II Ектаринатай захидал бичгээр харилцдаг байжээ.




	[←4]
	 Рекамье Юлия (1777—1849). Ялангуяа I Наполеоны үед түүний шилтгээнд францын сэхээтнүүдийн хамаг сор болсон хүмүүс цуглардаг байжээ




	[←5]
	 Сталь Анна-Луиза (1766—1817) — Наполеонд дургүйцсэн сэхээтнүүдийг өөрийгөө тойруулан нэгтгэж байсан францын зохиолч эмэгтэй




	[←6]
	 «Капитал»




	[←7]
	 «Худалдаа»




	[←8]
	 Тюильри гэж Парис дахь хааны ордон харш. 1871 оны Коммуны үед шатжээ




	[←9]
	 Их Муфтий гэж лалын шашны лам, лалын шашныг ариун нандин байлгах үүрэг хүлээнэ




	[←10]
	 Финикчүүд гэж Газрын Дундад тэнгисийн Арабын эргээр суурьшиж байсан эртний нэг үндэстэн, манай тооллын өмнөх IX зууны үед Африкийн хойд эрэгт Карфагений колонийг байгуулжээ




	[←11]
	 Дюйм гэж уртын хэмжээний нэгж, 25 мм орчим болно




	[←12]
	 Ветеран — ахмад дайчин, малын эмч, — ветеринар гэсэн ойролцоо хоёр үг учраас ингэжээ




	[←13]
	 Гектор гэж Тройн хаан Приамийн хүү, Грекчүүдэд бүслэгдсэн Трой хотын баатарлаг хамгаалагч




	[←14]
	 Пирро гэж Эпирийн хаан, ромчуудыг дарсныхаа дараа тэр хүн «дахиад нэг ийм ялалт байгуулбал би цэрэггүй болж гүйцэх нь» гэж дуу алдсан гэдэг




	[←15]
	 Елена гэж Спартанын хаан Менелийн хатан. Гоо сайхнаараа алдаршжээ. Түүнийг Тройн хаан Приамийн хүү Парис хулгайлснаас болж грекчүүд Трой руу аян дайн хийх болсон гэж грекийн домогт өгүүлдэг

